Алекс Майкълидис

Девиците

На Софи Хана за това, че ми даде кураж да следвам убежденията си

Разказвай приказки за първата любов — априлските надежди и блянове наивни;

докато гробовете не започнат да се движат и мъртвите не затанцуват.

Алфред, лорд Тенисън, „Видението на греха“

Пролог

Едуард Фоска беше убиец.

Факт. Нещо, което Мариана съзнаваше не само на интелектуално ниво, като идея. Тялото ѝ го усещаше. Усещаше го в костите си, в кръвта си и дълбоко във всяка своя клетка.

Едуард Фоска беше виновен.

И въпреки това не можеше да го докаже и беше напълно възможно никога да не успее. Този мъж, това чудовище, убило поне двама души, по всяка вероятност щеше да се отърве.

Беше толкова самодоволен, толкова уверен в себе си. Смята, че му се е разминало, помисли си тя. Въобразяваше си, че е победил.

Но не беше. Не още.

Мариана бе решена да го надхитри. Трябваше.

Ще стои цяла нощ и ще си припомни всичко, което беше станало. Ще седи тук, в тази малка тъмна стая в Кеймбридж, ще мисли и ще разплете историята. Втренчи се в червената нишка на електрическия нагревател на стената — горяща, светеща в тъмнината — с желание да изпадне в някакво подобие на транс.

Ще се върне в ума си назад до самото начало и ще си спомни всичко. Всяка отделна подробност.

И ще го хване.

Част първа

Никой досега не ми е казвал, че скръбта прилича толкова много на страха.

К. С. Луис[1], „Наблюдение върху скръбта“

1.

Няколко дни по-рано Мариана си беше вкъщи в Лондон.

Стоеше на колене на пода, заобиколена от кашони. Правеше поредния плах опит да подреди вещите на Себастиан.

Не вървеше добре. Година след смъртта му голяма част от нещата му си оставаха пръснати из къщата на купчини по пода или в полупразни кашони. Изглежда не беше в състояние да се справи със задачата.

Все още го обичаше — в това беше проблемът. Знаеше отлично, че никога повече няма да го види, но независимо че си беше отишъл завинаги, тя още го обичаше и не знаеше какво да прави с тази любов. Толкова много обич, толкова объркваща обич: изтичаше, разливаше се, излизаше от нея като пълнеж, изпадащ от стара парцалена кукла, която се разпада по шевовете.

Само да можеше да затвори в кашон и любовта си, както се опитваше да направи сега с неговите неща. Каква жалка гледка — целият живот на един човек сведен до сбор от нежелани вещи, които ще заминат за благотворителна разпродажба.

Бръкна в най-близкия кашон. Извади чифт обувки.

Огледа ги — старите зелени маратонки, с които той тичаше по плажа. Все още бяха леко влажни, със зрънца пясък, забити в подметките.

Отърви се от тях, каза си тя. Изхвърли ги в кошчето. Направи го.

Още докато си го казваше, знаеше, че е невъзможно. Маратонките не бяха той; не бяха Себастиан — не бяха мъжът, когото обичаше и щеше винаги да обича — бяха просто чифт стари обувки. Но дори и така, да се раздели с тях щеше да е акт на самонараняване, все едно посяга с нож към ръката си и реже парченце плът.

И вместо да ги хвърли, Мариана притисна маратонките до гърдите си. Прегърна ги здраво, сякаш бяха дете. И заплака.

Как беше стигнала дотук?

В рамките само на една година — която едно време би изтекла почти неусетно, а сега се простираше зад нея като пустинен пейзаж, изравнен със земята от ураган — животът, който тя познаваше, беше унищожен, оставяйки я тук: на трийсет и шест години, сама и пияна в неделя вечер, притиснала обувките на мъртъв мъж, все едно са свещена реликва — каквато в известен смисъл бяха.

Нещо красиво, нещо свято бе умряло. Останаха единствено книгите, които той бе чел, дрехите, които бе носил, предметите, които бе докосвал. Все още можеше да го подуши в тях, да го усети с връхчето на езика си.

Затова не можеше да изхвърли неговите вещи — като ги пазеше, в известен смисъл пазеше и Себастиан жив, макар и мъничко — изхвърлеше ли ги, щеше да го загуби завинаги.

Наскоро в изблик на болезнено любопитство и в опит да разбере с какво точно се бори, Мариана беше препрочела всичко, написано от Фройд за скръбта и загубата. Той твърдеше, че след смъртта на любим човек загубата трябва да бъде приета психологически и човекът да бъде оставен да си отиде, в противен случай рискувате да се отдадете на патологичен траур, който той наричаше меланхолия, а ние наричаме депресия.

Мариана разбираше идеята. Знаеше, че трябва да освободи Себастиан, но не можеше — защото все още го обичаше. Обичаше го, независимо че си беше отишъл завинаги, бе минал зад воала — „зад воала, зад воала“ — откъде беше това? Тенисън, вероятно.

Зад воала.

Точно така се чувстваше. Откакто Себастиан умря, Мариана вече не виждаше света в цвят. Животът бе приглушен, сив и далечен, скрит зад воал — зад мъгла от печал.

Бе искала да се скрие от света, от шума и болките му, да се скрие тук в своята работа, в малката си жълта къща.

И така щеше да стане, ако в онази октомврийска нощ Зоуи не ѝ беше звъннала от Кеймбридж.

Телефонното обаждане на Зоуи след сесията на понеделнишката група на Мариана — така започна всичко.

Така започна кошмарът.

2.

Понеделнишката вечерна група се събираше в гостната на Мариана.

Беше голяма стая. Определиха я за провеждане на терапията скоро след като двамата със Себастиан се преместиха да живеят в жълтата къща.

Много обичаха тази къща. Намираше се в подножието на Примроуз Хил в северозападен Лондон и беше боядисана в същия яркожълт цвят като игликите, които растяха на хълма през лятото. Орловият нокът се катереше по външните стени, покриваше ги с бели, сладко ухаещи цветчета и през летните месеци ароматът им проникваше в къщата през отворените прозорци, издигаше се по стълбите и изпълваше коридори и стаи със сладост.

В онази понеделнишка вечер беше необичайно топло за сезона. Въпреки че бе началото на октомври, циганското лято упорстваше като вироглав гост, отказващ да разбере намеците на умиращите листа по дърветата, че може би е време да си тръгне. Късното следобедно слънце заливаше гостната, изпълваше я със златиста светлина с червеникав оттенък. Преди сеанса Мариана спусна щорите, но остави малките горни прозорчета отворени няколко сантиметра, за да влиза въздух.

После подреди столовете в кръг.

Девет стола. По един за всеки член на групата и един за нея. На теория столовете би трябвало да са еднакви — но в живота не става така. Независимо от добрите намерения, в течение на годините беше насъбрала всякакви видове столове с прави облегалки, всички от различни материали, с различни форми и размери. Непринуденото ѝ отношение към столовете беше показателно и за начина, по който водеше групите си. Мариана подхождаше към работата си неформално, дори нетрадиционно.

Терапията, особено груповата терапия, бе странен избор на професия за нея. Още от дете винаги бе изпитвала противоречиви чувства към групите — беше дори подозрителна към тях.

Израсна в Гърция, в предградията на Атина. Живееха в голяма, стара къща на върха на хълм, покрит с черно-зелен плащ от маслинени дървета. Като момиченце седеше на ръждясалата люлка в градината и мислеше за древния град под себе си, разпрострял се до колоните на Партенона на върха на друг хълм в далечината. Изглеждаше ѝ толкова огромен, безкраен, чувстваше се малка, незначителна и го наблюдаваше със суеверно предчувствие.

Когато ходеше с икономката да пазаруват на претъпкания, шумен пазар в центъра на Атина, винаги се чувстваше изнервена. Изпитваше облекчение и лека изненада, като се върнеше вкъщи невредима. Големите групи продължиха да я плашат и когато порасна. В училище винаги стоеше настрана, имаше усещането, че няма общ език със съучениците си. Беше трудно да се отърси от това чувство. Години по-късно по време на терапия осъзна, че училищният двор е просто макрокосмос на семейството: което означаваше, че неспокойствието ѝ е свързано не толкова с тук и сега — не толкова с училищния двор, атинския пазар или друга група, в която би могла да се окаже — а по-скоро със семейството и самотната къща, в която израсна.

Къщата им беше винаги студена, дори в слънчевата Гърция. Цареше някаква празнота — липса на топлина, физическа и емоционална. Това до голяма степен се дължеше на баща ѝ, който, макар и забележителен човек в много отношения — добър външен вид, властен, с ум като бръснач — беше също и много комплексиран. Мариана подозираше, че е бил безвъзвратно травмиран в детството си. Тя така и никога не видя родителите му, а той рядко ги споменаваше. Баща му бил моряк, а колкото по-малко се говореше за майка му, толкова по-добре. Работела на пристанището, промърморваше той с толкова засрамено изражение, та Мариана си мислеше, че сигурно е била проститутка.

Баща ѝ беше израснал в бордеите на Атина в близост до пристанището Пирея — захванал се на работа по корабите още като момче, бързо се включил в търговията и започнал да внася кафе и пшеница, и — както Мариана си представяше — някои не толкова почтени стоки. На двайсет и пет купил първия си кораб, който положил началото на транспортния му бизнес. С комбинация от жестокост, кръв и пот създал своята малка империя.

Мариана си мислеше, че той прилича малко на крал или на диктатор. По-късно откри, че е изключително богат, не че човек би се досетил от суровия, спартански начин, по който живееха. Вероятно майка ѝ — нейната нежна, деликатна майка англичанка — би могла да смекчи характера му, стига да беше живяла достатъчно дълго. Но тя беше починала трагично млада, скоро след раждането на Мариана.

Отрасна, ясно усещайки тази загуба. Като терапевт, знаеше, че първото осъзнаване на собственото аз от страна на бебето идва с погледа на родителите му. Раждаме се под наблюдение — израженията на родителите ни, това, което виждаме отразено в огледалото на техните очи, определя как виждаме себе си. Мариана загуби погледа на майка си, а също и този на баща си, защото за него сякаш беше трудно да я погледне право в очите. Когато се обръщаше към нея, обикновено се взираше някъде над рамото ѝ. Тя можеше непрекъснато да се мести и премества, да се промъква в обсега на полезрението му, надявайки се да бъде видяна, но някак си винаги оставаше незабелязана.

В редките случаи, когато успяваше да улови погледа му, там виждаше огромно презрение, изгарящо разочарование. Очите му ѝ казваха истината: не е достатъчно добра. Без значение колко се стараеше, Мариана винаги усещаше, че се е провалила, че пак е съумяла да направи или каже грешното нещо — тя сякаш го дразнеше със самото си съществуване. Вечно изразяваше несъгласие с нея, без значение за какво ставаше дума, все едно бяха Петручио и Катрина[2] — ако тя кажеше, че е студено, той казваше, че е горещо, ако тя кажеше, че е слънчево, той настояваше, че вали. Но въпреки критиките и противоречията Мариана го обичаше. Той бе всичко, което имаше, и тя копнееше да заслужи обичта му.

В детството ѝ имаше твърде малко обич. Вярно, че имаше по-възрастна сестра, но не станаха близки. Елиза беше със седем години по-голяма и не проявяваше интерес към малката си срамежлива сестричка. Затова Мариана прекарваше дългите летни месеци самичка, играейки си в градината под строгия поглед на икономката. Нищо чудно, че израсна малко саможива и се чувстваше неудобно в присъствието на други хора.

Иронията, че в крайна сметка стана групов терапевт, не ѝ убягна. Но колкото и парадоксално да беше, това противоречие ѝ послужи добре. При груповата терапия именно групата, а не индивидът е фокус на лечението: да си добър групов терапевт до известна степен означава да си невидим.

Мариана беше много добра в това.

В сесиите, които провеждаше, се стараеше да не се меси в развоя на дискусията, доколкото това бе възможно. Намесваше се единствено когато комуникацията се наруши, когато би било полезно да направи някаква интерпретация или когато нещо се обърка.

В онзи конкретен понеделник конфликтът възникна почти веднага, като наложи една от редките ѝ намеси. Проблемът, както обикновено, беше Хенри.

3.

Хенри се появи по-късно от останалите. Зачервен, задъхан и сякаш леко нестабилен на краката си. Мариана се зачуди дали не е дрогиран. Не би се изненадала. Подозираше, че Хенри злоупотребява с лекарствата си — но тъй като беше негова терапевтка, а не лекар, не можеше да направи кой знае какво по въпроса.

Хенри Бут беше само на трийсет и пет, но изглеждаше по-стар. Рижата му коса беше изпъстрена със сиви кичури, а лицето — покрито с дълбоки бръчки, също като гънките на смачканата риза, която носеше. Вечно намръщен, той създаваше впечатление, че е постоянно напрегнат, като навита пружина. Приличаше ѝ на боксьор или боец, подготвящ се да нанесе — или да получи — следващия удар.

Измърмори някакво извинение за закъснението си, после седна, стиснал картонена чаша с кафе.

И проблемът се оказа чашата с кафе.

Лиз незабавно отвори уста. Беше малко над седемдесетте, пенсионирана учителка, педантичен привърженик на идеята, че нещата трябва да се правят „както му е редът“, както тя се изразяваше. Мариана я смяташе за доста досадна, дори дразнеща. И вече се беше досетила какво се готви да каже.

— Това не е разрешено — каза Лиз, посочвайки с пръст, треперещ от възмущение, чашата с кафе на Хенри. — Не е позволено да внасяме нищо отвън. Всички го знаем.

Хенри изсумтя.

— Защо не?

— Защото такива са правилата, Хенри.

— Майната ти, Лиз.

— Моля? Мариана, чу ли го какво ми каза?

Лиз мигновено избухна в сълзи и от там нататък нещата се изродиха — завършвайки с поредната ожесточена кавга между Хенри и останалите членове на групата, всички яростно обединени срещу него.

Мариана наблюдаваше зорко, без да сваля притеснени очи от Хенри, за да види как той приема нещата. Независимо от перченето си той беше изключително уязвима личност. Като дете бе преживял ужасяващо физическо и сексуално насилие от собствения си баща, после социалните го взели под своя опека и започнали да го прехвърлят от един приемен дом в друг. И въпреки всички тези травми Хенри показал забележителна интелигентност и за известно време изглеждало, че интелектът му може би ще успее да го спаси: на осемнайсет получил място в университет, за да учи физика. Но всичко продължило само няколко седмици, после миналото го застигнало, преживял масивен срив, от който така и не се възстановил напълно. Последвала тъжна поредица от самонаранявания, пристрастяване към наркотици и повтарящи се сривове, влизал и излизал от болници, докато психиатърът му не го насочил към Мариана.

Мариана имаше слабост към Хенри, най-вероятно защото беше извадил толкова скапан късмет. Но независимо от това тя имаше и своите колебания дали да го приеме в групата. И те не бяха само заради това че той е значително по-зле от останалите членове: сериозно болни пациенти могат да бъдат включвани и лекувани много ефективно в група, но също така биха могли и да подрият общността до степен на разпадане. Веднага щом една група се установи, тя предизвиква завист и атаки, и то не само от външни източници, от хора, които са изключени от нея, но също и от тъмни и опасни сили вътре в самата група. И от момента, в който се присъедини към тях преди няколко месеца, Хенри стана постоянен източник на конфликти. Просто го носеше у себе си. У него имаше латентна агресия, врящ гняв, който често бе труден за овладяване.

Но Мариана не се отказваше лесно — стига да успяваше да удържа контрола над групата, тя беше решена да работи с него. Вярваше в групата, в осемте личности, насядали в кръг — вярваше в кръга и в неговата сила да лекува. В по-мечтателните си моменти тя беше дори още по-мистична по отношение на силите на кръга: кръгът на слънцето, на луната, на земята, на планетите, кръжащи в небесата, кръгът на едно колело, куполът на черква — или сватбената халка. Платон казва, че душата е кръг — което имаше смисъл за Мариана. Нали животът също беше кръг — от раждането до смъртта.

И когато груповата терапия работеше добре, вътре в този кръг сякаш ставаше някакво чудо — раждането на отделна същност: групов дух, групово съзнание, често го наричаха „големия разум“, нещо по-голямо от сумата на частите му, по-интелигентно от терапевта или от индивидуалните членове. Беше нещо умно, изцеляващо и сдържащо. Мариана бе виждала силата му не един път. В гостната ѝ през всичките тези години много призраци бяха призовавани и укротявани в този кръг.

Днес беше ред на Лиз. Просто не можеше да остави темата за чашата. Тя предизвика у нея огромна ярост и негодувание — как можеше Хенри да смята, че правилата не се отнасят за него, че може да ги нарушава с такова презрение! После Лиз внезапно осъзна колко много Хенри ѝ напомня за по-големия ѝ брат, който бил толкова привилегирован във всяко отношение и такъв грубиян в същото време. Целият потискан гняв към брат ѝ започна да изплува на повърхността, което беше хубаво, мислеше си Мариан — той трябваше да избие. Стига Хенри да издържи да го ползват като психологическа боксьорска круша.

Което, разбира се, той не успя.

Скочи внезапно, надавайки измъчен вик. Захвърли чашата си на пода. Тя се отвори в центъра на кръга — по дъските се разля нарастваща локва черно кафе.

Другите членове на групата мигновено се развикаха и реагираха доста истерично в яда си. Лиз пак избухна в сълзи, а Хенри понечи да си тръгне. Но Мариана го убеди да остане и да обсъдят станалото.

— Беше само една шибана чаша кафе, какво толкова? — каза Хенри с тона на негодуващо дете.

— Не беше заради чашата — настоя Мариана. — Беше заради границите, границите в тази група, правилата, на които се подчиняваме тук. Говорили сме за това и преди. Не можем да вземаме участие в терапията, ако се чувстваме несигурни. Границите ни карат да се чувстваме в безопасност. Терапията установява границите.

Хенри я изгледа озадачен. Мариана знаеше, че не я разбира. Границите по дефиниция са първото нещо, което се прекрачва при малтретиране на дете. Всички граници на Хенри бяха разпокъсани на дребни късчета, когато е бил още малко дете. Поради това той просто не схващаше идеята. Не съзнаваше и кога кара другите да се чувстват неудобно, както обикновено правеше, като нахлуваше в тяхното лично или психологическо пространство — заставаше прекалено близо, когато говореше с някого, и показваше такова ниво на зависимост, каквото Мариана не бе срещала у друг пациент досега. Нищо не му беше достатъчно. Би се нанесъл да живее при нея, ако тя му разреши. От нея зависеше да определя границата между тях: да определя параметрите на техните отношения по един здравословен начин. Това беше работата ѝ като терапевт.

Но Хенри постоянно я притискаше, провокираше, опитваше се да влезе под кожата ѝ… по начини, с които тя намираше за все по-трудно да се справя.

4.

Хенри остана, след като другите си тръгнаха — уж за да ѝ помогне да разчисти бъркотията. Но Мариана знаеше, че зад това се крие още нещо, с него винаги беше така. Той се въртеше мълчаливо, наблюдавайки я. Тя го подтикна:

— Хайде, Хенри. Време е да тръгваш… Има ли нещо друго?

Хенри кимна, но не отговори. После бръкна в джоба си.

— Заповядай — каза. — Донесох ти нещичко.

Извади пръстен. Яркочервено пластмасово кръгче. Приличаше на подарък от кутия със зърнена закуска.

— За теб. Подарък.

Мариана поклати глава.

— Знаеш, че не мога да го приема.

— Защо не?

— Трябва да престанеш да ми правиш подаръци, Хенри. Ясно? А сега наистина трябва да си вървиш.

Но той не помръдна. Мариана се замисли за миг. Не беше в плановете ѝ да се конфронтира с него, не и сега, но в момента това ѝ се стори единственото правилно.

— Виж, Хенри — каза тя. — Има нещо, за което трябва да поговорим.

— За какво?

— В четвъртък вечерта, след като свърших с вечерната група, погледнах през прозореца. И те видях. Отсреща на улицата, под уличната лампа. Наблюдаваше къщата.

— Не съм бил аз.

— Не, ти беше. Видях лицето ти. И те виждам там не за първи път.

Хенри стана яркочервен и избегна очите ѝ. Поклати глава.

— Не, аз не…

— Слушай. Нормално е да си любопитен какви са другите групи, които водя. Но това е нещо, за което говорим тук, в групата. Не е редно да предприемаш действия. Не е редно да ме шпионираш. Този вид поведение ме кара да се чувствам притисната и застрашена, и…

— Не шпионирам! Просто си стоях там. И какво толкова?

— Значи признаваш, че си бил там?

Хенри направи крачка към нея.

— Защо не може да сме само двамата? Защо не можеш да ме виждаш без тях?

— Знаеш защо. Защото те виждам като част от група — не мога да те виждам и отделно. Ако имаш нужда от индивидуална терапия, мога да препоръчам колега…

— Не, искам теб…

Хенри направи още една, внезапна крачка към нея. Мариана не отстъпи. Вдигна ръка.

— Не. Спри. Ясно? Това е прекалено близо. Хенри…

— Чакай. Виж…

Преди тя да успее да му попречи, Хенри вече бе вдигнал дебелия си черен пуловер и там, върху бялата му, лишена от косми плът се виждаше ужасна картина.

Беше използвал бръснач и в кожата бяха издълбани дълбоки кръстове. Кървавочервени кръстове с различна големина, изрязани върху гърдите и корема му. Някои от тях бяха още мокри, още кървящи, с капеща от тях кръв, други бяха хванали коричка, през която сълзяха червени капчици — като съсирили се кървави сълзи.

Мариана усети как стомахът ѝ се обръща. Повдигна ѝ се от отвращение и искаше да отмести поглед, но не си го позволи. Това беше вик за помощ — разбира се, че беше — беше опит да привлече внимание, но и нещо повече: беше също и емоционална атака, психологическо насилие върху емоциите ѝ. Хенри най-накрая беше успял да я хване със свален гард, да я разстрои и тя го мразеше за това.

— Какво си направил, Хенри?

— Аз, аз… просто не се удържах. Трябваше да го направя. А ти… ти трябваше да го видиш.

— И сега, след като го видях, как мислиш, че се чувствам? Можеш ли да си представиш колко разстроена съм? Искам да ти помогна, но…

— Но какво? — изсмя се той. — Какво те спира?

— Правилното време, когато мога да ти окажа подкрепа, е по време на груповия сеанс. Ти имаше възможността тази вечер, но не се възползва от нея. Можехме всички да ти помогнем. Всички ние сме тук, за да ти помогнем…

— Не ми е потрябвала тяхната помощ… искам теб. Мариана, имам нужда от теб…

Тя знаеше, че трябва да го накара да си тръгне. Не беше нейна работа да почисти раните му. Той имаше нужда от медицинска помощ. Трябваше да е твърда заради него, а и заради себе си. Обаче не можеше да се накара да го изхвърли и това не се случваше за първи път. Съчувствието ѝ побеждаваше здравия разум.

— Почакай, почакай за секунда.

Отиде до шкафа, отвори чекмедже и порови малко из него. Извади аптечка за бърза помощ. Тъкмо се готвеше да я отвори, когато телефонът ѝ иззвъня.

Погледна номера. Беше Зоуи. Отговори.

— Зоуи?

— Можеш ли да говориш? Важно е.

— Дай ми секунда. Ще ти звънна веднага.

Мариана затвори телефона и се обърна към Хенри. Подаде му аптечката.

— Хенри, вземи. Почисти се. Иди при личния си лекар, ако има нужда. Разбрано? Ще ти се обадя утре.

— И това е всичко? Мамка му, и ти се наричаш терапевт?

— Достатъчно. Престани. Трябва да си тръгваш.

Пренебрегвайки протестите му, Мариана го поведе по коридора и го избута през входната врата. Затвори я зад него. Почувства порив да я заключи, но успя да го сдържи.

След това отиде в кухнята. Отвори хладилника и извади бутилка совиньон блан.

Чувстваше се доста разтърсена. Трябваше да се вземе в ръце, преди да звънне на Зоуи. Не искаше да товари това момиче с повече, отколкото вече носеше. Балансът във връзката им се наруши след смъртта на Себастиан и Мариана беше твърдо решена да го възстанови отново. Пое си дълбоко дъх, за да се успокои. После си наля голяма чаша вино и ѝ звънна.

Зоуи отговори още при първия сигнал.

— Мариана?

Веднага разбра, че нещо не е наред. В гласа на Зоуи имаше напрежение, нетърпение, което Мариана свързваше с моменти на криза. Звучи уплашена, помисли си тя. Почувства как сърцето ѝ заби по-бързо.

— Скъпа, наред… наред ли е всичко? Какво има?

Последва секундна пауза, преди Зоуи да отговори. Момичето почти прошепна:

— Пусни телевизора. Новините.

5.

Мариана грабна дистанционното.

Включи стария, очукан портативен телевизор, който стоеше върху микровълновата — едно от свещените притежания на Себастиан, купен още когато беше студент, и използван за гледане на крикет и ръгби, докато се преструваше, че помага на Мариана да приготви храната им през уикендите. Телевизорът беше доста капризен и притрепна за миг, преди да оживее.

Тя включи на новинарския канал на Би Би Си. Журналист на средна възраст предаваше репортаж. Стоеше навън, стъмваше се и беше трудно да се види къде е точно — някакво поле, вероятно, или поляна. Говореше директно към камерата.

— … и беше намерен в Кеймбридж, в природния резерват „Рай“. Тук съм с човека, който го е открил… Бихте ли ми казали какво стана?

Въпросът беше адресиран към лице зад кадър и камерата се завъртя към нисък, нервен червендалест мъж на около шейсет години. Той примигна в светлината на прожектора, изглеждаше зашеметен. Заговори колебливо:

— Беше преди няколко часа… Винаги извеждам кучето в четири, така че трябва да е било приблизително тогава, четири и четвърт, четири и двайсет. Тръгнахме към реката по пътеката… Вървяхме през „Рай“… и…

Замлъкна за момент и не довърши изречението. Опита отново:

— Беше кучето, то изчезна във високата трева до мочурището. Не идваше, когато го повиках. Помислих, че е намерил птица или лисица, или нещо такова, затова отидох да погледна. Вървях през дърветата… до началото на мочурището, до водата и там… там беше…

В очите на мъжа се появи странно изражение. Изражение, което Мариана познаваше много добре. Видял е нещо ужасяващо, помисли си тя. Не искам да слушам. Не искам да знам какво е било.

Мъжът продължи безмилостно, сега вече по-бързо, сякаш искаше да прогони образа:

— Беше момиче, едва ли на повече от двайсетина. С дълга червена коса. Поне мисля, че беше червена. Имаше кръв навсякъде, ужасно много кръв… — Мъжът замлъкна и журналистът го подкани.

— Мъртва?

— Точно така. — Кимна той. — Беше намушкана. Много пъти. А… лицето ѝ… Господи, беше ужасно, очите ѝ, очите ѝ бяха отворени… втренчени… втренчени…

Млъкна и очите му се напълниха със сълзи. В шок е, помисли си Мариана. Не трябва да го интервюират, някой трябва да спре това.

И наистина, в този момент, вероятно усещайки, че е отишъл твърде далече, журналистът прекъсна интервюто и камерата се завъртя към неговото лице.

— Сензационна новина тук, в Кеймбридж, полицията разследва откриването на тяло. Смята се, че жертва на жестоко нападение с нож е станала млада двайсетгодишна жена…

Мариана изключи телевизора. Остана взряна в него за секунда, поразена, неспособна да помръдне. После си спомни за телефона в ръката си. Вдигна го до ухото си.

— Зоуи? Още ли си тук?

— Мисля… мисля, че е Тара.

— Моля?

Тара беше близка приятелка на Зоуи. Бяха състудентки в една и съща година в колежа „Сейнт Кристофър“ в Кеймбридж. Мариана се поколеба, не ѝ се искаше да изглежда нетърпелива.

— Защо го казваш?

— Прилича ми на Тара… и никой не я е виждал… не и от вчера… не спирам да питам всички и съм… толкова уплашена, че не знам какво да…

— Успокой се. Кога за последно видя Тара?

— Снощи. — Зоуи замлъкна. — И Мариана, тя… тя беше толкова странна, аз…

— Какво искаш да кажеш със „странна“?

— Каза разни неща… безумни неща.

— Какво имаш предвид под „безумни“?

Настъпи мълчание, после Зоуи отговори шепнешком:

— Не мога да навлизам в подробности сега. Би ли дошла?

— Разбира се, че ще дойда. Но, Зоуи, чуй ме. Говори ли с някого от колежа? Трябва да им кажеш, да кажеш на декана.

— Не знам какво да кажа.

— Кажи им това, което току-що каза на мен. Че се тревожиш за нея. Те ще се обадят в полицията и на родителите на Тара…

— Родителите ѝ? Ами… ами ако греша?

— Сигурна съм, че грешиш — отговори Мариана много по-уверено, отколкото се чувстваше. — Убедена съм, че Тара е добре, но трябва да сме сигурни. Разбираш ме, нали? Искаш ли аз да им звънна вместо теб?

— Не, не, всичко е наред… аз ще го направя.

— Добре. Тогава отивай да спиш, разбрано? Идвам още утре сутринта.

— Благодаря ти, Мариана. Обичам те.

— И аз те обичам.

Така приключи разговорът. Бялото вино, което си беше наляла, си стоеше недокоснато на плота. Вдигна чашата и я изпи на един дъх.

Ръката ѝ трепереше, когато взе бутилката и си наля още една чаша.

6.

Мариана се качи горе и се зае да приготви малка чанта с багаж, в случай че ѝ се наложи да остане ден-два в Кеймбридж.

Опита се да не позволи на мислите си да изпреварват събитията, но беше трудно, чувстваше се невероятно разтревожена. Някъде навън имаше човек — по всяка вероятност мъж, като се вземе предвид крайната жестокост на нападението — който беше опасно болен и беше убил млада жена по ужасяващ начин… млада жена, която вероятно бе живяла само на няколко крачки от мястото, където нейната любима Зоуи спеше.

Възможността, че вместо нея жертвата би могла да се окаже Зоуи, бе мисъл, която Мариана се опитваше да пренебрегне, но не успяваше да потисне напълно. Прилошаваше ѝ от страх, който досега бе изпитвала само веднъж в живота си — в деня, когато Себастиан умря. Усети немощ, безсилие, ужасяваща неспособност да защити тези, които обича.

Погледна дясната си ръка. Не можеше да спре треперенето ѝ. Сви я в юмрук и стисна здраво. Нямаше да го направи — нямаше да се разпадне. Не и сега. Ще остане спокойна. Ще се съсредоточи.

Зоуи имаше нужда от нея и единствено това беше от значение.

Да можеше само Себастиан да бе тук, той щеше да знае какво да направи. Не би го обмислял, не би протакал, не би приготвял багаж. Щеше да грабне ключовете си и да се втурне към вратата в секундата, щом приключи разговора със Зоуи. Това щеше да направи Себастиан. Защо не го правеше тя?

Защото си страхливка, помисли си тя.

Това беше истината. Само да имаше малко от силата на Себастиан. Малко от куража му. Хайде, любов моя, можеше да го чуе как казва, дай ръка и да се изправим заедно срещу негодниците.

Мариана легна и се отпусна в леглото, мислейки, докато се унасяше в сън. За първи път от повече от година последните ѝ мисли, докато потъваше в просъница, не бяха за покойния ѝ съпруг.

Вместо за него сега тя мислеше за друг мъж: неясна фигура с нож, предизвикала ужас у онова бедно момиче. Умът ѝ се съсредоточи върху него, докато клепачите ѝ потрепнаха и се затвориха. Замисли се за този мъж. Замисли се какво ли прави точно в този момент, къде е…

И за какво ли мисли.

7.

7 октомври

Веднъж щом убиеш друго човешко същество, няма връщане назад.

Сега го разбирам. Разбирам, че съм станал съвсем различен човек.

Предполагам, че прилича малко на прераждане. Но не в обичайния смисъл, по-скоро е метаморфоза. Това, което се ражда от пепелта, не е феникс, а едно по-грозно създание: деформирано, неспособно на полет, хищник, използващ ноктите си да разсича и разкъсва.

Сега, пишейки това, вече се контролирам. В този момент от времето съм спокоен и с ума си.

Но в мен има повече от една личност.

Само въпрос на време е другият да се надигне жаден за кръв, обезумял и търсещ отмъщение. И няма да спре, докато не го намери.

Аз съм двама души в едно съзнание. Част от мен пази тайните ми — единствено той знае истината — но той е затворник, заключен, упоен, без право на глас. Намира изход само когато тъмничарят му за миг се разсее. Когато се напия или заспя, той се опитва да говори. Но това не е лесно. Връзката се осъществява спорадично, на пристъпи — шифрован план за бягство от лагер за военнопленници. В момента, когато се доближи прекалено близо до целта, някой пазач започва да заглушава съобщенията. Издига се стена. Умът ми се опразва. Споменът, към който се стремя, се изпарява като дим.

Но няма да се отказвам. Длъжен съм. Ще намеря някак си път през дима и тъмнината и ще се добера до него — до моята разумна част. До онази част, която не иска да причинява болка на хората. Той може да ми каже много неща. Много неща, които искам да знам. Как и защо се оказах в това състояние, толкова далече от това, което искам да съм, толкова изпълнен с омраза и гняв, толкова изроден отвътре…

Или се залъгвам? Дали не съм бил винаги такъв и просто не искам да си го призная?

Не, няма да повярвам в това.

В края на краищата всеки има право да е герой в собствената си история. Така че трябва да ми бъде позволено да бъда герой на моята. Въпреки че не съм.

Злодеят съм.

8.

На следващата сутрин, когато излезе от къщата, на Мариана ѝ се стори, че вижда Хенри.

Стоеше от другата страна на улицата и надничаше иззад едно дърво.

Но когато отново погледна, там не се виждаше никой. Реши, че вероятно си е въобразила, а и да не беше, точно сега имаше по-важни неща, за които да се тревожи. Изхвърли Хенри от ума си и взе метрото до „Кингс Крос“.

На гарата се качи на бързия влак за Кеймбридж. Беше слънчев ден, а небето — идеално синьо, изпъстрено само с няколко малки бели облачета. Седна до прозореца и се загледа навън, докато влакът летеше покрай зелени живи плетове и ниви златна пшеница, поклащаща се от вятъра като развълнувано жълто море.

Радваше се, че слънцето грее в лицето ѝ — трепереше, но не от липса на топлина, а от безпокойство. Не можеше да спре да се тревожи за станалото. Не се беше чувала със Зоуи от предишната вечер. Беше ѝ пуснала съобщение тази сутрин, но все още нямаше отговор.

Вероятно е само фалшива тревога, вероятно Зоуи беше сбъркала?

Мариана искрено се надяваше да е така — и не само защото се познаваше лично с Тара: бяха я поканили да им гостува един уикенд в Лондон няколко месеца преди Себастиан да умре. А защото съвсем егоистично се притесняваше заради Зоуи.

Зоуи бе минала през труден пубертет по различни причини, които бе успяла да преодолее и дори нещо повече — „триумфално да победи“ по думите на Себастиан — като накрая ѝ бе предложено да учи английска литература в Кеймбридж. Тара беше първият човек, с когото Зоуи се сприятели, и Мариана си помисли, че да я загуби при толкова невъобразимо ужасни обстоятелства, би могло да я извади от релси.

По някаква причина Мариана не можеше да спре да мисли за телефонния им разговор. Нещо в него я безпокоеше.

Но не можеше да се сети какво точно.

Дали не беше тонът на Зоуи? Имаше чувството, че премълчава нещо. Дали пък не беше лекото колебание, дори нежелание да отговори, когато я попита какви са били тези „безумни“ неща, които Тара е казала?

Не мога да говоря за това сега.

Защо?

Какво точно ѝ беше казала Тара?

Вероятно няма нищо, помисли си Мариана. Престани, престани да го правиш. Имаше почти час път с влака, не можеше да седи и да се подлудява. Щеше да бъде развалина, когато пристигне. Трябваше да се разсее някак си.

Отвори чантата си и извади списание — „Британски журнал по психиатрия“. Прелисти го, но не можа да се съсредоточи в никоя от статиите.

Умът ѝ неизбежно се връщаше към Себастиан. Мисълта, че отива в Кеймбридж без него, я изпълваше с ужас. Не се беше връщала там от смъртта му.

Често бяха ходили заедно, за да видят Зоуи, и Мариана пазеше скъпи спомени от тези посещения: помнеше деня, в който Зоуи се беше нанесла в колежа „Сейнт Кристофър“ и как ѝ бяха помогнали да разопакова нещата си и да се настани. Беше един от най-щастливите им моменти заедно, чувстваха се като горди родители на своята малка приемна дъщеря, която обичаха толкова много.

Зоуи изглеждаше толкова малка и уязвима, когато се готвеха да я оставят в онзи ден, и докато се сбогуваха с нея, Мариана забеляза как Себастиан гледа момичето с толкова нежност, с толкова обич, примесена с тревога, сякаш гледаше свое собствено дете, каквато тя в известен смисъл беше. След като излязоха от стаята на Зоуи, просто не можаха да понесат мисълта да си тръгнат от Кеймбридж, затова тръгнаха да се разхождат покрай реката хванати ръка за ръка, както правеха, когато бяха млади. И двамата бяха учили там и университетът, както и самият град бяха неразривно свързани в тяхната романтична връзка.

Там се бяха запознали, когато Мариана беше на деветнайсет.

Онази среща беше чиста случайност. Нямаше никаква причина да стане — учеха в различни колежи на университета, бяха в различни специалности: Себастиан следваше икономика, а Мариана английска литература. Плашеше я мисълта колко лесно биха могли никога да не се срещнат. И тогава какво? Какъв щеше да е нейният живот? По-добър — или по-лош?

Напоследък постоянно ровеше из паметта си — търсеше миналото, опитваше се да го види ясно, да го разбере и да вкара в неговия контекст пътуването, което бяха извършили заедно със Себастиан. Опитваше се да си припомни малките неща, които правеха, да пресъздаде в ума си забравени разговори, да си представи какво може да е казал или направил той във всеки един момент. Но не беше сигурна колко от това, което си припомня, е вярно, защото колкото повече неща си спомняше, толкова повече Себастиан сякаш се превръщаше в мит. Сега изцяло беше само дух — само история.

Беше на осемнайсет, когато се преместиха да живеят в Англия. Страна, която тя бе идеализирала още от детството си. Вероятно беше неизбежно, като се има предвид колко много от родната си страна бе оставила нейната майка англичанка в онази къща в Атина: шкафове и рафтове с книги във всяка стая, малка библиотека, претъпкана с английски книги — романи, пиеси, поезия — всички мистериозно пренесени там, преди Мариана да се роди.

Представяше си с нежност пристигането на майка си в Атина — обкръжена от сандъци и куфари, пълни с книги вместо с дрехи. И при нейното отсъствие самотното момиче се обръщаше към книгите на майка си за утеха и приятелска компания. По време на дългите летни следобеди Мариана започна да харесва допира на книга в ръцете си, миризмата на хартия, усещането при обръщане на страница. Сядаше на ръждясалата люлка в сянката на дървото, забиваше зъби в свежа зелена ябълка или презряла праскова и се губеше в историята.

Чрез тези истории Мариана се влюби в една въображаема представа за Англия и английския дух, една Англия, която по всяка вероятност никога не е съществувала извън страниците на тези книги: Англия на топлия летен дъжд, мократа зеленина и ябълковите цветчета, на лъкатушещи реки, върби и селски пъбове с бумтящ огън в камината. Англия на „Знаменитата петорка“[3], на Питър Пан и Уенди, на крал Артур и Камелот, на „Брулени хълмове“ и Джейн Остин, Шекспир и Тенисън.

И именно тук Себастиан за първи път влезе в историята на Мариана, когато тя беше още малко момиченце. Като всички добри герои той направи присъствието си известно много преди наистина да се появи. Мариана още не знаеше как изглежда този романтичен герой в главата ѝ, но беше сигурна, че е истински.

Беше някъде там, навън, и един ден тя щеше да го намери.

И тогава, години по-късно, когато за първи път пристигна в Кеймбридж като студентка, всичко беше толкова красиво и толкова приличаше на мечтите ѝ, че тя се почувства така, сякаш пристъпва в приказка — в омагьосан град от стихотворение на Тенисън. И изпита сигурност, че ще го намери там, в неговия вълшебен дворец. Щеше да намери любовта.

Разбира се, тъжната действителност беше, че Кеймбридж не бе приказка, беше си просто място като всяко друго. А проблемът на Мариана с полетите на фантазията — както откри години по-късно по време на терапията — беше, че тя си остана все същата. Като дете в училище се стремеше да се впише някак си, скиташе се по коридорите през междучасията самотна и неспокойна като привидение и най-често се оказваше в библиотеката, където се чувстваше удобно и намираше убежище. И сега, като студентка в колежа „Сейнт Кристофър“ се повтаряше същият модел: прекарваше повечето от времето си в библиотеката, сприятели се само с няколко други студенти, същите стеснителни книжни червеи като нея. Никое от момчетата не прояви интерес към нея през тази първа година и никой не я покани на среща.

Може би не беше достатъчно привлекателна? Не приличаше на майка си толкова, колкото на баща си с неговата тъмна коса и поразителни черни очи. Години след това Себастиан често казваше на Мариана колко е красива, но проблемът бе, че тя самата никога в действителност не се почувства такава. И подозираше, че ако наистина е красива, то е изключително и само заради Себастиан: докато се къпеше в топлината на неговото слънце, тя разцъфтя като цвете. Но всичко това дойде много по-късно — първоначално, като тийнейджър, Мариана имаше ниско самочувствие за външността си, на което никак не помагаше и това, че имаше лошо зрение и трябваше да носи грозни, дебели очила още от десетгодишна възраст. На петнайсет ги смени с контактни лещи и се чудеше дали това ще я накара да изглежда и да се чувства по-различно. Заставаше пред огледалото и се взираше в отражението си, опитвайки се безуспешно да се види ясно, винаги недоволна от това, което вижда. Но дори и на тази възраст имаше смътна представа, че привлекателността има нещо общо с вътрешния свят: с вътрешна самоувереност, която на нея ѝ липсваше.

Независимо от това, подобно на измислените герои, които обожаваше, Мариана вярваше в любовта. И въпреки нещастните първи два семестъра в университета тя отказваше да загуби надежда.

Подобно на Пепеляшка, очакваше с нетърпение бала.

Балът на колежа „Сейнт Кристофър“ се провеждаше на задната морава — широка ивица трева, водеща към брега на реката. Бяха вдигнати шатри, а под тях — храна, напитки, музика и танци. Мариана имаше уговорка да се срещне с няколко познати, но не ги намери в тълпата. Беше събрала целия си кураж да дойде сама на бала и сега съжаляваше, че го е направила. Стоеше до водата, чувствайки се ужасно не на място сред тези красиви момичета в дълги бални рокли и млади мъже във вечерни костюми, от които преливаше безкрайна изтънченост и самоувереност. Нейните собствени чувства, усети тя, нейната тъга и стеснителност, бяха напълно несъвместими с щастието, което я заобикаляше. Да стои тук отстрани и да гледа живота отдалече, явно беше нейното място, беше грешка да си го представя по друг начин. Реши да се откаже и да се върне в стаята си.

И в този момент чу силен плясък.

Огледа се. Последваха други плясъци, смях и викове. Наблизо, малко по-надолу по реката, някакви момчета се забавляваха с гребни лодки и плоскодънки и едно от тях загуби равновесие и падна във водата.

Мариана наблюдаваше как младежът запляска с ръце около себе си и после излезе на повърхността. Доплува до брега и се изтегли навън като някакво странно митично създание, полубог, роден във водата. Беше само на деветнайсет тогава, но изглеждаше като мъж, а не като момче. Висок, мускулест, вир-вода мокър, ризата и панталоните залепнали по него, русата коса покриваше лицето му, заслепявайки го. Той вдигна ръка, раздели косите си, отвори очи — и видя Мариана.

Беше странен момент, сякаш извън времето — първият момент, в който се видяха. Времето сякаш забави ход, спря и започна да се разтяга. Мариана не помръдваше, вперила очи в неговите, неспособна да се откъсне. Странно усещане беше, все едно разпознаваше човек — човек, когото бе познавала отблизо, но не можеше да каже къде или кога са загубили връзка.

Младежът не обърна внимание на закачките на приятелите си. И с любопитна, постепенно разширяваща се усмивка се насочи към нея.

— Здрасти — каза той. — Аз съм Себастиан.

И това беше.

„Писано било“ е гръцкият израз. Което, казано просто, означава, че от този момент нататък съдбата им бе решена. Когато хвърлеше поглед назад, Мариана често се опитваше да възстанови подробностите от тази съдбовна първа нощ — за какво са си говорили, колко дълго са танцували, кога беше първата им целувка. Но колкото и да се опитваше, подробностите се изплъзваха между пръстите ѝ като песъчинки. Спомняше си само, че се целуваха, когато слънцето изгря, и че от този момент нататък станаха неразделни.

Прекараха първото лято заедно в Кеймбридж — три месеца сгушени в обятията си, без да се интересуват от света отвън. Времето беше спряло на това вечно място, беше винаги слънчево и те прекарваха дните си в правене на любов или в дълги пикници с вино по бреговете или плаваха по реката под каменните мостове, покрай върбите и кравите, които пасяха по полята. Себастиан гребеше, застанал отзад на плоскодънката, и забиваше пръта в дъното на реката, за да ги оттласва напред, докато Мариана, леко замаяна от алкохола, отпускаше пръсти във водата и гледаше плъзгащите се покрай тях лебеди. Макар по онова време да не го знаеше, тя вече беше толкова силно влюбена, че нямаше път назад.

На някакво ниво двамата станаха едно — свързаха се като живак.

Това не означаваше, че нямаха своите различия. За разлика от привилегированото детство на Мариана, Себастиан беше отгледан в безпаричие. Родителите му бяха разведени и той не беше близък с нито един от двамата. Смяташе, че не са му дали добър старт в живота и че той трябва да си го осигури сам, започвайки от нулата. Казваше, че в много отношения се гордее с бащата на Мариана и неговия стремеж към успеха. За него парите имаха значение, защото, за разлика от Мариана, беше израсъл без тях, поради което ги уважаваше и беше решен да си осигури добър живот в града, „за да можем да изградим нещо сигурно за нас и за бъдещето — и за нашите деца“.

Така говореше той, когато беше едва на двайсет: беше толкова смешно сериозен. И толкова наивен да смята, че ще прекарат остатъка от живота си заедно. В онези дни двамата живееха в бъдещето и непрекъснато го планираха — никога не говореха за миналото и за нещастните години, предшествали срещата им. В много отношения животът и на Мариана, и на Себастиан започна, когато двамата се намериха — в онзи момент, когато се видяха за първи път на реката, Мариана вярваше, че любовта им ще продължи завинаги. Че никога няма да свърши…

Когато погледнеше назад, се питаше дали не е имало нещо кощунствено в тази тяхна увереност. Някакъв вид надменност?

Напълно възможно.

Защото ето я сега сама в този влак на път, който двамата бяха изминавали безброй пъти в различни етапи от живота си и в различни настроения — главно щастливи, понякога не — като си говореха, четяха или подрямваха, Мариана с глава на рамото му. Това бяха непринудените ежедневни моменти, за които би дала всичко, само и само да можеше да си ги върне.

Можеше почти да си го представи тук — в купето, седнал до нея — и когато погледнеше през прозореца, очакваше да види лицето на Себастиан отразено там до нея, насложено върху отминаващия пейзаж.

Но вместо неговото Мариана видя друго лице.

Лице на мъж, втренчил се в нея.

Примигна стреснато. Извърна се от прозореца, за да го погледне. Седеше срещу нея и ядеше ябълка. Усмихна ѝ се.

9.

Мъжът продължи да я гледа, въпреки че да го нарече мъж, беше прекалено щедро, реши тя.

Изглежда едва беше навършил двайсет: имаше момчешко лице, къдрава кестенява коса и облак лунички върху безбрадо лице, което го караше да изглежда още по-млад.

Висок и слаб като щека, облечен в тъмно кадифено сако, смачкана бяла риза и колежански шал в синьо, червено и бяло. Кафявите му очи, отчасти скрити зад старовремски телени очила, излъчваха интелигентност и любопитство и наблюдаваха Мариана с нескрит интерес.

— Как е? — каза той.

Мариана го погледна малко объркана.

— Познаваме ли се?

Той се ухили.

— Още не. Но се надявам.

Тя не отговори. Извърна се. Последва мълчание. После той опита отново.

— Искате ли?

Подаде голяма кафява хартиена кесия, издута от плодове — грозде, банани и ябълки.

— Заповядайте — каза момчето, понасяйки я към Мариана. — Вземете си банан.

Тя се усмихна учтиво. Помисли си, че има приятен глас. Поклати глава.

— Не, благодаря.

— Абсолютно сигурна ли сте?

— Да.

Мариана се обърна и се загледа навън с надеждата, че това ще сложи край на разговора. Виждаше отражението му в прозореца и забеляза как повдига рамене разочарован. Очевидно не владееше добре дългите си крайници, защото накрая успя да събори и разлее чашата си. Малко от чая му се разля на масичката, но по-голямата част се лисна в скута му.

— По дяволите.

Той скочи, вадейки книжна кърпичка от джоба си. Попи локвичката чай от масата и започна да бърше петното на панталоните си. Погледна я извинително.

— Съжалявам. Не ви опръсках, нали?

— Не.

— Хубаво.

Младежът седна отново. Тя усещаше погледа му върху себе си. След малко той каза:

— Студентка… ли сте?

Мариана поклати глава.

— Не.

— Хм. Работите в Кеймбридж?

Тя пак поклати глава.

— Не.

— Тогава сте… турист?

— Не.

— Хм. — Намръщи се, очевидно озадачен.

Последва мълчание. Мариана се предаде и каза:

— Отивам на гости… На племенницата ми.

— О, вие сте леля.

Изглеждаше облекчен, че е поставил Мариана в определена категория. Усмихна се.

— Аз работя по докторската си дисертация — добави той, когато стана ясно, че Мариана няма да попита. — Математик съм, е, всъщност теоретична физика.

Млъкна и свали очилата си, за да ги избърше с кърпичка. Изглеждаше почти гол без тях. И тя за първи път забеляза, че е красив или би бил, когато лицето му възмъжее още малко.

Младежът отново сложи очилата си и я погледна.

— Казвам се Фредерик, между другото. Или Фред. А вие?

Мариана не искаше да му казва името си. Вероятно защото имаше чувството — колкото ласкателно, толкова и изнервящо — че той ще се опита да флиртува с нея. Като се изключи очевидният факт, че е прекалено млад за нея, тя не беше готова за нещо подобно и никога нямаше да бъде — дори самата мисъл ѝ създаваше усещане за отвратително предателство.

— Името ми… е Мариана.

— О, какво красиво име.

Фред продължи да бъбри, опитвайки се да я ангажира в разговор. Но отговорите ѝ ставаха все по-кратки. Мълчаливо броеше минутите до момента, когато ще може да се отърве от него.

Когато пристигнаха в Кеймбридж, тя се опита да се изплъзне и да изчезне в тълпата. Но Фред я настигна пред гарата.

— Може ли да ви придружа до града? С автобуса може би?

— Предпочитам да повървя.

— Страхотно, само да взема колелото си, мога да повървя с вас. Или вие да го карате, ако предпочитате?

Погледна я с надежда. Мариана неволно го съжали. Но този път му отговори твърдо.

— Предпочитам… предпочитам да вървя сама. Ако нямате нищо против.

— Разбира се… Разбирам. Може би… кафе по-късно? Или да пийнем нещо? Довечера?

Мариана поклати глава и се престори, че поглежда часовника си.

— Няма да остана дълго.

— А дали бихте ми дали номера си? — Той леко се изчерви и луничките на бузите му пламнаха. — Възможно ли е…?

Тя поклати глава.

— Не мисля…

— Наистина ли?

— Да. — Мариана погледна встрани смутена. — Съжалявам…

— Не се извинявайте. Не се отчайвам. Скоро пак ще се срещнем.

Нещо в тона му я подразни леко.

— Не мисля.

— О, сигурен съм. Предчувствам го. Имам дарба за този род неща, семейна черта е, предсказания, предчувствия. Виждам неща, които другите не виждат.

Фред се усмихна и слезе на платното. Един велосипедист бързо свърна, за да го избегне.

— Внимавайте — докосна ръката му Мариана.

Велосипедистът наруга Фред, докато минаваше покрай него.

— Съжалявам — каза младежът. — Боя се, че съм малко непохватен.

— Съвсем малко — усмихна се Мариана. — Довиждане, Фред.

— Доскоро, Мариана.

Младият мъж пресече улицата към редицата велосипеди. Мариана го проследи с очи, докато той се качи на своя, подкара го и ѝ махна с ръка, когато мина покрай нея. После Фред сви зад ъгъла и изчезна.

Тя въздъхна с облекчение. И тръгна към града.

10.

Докато вървеше към „Сейнт Кристофър“, тревогата на Мариана за това какво може да намери там, нарастваше все повече.

Нямаше представа какво да очаква — можеше да е полицията или пресата, което ѝ се струваше невероятно, като гледаше улиците на Кеймбридж: нямаше никакви признаци да се е случило нещо неприятно, никакви белези, — че е станало убийство.

Изглеждаше ѝ забележително спокойно след Лондон. Почти нямаше трафик, единственият шум идваше от птичите песни, накъсвани от хора на чуруликащите велосипедни звънци, когато студентите минаваха покрай нея в черните си академични роби, прилични на ята птици.

Докато вървеше, на няколко пъти ѝ се стори, че я наблюдават — или следят — и се зачуди дали Фред, превит ниско над велосипеда си, не кара по петите ѝ, но отхвърли мисълта като параноична.

Въпреки това хвърляше по някой и друг поглед през рамо за да е сигурна — и разбира се, нямаше никого.

С наближаването на колежа околностите ставаха все по-красиви с всяка стъпка: над главата ѝ се появиха шпилове и кулички, от двете страни на улиците се заредиха букове, от които се ронеха златисти листа и се събираха на купчинки по тротоарите. Дълги редици черни велосипеди стояха заключени с вериги към оградите от ковано желязо. А над оградите сандъчета със здравец оживяваха червените тухлени стени на колежа с облачета розово и бяло.

Мариана погледна към група студенти, вероятно първокурсници, внимателно разучаващи постерите на оградата, които обявяваха събитията за „Седмицата на зайците“.

Изглеждаха толкова млади тези студенти, тези зайци — като бебета. Дали тя и Себастиан някога са изглеждали толкова млади? Струваше ѝ се някак невъзможно. Още по-трудно ѝ беше да си представи, че нещо лошо може да се случи на тези невинни, чисти лица. Въпреки това се зачуди колко ли от тях ще бъдат сполетени от трагедия в бъдеще.

Умът ѝ се върна към онова бедно момиче, убито край мочурището — нямаше значение коя точно е. Дори да не беше Тара, приятелката на Зоуи, пак беше нечия приятелка, нечия дъщеря. В това се криеше ужасът. Всички тайно се надяваме, че трагедиите винаги ще се случват на някой друг. Но Мариана знаеше, че рано или късно се случват и на теб.

Смъртта не ѝ беше чужда, беше нейна спътница от дете — въртеше се около нея, надничаше над рамото ѝ. Понякога си мислеше, че е прокълната от някоя злобна богиня от гръцки мит да губи всеки, когото обича. Рак погуби майка ѝ, когато тя беше едва бебе. А после, години по-късно, зловеща автомобилна катастрофа отне сестра ѝ и нейния съпруг, оставяйки Зоуи сираче. Сърдечен удар покоси бащата на Мариана в маслинената горичка, оставяйки го мъртъв върху легло от лепкави размазани маслини.

И накрая, което беше най-ужасното, Себастиан.

Бяха заедно толкова малко години. След дипломирането се преместиха в Лондон и Мариана започна едно обиколно пътуване, което я доведе до това, че стана групов терапевт, докато Себастиан работеше в лондонското Сити. Той притежаваше упорит предприемачески дух и искаше да създаде свой собствен бизнес. Затова Мариана му предложи да поговори с баща ѝ.

Знаеше, че не би трябвало да е толкова глупава, но хранеше някаква тайна сантиментална надежда, че баща ѝ може да вземе Себастиан под крилото си, да го въведе в семейния бизнес, да му остави наследството си, което един ден той да предаде на децата им. Оставяше въображението си да лети, но беше достатъчно умна да не спомене нищо от това на баща си или на Себастиан. Във всеки случай първата им среща беше истинска катастрофа — Себастиан отлетя за Атина на романтична мисия, за да поиска разрешение да се ожени за нея, а баща ѝ на секундата го намрази. Не само че не му предложи работа при себе си, но и го обвини, че е „златотърсач“. Каза на Мариана, че ще я лиши от наследство в деня, в който сключи брак със Себастиан.

Иронията беше, че накрая Себастиан наистина влезе в сферата на корабния транспорт, но от противоположната на баща ѝ страна на пазара. Обърна гръб на търговския сектор и се зае да организира фирми, които да помагат за транспорта на жизненоважни стоки — храна и други продукти от първа необходимост, за уязвими, непривилегировани общности по цял свят. Мариана си мислеше, че в много отношения той е огледален образ на баща ѝ. И това беше непресъхващ извор на гордост за нея.

Когато трудният старец накрая умря, той отново ги изненада. В крайна сметка бе оставил всичко на Мариана. Истинско богатство. Себастиан беше изумен, че независимо от всичкото това богатство старецът бе живял по този начин.

— Искам да кажа като просяк. Изобщо не му се е радвал. Какъв е смисълът?

Мариана се замисли за момент.

— Сигурност — каза тя. — Вярваше, че всички тези пари го защитават по някакъв начин. Струва ми се… че се страхуваше.

— Страхувал се е… от какво?

Мариана нямаше отговор на този въпрос. Поклати глава колебливо.

— Не съм сигурна, че той познаваше себе си.

Независимо от голямото наследство двамата със Себастиан направиха само една екстравагантна покупка: купиха си малката жълта къща в подножието на Примроуз Хил, в която се влюбиха още от пръв поглед. Останалата част от парите сложиха настрани — по настояване на Себастиан — за бъдещето и за децата им.

Въпросът за децата беше единствената болезнена тема между тях, която Себастиан не преставаше редовно да повдига, подхващайки я винаги след малко по-сериозно пийване или в някой от редките си лоши моменти. Отчаяно искаше деца — момче и момиче — за да завърши картината на семейството, която беше изградил в главата си. Мариана също искаше деца, но предпочиташе да изчакат. Държеше да завърши образованието си и да утвърди психотерапевтичната си практика, което можеше да отнеме няколко години, но какво от това? Имаха цялото време на света, нали така?

Само дето го нямаха и това беше единственото, за което Мариана съжаляваше: че е била толкова арогантна, толкова глупава да приема бъдещето за даденост.

Когато навърши трийсет, се съгласи да започнат да опитват, но откри, че не е толкова лесно да зачене. Тази внезапна и неочаквана трудност я изнерви — за което лекарят ѝ каза, че никак не помага.

Доктор Бек беше по-възрастен мъж с бащински вид, който Мариана намираше за много успокояващ. Той предложи преди да се заемат с тестове за фертилитет и възможните начини за лечение, двамата да заминат на почивка някъде далече от всякакъв стрес.

— Позабавлявайте се, починете си на някой плаж за седмица-две — каза им лекарят с леко намигване. — Вижте какво ще стане. Малко отпускане често прави чудеса.

Себастиан не се въодушеви — графикът му беше пълен със задачи и не искаше да напуска Лондон. По-късно Мариана разбра, че онова лято е бил под огромно финансово напрежение и няколко от фирмите му са се борели да оцелеят. Беше прекалено горд да дойде при нея за пари, никога не бе взимал и пени от нея. Сърцето ѝ се стопи от мъка, когато след смъртта му откри, че последните месеци от живота си е носил в ума си всички тези излишни тревоги за пари. Как е било възможно да не забележи? Истината беше, че онова лято беше егоистично затънала в собствените си грижи да зачене дете.

Така че принуди Себастиан да си вземе две седмици отпуск през август за едно пътуване до Гърция, за да отседнат в лятната вила на семейството ѝ — къща, кацнала върху крайбрежните скали на остров Наксос.

Взеха самолет до Атина и после от пристанището се качиха на ферибот до острова. Беше великолепно, помисли си тогава Мариана — без облаче на небето, а морето тихо и гладко като стъкло.

На пристанището на Наксос наеха кола и потеглиха по крайбрежието към къщата. Беше принадлежала на бащата на Мариана, а сега, технически погледнато, на Мариана и Себастиан, въпреки че никога досега не бяха я използвали.

Къщата беше прашна и порутена, но с поразително разположение, кацнала на зъбер с изглед към тъмносиньото Егейско море. В скалата бяха издълбани стъпала, които се спускаха по лицето на канарата и водеха до плажа долу. А там, на брега, в течение на милиони години безброй парченца розов корал се бяха разпадали и смесвали със зрънцата пясък, карайки сега плажа да блести в розово на фона на синьото море и небе.

Беше идилично и приказно. Мариана усещаше как вече се отпуска и тайно беше обнадеждена, че Наксос може да направи мъничкото чудо, което се искаше от него.

Прекараха първите няколко дни в размотаване и мързелуване на плажа. Себастиан каза, че в крайна сметка се радва на идването им — за първи път от месеци се отпускал истински. От ученик имаше навика да чете стари трилъри на плажа и лежеше на брега сред плискащите се вълни, щастливо затънал в „Азбучни убийства“ на Агата Кристи, докато Мариана спеше под чадър на пясъка.

После, на третия ден, Мариана предложи да се разходят с колата към хълмовете, за да видях храма.

Помнеше, че беше ходила в древния храм като дете и се беше скитала из руините, населявайки ги с всякакви магии във въображението си. Искаше ѝ се Себастиан да изживее същото. Затова приготвиха кошницата за пикник и потеглиха.

Поеха по стар, виещ се планински път, който ставаше все по-тесен с навлизането сред хълмовете и накрая се превърна в прашна пътека, осеяна с кози дарадонки.

И там, на самия връх, на малко плато бяха развалините.

Древногръцкият храм беше от наксоски мрамор, който — едно време блестящ, сега бе мръсно бял, излинял от сблъсъка с природните стихии. Единственото останало след три хиляди години бяха няколко колони, чиито силуети се открояваха на фона на синьото небе.

Храмът е бил посветен на Деметра, богинята на плодородието — богинята на живота — и на дъщеря ѝ Персефона — богиня на смъртта. Двете често се почитаха заедно, двете страни на една и съща монета — майка и дъщеря, живот и смърт. На гръцки Персефона беше известна просто като Кора, означаващо „девица“.

Беше красиво място за пикник. Разстлаха синьото одеяло под шарената сянка на маслинено дърво и извадиха съдържанието на хладилната чанта — бутилка совиньон блан, диня и бучки солено гръцко сирене. Бяха забравили да вземат нож, затова Себастиан разби динята върху един камък — като череп, разчупвайки я на парчета. Захапаха свежата плът, плюейки семките.

После ѝ лепна звучна, сладка целувка.

— Обичам те — прошепна той. — Завинаги и вовеки веков…

— … вовеки веков — отвърна тя, връщайки му целувката.

След като хапнаха, тръгнаха да скитат из руините. Мариана гледаше как Себастиан крачи напред като развълнувано дете. Докато го наблюдаваше, изрече мълчалива молитва към Деметра и Девицата. Помоли се за Себастиан и за себе си, за щастието и за любовта им.

И докато се молеше, един облак внезапно се плъзна пред слънцето и за момент тялото на Себастиан потъна в тъмнина, очертано на фона на синьото небе. Мариана потръпна, усети неволен страх.

Моментът отмина толкова бързо, колкото бе дошъл. Само след секунда слънцето се показа и Мариана веднага забрави станалото.

Но си го спомни по-късно, разбира се.

На следващата сутрин Себастиан стана на зазоряване. Сложи старите си зелени маратонки и прошепна на Мариана, че отива да тича на плажа. Целуна я и излезе.

Тя остана в леглото полузаспала, полубудна, усещайки как времето тече, заслушана във вятъра навън. Започнал като лек бриз, сега той набираше сила и скорост, провираше се през клоните на маслинените дървета почти с вой и блъскаше клоните им в прозорците като дълги пръсти, нетърпеливо потрепващи по стъклото.

За миг се замисли колко ли големи са станали вълните и дали Себастиан е влязъл да плува, както често правеше след тичането. Но не се разтревожи. Той беше толкова добър плувец, толкова силен мъж. Неуязвим, помисли си тя.

Вятърът ставаше все по-силен, извъртя се откъм морето. Но Себастиан още го нямаше.

Започна да се притеснява, но за да избегне тревогата си, реши да излезе.

Спусна се по стъпалата, изсечени в отвесния бряг, придържайки се плътно към скалата, докато слизаше, защото се страхуваше, че някой порив на вятъра може да я събори.

На плажа нямаше и следа от Себастиан. Вятърът вдигаше розовия пясък и го захвърляше в лицето ѝ, налагаше се да заслони очите си, докато го търси. Не го видя и във водата — виждаше единствено огромни черни вълни, бушуващи в морето чак до хоризонта.

Започна да вика името му:

— Себастиан! Себастиан! Себа…

Но вятърът хвърляше думите обратно в лицето ѝ. Усети, че започва да я обзема паника. Не можеше да мисли, не и с този вятър, свистящ в ушите ѝ — и зад него неспирния хор на цикадите като вой на хиени.

И някъде от още по-далече… дали не беше смях?

Студеният, подигравателен смях на богиня?

Не, престани, престани — трябваше да се съсредоточи, да се концентрира, трябваше да го намери. Къде беше? Не можеше да е отишъл да плува, не и в това време. Не би могъл да е толкова глупав…

И тогава ги видя.

Маратонките му.

Неговите зелени маратонки, спретнато поставени една до друга на пясъка… точно до водата.

След това всичко се превърна в неясно петно. Мариана нагази във водата истерично виеща като харпия… и пищеше, пищеше…

И после… нищо.

Три дни по-късно тялото на Себастиан беше изхвърлено на брега.

11.

Почти четиринайсет месеца бяха минали оттогава, от смъртта на Себастиан. Но в много отношения Мариана беше все още там, все още закотвена на плажа на Наксос и щеше да остане там завинаги.

Беше съсипана, парализирана — както едно време Деметра, когато Хадес откраднал любимата ѝ дъщеря Персефона и я отвел в Подземния свят, за да я направи своя съпруга. Деметра била съкрушена, сломена от скръб. Отказвала да помръдне или да бъде отведена. Просто стояла и плачела. И всичко около нея, цялата природа жалеела с нея: лятото се превърнало в зима, денят станал нощ. Земята потънала в траур или, казано по-точно, в меланхолия.

Мариана разбираше чувството. И сега, с приближаването към „Сейнт Кристофър“ установи, че крачи с нарастващо безпокойство, тъй като познатите улици изобщо не помагаха да потисне спомените, нахлуващи в съзнанието ѝ, а призраци на Себастиан я чакаха на всеки ъгъл. Държеше главата си наведена, не вдигаше поглед, беше като войник, опитващ се да мине незабелязан през вражеска територия. Трябваше да се вземе в ръце, ако искаше да бъде полезна на Зоуи.

Затова беше тук — заради Зоуи. Бог ѝ беше свидетел, че би предпочела никога повече да не види Кеймбридж. Беше се оказало много по-трудно, отколкото очакваше, но го правеше заради Зоуи. Зоуи беше единственото, което ѝ бе останало.

Свърна от „Кинг Парейд“ по неравната калдъръмена улица, която познаваше толкова добре. Тръгна по платното към стара дървена порта в края на уличката. Вдигна очи.

Вратата на колежа „Сейнт Кристофър“ беше поне два пъти по-висока от нея, заобиколена от древна, обрасла с бръшлян червена стена. Спомни си първия път, когато я приближи, след като дойде от Гърция за приемното събеседване едва на седемнайсет години, чувстваща се толкова малка и някак натрапница, толкова изплашена и самотна.

Колко странно, че сега, почти двайсет години по-късно, се чувстваше по същия начин.

Бутна вратата и влезе.

12.

Колежът „Сейнт Кристофър“ си беше там, точно така, както го помнеше.

Беше се страхувала да го види отново — щеше да е връщане към любовната ѝ история, но за щастие красотата на колежа ѝ се притече на помощ. И сърцето ѝ не заплака, а запя.

„Сейнт Кристофър“ беше сред най-старите и красиви колежи в Кеймбридж. Състоеше се от няколко двора и градини, простиращи се покрай реката, и бе смесица от архитектурни стилове — готика, неокласицизъм, ренесанс — защото беше пристрояван и разширяван през вековете. Беше нараствал хаотично, естествено и поради това беше още по-очарователен според Мариана.

Спря до портиерската будка в главния двор — първия и най-големия от всички. Пред нея се простираше безупречна зелена морава чак до покритата с глицинии стена в отсрещния му край. Избуялата зеленина, нашарена от цветовете на бели пълзящи рози, покриваше тухлите като изтънчен тапет чак до стените на параклиса. Неговите витражи блестяха в зелено, синьо и червено в слънчевата светлина, а отвътре се чуваше репетицията на колежанския хор, извисил гласове в съвършена хармония.

Шепнещ глас — може би този на Себастиан? — подшушна на Мариана, че тук е в безопасност. Може да си почине, да намери мира, за който копнее.

Мускулите ѝ се отпуснаха едва ли не с въздишка на облекчение. Внезапно я изпълни чувство на задоволство: старостта на тези стени, тези колони и арки, недокоснати от времето или промяната, я накараха за миг да види скръбта си с нови очи. Разбра, че това магическо място не принадлежи на нея или на Себастиан, че не е тяхно, че то принадлежи единствено на себе си. И че тяхната история е само една сред безбройните други, станали тук, че не е по-важна от всяка останала.

Огледа се с усмивка, усети кипящия живот около себе си. Макар срокът вече да беше започнал, все още течаха последни довършителни работи, имаше осезаемо усещане за очакване, като в театър точно преди представление. Градинар косеше тревата в другия край на моравата. Колежански портиер в черен костюм и бомбе, с голяма зелена престилка се протягаше към арки, ъгли и ниши с дълъг прът със сноп пера накрая, обирайки паяжините. Няколко други портиери подреждаха дълги дървени пейки на моравата, вероятно за снимките на първокурсниците.

Мариана се загледа в изнервен тийнейджър, очевидно студент първа година, който забързано минаваше през двора, придружен от двойка препиращи се родители, стиснали куфари в ръце. Усмихна се със симпатия.

И тогава на отсрещната страна на двора видя нещо друго — тъмна група от униформени полицаи.

И усмивката ѝ бавно изчезна.

Полицаите излизаха от кабинета на декана, придружени от него. Дори от това разстояние Мариана можеше да види, че лицето му е зачервено и разтревожено.

Това означаваше само едно. Станало бе най-лошото. Полицията е тук, значи Зоуи беше права: Тара е мъртва и именно нейното тяло са намерили до мочурището.

Трябваше бързо да намери Зоуи. Незабавно. Обърна се и забърза към следващия двор.

Унесена в мислите си, не чу мъжа, който викаше името ѝ, преди той да го повтори.

— Мариана? Мариана!

Обърна се. Някакъв мъж ѝ махаше с ръка. Присви очи към него, не можеше да види ясно кой е. Но изглежда той я познаваше.

— Мариана — повтори той отново, този път по-уверен. — Почакай.

Тя спря. Изчака мъжа да прекоси калдъръма към нея, широко усмихнат.

Разбира се, помисли си тя. Джулиан.

Точно усмивката му разпозна, доста знаменита усмивка напоследък.

Джулиан Ашкрофт и Мариана бяха учили психотерапия заедно в Лондон. Не беше го виждала от години, освен по телевизията — често се появяваше в новинарски репортажи или в документални филми за разследване на престъпления. Специализира съдебна психология и стана автор на бестселър за британските серийни убийци и техните майки. Сякаш изпитваше болезнена наслада от лудостта и смъртта, което Мариана намираше за малко отблъскващо.

Огледа го, докато се приближаваше. Сега наближаваше четиресетте, среден на ръст, облечен в елегантен син блейзер, трептяща бяла риза и тъмносини дънки. Косата му беше артистично разрешена, имаше изумително светлосини очи и съвършена усмивка с идеално бели зъби, която често използваше. У него има нещо леко изкуствено, помисли си Мариана, и вероятно точно то го правеше толкова подходящ за телевизията.

— Здравей, Джулиан.

— Мариана — протегна ръка той. — Каква изненада. Знаех си, че си ти. Какво правиш тук? Не си с полицията, нали?

— Не, не. Племенницата ми е студентка тук.

— О, разбирам. По дяволите. Помислих си, че може би ще работим заедно. — Усмихна ѝ се ослепително. Понижи глас поверително. — Повикаха ме, за да им помогна.

Мариана се досети за какво говори, но въпреки това усети страх. Не искаше да го чуе, но нямаше избор.

— Тара Хемптън е. Нали?

Джулиан я погледна леко изненадан и кимна.

— Точно така. Току-що беше идентифицирана. Откъде знаеш?

Мариана повдигна рамене.

— Изчезнала била от ден-два. Племенницата ми каза.

Усети, че очите ѝ се пълнят със сълзи, и бързо ги изтри. Взря се в Джулиан.

— Има ли вече някакви улики?

— Не — поклати глава той. — Още не. Но скоро, да се надяваме. Колкото по-скоро, толкова по-добре, честно казано. Било е ужасно жестоко.

— Смяташ ли, че го е познавала?

Джулиан кимна.

— Така изглежда. Обикновено пазим това ниво на гняв за най-близките и най-скъпите ни, не мислиш ли?

— Възможно е — замисли се Мариана.

— Десет към едно, че е гаджето ѝ.

— Не мисля, че е имала приятел.

Джулиан погледна часовника си.

— Сега трябва да се видя с главния инспектор, но знаеш ли, бих се радвал да обсъдим това по-късно… може би на чашка? — Усмихна се. — Радвам се, че се видяхме, Мариана. Толкова години минаха. Може да побъбрим…

Но Мариана вече се отдалечаваше.

— Съжалявам, Джулиан, трябва да намеря племенницата си.

13.

Стаята на Зоуи беше в двора „Ерос“, един от по-малките, който представляваше студентски общежития, построени около правоъгълна морава.

В центъра ѝ стоеше обезцветена статуя на Ерос, стиснал лък и стрела. Вековете дъжд и ръжда го бяха състарили значително, превръщайки го от херувимче в малко зелено старче.

От всички страни на двора се издигаха стълбища, които водеха към студентските стаи. На всеки ъгъл имаше висока сива каменна кула. Докато вървеше към една от тях, Мариана вдигна поглед към прозорец на третия етаж и видя Зоуи седнала там.

Зоуи не я видя и Мариана поспря за момент да я погледа. Сводестите прозорци бяха със стъкла в оловни рамки с формата на диамант; малките панели разчупваха лицето на Зоуи, разбиваха го на мозайка от диамантени ромбове — и само за секунда Мариана сглоби друг образ от мозайката: не на двайсетгодишна жена, а на момиченце на шест, глупаво и сладко, с червени бузки и тънки опашчици.

Изпита такава тревога и обич към това малко момиченце. Горкичката малка Зоуи — мина през толкова много, Мариана се ужасяваше от мисълта, че се налага да я натовари още повече, като ѝ предаде тази ужасна новина. Разтърси глава, престана да отлага и бързо влезе в кулата.

Изкачи старото вито деформирано дървено стълбище до стаята на Зоуи. Вратата беше открехната, затова влезе.

Малка, уютна стая — доста разхвърляна в момента, с дрехи, пръснати по креслата и мръсни чаши в умивалника. Имаше бюро, малка камина и ниша с възглавници в еркерния прозорец, където седеше Зоуи, заобиколена от книги.

Като видя Мариана, нададе тих вик. Скочи и се хвърли в ръцете ѝ.

— Дойде. Не мислех, че ще дойдеш.

— Разбира се, че ще дойда.

Мариана се опита да отстъпи назад, но Зоуи не я пускаше и не ѝ оставаше друго, освен да остане в прегръдката ѝ. Почувства топлината ѝ, нейната обич. Беше толкова необичайно да я докосват така. Чак сега осъзна колко се радва, че вижда Зоуи. Внезапно бе връхлетяна от чувства.

След Себастиан Зоуи винаги е била най-любимото същество на Мариана. Пратиха я да учи в пансион в Англия и така Мариана и Себастиан неофициално я осиновиха — имаше си спалня в малката жълта къща и им гостуваше през всички ваканции и празници. Учеше в Англия, защото баща ѝ беше англичанин, всъщност Зоуи беше една четвърт гъркиня. Имаше светлата коса на баща си и неговите сини очи, така че тази гръцка четвъртинка не беше особено забележима. Мариана често се чудеше как и дали изобщо тази четвъртинка ще се прояви някой ден, е, ако не бъде задушена под великото плесенясало одеяло на английското частно образование.

Най-накрая Зоуи я освободи от прегръдката си. И внимателно, доколкото това бе възможно, Мариана ѝ предаде новината, че тялото на Тара е било идентифицирано.

Зоуи се втренчи в нея. И докато осъзнаваше казаното, по бузите ѝ потекоха сълзи. Мариана я прегърна. Зоуи се гушна в ръцете ѝ разплакана.

— Не се притеснявай — прошепна Мариана. — Всичко ще бъде наред.

Бавно поведе Зоуи към леглото и я сложи да седне там. Когато момичето най-накрая успя да спре да плаче, му направи чай. Изми чашите в малката мивка и сложи чайника да кипне.

През цялото време Зоуи седеше в леглото, свила колене към гърдите си, втренчена в пространството, без да си дава труд да избърше сълзите, стичащи се по бузите ѝ. Прегръщаше стара мека играчка — изтърбушена черно-бяла зебра. Едното око на зебрата липсваше, цялата се разпадаше по шевовете, защото беше неин другар още от бебе, беше изтърпяла много тормоз, но беше получила и много обич. Сега Зоуи се беше вкопчила в нея, стискаше я здраво и се поклащаше напред-назад.

Мариана постави изпускащата пара чаша сладък чай на разхвърляната масичка за кафе. Гледаше Зоуи загрижена. Истината беше, че момичето преживя тежка депресия като тийнейджърка. Имаше чести пристъпи на плач, прекъсвани от периоди на равнодушие и безразличие, когато беше толкова депресирана, че дори не плачеше. Мариана смяташе тези депресии много по-трудни за овладяване, отколкото сълзите. В онези години ѝ беше много трудно да стигне до Зоуи, въпреки че проблемите ѝ едва ли бяха изненадващи, като се има предвид травмата от загубата на родителите на толкова ранна възраст.

Зоуи им гостуваше за една от междусрочните ваканции, беше април, когато получиха телефонно обаждане, което щеше да промени живота ѝ завинаги. Телефонът бе вдигнал Себастиан и после той трябваше да каже на Зоуи, че родителите ѝ — сестрата на Мариана и съпругът ѝ — са загинали в автомобилна катастрофа. Зоуи се олюля, Себастиан протегна ръце и я прегърна. От този момент нататък двамата с Мариана се посветиха на нея, като я глезеха дори прекалено много. Но след като сама бе загубила майка си, Мариана беше решена да осигури на Зоуи всичко, за което тя самата бе копняла в онези ранни години: майчина обич, топлина, нежност. Разбира се, чувствата бяха двупосочни — усещаше, че Зоуи им дава не по-малко любов, отколкото получава.

Накрая, за тяхно облекчение, малко по малко Зоуи успя да обърне гръб на мъката си — с течение на годините депресиите намаляха, момичето почувства, че може да се впише в училището, завърши юношеството си в много по-добра форма, отколкото го бе започнало.

Но със Себастиан се притесняваха как ще се справи със социалните стандарти в университета, така че когато Зоуи се сприятели с Тара, и двамата изпитаха облекчение. А по-късно, след смъртта на Себастиан, Мариана беше благодарна, че Зоуи има добър приятел, на когото да се облегне. Самата Мариана нямаше такъв, току-що го беше загубила.

Но сега тази нова загуба — ужасяващата загуба на близък приятел — как щеше да се отрази на Зоуи? Тепърва щеше да се разбере.

— Зоуи, заповядай, пийни малко чай. Добре е за шока.

Никаква реакция.

— Зоуи?

Сякаш изведнъж момичето я чу. Погледна Мариана със стъклени очи, пълни със сълзи.

— Вината е моя — прошепна тя. — Вината, че тя е мъртва, е само моя.

— Не говори така. Чуй ме. Не разбираш.

— Какво има да разбирам?

Мариана седна на ръба на леглото и изчака Зоуи да продължи.

— Вината е моя, Мариана. Трябваше да направя нещо… онази вечер… след като видях Тара… трябваше да кажа на някого… трябваше да се обадя в полицията. Тогава тя можеше да е още жива…

— Полицията? Защо?

Зоуи не отговори. Мариана се смръщи.

— Какво ти е казала Тара? Ти ми каза — звучала като обезумяла?

Очите на момичето отново се напълниха със сълзи. Поклащаше се напред-назад във вцепенено мълчание. Мариана знаеше, че най-добрият подход в подобни случаи е просто да присъства, да е търпелива и да остави Зоуи сама да свали бремето, без да бърза. Но нямаше време. Заговори тихо, с успокояващ, но твърд глас:

— Какво ти каза тя, Зоуи?

— Не трябва да ти казвам. Тя ме накара да се закълна, че няма да кажа на никого.

— Разбирам, не искаш да предадеш доверието ѝ. Но се боя, че вече е прекалено късно за това.

Зоуи вдигна лице. Докато я наблюдаваше, вгледана в лицето ѝ, в зачервените бузи и широко отворените очи, Мариана видя очите на дете: малко момиченце, което е уплашено и крие тайна, която не иска да пази, но се страхува да каже.

И тогава Зоуи се предаде:

— Вечерта преди снощи Тара дойде да ме види тук, в стаята. Беше много объркана. Беше се надрусала с нещо, не знам с какво. Беше наистина разстроена… И каза, каза, че се страхува…

— Страхува се? От какво?

— Каза, че някой щял да я убие. — Мариана се взря за секунда в Зоуи.

— Продължавай.

— Накара ме да обещая, че няма да кажа на никого, каза, че ако кажа нещо и той открие, щял да я убие.

— Той? За кого е говорила? Каза ли ти кой я заплашва, че ще я убие?

Зоуи кимна, но не отговори.

Мариана повтори въпроса.

— Кой е, Зоуи?

Момичето поклати глава несигурно.

— Звучеше толкова безумно…

— Няма значение, просто ми кажи.

— Каза… че е един от наставниците тук. Професор.

Мариана примигна стресната.

— Тук, в „Сейнт Кристофър“?

Зоуи кимна.

— Да.

— Разбирам. Как се казва?

Зоуи замълча. После прошепна:

— Едуард Фоска.

14.

След по-малко от час Зоуи повтаряше разказа си пред главен инспектор Садху Сангха.

Инспекторът беше окупирал кабинета на декана. Беше просторна стая с гледка към главния двор. На едната стена имаше красиво резбована махагонова библиотека с колекции от книги с кожени корици. Другите стени бяха покрити с портрети на бивши декани, които наблюдаваха полицаите с нескрито подозрение.

Главен инспектор Сангха седеше зад голямото бюро. Той отвори термоса, който носеше със себе си, и си наля чаша чай. Беше петдесетгодишен, с тъмни очи и късо подрязана прошарена рижа брада, с елегантен сив блейзер и вратовръзка. Тъй като беше сикх, носеше тюрбан в приятен тъмносин цвят. Имаше внушително, властно присъствие, но излъчваше и нервна възбуда, изражението му бе някак настоятелно, изгладняло и той непрекъснато потупваше с крак или барабанеше с пръсти.

Стори се леко дразнещ на Мариана. Създаваше у нея впечатление, че не обръща нужното внимание на това, което Зоуи му разказва. Сякаш не беше особено заинтересуван. Не я взима сериозно, помисли си тя.

Но грешеше. Вземаше я напълно сериозно. Остави чая си и фиксира големите си тъмни очи върху момичето.

— И какво си помислихте, когато тя ви го каза? — попита я той. — Повярвахте ли ѝ?

— Не знам… — отвърна Зоуи. — Беше объркана, ясно ви е, беше надрусана. Но пък тя винаги си е малко истерична, така че… — Зоуи повдигна рамене и обмисли отговора си за миг. — Искам да кажа, че прозвуча много странно…

— Каза ли защо професор Фоска е заплашил да я убие?

Зоуи малко се притесни.

— Каза ми, че спят заедно. И че са се скарали за нещо… и тя е заплашила да каже в колежа и да го уволнят. А той ѝ казал, че ако тя го направи…

— Той ще я убие?

Зоуи кимна. Изглеждаше облекчена, че е свалила това бреме от раменете си.

— Точно така.

Инспекторът обмисли чутото за момент. След това внезапно се изправи.

— Отивам да говоря с професор Фоска. Изчакайте тук, моля ви. И Зоуи, ще трябва да дадете показания.

Той излезе от стаята и в негово отсъствие Зоуи повтори разказа си пред един младши полицай, който записа всичко. Мариана чакаше неспокойна, чудейки се какво става.

Мина един дълъг час. И тогава инспектор Сангха се върна. Седна на стола си.

— Професор Фоска оказа пълно съдействие — каза той. — Взех показанията му, той каза, че по времето на смъртта на Тара — в 10 вечерта — е приключвал час в своите стаи. Бил от осем до десет вечерта и на него присъствали шестима студенти. Даде ми имената им. Засега говорихме с двама от тях и те потвърдиха историята му. — Инспекторът погледна Зоуи замислено. — В резултат на това няма да предявя никакво обвинение към професора и съм напълно сигурен, че независимо от това, което Тара може да е казала, той не носи отговорност за нейната смърт.

— Разбирам — прошепна тихо Зоуи.

Държеше очите си сведени, втренчени в скута ѝ. Мариана си помисли, че изглежда разтревожена.

— Чудя се какво бихте могли да ми кажете за Конрад Елис? — обади се инспекторът. — Той не е студент тук, живее в града, струва ми се. Беше приятел на Тара?

Зоуи поклати глава.

— Не ѝ беше гадже. Мотаеха се заедно, това е всичко.

— Разбирам. — Инспекторът направи справка в записките си. — Изглежда е имал две предишни присъди — за търговия с наркотици и за агресивно нападение… — Погледна към Зоуи. — А съседите му са ги чули да се карат жестоко в няколко случая.

Зоуи сви рамене.

— Той е един сбъркан младеж, също като нея… но никога не би я закачил и с пръст, ако това искате да кажете. Не е такъв. Свястно момче е.

— Хм. Направо очарователен.

Инспекторът изобщо не изглеждаше убеден. Доля си чай, после завинти капачката на термоса.

Случаят е приключен, помисли си Мариана.

— Знаете ли, инспекторе — обърна се тя към него, възмутена заради Зоуи. — Смятам, че наистина трябва да я послушате.

— Моля? — примигна инспектор Сангха. Изглеждаше изненадан, че Мариана се намеси. — Напомнете ми — каза той — коя бяхте вие?

— Аз съм лелята на Зоуи и неин настойник. И ако е необходимо, неин адвокат.

Инспектор Сангха сякаш леко се развесели.

— Вашата племенница е напълно способна да се защитава сама, доколкото виждам.

— Да, Зоуи преценява добре хората. Винаги го е правила. И след като познава Конрад — и смята, че той е невинен — вие трябва да приемете думите ѝ сериозно.

Усмивката на инспектора изчезна.

— Когато разговарям с него, ще оформя собствено мнение, ако нямате нищо против. И за да внесем яснота, тук се разпореждам аз и не приемам да ми казват какво да правя…

— Не ви казвам какво да правите…

— Или да бъда прекъсван. Така че силно препоръчвам да не влошавате повече нещата. Стойте настрана от мен… и от моето разследване. Ясно?

Мариана се готвеше да възрази, но се сдържа. Насили се да му се усмихне.

— Кристално — отвърна тя.

15.

След като излязоха от кабинета на декана, Зоуи и Мариана тръгнаха под колонадата в дъното на двора — поредица от дванайсет мраморни колони, които поддържаха библиотеката отгоре. Бяха много стари и обезцветени, с пукнатини, които минаваха по тях като вени. Хвърляха дълги сенки по пода и на моменти потапяха в тъмнина двете жени, които вървяха бавно между тях.

Мариана прегърна Зоуи.

— Скъпа, добре ли си?

Зоуи повдигна рамо.

— Не… не знам.

— Как смяташ, възможно ли е Тара да те е излъгала?

Момичето се намръщи. После внезапно замръзна и спря. Сякаш от нищото, пристъпвайки иззад една от колоните, пред тях се бе появил мъж.

Стоеше и блокираше пътя им. Втренчил очи в племенницата на Мариана.

— Здравей, Зоуи.

— Професор Фоска — стреснато отвърна момичето.

— Как си? Добре ли си? Не мога да повярвам на станалото. В шок съм.

Имаше американски акцент, забеляза Мариана, с бавен и напевен ритъм в речта и лека британска окраска в края на думите.

— Бедничката ми — каза той. — Много съжалявам, Зоуи. Вероятно си абсолютно съсипана…

Говореше възбудено и изглеждаше искрено разстроен. Протегна ръка към нея, но тя инстинктивно се отдръпна назад. Мариана го забеляза, както и професорът. Погледна смутен студентката си.

— Виж — каза той. — Ще ти кажа точно това, което казах на инспектора. Важно е да го чуеш от мен, още сега.

Фоска игнорира Мариана, обърна се единствено към Зоуи, поради което тя започна да го изучава, докато той говореше. Беше по-млад, отколкото очакваше, и значително по-привлекателен. Беше в началото на четиресетте, висок, с атлетична фигура. Имаше остро скулптирани скули и изумително тъмни очи. Всичко в него беше тъмно — черните му очи, брадата, дрехите. Дългата му черна коса беше привързана в хлабав кок на тила. И носеше черна академична тога, риза над панталоните и разхлабена вратовръзка. Имаше нещо харизматично, дори байроновско в целия му вид.

— Истината е — започна той, — че по всяка вероятност, аз май се справих много зле. Сигурен съм, че ще се съгласиш с това, Зоуи, но Тара едва се справяше в академично отношение. Всъщност тя пропадаше катастрофално, независимо от непрекъснатите ми усилия да я убедя да оправи оценките си и да завърши курсовата си работа. И просто не ми остави избор. Проведох много откровен разговор с нея. Казах ѝ, че не знам дали са намесени наркотици, или има проблеми с връзките си, но няма никакъв напредък тази година. Казах ѝ, че трябва да се яви повторно на всички изпити от последната година. Или това, или изхвърча.

Той поклати тъжно глава.

— Когато ѝ го казах, тя изпадна в истерия. Каза, че баща ѝ ще я убие. Умоляваше ме да променя решението си. А после отношението ѝ се промени. Стана агресивна. Заплаши ме. Каза, че ще съсипе кариерата ми и ще ги накара да ме уволнят. — Въздъхна. — И изглежда точно това е предприела. Всичко, което ти е казала — тези сексуални обвинения — това е явен опит да очерни репутацията ми.

Той понижи глас.

— Никога не бих правил секс с моя студентка, това би било най-грубото предателство на доверието и злоупотреба с власт. Знаеш, че бях изключително привързан към Тара. Точно заради това се чувствам толкова засегнат да чуя тези обвинения.

Въпреки нежеланието си Мариана мислеше, че Фоска е много убедителен. Нищо в поведението му не подсказваше, че лъже. Всичко, което каза, прозвуча искрено. Тара често беше говорила за баща си със страх, а след гостувания в шотландското им имение Зоуи ѝ беше разказвала, че бащата на Тара бил много взискателен, истински дракон. Можеше да си представи реакцията му, ако Тара повтореше годината. Добре си представяше и че перспективата да му каже истината, е накарала Тара да изпадне в истерия и отчаяние.

Погледна Зоуи, за да види как тя приема историята. Трудно можеше да прецени. Явно беше напрегната и стоеше вперила очи в каменния под с притеснено изражение.

— Надявам се, че това изясни нещата — каза Фоска. — Най-важното в момента е да помогнем на полицията да хване този, който го е направил. Предложих им да проучат Конрад Елис, онзи младеж, с когото Тара имаше връзка. Както чувам, не бил цвете за мирисане.

Зоуи не отговори. Фоска се взря в нея.

— Зоуи? Добре ли си? Бог ми е свидетел, че имаме да се справяме с достатъчно неприятности и без ти да ме подозираш в подобни неща.

Момичето вдигна очи и го погледна. Кимна бавно.

— Добре съм — отвърна тя.

— Хубаво. — Но не изглеждаше особено доволен. — Трябва да тръгвам. Ще се видим по-късно. Грижи се за себе си, нали?

Фоска погледна Мариана за първи път, като отбеляза присъствието ѝ с леко кимване. После се обърна и се отдалечи, изчезвайки зад колона.

Настъпи мълчание. Зоуи се извърна към Мариана. Момичето изглеждаше притеснено.

— Е? — промърмори то с лека въздишка. — И какво сега?

Мариана се замисли за секунда.

— Ще говоря с Конрад.

— Но как? Чу инспектора.

Мариана не отговори. Мерна Джулиан Ашкрофт, който излизаше от кабинета на декана. Проследи го с очи как пресича двора. Кимна на себе си.

— Имам идея — каза тя.

16.

По-късно същия следобед Мариана успя да се види с Конрад Елис в полицейския участък.

— Здравей, Конрад. Аз съм Мариана.

Младежът бе арестуван веднага след разговора с главен инспектор Сангха — полицаите бяха уверени, че това е техният човек, независимо от липсата на доказателства, косвени или каквито и да е други.

Тара била видяна жива за последен път от главния портиер господин Морис, който я забелязал да напуска колежа през главната порта. А Конрад Елис твърдял, че чакал Тара в апартамента си — но за това имаха само неговата дума, на практика той нямаше алиби за цялата вечер.

Въпреки обстойния обиск в апартамента му не беше открито оръжието на убийството. Дрехите и другите му вещи бяха отнесени за криминологични тестове с надеждата, че ще осигурят нещо, което да свърже Конрад с убийството.

За изненада на Мариана Джулиан с готовност се съгласи да ѝ помогне да се срещне с момчето.

— Мога да те вкарам с моя пропуск — каза той. — И без това трябва да му направя психологическа оценка, така че ти можеш да присъстваш, ако искаш. — После ѝ намигна. — Стига Сангха да не ни хване.

— Благодаря. Дължа ти едно питие.

Джулиан, изглежда, се забавляваше с хитрината им. Влязоха в полицейския участък и той ѝ намигна, когато нареди да доведат Конрад Елис от килията.

Няколко минути по-късно седяха с момчето в стаята за разпити. Беше студена стая, без прозорци и без свеж въздух. Неприятна, но вероятно това беше целта.

— Конрад, аз съм психотерапевт — представи се Мариана. — Също и леля на Зоуи. Познаваш Зоуи, нали? От „Сейнт Кристофър“?

Младежът изглеждаше объркан за секунда, после в очите му проблесна нещо и той кимна разсеяно.

— Зоуи, приятелката на Тара?

— Точно така. Тя иска да знаеш колко много съжалява… за Тара.

— Тя е готина, Зоуи… харесвам я. Не е като другите.

— Другите?

— Състудентките на Тара. — Той направи гримаса. — Казвам им вещици.

— Наистина ли? Не харесваш приятелките ѝ?

— Те не харесват мен.

— И защо така?

Младежът сви рамене. Лицето му остана празно, безизразно. Мариана се бе надявала да предизвика някаква емоционална реакция у него, нещо, което да ѝ помогне да го разгадае по-лесно, но нямаше нищо подобно. Напомни ѝ за нейния пациент Хенри. Той имаше същия замаян израз вследствие на годините безмилостна злоупотреба с алкохол и наркотици.

Самият вид на Конрад говореше против него — беше част от проблема. Тромав, едър, целият в татуировки. Въпреки това Зоуи беше права, в него имаше някаква мекота, нежност. Когато говореше, речта му беше бавна и объркана, изглежда не беше съвсем наясно какво става с него.

— Не разбирам, защо си мислят, че аз съм я убил? Аз не съм я убил. Аз я обичам… обичах я.

Мариана погледна към Джулиан, за да види реакцията му. Изобщо не изглеждаше трогнат. Продължи да задава на Конрад всевъзможни досадни въпроси за живота и за възпитанието му — колкото повече продължаваше разговорът, толкова по-мъчителен ставаше и толкова по-мрачни изглеждаха нещата за младежа.

И толкова повече Мариана се убеждаваше, че е невинен. Не лъжеше, наистина беше съсипан от мъка. В един момент, изтощен от разпита на Джулиан, той се срина, отпусна глава в ръцете си и тихо заплака.

В края на интервюто Мариана отново се намеси:

— Познаваш ли професор Фоска? — попита го тя. — Наставникът на Тара?

— Да.

— И как се запозна с него? Чрез Тара?

Той кимна.

— Доставих му няколко пъти.

Мариана примигна. Погледна Джулиан.

— Искаш да кажеш наркотици?

— Какъв вид? — запита Джулиан.

Конрад повдигна рамене.

— Зависи, каквото искаше.

— Значи си го виждал редовно? Професор Фоска?

Още едно повдигане на раменете.

— Достатъчно често.

— Какво знаеш за отношенията му с Тара? Сториха ли ти се странни в някакъв смисъл?

— Ами — пак сви рамене Конрад — искам да кажа, че си падаше по нея, нали така?

Мариана размени погледи с Джулиан.

— Така ли?

Мариана се готвеше да продължи да натиска в тази посока, но Джулиан внезапно приключи разговора. Каза, че имал достатъчно, за да изготви доклада си.

— Надявам се, че ти е било полезно — каза той, когато напуснаха участъка. — Добро представление, не мислиш ли?

Тя го погледна удивена.

— Не се преструваше. Не е способен да го изиграе.

— Повярвай ми, Мариана, всички тези сълзи бяха игра. Или самосъжаление. Виждал съм го и преди. Когато си толкова дълго в професията като мен, осъзнаваш, че всички случаи са депресиращо еднакви.

Тя го изгледа.

— И не смяташ за притеснителен факта, че е продавал наркотици на професор Фоска?

Джулиан отмина въпроса с повдигане на рамо.

— Да си купиш малко трева от време на време не те прави убиец.

— Ами думите на Конрад, че Фоска си падал по нея?

— И какво от това? Доколкото разбирам, била е страхотна. Ти я познаваше, нали? Какво е правела с този глупак?

Мариана поклати тъжно глава.

— Предполагам, че Конрад е бил просто средство за постигане на някаква цел.

— Наркотици?

Мариана въздъхна и кимна.

Джулиан я погледна.

— Хайде. Ще те закарам, освен ако не искаш да пийнем по едно?

— Не мога, трябва да се върна в колежа. Организирали са специална служба за Тара в шест часа.

— Е, все някоя вечер, надявам се — намигна ѝ той. — Дължиш ми едно, нали помниш? Утре?

— Боя се, че няма да съм тук, утре си тръгвам.

— Добре, ще измислим нещо. Мога да те хвана в Лондон, ако се наложи.

Джулиан се разсмя, но не и с очите си, както Мариана забеляза. Те си останаха студени, жестоки, лоши. Имаше нещо в начина, по който я гледаше, което я накара неволно да се почувства неловко.

Изпита облекчение, когато стигнаха до „Сейнт Кристофър“ и успя да се отърве от него.

17.

В шест часа започна специалната служба за Тара.

Параклисът на колежа е бил построен през 1612 г. от камък и дебели дървени трупи. Подът беше от мрамор с цвят на слонова кост, стъклописите на прозорците бяха в искрящо синьо, червено и зелено и илюстрираха моменти от живота на свети Кристофър, а високият гипсов таван, украсен с хералдически щитове и латински девизи, бе изрисуван със злато.

Скамейките бяха препълнени с преподаватели и студенти. Мариана и Зоуи се настаниха близо до първата. Родителите на Тара седяха заедно с декана и ректора.

Лорд и лейди Хемптън бяха долетели от Шотландия, за да идентифицират тялото. Мариана си представяше колко са се измъчвали в мислите си по целия дълъг път от далечното си провинциално имение: дългото шофиране до летището на Единбург, после полетът до „Станстед“ с всичкото това време за размисли — с надежда, страх и тревога — докато последното пътуване до моргата в Кеймбридж жестоко е смазало надеждата им: събрало ги е с дъщеря им и им е показало какво е станало с нея.

Двамата стояха неподвижни, лицата им бяха бели, сгърчени, замръзнали. Мариана ги наблюдаваше като хипнотизирана — помнеше чувството: все едно са те хвърлили във вледеняваща, ледена вода и си онемял от шока. Не траеше дълго — и беше благословено състояние в сравнение с това, което следваше, когато ледът се стопи, шокът отмине и осъзнаят голямата си загуба.

После видя, че в параклиса влезе професор Фоска. Той тръгна по пътеката, следвайки група от шест изключителни девойки — изключителни, защото всички бяха поразително красиви и защото всички бяха облечени в дълги бели рокли. Вървяха уверено, макар и леко притеснени, съзнавайки, че всички ги гледат. Другите студенти се обръщаха да ги видят, докато момичетата минаваха покрай тях.

Мариана се зачуди дали това не бяха приятелките на Тара, които Конрад толкова ненавиждаше? „Вещиците“?

Над скърбящите се възцари мрачно мълчание и церемонията започна. Съпроводени от орган хористи, облечени в червени раса с бяло дантелено жабо около врата, запяха латински химн в светлината на свещите, ангелските им гласове се извисиха в тъмнината.

Не беше погребение, истинското погребение щеше да се проведе в Шотландия. Тук нямаше тяло, което да бъде оплаквано. Мариана се замисли за онова бедно, съсипано момиче, което лежеше само в моргата.

И не успя да избегне спомена за това как нейният любим ѝ беше върнат върху онази каменна плоча в болницата в Наксос. Тялото на Себастиан беше все още мокро, когато го видя, от него на пода капеше вода, имаше пясък в косата и очите му. В кожата му имаше дупки, малки късчета плът, откъснати от рибите. И един от пръстите липсваше, взет от морето.

Още щом видя безжизнения восъчен труп, разбра, че това не е Себастиан, но къде беше той?

В дните след смъртта му беше като онемяла. Дълго време остана в шок, неспособна да приеме станалото — или да го повярва. Изглеждаше ѝ невъзможно, че никога повече няма да го види, че никога повече няма да чуе гласа му, нито да усети докосването му.

Къде е той? — не преставаше да мисли. — Къде е отишъл?

И после, когато реалността започна да се надига, бе застигната от закъснял нервен срив — и подобно на скъсване на язовирна стена, всичките ѝ сълзи се изляха наведнъж в порой от скръб, който отнесе живота ѝ и личността, която си мислеше, че е.

След това дойде яростта.

Изгарящ гняв, сляп бяс, който заплашваше да погълне нея и всеки около нея. За първи път в живота си искаше да причини истинска физическа болка, искаше да се хвърли и да нарани всеки, най-вече себе си.

Обвини себе си, разбира се. Тя настоя да отидат на Наксос, ако си бяха останали в Лондон, както Себастиан искаше, той щеше да е все още жив.

Обвини и Себастиан. Как беше посмял да е толкова безразсъден, как беше посмял да иде да плува в това време, да е толкова небрежен към живота си — и към нейния също?

Дните ѝ бяха лоши, нощите — още по-лоши. В началото комбинацията от достатъчно алкохол и хапчета за сън ѝ носеше някакъв временен покой, макар и с постоянно повтарящи се кошмари, изпълнени с бедствия от рода на потъващи кораби, катастрофи на влакове и наводнения. Сънуваше безкрайни пътувания — експедиции през пустинни арктически пейзажи, зловещо газене през ледени ветрове и сняг в безкрайно търсене на Себастиан, без някога да го намери.

После хапчетата престанаха да вършат работа и тя лежеше будна до три-четири сутринта, лежеше и копнееше за него, без възможност да утоли жаждата си, освен със спомени, прожектиращи се на фона на тъмнината: проблясващи картини от дните им заедно, от нощите им, от зимите и летата им. Накрая, почти полудяла от скръб и липса на сън, отиде при лекаря си. Тъй като беше очевидно, че злоупотребява със сънотворните, д-р Бек отказа да ѝ напише друга рецепта. Вместо това ѝ предложи смяна на обстановката.

— Богата жена си — каза той и добави безсърдечно, — нямаш деца, за които трябва да се грижиш. Защо не идеш в чужбина? Да попътуваш? Да видиш света?

Предвид това, че последното пътуване, на което д-р Бек бе изпратил Мариана, завърши със смъртта на съпруга ѝ, тя предпочете да не последва съвета му. И намери убежище във въображението си.

Затваряше очи и мислеше за руините на храма в Наксос — мръснобелите колони на фона на синьото небе, спомняше си своята молитва към Девицата за тяхното щастие, за тяхната любов.

Нейна ли беше грешката? Дали богинята не се беше засегнала от нещо? Ревнуваше ли Персефона? Или се бе влюбила в онзи красив мъж от пръв поглед и го бе пожелала — както самата тя е била пожелана едно време — а после го е отвела в подземния си свят?

Струваше ѝ се, че така е по-лесно за понасяне — да обвинява за смъртта на Себастиан свръхестественото, капризната прищявка на една богиня. Алтернативата — че е била безсмислена, случайна, безцелна… беше повече, отколкото можеше да понесе.

Престани, заповяда си тя. Престани, престани. Почувства се жалка, сълзи на самосъжаление изпълваха очите ѝ. Избърса ги. Не искаше да плаче, не и тук. Трябваше да излезе от параклиса, да излезе навън.

— Имам нужда от малко въздух — прошепна на Зоуи.

Зоуи кимна и стисна за миг ръката ѝ в знак на подкрепа. Мариана стана и бързо излезе.

В момента, в който напусна слабо осветения, претъпкан параклис и изскочи в празния двор, усети незабавно облекчение.

Навън не се виждаше никой. Главният двор се простираше тих и неподвижен. Беше тъмно, независимо от високите лампи, пръснати из двора — фенерите им светеха в тъмнината с ореоли от светлина около тях. Откъм реката се надигаше плътна мъгла и пълзеше през колежа.

Мариана избърса сълзите си. Погледна небето. Всички звезди, невидими в Лондон, тук светеха ярко — милиони проблясващи диаманти в безкрайната тъмнина.

Той трябваше да е някъде там.

— Себастиан? — прошепна тя. — Къде си?

Слушаше, гледаше и чакаше някакъв знак — падаща звезда или облак, минаващ пред луната — нещо, каквото и да е.

Но нямаше нищо.

Само тъмнина.

18.

След службата хората се тълпяха на двора и си говореха на малки групички. Двете застанаха встрани от другите и Мариана бързо разказа на Зоуи за посещението при Конрад и че е съгласна с нейната преценка.

— Видя ли? — каза момичето. — Конрад е невинен. Не го е направил той. Трябва да му помогнем някак.

— Не знам какво друго можем да направим.

— Но трябва да направим нещо. Абсолютно сигурна съм, че Тара спеше с някого. Не с Конрад. Намекна го няколко пъти… Може в телефона ѝ да има нещо? Или в лаптопа ѝ? Да опитаме да влезем в стаята ѝ…

Мариана поклати глава.

— Не можем да го направим, Зоуи.

— Защо не?

— Смятам, че трябва да оставим това на полицията.

— Но ти чу инспектора. Те не търсят, те вече са решили. Трябва да направим нещо. — Зоуи въздъхна тежко. — Ще ми се Себастиан да беше тук. Той щеше да знае какво.

Мариана схвана упрека.

— И на мен ми се иска да беше тук. — Замълча за миг. — Мислех си. Какво ще кажеш да дойдеш с мен в Лондон за няколко дни?

Още в момента, в който го каза, усети, че е сгрешила. Зоуи я изгледа изумена.

— Моля?

— Може да помогне, ако се отдалечиш малко.

— Не мога просто да избягам. Това няма да помогне. Мислиш ли, че Себастиан щеше да каже нещо такова?

— Не — отвърна Мариана внезапно ядосана. — Но аз не съм Себастиан.

— Не — отвърна момичето със същото раздразнение. — Не си. Себастиан би искал да останеш. Това би казал той.

Мариана предпочете да замълчи за момента. После реши да сподели нещо — тревогата, загнездила се в нея след разговора им вчера.

— Зоуи. Сигурна ли си… че ми казваш всичко?

— За кое?

— Не знам. За това, за Тара. Не спирам да си мисля, не мога да се отърва от чувството, че криеш нещо.

Зоуи поклати глава.

— Не, нищо не крия.

После погледна встрани. Но Мариана продължаваше да се съмнява. Това я притесни.

— Зоуи. Имаш ли ми доверие?

— Дори не задавай подобен въпрос.

— Тогава чуй ме. Важно е. Има нещо, което не ми казваш. Знам го. Усещам го. Довери ми се. Моля те…

Зоуи се колебаеше, после отстъпи.

— Мариана, виж…

Но тогава, поглеждайки над рамото ѝ, Зоуи видя нещо, нещо, което я накара да млъкне. В очите ѝ за миг проблесна странен, изплашен поглед — и след това изчезна. Тя се обърна към Мариана и поклати глава.

— Не, нищо. Честно.

Мариана се извърна, за да види какво бе видяла племенницата ѝ. А там, до входа на параклиса, стояха професор Фоска и антуражът му — красивите момичета в бели рокли, потънали в тих разговор.

Фоска си запали цигара. Срещна погледа ѝ през облачето пушек и двамата се втренчиха един в друг за секунда.

После професорът остави групата и дойде при тях с усмивка. Мариана чу как племенницата ѝ въздъхна тихо, докато той се приближаваше.

— Здравейте — поздрави той, когато стигна при тях. — Нямах възможност да се представя преди. Аз съм Едуард Фоска.

— Мариана… Андрос. — Нямаше намерение да използва моминското си име. То само ѝ се изплъзна. — Леля съм на Зоуи.

— Знам коя сте. Зоуи ми е разказвала за вас. Много съжалявам за мъжа ви.

— О — изненада се Мариана. — Благодаря.

— Съжалявам и за Зоуи — погледна той към момичето. — Загубила е чичо си, а сега трябва да скърби и за Тара.

Зоуи не отговори, просто повдигна рамене, избягвайки погледа на Фоска.

Имаше нещо, което Зоуи не ѝ казваше, нещо, което избягваше. Страхува се от него, внезапно си помисли Мариана. Но защо?

На самата нея професорът изобщо не ѝ изглеждаше заплашителен, изглеждаше ѝ напълно искрен, изпълнен със състрадание. Той я погледна топло.

— Съчувствам на всички студенти — каза той. — Това ще съсипе цялата година, ако не и целия колеж.

Зоуи рязко се обърна към леля си.

— Трябва да тръгвам, имам среща с приятели за по чашка. Искаш ли да дойдеш?

Тя поклати глава.

— Обещах да се отбия да видя Клариса. Ще се видим по-късно.

Зоуи кимна и се отдалечи.

Мариана се извърна отново към Фоска, но за нейна изненада той вече си беше тръгнал и пресичаше двора.

На мястото, където беше стоял допреди миг, имаше само следа от цигарен дим, който се въртеше и виеше, преди да се стопи във въздуха.

19.

— Разкажи ми за професор Фоска — помоли Мариана.

Клариса ѝ хвърли любопитен поглед, докато наливаше кехлибарен на цвят чай в двете изящни чаши от китайски порцелан. Подаде ѝ едната.

— Професор Фоска? Какво те накара да попиташ за него?

Мариана реши, че ще е по-добре да не се впуска в подробности.

— Няма причина. Просто Зоуи го спомена.

Домакинята повдигна рамене.

— Не го познавам много добре, тук е само от две години. Първокласен ум. Американец. Направи доктората си под ръководството на Робъртсън в Харвард.

Клариса седеше срещу гостенката си в кресло с избеляла бледозелена тапицерия до прозореца и ѝ се усмихваше с обич. Професор Клариса Милър наближаваше осемдесет, а неостаряващото ѝ лице бе скрито под облак разрошена сива коса. Носеше бяла копринена блуза и пола от туид с широка плетена зелена жилетка, която вероятно беше доста по-стара от повечето ѝ студенти.

Клариса беше неин научен ръководител, когато Мариана беше студентка. Голяма част от обучението в „Сейнт Кристофър“ се провеждаше индивидуално, между преподавател и студент, обикновено в жилището на преподавателя. По всяко време след обяда, понякога и по-рано, по преценка на съответния преподавател се сервираше алкохол — отлично божоле в случая на Клариса, носено от лабиринтите на винарските изби на колежа, което ѝ даваше възможност за просвещение в областта не само на литературата, но и на вината.

Означаваше също и че уроците придобиваха по-личен характер и границата между учител и ученик леко се размиваше — доверяваха се тайни, споделяха се чувства. Клариса беше трогната и може би малко заинтригувана от това самотно гръцко момиче, лишено от майка. Грижеше се майчински за Мариана по време на образованието ѝ в „Сейнт Кристофър“. Мариана от своя страна намираше вдъхновение в нея — не само заради забележителните академични постижения на своята професорка в сфера, доминирана от мъжете, но и заради знанията ѝ и ентусиазма да ги споделя с другите. А търпението и добрината на Клариса — както и някое и друго нейно избухване — доведоха до това, че Мариана запомни от нея много повече, отколкото от всеки друг наставник, с когото бе работила.

Останаха във връзка и след като се дипломира, от време на време разменяха кратки писъмца и пощенски картички, докато един ден неочакван имейл не обяви, че въпреки съпротивата си Клариса е влязла в ерата на интернет. След смъртта на Себастиан изпрати на Мариана красив, проникновен имейл, който тя намери за толкова трогателен, че го запази и го препрочете няколко пъти.

— Чух, че професор Фоска е преподавал на Тара? — подхвърли Мариана.

Клариса кимна.

— Така е, да, преподаваше ѝ. Горкото момиче… Знам, че той се притесняваше за нея.

— Така ли?

— Да, каза, че Тара едва успявала в академичен план. Много била объркана, така твърдеше. — Тя въздъхна и поклати глава. — Ужасна работа. Ужасна.

— Да. Да, права си.

Мариана отпи малко чай, докато гледаше как Клариса пълни лулата си с тютюн. Беше красива вещ, изработена от тъмно черешово дърво.

Лулата беше навик, който Клариса бе възприела от покойния си съпруг. Стаите ѝ миришеха на дим и лют, остър тютюн, с течение на годините миризмата се беше пропила в стените, в книгите на бюрото, в самата Клариса. На моменти беше непоносима и Мариана знаеше, че има студенти, които възразяват срещу пушенето ѝ по време на занимания. Накрая тя беше принудена да се съобрази с променящите се стандарти за здраве и безопасност и вече нямаше право да тормози студентите със своя навик.

Мариана нямаше нищо против — всъщност, седейки тук сега, осъзна, че тази миризма ѝ е липсвала. В редките случаи, когато попадаше на човек, който пуши лула във външния свят, тя веднага усещаше сигурност и свързваше миризливия, тъмен облак дим с мъдростта и учението… и добрината.

Клариса запали лулата и започна да подръпва, докато изчезна зад облак дим.

— Мъча се да намеря някакъв смисъл — каза тя. — Знаеш ли, много съм объркана. Кара ме да мисля колко защитен живот водим тук, в университета — наивно, вероятно дори умишлено невежи за ужасите на външния свят.

Вътре в себе си Мариана беше съгласна с нея. Да четеш за живота не беше подготовка да го живееш, беше научила това по трудния начин. Но не каза нищо. Само кимна.

— Такава жестокост е ужасяваща. Трудно е да бъде разбрана.

Клариса посочи с лулата си към нея. Често използваше лулата, за да подчертае нещо, запращайки тютюн във всички посоки, като оставяше почернели дупки по килимите, където падаха горящите въгленчета.

— Да знаеш, гърците имат дума за това. За този вид гняв.

На Мариана ѝ стана интересно.

— Сериозно?

— Menis. Няма еквивалент на английски. Помниш, че Омир започва „Илиада“ с „μῆνιν ἄειδε, θεά, Πηληϊάδεω Ἀχιλῆος“ — „О, музо, възпей оня menis на Ахил“[4].

— Да. И какво точно означава?

Клариса се замисли за секунда.

— Предполагам, че най-близкият превод е вид неконтролируем гняв, ужасяваща ярост, безумие.

Мариана кимна.

— Безумие, да… Беше истинско безумие.

Клариса остави лулата си в малък сребърен пепелник.

Усмихна ѝ се леко.

— Толкова се радвам, че си тук, скъпа. Много ще помогнеш.

— Ще остана само тази нощ, тук съм само заради Зоуи.

Възрастната преподавателка изглеждаше разочарована.

— И това е всичко?

— Ами трябва да се връщам в Лондон. Имам пациенти…

— Разбира се, но… — Клариса вдигна рамене. — Не би ли могла да размислиш и да останеш няколко дни? В името на колежа?

— Не виждам как бих могла да помогна. Аз съм психотерапевт, а не детектив.

— Наясно съм. Психотерапевт, който специализира в групова терапия… А какво е това, ако не групов проблем?

— Да, но…

— Ти си била и студентка на „Сейнт Кристофър“, което ти дава известна представа и поглед, които полицията, колкото и добронамерена да е, просто не притежава.

Мариана поклати глава. Веднага се почувства леко раздразнена, че я притискат.

— Аз не съм криминалист. Това наистина не е моята област.

Клариса я погледна разочарована, но не каза нищо. Вместо това се вгледа в нея за момент. После заговори по-меко.

— Прости ми, скъпа. Хрумна ми, че нито веднъж не съм те питала какво е чувството.

— Моля?

— Да си тук… Без Себастиан.

Клариса споменаваше името му за първи път и Мариана се смути. Не знаеше какво да каже.

— Не знам какво е чувството.

— Сигурно е странно?

— „Странно“ е добра дума.

— След смъртта на Тими се чувствах странно. Той беше навсякъде и внезапно изведнъж изчезна. Не преставах да очаквам да изскочи иззад колона и да ме стресне… и все още го очаквам.

Клариса и професор Тимъти Милър бяха женени трийсет години. Двама знаменити ексцентрици на Кеймбридж, често виждани да прекосяват енергично града с книги под мишница, с несресани коси, понякога с различен цвят чорапи, потънали дълбоко в разговор. Бяха една от най-щастливите двойки, които Мариана бе срещала, докато Тими не умря преди десет години.

— Става по-лесно — каза Клариса.

— Наистина ли?

— Важното е да гледаш напред. Не може вечно да надничаш назад, зад рамото си. Мисли за бъдещето.

Мариана поклати глава.

— Честно казано, не мога да видя бъдеще… Не виждам много. Всичко е… — Затърси думата. После си спомни. — Зад воал. Откъде беше това? „Зад воала, зад воала…“

— Тенисън — без колебание каза Клариса. — In Memoriam, строфа петдесет и шест, ако не бъркам.

Мариана се усмихна. Повечето им преподаватели имаха енциклопедия на мястото на мозъците си, Клариса имаше цяла библиотека. Професорката ѝ затвори очи и продължи да рецитира по памет:

— О, живот тъй безполезен и тъй крехък! / Де е гласът ти да ме успокоява и благословя! /Каква надежда за ответ и за промяна? /Зад воала, зад воала…

Мариана кимна печално.

— Да… Да, това е.

— Боя се, че Тенисън е доста подценяван в днешни дни — усмихна се Клариса, после погледна часовника си. — Щом ще оставаш тук тази нощ, трябва да ти намерим стая. Ще звънна в портиерната.

— Благодаря ти.

— Изчакай за момент.

Възрастната жена се изправи на крака и отиде до библиотеката. Прокара пръст по гърбовете, докато не откри книга. Издърпа я от полицата и я сложи в ръцете на Мариана.

— Ето. Намерих в това извор на голяма утеха, след като Тими почина.

Беше тънко томче с кожена подвързия. IN MEMORIAM А. Н. Н. беше щамповано на предната корица с избледнели позлатени букви.

Клариса погледна твърдо Мариана.

— Прочети го.

20.

Господин Морис, главният портиер, намери стая.

Мариана се изненада, че ще го види в портиерната. Помнеше добре стария господин Морис: беше възрастен, закръглен мъж, много популярен в колежа, много снизходителен към студентите.

Но този господин Морис беше млад, нямаше и трийсет, висок и доста едър. Имаше ясно изразена брадичка и тъмнокестенява коса, сресана на път отстрани и пригладена назад. Носеше тъмен костюм, синьо-зелената вратовръзка на колежа и черно бомбе.

Усмихна се при изненадания поглед на Мариана.

— Изглежда очаквахте друг, госпожице.

Мариана кимна, смутена.

— Аз всъщност… господин Морис…

— Това беше дядо ми. Почина преди няколко години.

— О, разбирам, съжалявам…

— Не се притеснявайте. Случва се постоянно. Аз съм само негово бледо копие, другите портиери постоянно ми го напомнят. — Той намигна и повдигна леко шапката си. — Оттук, госпожице. Последвайте ме.

Учтивите му, официални маниери изглеждаха като от друга епоха, помисли си Мариана. По-добра може би.

Той настоя да носи чантата въпреки протестите ѝ.

— Така правим нещата тук. Знаете го. „Сейнт Кристофър“ е място, където времето е спряло.

Усмихна ѝ се. Изглеждаше абсолютно непринуден, излъчваше непоклатима увереност, пълен господар на владенията си, което беше вярно за всички колежански портиери според опита на Мариана, и с пълно право: ако не бяха те да въртят ежедневните дела на колежа, всичко щеше бързо да се разпадне.

Последва Морис до стая в двора „Гейбриъл“. Беше същият двор, в който бе живяла като студентка през последната година от следването си. Погледна към старото си стълбище, докато минаваха покрай него — към каменните стъпала, по които двамата със Себастиан бяха тичали нагоре-надолу милион пъти.

Стигнаха до края на двора — до осмоъгълна кула от плочи остарял, зацапан гранит, там бяха стълбите, водещи към стаите за гости на колежа. Влязоха и тръгнаха нагоре по витото стълбище, облицовано с дъбова ламперия, стигнаха до втория етаж.

Морис отключи врата, отвори я и даде ключа на Мариана.

— Заповядайте, госпожице.

— Благодаря.

Тя влезе и се огледа. Стаята беше малка, с еркерен прозорец, камина и легло с четири вити колони. Имаше балдахин и завеси от дебел кретон от четирите страни. Изглежда малко задушаващо, помисли си тя.

— Това е една от по-приятните стаи, които държим за стари студенти — обади се Морис. — Малко мъничка може би. — Постави чантата ѝ на пода до леглото. — Надявам се да ви е удобно.

— Благодаря, много сте любезен.

Не бяха говорили за убийството, но тя почувства нужда да го спомене по някакъв начин, главно защото постоянно беше в ума ѝ.

— Станалото е ужасно.

Морис кимна.

— Нали?

— Вероятно е крайно обезпокоително за всички в колежа.

— Така е. Радвам се, че старият ми дядо не доживя да го види. Това би го съсипало.

— Познавахте ли я?

— Тара? — Морис поклати глава. — Само съм чувал за нея. Беше… доста известна, да речем. Тя и приятелките ѝ.

— Приятелките ѝ?

— Точно така. Доста… провокативна група млади жени.

— Провокативни? Интересен избор на дума.

— Смятате ли, госпожице?

Той беше умишлено сдържан и Мариана се зачуди защо.

— Какво имахте предвид?

Морис се усмихна.

— Само, че са малко… палави, ако разбирате какво искам да кажа. Трябва да следим зорко тях и партитата им. Наложи ми се няколко пъти да ги прекъсна. Всякакви лудории.

— Разбирам.

Трудно можеше да разгадае изражението му. Тя се зачуди какво ли се крие зад добрите маниери и дружелюбното му поведение. Какво всъщност си мислеше?

Морис се усмихна.

— Ако сте любопитна за Тара, аз бих говорил с някоя от чистачките. Изглежда те винаги знаят какво става в колежа. Както и всички клюки.

— Ще го имам предвид, благодаря.

— Ако това е всичко, госпожице, ще ви оставя на спокойствие. Лека нощ.

Той се насочи към вратата и се измъкна навън. Затвори я безшумно след себе си.

Най-накрая остана сама — след дълъг и уморителен ден. Седна на леглото изтощена.

Погледна часовника си. Девет часа. Трябваше просто да си легне, но знаеше, че няма да може да заспи. Прекалено възбудена беше, прекалено разстроена.

А след това, докато вадеше нещата си от чантата, попадна на тънкото томче поезия, което Клариса ѝ бе дала.

In Memoriam.

Седна на леглото и го разтвори леко. Годините бяха изсушили страниците, бяха ги изкривили, втвърдили, оставяйки по тях вълни и вълнички. Разтвори книгата докрай и погали грубите страници с върховете на пръстите си.

Какво ѝ бе казала Клариса? Че ще види стиховете с други очи сега. Защо? Заради Себастиан?

Спомни си как чете поемата като студентка. Подобно на повечето хора, и тя бе отблъсната от голямата ѝ дължина. Беше над три хиляди реда и Мариана почувства огромно удовлетворение дори само от това, че я прочете. Навремето не реагира на съдържанието, но тогава беше млада, щастлива и влюбена и нямаше нужда от тъжна поезия.

Във въведението, написано от стар учен, прочете, че Алфред Тенисън е имал нещастно детство — „лошата кръв“ на рода Тенисън бе печално известна. Бащата бил пияница, пристрастен към опиатите и изключително жесток грубиян — братята и сестрите на Тенисън страдали от депресия, психични заболявания и или били вкарани в лудница, или се самоубили. Алфред избягал от дома си на осемнайсет. И подобно на Мариана, намерил един свят на свобода и красота в Кеймбридж. А също и на обич. Независимо дали връзката между Артър Хенри Халам и Тенисън е била сексуална или не, тя явно е била дълбоко романтична: от деня, в който се срещнали в края на първата си година там, двамата прекарват всеки свой съзнателен миг заедно. Често ги виждали да вървят хванати за ръка — докато, няколко години по-късно, през 1833… Халам умира внезапно от аневризма.

Спорно е дали Тенисън някога се е възстановил напълно от загубата на Халам. Депресиран, размъкнат, немит, той се отдал на скръбта си. Разпаднал се. През следващите седемнайсет години скърбял, пишейки единствено по малко поезия — редове, строфи, елегии — всички за Халам. Накрая тези стихове били събрани заедно в една огромна поема. Издадена под заглавието In Memoriam А. Н. Н., тя бързо е призната за една от най-великите поеми, писани някога на английски език.

Мариана се настани удобно на леглото и започна да чете. Скоро откри колко болезнено автентичен и познат звучи гласът му — завладя я странното усещане, че това е нейният глас, а не този на Тенисън, че той изразява чувствата, за които тя не може да намери думи, че говори вместо нея: „Понякога тъжа наполовина / как с думи да предам тъгата в мен; / защото думи като природа наполовина разкриват / и наполовина скриват душата в тях“. Точно като Мариана година след смъртта на Халам Тенисън бе направил пътуване обратно до Кеймбридж. Вървял по същите улици, по които някога ходел с Халам, и открил, че „се чувства както преди, но не съвсем“, а когато застанал пред стаята на Халам, видял, че „друго име стои на вратата“.

И тогава Мариана се натъкна на онези редове, станали толкова знаменити, че се бяха влели в самата тъкан на английския език, и изникнали тук, скрити сред толкова много други стихове, те пак успяха да се промъкнат неусетно, да я изненадат и да спрат дъха ѝ:

Каквото и да става,

за истинно аз смятам

и чувствам го,

когато най-скърбя —

да си обичал и загубил

е по-добре,

отколкото да не познаеш любовта…

Очите ѝ се напълниха със сълзи. Отпусна книгата и погледна през прозореца. Но навън беше тъмно и от стъклото я погледна единствено отражението на собственото ѝ лице. Вгледа се в себе си, докато сълзите мокреха бузите ѝ.

Накъде сега? — помисли си тя. — Накъде отиваш?

Какво правиш?

Права беше Зоуи — бягаше. Но накъде? Обратно в Лондон? Обратно в онази населена с призраци къща на „Примроуз Хил“? Тя вече не беше неин дом — беше просто дупка, където да се скрие.

Зоуи имаше нужда от нея, независимо дали го признаваше или не, Мариана просто не можеше да я изостави — изключено беше.

Внезапно си спомни какво ѝ бе подхвърлила пред параклиса: че Себастиан би ѝ казал да остане. Права беше.

Себастиан би искал Мариана да отстоява позицията си и да се бори.

Добре тогава, какво следваше?

Умът ѝ се върна към представлението на професор Фоска в двора. „Представление“ май беше подходяща дума. Дали нямаше нещо прекалено гладко в думите му, леко „отрепетирано“? Но дори и така, той си имаше алиби. И освен ако не беше принудил своите студентки да лъжат заради него, което изглеждаше невероятно, би трябвало да е невинен…

И все пак…?

Нещо не се вписваше. Имаше нещо странно.

Тара обвинява Фоска, че заплашва да я убие. А после… няколко часа по-късно е мъртва.

Не би било зле да остане няколко дни в Кеймбридж и да поразпита за връзката на Тара с преподавателя. Професор Фоска определено имаше нужда от малко проучване.

И след като от полицията не искаха да се занимават с него, то тогава Мариана — в знак на почит към приятелката на Зоуи — би могла да се вслуша в историята на тази млада жена… и да я приеме сериозно.

Та макар и само защото никой друг не искаше.

Част втора

Несъгласието ми с голяма част от психоанализата се дължи на предубеждението, че страданието е грешка, признак на слабост или дори болест. Всъщност най-големите истини, до които сме стигнали, се дължат на човешкото страдание.

Артър Милър

Ни ластригоните, нито циклопите,

ни Посейдона разгневен ще срещнеш,

ако ги сам в душата си не носиш,

ако душата ти пред теб не ги възправя.

Константинос Кавафис, „Итака“

1.

Тази нощ отново не можах да заспя. Прекалено енергичен се чувствам, прекалено напрегнат. Свръхвъзбуден би казала майка ми.

Затова се отказах от опитите да се унеса и излязох да се разходя.

Докато скитах из пустите улици на града, срещнах лисица. Не ме чу да приближавам и вдигна стресната очи.

Никога досега не съм бил толкова близо до лисица. Какво великолепно създание! Какъв кожух, каква опашка и тези тъмни очи, втренчени право в мен.

Взрях се в тях и… какво видях?

Трудно е да се опише: в този миг видях чудото на сътворението, цялото чудо на вселената в онези животински очи. Беше сякаш виждаш Бог. И — за секунда — изпитах странно чувство. Като за някакво присъствие. Все едно Бог беше там, на улицата, до мен и ме държеше за ръка.

Изведнъж се почувствах в безопасност. Почувствах се спокоен, в мир — сякаш някаква яростна треска бе утихнала, някакъв делириум бе угаснал от само себе си. Почувствах другата си част, добрата си част да се надига със зората…

Но тогава лисицата изчезна. Изчезна в сенките и слънцето изгря… Бог го нямаше. Бях сам, разделен на две.

Не искам да съм двама души. Искам да съм един човек. Искам да съм цял. Но както изглежда, нямам избор.

И докато стоях там, на улицата, и слънцето изгряваше, изведнъж сякаш си припомних нещо ужасяващо — друго зазоряване преди много години. Друга сутрин, точно като тази.

Същата жълта светлина. Същото усещане, че се разкъсваш на две.

Но къде?

Кога?

Знам, че мога да си спомня, ако опитам. Но дали искам? Имам усещането, че е нещо, което полагам усилия да забравя. От какво се страхувам толкова много? От баща ми? Още ли вярвам, че може да изскочи от кутията като герой от пантомима и да ме удари?

Или е полицията? Страхувам се от внезапно поставена на рамото ми ръка, арест и наказание, възмездие за престъпленията ми?

Защо съм толкова уплашен?

Някъде трябва да има отговор.

И аз знам къде да го търся.

2.

Рано на следващата сутрин Мариана отиде да види Зоуи.

Племенницата ѝ току-що се беше събудила и беше замаяна, стискаше Зебра в едната си ръка, докато с другата сваляше маската за очи от лицето си.

Примигна срещу Мариана, която дръпна завесите, за да пусне вътре дневната светлина. Момичето имаше ужасен вид — очите му бяха кървясали, изглеждаше изтощено.

— Съжалявам, не спах добре. Не спирам да сънувам гадни сънища.

Мариана ѝ подаде чаша кафе.

— За Тара? Мисля, че и аз бях така.

Момичето кимна и отпи от кафето си.

— Имам чувството, че съм в някакъв кошмар. Не мога да повярвам, че наистина я… няма.

— Знам.

Очите на Зоуи се напълниха със сълзи. Мариана се чудеше дали да я утеши, или да я разсее с нещо. Предпочете последното. Вдигна купчината книги от бюрото и погледна заглавията — „Херцогинята на Малфи“, „Трагедията на отмъстителя“, „Испанската трагедия“.

— Чакай да отгатна. Този срок изучавате трагедията.

— „Трагедията на отмъстителя“ — изпъшка тихо Зоуи. — Толкова е тъпо.

— Май не я харесваш?

— „Херцогинята на Малфи“ е поносима… смешна е, искам да кажа, толкова е безумна.

— Помня я. Отровени библии и върколаци. Но някак си още въздейства, нали? Поне аз така си мисля. — Погледна книгата. — Не съм я чела от години.

— Ще я поставят в театър Ей Ди Си този срок. Ела да я видиш.

— Ще дойда. Добра роля е. Защо не се явиш на прослушване?

— Явих се. Не я получих. — Зоуи въздъхна. — Трагедия.

Мариана се усмихна. Но после тази малка преструвка, че всичко е наред, се срина. Момичето се втренчи в нея и смръщи лице.

— Тръгваш ли си? Да се сбогуваш ли си дошла?

— Не. Не си тръгвам. Реших да остана, поне за няколко дни… и да задам малко въпроси. Да видя дали не мога да помогна.

— Сериозно? — Очите на Зоуи светнаха и смръщеният ѝ израз изчезна. — Страхотно. Благодаря ти. — Поколеба се. — Слушай. Това, дето го казах вчера… че ми се ще Себастиан да беше тук… извинявай.

Мариана поклати глава, разбираше я много добре. Племенницата ѝ и Себастиан винаги бяха имали специална връзка. Когато беше мъничка, тя вечно тичаше при него, щом ожули коляно или се пореже, или просто има нужда от утешение. Мариана нямаше нищо против, знаеше колко важно е да имаш баща. А Себастиан беше най-близкото до баща, което Зоуи имаше след загубата на родителите си.

— Не трябва да ми се извиняваш — усмихна се тя. — Себастиан винаги е бил много по-добър от мен при криза.

— Винаги се грижеше за нас. А сега… — Зоуи повдигна рамене.

— Сега ние се грижим една за друга. Разбрано?

— Разбрано — кимна момичето. После се взе в ръце и заговори по-твърдо. — Дай ми двайсет минути да взема душ и да се приготвя. Може да направим план…

— Какви ги говориш? Нямаш ли лекции днес?

— Да, но…

— Никакво „но“ — каза твърдо Мариана. — Отиваш на лекциите си. Влизаш в часовете си. Ще се видим за обяд. Тогава ще говорим.

— Ох, Мариана…

— Не. Категорична съм. По-важно от всякога е сега да си заета и да се фокусираш върху работата си. Ясно?

Зоуи въздъхна тежко, но спря с възраженията.

— Ясно.

— Хубаво. — Мариана я целуна по бузата. — Ще се видим по-късно.

Мариана излезе от стаята и се спусна към реката.

Мина покрай хангара за лодки на колежа и редицата плоскодънки, които принадлежаха на „Сейнт Кристофър“ и стояха завързани със синджири към брега, леко поклащащи се върху водата.

Докато вървеше, звънеше на пациентите си, за да анулира срещите за седмицата.

Не им каза какво е станало. Просто бегло спомена, че има неотложен семеен въпрос. Всички приеха новината нормално, с изключение на Хенри. Не очакваше той да реагира добре, както и стана.

— Много благодаря — каза той саркастично. — Поздравления, приятелко. Оценявам го високо.

Мариана се опита да му обясни, че случаят е спешен, но той не се интересуваше от нищо. Също като децата Хенри виждаше само, че неговите собствени желания не са удовлетворени, и единствената му цел беше да я накаже.

— Ти интересуваш ли се от мен? Изобщо пука ли ти?

— Хенри, това са неща извън моя контрол…

— Ами аз? Аз имам нужда от теб, Мариана. Това е извън моя контрол. Случват се разни неща. Аз… аз тук потъвам…

— Какво има? Какво става?

— Не мога да говоря за това по телефона. Имам нужда от теб… Защо не си си у вас?

Мариана се вцепени. Откъде знаеше той, че не си е вкъщи? Сигурно пак е наблюдавал дома ѝ.

Внезапно усети алармено звънче в главата си — тази ситуация с Хенри беше непоносима, но тя се ядоса преди всичко на себе си за това, че бе позволила да се стигне дотук. Налагаше се да се справи с това, да се справи с Хенри. Но не сега. Не днес.

— Трябва да вървя — каза тя.

— Знам къде си, Мариана. Не го знаеше, нали? Следя те. Виждам те…

Тя затвори телефона. Почувства се неспокойна. Огледа брега на реката и пътеките от двете страни, но никъде не го видя.

Разбира се, че няма да го види, той просто се опитваше да я уплаши. Ядоса се на себе си, че се хвана в капана му.

Поклати глава и продължи по пътя си.

3.

Красива сутрин беше. По цялата река слънчевата светлина проблясваше през върбите, яркозелените им листа светеха прозрачни над главата ѝ. А под краката ѝ, по пътеката, растяха туфи диви циклами като малки розови пеперуди. Трудно беше да съчетае тази красота с причината да е тук или с мислите си, които се въртяха главно около убийство и смърт.

Какво, по дяволите, правя? — помисли си тя. — Та това е лудост.

Трудно беше мислите ѝ да не са мрачни, да не размишлява за онези неща, които не знаеше. Представа нямаше как се хваща убиец. Не беше криминолог, нито съдебен психолог като Джулиан. Притежаваше само инстинктивния си усет за човешката природа и човешкото поведение в резултат на годините работа с пациенти. Това би трябвало да ѝ свърши работа, налагаше се да отхвърли тази неувереност — сега тя само щеше да ѝ пречи. Трябваше да вярва на инстинктите си. Замисли се за секунда.

Откъде да започне?

Така, първо — и това беше най-важното — трябваше да разбере Тара: каква е била като личност, кого бе обичала, кого бе мразила и от кого се бе страхувала. Подозираше, че Джулиан е прав: Тара е познавала убиеца си. Затова трябваше да открие тайните ѝ. Не би трябвало да е трудно. В групи като тези в малки затворени общности гъмжеше от клюки и хората знаеха интимни подробности за личния живот на всеки. Ако в приказките на Тара, че е имала връзка с Едуард Фоска например, имаше някаква истина, не можеше да няма и някакви слухове. Можеше да научи много от това, което щяха да кажат другите в колежа. Оттук щеше да започне — като задава въпроси.

И което беше още по-важно, като слуша внимателно.

Стигна до по-оживена част от реката, до „Мил Лейн“. Далече напред се виждаха хора, които вървяха, тичаха, караха велосипеди. Замисли се за тях. Всеки един можеше да е убиецът. Той можеше да е тук в момента.

Можеше да я наблюдава.

Как би могла да го разпознае? Е, простият отговор беше, че няма начин. И въпреки всички претенции на Джулиан за натрупан опит и познания и той не би могъл. Знаеше, че ако бъде попитан за психопатия, Джулиан ще посочи увреждане на фронталния или темпоралния лоб на мозъка или ще изреди поредица от безсмислени етикети — антисоциално личностно разстройство, злокачествен нарцисизъм — плюс несериозен набор от характеристики като висок интелект, повърхностен чар, грандомания, митомания, презрение към морала — всяка от които обяснява твърде малко. Но не обясняват как или защо един човек може да стигне дотук — да стане безжалостно чудовище, което използва други човешки същества, сякаш са счупени играчки, които могат да бъдат разбити на парченца.

Едно време психопатията е била наричана просто „зло“. За хора, които са зли — които са намирали удоволствие в тормоза или убийството на други — се е писало още откак Медея е замахнала с брадвата към децата си, а вероятно и много преди това. Думата „психопат“ е изкована от германски психиатър през 1888 — същата година, когато Джак Изкормвача тероризира Лондон — и идва от германската дума psychopastiche, която буквално означава „страдаща душа“. Това беше водещото за Мариана: страданието, чувството, че тези чудовища също изпитват болка. Да мисли за тях като за жертви ѝ позволяваше да е по-рационална в подхода си и по-състрадателна. Психопатията или садизмът не изникват от нищото. Не са вирус, заразяващ някого случайно. Имат своята дълга предистория в детството.

Мариана вярваше, че детството е реактивен опит, което означава, че за да изпитаме емпатия към друго човешко същество, тя първо трябва да ни бъде показана — от нашите родители или хората, които се грижат за нас. Човекът, убил Тара, едно време е бил малко момче — момче, на което не е била показана нито емпатия, нито доброта. Страдало е, непоносимо е страдало.

Все пак много деца израстват в ужасно нездравословна среда и не свършват като убийци. Защо? Както старият научен ръководител на Мариана обичаше да казва: „Не е необходимо много, за да спасиш едно детство“. Малко доброта, малко разбиране и подкрепа: някой, който да разпознае и да признае детската реалност и да спаси здравия разум на детето.

Мариана подозираше, че в този случай не е имало такъв човек — нито мила баба, нито любим чичо, добронамерен съсед или учител, който да види болката, да я назове и да я превърне в реалност. Единствената реалност, която е съществувала, е принадлежала на насилника, а чувствата на малкото дете за срам, страх и гняв са били твърде опасни, за да се справи само с тях — не е знаело как — затова просто не ги е обработило, не ги е почувствало. Принесло е в жертва истинското си аз, всичката непочувствана болка и гняв на подземния свят пред олтара на мъглявия свят на подсъзнателното.

Загубил е връзка с това, което всъщност е. Така че мъжът, примамил Тара на онова изолирано място, е бил непознат колкото за другите, толкова и за себе си. Мариана подозираше, че е блестящ актьор: безупречно вежлив, добродушен и чаровен. Но Тара някак го е провокирала и ужасеното дете вътре в него е подскочило и е посегнало към ножа.

Но какво го беше отключило?

Там беше въпросът. Да можеше само да надникне в съзнанието му и да прочете мислите му, където и да беше.

— Здрасти.

Гласът зад нея я накара да подскочи. Обърна се бързо.

— Извинявай — каза той. — Нямах намерение да те стресна.

Беше Фред, младежът, с когото се бе запознала във влака. Буташе колело, стиснал купчина листове под мишница, захапал ябълка. Усмихна ѝ се широко.

— Помниш ли ме?

— Да, помня те.

— Казах, че ще се срещнем пак, нали? Предсказах го. Казах ти, падам си малко екстрасенс.

Мариана се усмихна.

— Кеймбридж е малко място. Чиста случайност.

— От мен да го знаеш. Като физик. Няма такова нещо като случайност. Статията, която пиша в момента, всъщност го доказва.

Фред кимна към снопа листове, които се изплъзнаха изпод ръката му, и страници математически уравнения се разлетяха по цялата пътека.

— Мамка му.

Хвърли колелото си на земята и се втурна да събира листовете. Мариана коленичи да му помогне.

— Благодаря — каза той, когато прибраха и последните страници.

Лицето му беше на сантиметри от нейното, взираше се в очите ѝ. Останаха така за секунда. Тя си помисли, че очите му са хубави, после прогони мисълта. Изправи се.

— Радвам се, че още си тук — каза Фред. — Дълго ли ще останеш?

Тя сви рамене.

— Не знам. Дойдох заради племенницата ми… тя… тя получи лоши новини.

— Говориш за убийството? Племенницата ти е в „Сейнт Кристофър“, така ли?

Мариана примигна притеснена.

— Не… не помня да съм ти го казвала.

— О, ами каза го. — После той продължи бързо. — Всички говорят за това, за станалото. Много мислих. И имам няколко теории.

— Какви теории?

— За Конрад. — Фред погледна часовника си. — Трябва да тичам точно сега, но предполагам няма да имаш нищо против да пийнем по нещо? Да речем… довечера? Може да поговорим. — Погледна я с надежда. — Е, явно само ако искаш, не те притискам, нищо специално…

Съвсем се оплете горкият, трябваше да му откаже и да го избави от неудобството. Но нещо я възпря. Какво знаеше той за Конрад? Защо да не поразрови ума му, той можеше да знае нещо полезно. Струваше си да опита.

— Хубаво — каза тя.

Фред се ококори изненадан и възхитен.

— Сериозно? Фантастично. Какво ще кажеш за девет часа? В „Орелът“. Чакай да ти дам телефона си.

— Нямам нужда от телефона ти. Ще бъда там.

— Добре — ухили се той. — Значи имаме среща.

— Не е среща.

— Не, разбира се, че не е. Не знам защо го казах. Хубаво… Доскоро.

Скочи на колелото си.

Мариана се загледа как той изчезва надолу по пътеката край реката. После се обърна и се запъти обратно към колежа.

Време беше да започва. Време беше да запретне ръкави и да се заеме с работата.

4.

Мариана забързано прекоси главния двор, запътила се към група жени на средна възраст, които отпиваха от изпускащи пара големи чаши, черпеха се с бисквити и клюкарстваха. Това бяха бедърс по време на почивката си за чай.

Наричаха ги bedder, термин, специфичен само за Кеймбридж, и бяха нещо като институция — стотици години армии от местни жени бяха наемани от колежите, за да оправят легла, да изпразват кошчета за боклук и да чистят стаите — макар че трябва да се отбележи, че ежедневният им контакт със студентите означаваше, че ролята им често преминава от чисто домашна работа към майчинска грижа. Нейната бедър понякога беше единственият човек, с когото говореше всеки ден, докато не срещна Себастиан.

Бяха забележителна група. Мариана се почувства леко притеснена, докато ги приближаваше. Запита се — и не за първи път — какво ли всъщност мислят те за студентите, тези жени от работническата класа, които нямаха нито едно от предимствата на привилегированите, често разглезени млади хора.

Вероятно ни мразят, внезапно си помисли тя. Не би ги винила, ако беше така.

— Добро утро, дами — поздрави.

Разговорите замряха. Жените я изгледаха с любопитни, леко подозрителни лица. Тя им се усмихна.

— Чудя се дали бихте могли да ми помогнете. Търся бедър на Тара Хемптън.

Няколко глави се обърнаха към жена, която стоеше в задните редици и в момента си палеше цигара.

Наближаваше седемдесетте, може да беше и по-стара. Носеше синя престилка, а до нея стоеше кофа с почистващи препарати и пръчка с пера за бърсане на прах. Не беше закръглена, а набита, с лице, кръгло като луна. Косата ѝ, боядисана червена, белееше в корените, а веждите бяха изрисувани с молив — днес ги беше изтеглила високо на челото си, което ѝ придаваше доста стреснат израз. Като че ли малко се ядоса, че я посочиха. Усмихна се напрегнато на Мариана.

— Това трябва да съм аз, скъпа. Казвам се Елси. Как мога да помогна?

— Аз съм Мариана. Бях студентка тук. И съм… — От тук нататък продължи, импровизирайки. — Психотерапевт съм. Деканът ме помоли да говоря с различни членове на колежа за отражението от смъртта на Тара. Чудех се дали не може… да побъбрим малко.

Завърши неубедително и не хранеше много надежда, че Елси ще захапе стръвта. Права беше.

Елси сви устни.

— Нямам нужда от терапевт, скъпа. Всичко ми е наред с главата, благодаря много.

— Нямах предвид това, всъщност ползата ще е за мен. Аз… правя малко проучване.

— Ами наистина нямам време…

— Няма да отнеме много. Може би да почерпя чаша чай? Парче торта?

При споменаването на тортата в очите на Елси проблесна пламъче. Отношението ѝ се смекчи. Опъна рамене и дръпна от цигарата си.

— Добре. Но ще трябва да побързаме. Чака ме още едно стълбище преди обяд.

Смачка цигарата си върху калдъръма, после свали престилката си и я подхвърли на друга чистачка, която я взе, без да каже и дума.

След това махна на Мариана.

— Идвай, скъпа — каза тя. — Знам най-доброто място.

Тръгна бързо, Мариана я последва и в момента, в който обърна гръб, чу как другите жени си зашепнаха оживено.

5.

Запътиха се по „Кинг Парейд“. Минаха през пазарния площад с неговите зелени и бели тенти и сергии с цветя, книги и дрехи, после покрай Сенатската къща, блеснала бяла зад лъскавите черни парапети. Отминаха пекарна, предлагаща фъдж — от отворените ѝ врати се носеше завладяващ сладък аромат на захар и топъл сладкиш.

Елси спря пред червено-бялата тента на „Копър Кетъл“.

— Това е моето местенце — каза тя.

Мариана кимна. Помнеше чайната от студентските си години.

— След теб.

Последва Елси вътре. Беше доста оживено, имаше пъстра тълпа от студенти и туристи, всички приказващи на различни езици.

Елси се насочи директно към стъклената витрина със сладкишите. Внимателно разгледа избора от браунита, шоколадови торти, кокосови пасти, ябълков пай и лимонови целувки.

— Не беше необходимо, наистина — каза тя. — Но… Може би само една.

Обърна се към възрастна белокоса сервитьорка зад касата:

— Парче шоколадова торта. И каничка чай. — Кимна с глава към Мариана. — Тя плаща.

Мариана си поръча чай и двете седнаха на маса до прозореца.

Възцари се моментно мълчание. После Мариана се усмихна.

— Чудя се дали познаваш племенницата ми Зоуи? Бяха приятелки с Тара.

Елси изсумтя. Изобщо не изглеждаше впечатлена.

— О, значи е твоя племенница, така ли? Да, аз се грижа за нея. Много важна персона е това момиче, няма що.

— Зоуи? За какво става дума?

— Държа се грубо с мен няколко пъти.

— О, съжалявам да го чуя. Не е в неин стил. Ще си поговоря с нея.

— Направи го, скъпа.

Настъпи неловко мълчание.

Прекъсна го появяването на сервитьорката — млада, красива източноевропейка, която носеше чая и тортата. Лицето на Елси се проясни значително.

— Паулина. Как си?

— Благодаря, добре, Елси. А ти?

— Не си ли чула? — Ококори очи и в гласа ѝ се прокрадна престорено вълнение. — Едно от момиченцата на Елси беше накълцано, накълцано на парченца до реката.

— Да, да, чух. Съжалявам.

— Та внимавай много къде ходиш сега. Не е безопасно за хубавко момиче като теб навън през нощта.

— Ще внимавам.

— Хубаво. — Елси се усмихна, загледана след сервитьорката, докато тя се отдалечаваше.

После върна вниманието си върху тортата, която нападна с наслада.

— Не е зле — измърмори тя между хапките. Около устата ѝ имаше остатъци от шоколад. — Искаш ли малко?

Мариана поклати глава.

— Не, благодаря.

Тортата свърши работа, настроението на Елси се оправи. Вгледа се замислено в Мариана, докато дъвчеше.

— А сега, скъпа — подхвърли тя, — надявам се да не очакваш да повярвам в ония глупости за психотерапията. Проучване, как ли пък не.

— Много си схватлива, Елси.

Чистачката се ухили и пусна бучка захар в чая си.

— Елси не пропуска много.

Имаше доста объркващия навик да говори за себе си в трето лице. Хвърли проницателен поглед към Мариана.

— Хайде, давай, за какво всъщност е всичко?

— Искам само да ти задам няколко въпроса за Тара… Кога за последен път я видя?

— В деня, когато умря, естествено… Никога няма да го забравя. Видях бедното момиче да върви към смъртта си.

— Какво искаш да кажеш?

— Ами бях в двора, чаках две от другите госпожи, винаги взимаме автобуса заедно. И видях Тара да излиза от стаята си. Изглеждаше ужасно разстроена. Махнах ѝ с ръка и я повиках по име, но тя не ме чу, кой знае защо. Видях я как тръгва… И никога повече не се върна.

— По кое време беше това? Помниш ли?

— Точно осем без четвърт. Помня, защото си проверявах часовника — имаше опасност да изпуснем автобуса. — Елси цъкна неодобрително с език. — Не че вече идва навреме.

Мариана ѝ наля още малко чай от каничката. Възприе поверителен тон:

— Бяхте близки с Тара, нали?

Елси ѝ хвърли предпазлив поглед.

— Кой ти го каза? Зоуи?

— Не… просто предположих, че като нейна бедър, си я виждала често. Аз лично бях много привързана към моята.

— Така ли, скъпа? Колко мило.

— Ами всички вие осигурявате толкова важна услуга… не съм сигурна, че винаги сте оценени.

Елси закима ентусиазирано.

— Права си за това. Мислят си, че да си бедър означава просто да забършеш праха от няколко места и да изпразниш едно-две кошчета. Но дечицата за първи път са далече от дома си, не можеш да ги оставиш да се справят сами, имат нужда от грижа. — Тя се усмихна сладко. — И Елси се грижи за тях. Елси ги проверява всеки ден — и ги буди всяка сутрин или ги намира мъртви, ако са се обесили през нощта.

Мариана изчака малко.

— Знаеш ли, чудя се за приятелките ѝ. Какво ти е впечатлението от тях?

Елси повдигна вежда.

— О, имаш предвид тях, така ли?

— „Тях“?

Елси се усмихна, но не отговори. Мариана продължи внимателно.

— Когато говорих с Конрад, той ги нарече „вещици“.

— Ама вярно ли? — изхили се Елси. — „Кучки“ щеше да е по-точно, скъпа.

— Не ги харесваш?

Елси сви рамене.

— Не ѝ бяха истински приятелки. Тара ги мразеше. Племенницата ти беше единствената, дето се държеше мило с нея.

— А другите?

— Ами тормозеха я, горкичката ми. Често плачеше на рамото ми заради това, бедничката. Единствено ти си ми приятелка, Елси разправяше. Толкова те обичам, Елси.

Тя избърса въображаема сълза. На Мариана ѝ се повдигна: това представление беше толкова ужасно сладникаво, колкото шоколадовата торта, която чистачката току-що беше погълнала, и тя не вярваше и на една дума от него. Елси или беше фантазьорка, или просто старомодна лъжкиня. Във всеки случай Мариана започваше да се чувства изключително неудобно в нейната компания. Въпреки това не се отказа.

— Защо са тормозели Тара? Не разбирам.

— Ревнуваха, заради това. Защото беше много хубава.

— Разбирам… Чудя се дали зад това не се е криело и нещо друго…

— Ами най-добре попитай Зоуи за това, още ли не си?

— Зоуи? — сепна се Мариана. — Какво искаш да кажеш? Какво общо има Зоуи?

В отговор Елси ѝ отправи загадъчна усмивка.

— Интересен въпрос, а, скъпа?

Не задълба по-нататък. Мариана почувства раздразнение.

— А какво ще кажеш за професор Фоска?

— Какво за него?

— Конрад каза, че си падал по Тара.

Чистачката не се впечатли, изобщо не изглеждаше изненадана.

— Професорът е мъж, нали така?… Като всички останали.

— Което значи?

Елси изсумтя, но не добави нищо повече. Мариана усети, че разговорът върви към края си и всяко по-нататъшно настояване ще бъде посрещнато с каменно неодобрение. Затова възможно най-небрежно подхвърли истинската причина, поради която беше довела Елси тук и я беше подкупила с ласкателства и торта.

— Елси. Смяташ ли… че може да видя стаята на Тара?

— Стаята ѝ? — Елси сякаш се готвеше да откаже. Но след това повдигна рамо. — Едва ли ще навреди, предполагам. Полицията я огледа навсякъде, щях да я чистя основно утре… Виж какво ще ти кажа. Дай да свърша чая си и може да идем заедно.

Мариана доволно се усмихна.

— Благодаря ти, Елси.

6.

Елси отключи вратата на стаята на Тара. Влезе вътре и запали осветлението. Мариана я последва.

Беше като всяка друга тийнейджърска стая, но още по-разхвърляна. Не се забелязваше, че полицаите са минали през нещата ѝ — създаваше чувството, че Тара току-що е излязла и може да се върне всяка секунда. Във въздуха още се усещаше следа от парфюма ѝ, а мебелите бяха пропити със сладникавия аромат на марихуаната.

Не знаеше какво търси. Нещо, което полицията бе пропуснала, но какво? Бяха отнесли всички устройства, на които Зоуи възлагаше надежда, че ще осигурят някаква следа — компютъра на Тара, телефона и айпада ѝ, всички липсваха. Бяха останали дрехите ѝ — в гардероба и нахвърляни върху креслото, на купчини по пода — скъпи дрехи, с които се бе отнасяла като с парцали. Към книгите имаше същото отношение — захвърлени недочетени, отворени на пода, с пречупени гръбчета.

— Винаги ли е била толкова разхвърляна?

— О, да, скъпа. — Елси цъкна неодобрително с език, после се засмя снизходително. — Безнадеждна. Не знам какво щеше да прави без мен да се грижа за нея.

Седна на леглото. Явно започваше да се доверява на Мариана. Приказките ѝ вече не бяха толкова премерени, а напротив.

— Родителите ѝ идват днес да опаковат нещата ѝ — каза тя. — Предложих им да го направя вместо тях. Да им спестя труда. Но те не поискаха по някаква причина. Някои хора нямат угодия. Не съм изненадана. Знам какво мислеше Тара за тях. Казвала ми го е. Оная лейди Хемптън е истинска кучка и в червата — и никаква лейди, направо да ти го кажа. А що се отнася до мъжа ѝ…

Мариана почти не я слушаше, искаше ѝ се Елси да се махне, за да може да се съсредоточи. Насочи се към малката тоалетка. Разгледа нещата върху нея. Имаше огледало с някакви снимки, пъхнати в рамката му. Едната беше на Тара и родителите ѝ. Момичето беше невероятно красиво, просто сияйно красиво. Имаше дълга червена коса и изящни черти — лице на гръцка богиня.

Огледа останалите предмети на масичката. Две шишенца парфюм, малко гримове и четка за коса. Вгледа се по-внимателно в нея — кичур червена коса се беше заплел в нея.

— Имаше красива коса — каза Елси, като я наблюдаваше. — Често я решех. Харесваше ѝ да го правя.

Мариана се усмихна учтиво. Вдигна малка плюшена играчка — пухкав заек, подпрян на огледалото. За разлика от опърпаната, съсипана от годините тормоз стара Зебра на Зоуи, тази играчка изглеждаше странно нова — и почти недокосвана.

Елси бързо разреши загадката.

— Аз ѝ я купих. Беше толкова самотна, когато дойде тук. Имаше нужда от нещо меко, което да гушка. Затова ѝ подарих зайчето.

— Много мило от твоя страна.

— Елси е цялата едно голямо сърце. Купих ѝ също и термофор. През нощта тук става ужасно студено. Оная завивка, дето им я дават, е безполезна, тънка е като вестник. — Тя се прозина, изглеждаше малко отегчена. — Мислиш ли да се бавиш дълго, скъпа? Просто вече трябва да вървя. Имам да чистя още едно стълбище.

— Не искам да те задържам. Възможно… възможно ли е да си тръгна след няколко минути?

Елси се замисли за секунда.

— Добре. Аз ще изскоча за една цигара, после се връщам на работа. Затвори след себе си, като си тръгнеш.

— Благодаря.

Тя излезе, затваряйки вратата след себе си. Мариана изпусна въздишка на облекчение. Слава богу. Огледа се. Още не беше намерила това, което търсеше. Надяваше се да го познае, като го види. Някакъв вид следа, насока към душевното състояние на Тара. Нещо, което би помогнало на Мариана да разбере, но какво би могло да е?

Отиде при скрина. Отвори всяко чекмедже, разгледа съдържанието. Депресираща, болезнена задача. Имаше чувството, че е хирург, че разтваря тялото на Тара и рови във вътрешните ѝ органи. Прегледа най-интимните ѝ вещи — бельото, гримовете, продуктите за коса, паспорта, шофьорската книжка, кредитните карти, детските снимки, снимките ѝ като бебе, малки бележници и напомняния, които бе писала на себе си, стари касови бележки от магазини, изостанали тампони, празни флакончета от кокаин, късчета тютюн и следи от марихуана.

Странно беше. Тара беше изчезнала, също като Себастиан, оставяйки всичките си принадлежности след себе си. Мариана си помисли: Като умрем, единственото, което остава след нас, е нещастието… и вещите ни, разбира се, които ще бъдат взети от другите.

Реши да се откаже. Каквото и да търсеше, явно не беше тук. Най-вероятно изобщо не съществуваше. Тя затвори последното чекмедже и тръгна да излиза.

После, когато стигна до вратата, нещо я накара да спре… и да се обърне. Огледа стаята още един път.

Очите ѝ се спряха на корковото табло на стената над бюрото. Бележки, рекламни флаери, пощенски картички, две-три фотографии, всички забодени на него.

Една от пощенските картички ѝ беше позната: картина на Тициан — „Тарквиний и Лукреция“. Мариана приближи. Погледна я по-внимателно.

Лукреция беше в спалнята си на леглото, гола и беззащитна, Тарквиний се бе надвесил над нея, вдигнал кама, проблясваща в светлината, готов да замахне. Беше красива, но дълбоко обезпокояваща.

Измъкна картичката от таблото. Обърна я.

И там, на гърба, имаше цитат, изписан на ръка с черно мастило. Четири реда на древногръцки:

ἓν δὲ πᾶσι γνῶμα ταὐτὸν ἐμπρέπει:

σφάξαι κελεύουσίν με παρθένον κόρῃ

Δήμητρος, ἥτις ἐστὶ πατρὸς εὐγενοῦς,

τροπαῖά τ᾽ ἐχθρῶν καὶ πόλει σωτήριαν

Вгледа се в него озадачена.

7.

Мариана намери Клариса седнала в креслото си до прозореца с лула в ръката, потънала сред облак дим, да поправя купчина статии в скута си.

— Може ли за момент? — попита тя, надничайки през вратата.

— О, Мариана? Още ли си тук? Влизай, влизай. — Клариса я покани, махвайки с ръка. — Сядай.

— Нали не прекъсвам нещо?

— Всичко, което ме отвлича от оценяването на бакалавърски есета, е искрено приветствана почивка. — Клариса се усмихна и сложи купчината листове настрани. Изгледа любопитно Мариана, докато тя се настаняваше на дивана. — Реши да останеш?

— Само за няколко дни. Зоуи има нужда от мен.

— Хубаво. Много хубаво. Радвам се. — Тя запали отново лулата си и подръпна няколко пъти от нея. — А сега, какво мога да направя за теб?

Мариана бръкна в джоба си и извади пощенската картичка. Подаде я на Клариса.

— Намерих я в стаята на Тара. Чудех се какво можеш да ми кажеш за нея.

Клариса погледна картичката за момент, после я обърна. Вдигна изненадано вежди и прочете цитата на глас.

— ἓν δὲ πᾶσι γνῶμα ταὐτὸν ἐμπρέπει:/σφάξαι κελεύουσίν με παρθένον κόρῃ/Δήμητρος, ἥτις ἐστὶ πατρὸς εὐγενοῦς,/τροπαῖά τ᾽ ἐχθρῶν καὶ πόλει σωτήριαν.

— Какво е? Разпознаваш ли го?

— Мисля, че е… Еврипид. „Децата на Херакъл“, ако не бъркам. Чела ли си я?

Мариана усети пристъп на срам, че дори не е чувала за пиесата, камо ли да я е чела.

— Припомни ми я?

— Действието се развива в Атина — отвърна Клариса, посягайки към лулата си. — Цар Демофон се подготвя за война, трябва да защити града от микенците. — Пъхна лулата в ъгълчето на устата си, драсна клечка и я запали отново. Заговори между пуфканията. — Демофон се съветва с оракул… за да разбере шансовете си за успех… Цитатът е от тази част на пиесата.

— Разбирам.

— Това помага ли?

— Всъщност не.

— Не? — Преподавателката махна с ръка, за да прогони облак дим. — И какво те затруднява?

Мариана се усмихна при този въпрос. Понякога свръхинтелигентността на Клариса я правеше леко несхватлива.

— Боя се, че древногръцкият ми е малко ръждясал.

— О… да. Разбира се, извини ме — преподавателката погледна пощенската картичка и преведе надписа. — В груб превод казва… „Оракулът се съгласи: за да отблъснем врага и да спасим града… девица трябва да бъде пожертвана… девица от благородно потекло…“.

Мариана примигна изненадана.

— Благородно потекло? Казва това?

Клариса кимна.

— Дъщерята на πατρὸς εὐγενοῦς — благородник… трябва да бъде пожертвана на κόρῃ Δήμητρος…

— Δήμητρος?

— Богинята Деметра. А κόρῃ, разбира се, означава…

— Дъщеря.

— Правилно — кимна Клариса. — Благородна девица трябва да бъде принесена в жертва на дъщерята на Деметра, т.е. на Персефона.

Мариана усети как сърцето ѝ започва да бие по-бързо. Това е просто съвпадение, помисли си тя. Нищо не означава.

Преподавателката ѝ подаде картичката с усмивка.

— Персефона е била доста отмъстителна богиня, както съм сигурна, знаеш.

Мариана не се решаваше да проговори, не знаеше дали гласът няма да ѝ изневери. Затова само кимна.

Клариса се взря в нея.

— Добре ли си, скъпа? Изглеждаш малко…

— Добре съм… просто…

За секунда обмисли възможността да опита да обясни чувствата си. Но какво би могла да каже? Как е имала някакви суеверни фантазии, че тази отмъстителна богиня е участвала в смъртта на съпруга ѝ? Как би могла да го изрече на глас, без да прозвучи напълно откачено? Затова просто сви рамене и каза:

— Малко иронично е, това е всичко.

— Кое? О, имаш предвид, че Тара е от благородно потекло и че е била принесена в жертва, така да се каже? Няма две думи, наистина неприятна ирония.

— И не смяташ, че зад това се крие нещо повече?

— Какво искаш да кажеш?

— Не знам. Освен… защо беше там? В нейната стая? Откъде е дошла тази картичка?

Клариса махна снизходително с лулата си.

— О, това е лесно… Този семестър Тара трябваше да пише доклад за древногръцката трагедия. Едва ли е било извън възможностите ѝ да препише цитат от някоя от пиесите, нали така?

— Да, предполагам, че си права.

— С положителност е малко необичайно за нея, това мога да кажа… Сигурна съм, че професор Фоска ще потвърди.

Мариана примигна.

— Професор Фоска?

— Той ѝ преподаваше гръцка трагедия.

— Разбирам. — Мариана се опита да звучи нормално. — Сигурна ли си?

— О, да. В края на краищата, той е специалистът. Блестящ е. Трябва да посетиш негова лекция, докато си тук. Много впечатляващ. Знаеш ли, че лекциите му са сред най-посещаваните във факултета — студентите се редят на опашка, която стига чак до двора, за да влязат, и седят на пода, ако няма места. Чувала ли си за подобно нещо — разсмя се Клариса, после бързо добави: — Разбира се, моите собствени лекции също винаги са много добре посетени. Голяма щастливка съм в това отношение. Но трябва да призная, че не чак до такава степен… Знаеш ли, ако си любопитна за Фоска, трябва наистина да си поговориш със Зоуи. Тя го познава най-добре.

— Зоуи? — Мариана се стресна. — Така ли? И защо?

— Ами той е неин научен ръководител.

— О, разбирам. — Кимна тя замислено. — Да, разбира се.

8.

Мариана покани Зоуи на обяд. Отидоха в близко френско бистро, отворило врати наскоро. Беше много популярно сред изгладнелите студенти, чиито роднини идваха да ги видят.

Доста по-изтънчено беше от ресторантите, които Мариана помнеше от студентските си години. Беше много оживено, чуваха се разговори и смях, потропване на прибори по чинии. Миришеше съблазнително на чесън, вино и цвърчащо в тигана месо. Елегантен сервитьор с жилетка и вратовръзка ги насочи към сепаре в ъгъла с бяла покривка и черни кожени седалки.

Мариана започна, като донякъде екстравагантно поръча половин бутилка шампанско розе. Не ѝ беше в стила и Зоуи изненадана повдигна вежди.

— А защо не? — повдигна рамо Мариана. — Би било хубаво да повдигнем малко духа.

— Не се оплаквам — отвърна момичето.

Когато шампанското пристигна, розовите мехурчета, които шипяха и блещукаха в дебелите кристални чаши, оправиха значително настроението им. В началото не обсъждаха Тара и убийството ѝ. Прескачаха от тема на тема, наваксвайки пропуснатото. Говориха за курсовете на Зоуи в „Сейнт Кристофър“ и как се чувства, навлизайки в третата си учебна година, както и за дразнещата липса на яснота за бъдещия ѝ живот и това, което би искала да прави.

След това заговориха за любов. Мариана я попита дали се среща с някого.

— Разбира се, че не. Такива момченца са. — Зоуи поклати глава. — Напълно щастлива съм със собствената си компания. Никога няма да се влюбя.

Мариана се усмихна. Прозвуча ѝ толкова млада с тези си приказки. Тиха вода. Подозираше, че независимо от сегашните си протести, когато Зоуи се влюби, ще е страстно и дълбоко.

— Един ден ще разбереш. Ще се случи.

— Не. — Момичето поклати глава. — Не, благодаря. От това, което съм видяла досега, любовта носи само скръб.

Мариана се разсмя.

— Това е доста песимистично.

— Да нямаш предвид реалистично!

— Едва ли.

— Ами ти и Себастиан?

Не беше подготвена за този удар, който определено беше под пояса и бе нанесен доста небрежно. Необходима ѝ беше секунда, за да възвърне гласа си.

— Себастиан ми донесе много повече, не само скръб.

Зоуи незабавно започна да се извинява.

— Съжалявам. Не исках да те разстройвам… аз…

— Не съм разстроена. Всичко е наред.

Но не беше. Това, че бяха тук, в този приятен ресторант, и пиеха шампанското, им даваше възможност да се престорят за малко, да избягат от убийството и всички неприятности, и да поживеят щастливо в малкото мехурче на настоящия момент. А Зоуи беше пукнала балона и Мариана почувства как всичката тъга, тревога и страх я заливат отново.

Известно време се храниха в мълчание. После тя каза тихо:

— Зоуи. Как се справяш…? Със случилото се с Тара?

Момичето замълча за секунда. После сви рамене. Не вдигна поглед.

— Добре. Но не много. Не мога да спра да мисля за това, имам предвид за начина, по който умря. Не мога… не мога да го извадя от главата си.

Погледна я. И Мариана почувства болката на разочарованието: искаше да оправи всичко, да отнеме болката на Зоуи по начина, по който го правеше, когато тя беше малка — да превърже раната, а още по-добре да я целуне, но знаеше, че вече не може. Пресегна се през масата и стисна ръката ѝ.

— Знам колко трудно е да го повярваш точно сега, но ще стане по-лесно.

— Наистина ли? — повдигна рамо момичето. — Мина повече от година, откакто Себастиан умря, а не става по-лесно. Още боли.

— Знам — кимна Мариана, не беше в състояние да спори със Зоуи. Права беше, така че просто нямаше смисъл. — Единственото, което можем да направим, е да се опитаме да почетем паметта им по най-добрия възможен начин.

Зоуи задържа погледа ѝ и кимна.

— Разбирам.

Мариана продължи:

— А най-добрият начин да почетеш Тара…

— Е да го хванем?

— Да. Обещавам.

Зоуи сякаш се успокои от мисълта. Кимна.

— Е, имаш ли някакъв напредък?

— Всъщност имам — усмихна се Мариана. — Говорих с Елси, чистачката на Тара. И тя каза…

— О, господи. — Зоуи завъртя отегчено очи. — Само да знаеш, Елси е социопат. И Тара я мразеше.

— Сериозно? Елси каза, че били много близки… Каза също и че ти си се държала грубо с нея.

— Защото е куку затова. Тръпки ме побиват от нея.

Куку не беше точно думата, която Мариана би използвала, но до известна степен беше съгласна с мнението на Зоуи.

— Независимо от това не ти прилича да се държиш грубо. — Поколеба се. — Тя намекна също и че знаеш повече, отколкото ми казваш.

Наблюдаваше Зоуи внимателно. Но момичето само повдигна рамо.

— Все тая. Каза ли ти също, че Тара ѝ беше забранила да влиза в стаята ѝ? Защото Елси непрекъснато влизала, без да чука, опитвайки се да я издебне, когато излиза от душа? На практика я следеше.

— Разбирам. — Мариана се замисли за момент, после бръкна в джоба си. — А какво смяташ за това?

Извади пощенската картичка, която беше намерила в стаята на Тара. Преведе цитата и попита Зоуи какво мисли.

— Смяташ ли за възможно да го е написала Тара?

Зоуи поклати глава.

— Съмнявам се.

— Защо мислиш така?

— Ами всъщност Тара пет пари не даваше за гръцката трагедия, ако трябва да съм честна.

Мариана не можа да сдържи усмивката си.

— Някаква идея кой би могъл да я е изпратил?

— Не съвсем. Доста странна работа. Толкова страховит цитат.

— Ами професор Фоска?

— Какво за него?

— Мислиш ли, че би могъл да е той?

Зоуи повдигна рамо. Не изглеждаше убедена.

— Искам да кажа, може, но защо да ѝ праща съобщение на древногръцки? И защо точно това?

— Наистина, защо? — кимна на себе си Мариана. Хвърли поглед към Зоуи. — Разкажи ми за него. За професора.

— Какво за него?

— Ами какъв е?

Момичето сви рамене, лицето му леко се смръщи.

— Знаеш всичко, Мариана. Разказах ти за него, когато той започна да ми преподава. Разказах на теб и Себастиан.

— Така ли? — Мариана кимна, когато си спомни. — О, да… американският професор. Нали? Сега се сещам.

— Сериозно?

— Да, останало е в главата ми по някаква причина. Помня, че Себастиан се питаше дали не си се влюбила в него.

Зоуи направи гримаса.

— Е, грешал е. Не бях.

Отрече го с такава ярост, с толкова изненадваща жар, че Мариана внезапно се зачуди дали наистина не е била влюбена… и какво, ако е била? Не беше нещо изненадващо студенти да се влюбят в преподавателите си, особено ако са толкова чаровни и привлекателни като Едуард Фоска.

Но може би тълкуваше грешно реакцията на Зоуи… Може би беше напипала нещо напълно различно.

Реши да остави нещата така за момента.

9.

След обяда тръгнаха обратно към колежа покрай реката.

Зоуи си купи шоколадов сладолед и цялото ѝ внимание беше погълнато от него. Известно време вървяха в приятно мълчание.

През цялото време обаче Мариана имаше усещане за двоен образ — друга смътна картина насложена върху тази: спомен за Зоуи като малко момиченце, вървящо по същата тази пътека от потрошени, напукани камъни, хапващо си друг сладолед. Именно при онова посещение, когато Мариана беше още студентка, малката Зоуи за първи път срещна Себастиан. Спомни си стеснителността на Зоуи и как Себастиан я преодоля с малък магически трик, измъквайки монета от една лира иззад ухото ѝ, трик, който продължи да я очарова години наред.

Сега Себастиан, разбира се, пак вървеше с тях, още един призрачен образ, проектиран върху настоящето.

Странно какви неща си спомняш. Мариана хвърли поглед към стара, излиняла дървена пейка, докато минаваха покрай нея. Бяха седнали там, на тази пейка — тя и Себастиан — след последния изпит на Мариана и го отпразнуваха с просеко, смесено с ликьор от касис, пушейки син „Голоаз“ от кутия, открадната от Себастиан на купона предишната вечер. Спомни си как го целуваше и колко сладък вкус имаха целувките заради слабия вкус на ликьор, смесен с тютюна по устните му.

Зоуи я погледна.

— Много си мълчалива. Добре ли си?

Мариана кимна.

— Да седнем за малко? — После бързо добави: — Не на тази пейка. — Посочи към друга, малко по-нататък. — На онази.

Стигнаха до нея и седнаха.

Беше спокойно място в шарената сянка на върба точно до водата. Върбовите клони се полюшваха от лекия полъх на вятъра и връхчетата им мързеливо се носеха във водата. Мариана се загледа в плоскодънка, която минаваше под моста.

После наблизо се плъзна лебед и тя го проследи с поглед.

Имаше оранжев клюн и черни точици около очите. Не изглеждаше особено добре. Блестящите му едно време пера бяха мръсни и обезцветени около врата, оцветени в зелено от реката. Независимо от това беше впечатляващо създание — опърпано, но спокойно и изключително величествено. Завъртя дългия си врат и погледна към Мариана.

Дали не си въобразяваше, или наистина гледаше точно в нея?

За секунда лебедът остана вгледан в нея. Черните му очи сякаш я оценяваха с хладен ум.

След това мигът отлетя. Той извърна глава и Мариана беше отпратена в небитието — забравена. Проследи го с очи как изчезва под моста.

— Кажи ми — каза тя, поглеждайки Зоуи. — Не го харесваш, нали?

— Професор Фоска? Не съм казала такова нещо.

— Това е просто мое впечатление. Права ли съм?

Момичето сви рамене.

— Не знам… Имам чувството, че ме заслепява.

Мариана се смая от думите ѝ, не беше съвсем наясно какво иска да каже.

— А ти не харесваш да бъдеш заслепявана?

— Разбира се, че не харесвам. — Зоуи поклати глава. — Искам да виждам накъде вървя. А у него има нещо, не знам как да го опиша — сякаш играе роля — сякаш не е този, за когото се представя. Сякаш не иска да видиш кой точно е. Но може би греша… Всички останали мислят, че е изумителен.

— Да, Клариса каза, че е много популярен.

— Направо нямаш представа. Като култ е. За момичетата специално.

Мариана внезапно се сети за момичетата в бяло, събрани около Фоска на службата за Тара.

— Говориш за приятелките на Тара? Онази групичка момичета? Не са ли и твои приятелки?

Зоуи енергично поклати глава.

— Да, бе. Избягвам ги като чумави.

— Ясно. Май не са много популярни.

Племенничката ѝ я погледна внимателно.

— Зависи кого питаш.

— Което означава?

— Това са любимките на професор Фоска… Неговият фен клуб.

— Какво искаш да кажеш с този фен клуб?

Зоуи повдигна рамо.

— В неговата лична учебна група са. Тайно общество.

— Защо тайно?

— Само за тях е — за неговите „специални“ студентки. — Зоуи завъртя отегчено очи. — Нарича ги Девиците. Не е ли най-тъпото нещо, което си чувала?

— Девиците? — смръщи се Мариана. — Само момичета ли са?

— Аха.

— Разбирам.

И наистина разбра или поне започна да разбира, да се досеща накъде може да води това и защо Зоуи е толкова въздържана.

— И Тара беше една от Девиците?

— Да. Беше.

— Ясно. А другите? Мога ли да се видя с тях?

Зоуи направи гримаса.

— Наистина ли искаш? Не са особено дружелюбни.

— Къде са сега?

— Сега? — Момичето погледна часовника си. — Ами професор Фоска има лекция след половин час. Всички ще са там.

— Тогава и ние ще сме.

10.

Мариана и Зоуи пристигнаха във факултета по английска литература само няколко минути преди лекцията.

Погледнаха таблото пред сградата, където бе залата, и свериха програмата за деня. Следобедната лекция на професор Фоска беше в най-голямата зала на горния етаж. Запътиха се натам.

Беше просторно, добре осветено помещение с редици тъмни дървени банки, спускащи се към сцената долу, където имаше подиум и микрофон.

Клариса беше права за популярността на лекциите на Фоска — аудиторията беше претъпкана. Намериха две свободни места високо горе. Според Мариана в залата цареше осезаема атмосфера на нетърпение, докато публиката чакаше — по-подходяща за концерт или театрално представление, отколкото за лекция върху гръцката трагедия.

И тогава влезе професор Фоска.

Облечен беше в елегантен черен костюм, косата му беше прибрана назад и вързана в стегната опашка. Носеше папка с бележки, пресече сцената и се качи на подиума. Намести микрофона, огледа залата за момент, после склони глава.

През аудиторията премина вълна от възбуда. Всички разговори замряха. Мариана беше малко скептична — познанията ѝ в сферата на теорията на групите ѝ казваха по принцип да бъде подозрителна към всяка група, влюбена в учителя си, защото тези ситуации рядко завършват добре. В момента Фоска ѝ приличаше повече на замислена поп звезда, отколкото на преподавател, и тя почти очакваше той да избухне в песен. Но когато вдигна лице, той не запя. За нейна изненада очите му бяха пълни със сълзи.

— Днес — каза Фоска — искам да говорим за Тара.

Около Мариана се надигна шепот и тя видя как студентите обръщат глави, разменят погледи, явно на това се бяха надявали. Забеляза дори, че няколко вече плачат.

Сълзите на Фоска потекоха от очите му и се спуснаха по бузите, без той да посегне да ги избърше. Отказа да реагира на тях, а гласът му остана спокоен и стабилен. Толкова добре се представяше, че дори нямаше нужда от микрофона.

Какво беше казала Зоуи? Че винаги играе? Ако беше така, представлението беше толкова добро, че Мариана — подобно на останалата публика — се поддаде.

— Както много от вас знаят — каза той, — Тара беше една от моите студентки. И аз стоя тук… с разбито сърце. Щях почти да кажа „отчаян“. Исках да отменя днешната лекция. Но това, което обичах най-много у Тара, беше нейната сила, нейното безстрашие — тя не би искала да се отдадем на отчаянието и да бъдем победени от омразата. Трябва да продължим. Това е нашата отбрана срещу злото… и най-добрият начин да почетем нашата приятелка. Днес съм тук заради Тара. Вие също.

Гръмнаха възторжени аплодисменти и викове откъм публиката. Той ги прие с лек поклон. Извади бележките си и отново вдигна очи.

— А сега, дами и господа, на работа.

Професор Фоска се оказа впечатляващ лектор. Рядко поглеждаше в бележките си и създаде впечатление, че импровизира цялата лекция. Беше одухотворен, обаятелен, остроумен, страстен — и най-важното, ангажиран — сякаш се обръщаше лично към всеки член на аудиторията.

— Смятам за добра идея днес, наред с другото, да поговорим и за лиминалността[5] в гръцката трагедия. Какво означава това? Така, помислете за Антигона, принудена да избира между смъртта и безчестието, или за Ифигения, подготвяща се да умре за Гърция, или за Едип, който решава сам да извади очите си и да се скита по пътищата. Лиминалното е между два свята — на самия ръб на това, което означава да си човек — където всичко се свлича от теб, където надхвърляш този живот и изживяваш нещо отвъд него. И когато трагедиите подействат, те ни дават възможност за миг да усетим какво е чувството да си там.

После Фоска показа диапозитив, който се проектира върху големия екран зад него. Беше мраморен релеф на две жени, застанали от двете страни на гол младеж, всяка протегнала дясната си ръка към него.

— Някой разпознава ли тези две дами?

Море от отрицателно поклащащи се глави. Мариана смътно се досещаше кои биха могли да са, но искрено се надяваше да греши.

— Тези две богини — каза Фоска — се готвят да посветят млад мъж в тайните на Елевзинските мистерии. Това, разбира се, са Деметра и дъщеря ѝ Персефона.

Мариана затаи дъх. Постара се да не се разсейва. Опита да се съсредоточи.

— Това е Елевзинският култ — каза Фоска. — Тайният ритуал на Елевзин, който ви дава именно граничното изживяване, това да си между живота и смъртта — и това за минаването отвъд смъртта. Какъв е бил този култ? Елевзин е историята на Персефона — Девицата, както е позната — богинята на смъртта, царицата на Подземния свят…

Докато Фоска говореше, за миг улови погледа на Мариана. Усмихна се, макар и съвсем незабележимо.

Той знае, помисли си тя. Знае какво стана със Себастиан и затова го прави. За да ме измъчва.

Но откъде, откъде можеше да знае? Не можеше да знае. Не беше възможно. Не беше казала на никого, дори на Зоуи. Беше просто случайност, това беше, не значеше нищо. Наложи си да се успокои и да се концентрира върху това, което той говореше.

— Когато изгубила дъщеря си при Елевзин, Деметра хвърлила света в зимен мрак, докато накрая Зевс бил принуден да се намеси. Позволил на Персефона да се връща от света на мъртвите всяка година за шест месеца, които са нашите пролет и лято. А после, през шестте месеца, когато тя пребивава в Подземния свят, ние имаме есен и зима. Светлина и тъмнина, живот и смърт. Това пътуване на Персефона продължава — от живот към смърт и обратно — и ражда култа към Елевзин. И там, в Елевзин, входното пристанище към Подземния свят, вие също може да вземете участие в този таен ритуал и да изживеете същото като богинята.

Той понижи глас и Мариана видя как глави се навеждат напред и вратовете се източват, за да уловят всяка дума. Държеше ги в шепата си.

— Точният характер на Елевзинските мистерии остава тайна хиляди години — продължи той. — Ритуалите, мистериите, те са „неизразими“, защото са опит да бъдем въведени в нещо, което е отвъд думите. Хората, които са ги изживели, вече не са същите. Има разкази за видения и посещения на призраци, пътувания в отвъдното. Ритуалът е бил отворен за всеки — мъже, жени, роби или деца — дори не е било необходимо да си грък. Единственото изискване е било да разбираш гръцки, за да разбереш какво ти се казва. По време на подготовката са получавали напитка, наречена кикеон, направена от ечемик. Специално в този вид ечемик се въди черна гъба, или мораво рогче, която има халюциногенни свойства, хиляди години по-късно от нея ще започнат да правят ЛСД. Независимо дали гърците са знаели това или не, всички леко са се „отнасяли“. Което може да обясни някои от виденията.

Професорът го каза с намигване и в отговор се разнесе смях. Той го остави да утихне и продължи с по-сериозен тон:

— Представете си го. Само за секунда. Представете си, че сте там, представете си възбудата и очакването. Всички тези хора, срещнали се в полунощ пред Плутониона[6] и поведени от жреците по коридорите, изсечени в скалата — към пещерите вътре. Единствените светлини са били факлите на жреците. Колко тъмно и задимено трябва да е било. Студено, влажни каменни стени, те навлизат все по-навътре в подземния свят, стигат до обширна камера — лиминалното пространство, на самата граница на Подземния свят. Там е Телестерионът, където стават мистериите. Бил е огромен — четиресет и две извишаващи се мраморни колони — каменна гора. Може да побере хиляди посветени наведнъж и е достатъчно голям да приюти още един храм — Анакторона, свещеното пространство, където се пазят реликви от Девицата и могат да влизат само жреците.

Черните очи на Фоска пламтяха, докато говореше. Виждаше всичко пред себе си, извайваше картината с думи, сякаш правеше заклинание.

— Никога няма да узнаем какво точно е ставало там, мистерията на Елевзин в крайна сметка си остава мистерия, но на зазоряване посветените излизали навън в светлината, преживели смърт и възраждане — и с ново разбиране за това какво означава да си човек, да си жив.

Той млъкна и се вгледа в публиката си за миг. После заговори с различен тон, сега тих, страстен, емоционален.

— Позволете ми да ви кажа нещо: ето за това става дума в тези стари гръцки трагедии. Какво означава да си човек. Какво означава да си жив. И ако го пропуснете, когато ги четете, ако всичко, което виждате в тях, е куп мъртви думи, тогава пропускате цялото проклето чудо. И нямам предвид само пиесите, имам предвид живота ви сега, в този момент. Ако не осъзнавате трансцендентното, ако не осъзнавате великолепната мистерия на живота и смъртта, от която имате щастието да сте част — ако това не ви изпълва с радост и не предизвиква у вас страхопочитание… няма смисъл да сте живи. Това е посланието на трагедиите. Участвайте в чудото. Заради вас самите, заради Тара — живейте.

Игла да бе паднала, щеше да се чуе. И после изведнъж избухнаха високи, развълнувани, спонтанни аплодисменти.

Продължиха доста дълго.

11.

Зоуи и Мариана се наредиха на стълбите, за да излязат от аудиторията.

— Е? — погледна я с любопитство племенницата ѝ. — Какво мислиш?

Мариана се засмя.

— Знаеш ли, „заслепяващ“ е добра дума.

— Казах ти — усмихна се момичето.

Излязоха навън. Мариана огледа тълпата студенти, които се размотаваха отвън.

— Те тук ли са? Девиците?

— Ето ги там.

Зоуи посочи към шест млади жени, които си говореха, събрани около пейка. Четири от тях стояха прави, две седяха, някои пушеха.

За разлика от другите студенти, тълпящи се около сградата на факултета, тези момичета не бяха мърляво или ексцентрично облечени. Дрехите им бяха елегантни, изглеждаха скъпи. Личеше си, че всички полагат грижи за себе си — бяха гримирани, добре поддържани, с маникюр. Но това, което ги отличаваше най-много от останалите, беше начинът, по който се държаха: излъчваха самоувереност, дори превъзходство.

Мариана ги огледа за момент.

— Не изглеждат дружелюбни, права си.

— Изобщо не са. Страшни снобарки са. Смятат се за много „важни.“ Може и да са… но все пак.

— Защо го казваш? Защо да са важни?

Зоуи повдигна рамо.

— Ами… — Посочи високата блондинка, седнала на ръкохватката на пейката. — Например това е Карла Кларк. Баща ѝ е Касиан Кларк.

— Кой?

— О, Мариана. Актьор е. И е наистина известен.

— О, разбирам. Хубаво. А другите?

Зоуи започна дискретно да посочва останалите от групата.

— Онази вляво, хубавата с късата тъмна коса? Това е Наташа. Тя е рускиня. Баща ѝ е олигарх или нещо подобно — притежава половин Русия… Дия е индийска принцеса, миналата година беше с най-висок за всички времена успех в университета. Истински гений е, тя говори с Вероника — нейният баща е сенатор… мисля, че се кандидатира за президент… — Погледна Мариана. — Схващаш ли идеята?

— Схващам я. Искаш да кажеш, че са интелигентни и изключително привилегировани.

Племенницата ѝ кимна.

— Само да чуеш за ваканциите им, и ще ти се доповръща. То не са яхти, то не са частни острови и ски шалета…

Мариана се усмихна.

— Мога да си представя.

— Нищо чудно, че всички ги мразят.

— Наистина ли всички ги мразят?

Зоуи повдигна рамо.

— Е, във всеки случай всички завиждат.

Мариана се замисли за момент.

— Добре. Да пробваме.

— Какво имаш предвид?

— Да поговорим с тях — за Тара и Фоска.

— Сега? — Момичето поклати глава. — Няма начин. Няма да стане.

— Защо?

— Не те познават, затова ще млъкнат или ще скочат срещу теб, особено ако споменеш професора. Послушай ме, недей.

— Изглежда се страхуваш от тях.

— Да, страхувам се. Ужасена съм.

Преди да успее да отговори, Мариана мярна професор Фоска, който излизаше от сградата на факултета. Той отиде при момичетата, а те се струпаха плътно около него и зашепнаха оживено.

— Хайде — каза Мариана.

— Какво? Не, Мариана, недей…

Но тя не ѝ обърна внимание и се запъти към Фоска и студентките.

Той я видя и се усмихна.

— Добър ден, Мариана. Мисля, че ви видях в аудиторията.

— Да.

— Надявам се, че лекцията ви хареса.

Тя за миг потърси правилните думи.

— Беше много… информативна. Много впечатляваща.

— Благодаря.

Мариана огледа младите момичета, наобиколили професора.

— А това са ваши студентки?

Фоска ги погледна с лека усмивка.

— Някои от тях. Някои от по-интересните.

Мариана им се усмихна. В отговор видя празна каменна стена.

— Аз съм Мариана. Леля на Зоуи.

Огледа се, но племенницата ѝ не я беше последвала и никаква не се виждаше. Мариана се обърна към момичетата с усмивка.

— Забелязах, че бяхте на службата за Тара. Изпъквахте в белите си рокли. — Пак им се усмихна. — Любопитно ми е защо.

Последва миг на колебание. После една от тях, Дия, хвърли поглед към Фоска и каза:

— Беше моя идея. В Индия винаги носим бяло на погребение. А бялото беше любимият цвят на Тара, затова…

Тя сви рамене и едно от другите момичета завърши изречението вместо нея:

— Затова носехме бяло, в нейна чест.

— Тя мразеше черното — обади се друга.

— Разбирам — кимна Мариана. — Интересно.

Отново се усмихна на момичетата. Те не отвърнаха на усмивката ѝ.

Последва кратка пауза. Тя погледна Фоска.

— Професоре, искам да ви помоля за услуга.

— Давайте.

— Деканът ме помоли като психотерапевт да проведа няколко неофициални разговора със студентите, да видя как се справят със станалото. — Тя хвърли поглед към момичетата. — Може ли да взема няколко от вашите студентки?

Каза го възможно най-небрежно, но сега, докато продължаваше да гледа момичетата, усети подобните на лазер очи на Фоска върху себе си — взираше се в нея, опитваше се да я прецени. Можеше да си представи как мисли и се чуди дали е искрена, или тайно се опитва да го проучи. Той погледна часовника си.

— Часът ни започва след малко — каза той. — Но бих казал, че мога да ви отпусна няколко. — Кимна на две от момичетата. — Вероника? Серина? Какво ще кажете?

— Разбира се — повдигна рамо Вероника. Говореше с американски акцент. — Е, аз вече се срещнах с психоаналитик… Но бих пийнала нещо, щом друг плаща.

Серина кимна.

— Аз също.

— Добре тогава. Значи ще е питие. — Мариана се усмихна на Фоска. — Благодаря.

Тъмните му очи се впиха в лицето ѝ. Усмихна ѝ се.

— За мен е удоволствие, Мариана. Искрено се надявам да получите всичко, което искате.

12.

Мариана намери Зоуи да се спотайва до входа на факултета по английска литература. Покани я да дойде с тях и предложението за питие я накара колебливо да се съгласи. Тръгнаха към заведение, разположено в ъгъла на главния двор.

Колежанският бар беше целият в дърво — стари, изкривени дървени дюшемета, дъбова ламперия по стените и голям дървен бар. Мариана и трите момичета седнаха на дъбова маса до прозореца, откъдето имаха гледка към покритата с бръшлян стена отвън. Мариана седна до Зоуи срещу Вероника и Серина.

Разпозна във Вероника младата жена, която прочете емоционален откъс от Библията на службата за Тара. Казваше се Вероника Дрейк и беше от богато американско семейство на политици — баща ѝ беше сенатор във Вашингтон.

Девойката беше поразителна и го знаеше. Имаше дълга руса коса, с която по навик си играеше или отмяташе назад, докато говори. Гримът ѝ беше тежък, подчертаващ устата и големите ѝ сини очи. Имаше великолепна фигура, с която се перчеше в тесните си дънки. И се държеше самоуверено, с несъзнателното чувство за авторитет на човек, родил се с привилегии.

Вероника си поръча халба „Гинес“, която изпи бързо. Не спираше да говори. Имаше нещо леко неестествено в говора ѝ. Мариана се зачуди дали не взима уроци по ораторско майсторство. Когато момичето разкри, че след дипломирането си смята да стане актриса, това изобщо не я изненада. Помисли си, че под грима, маниерното поведение и красноречието се крие напълно различна личност, но нямаше представа каква, а подозираше, че и Вероника няма.

След седмица бил рожденият ѝ ден и искаше да организира парти, независимо от мрачните събития в колежа.

— Животът трябва да продължи, нали така? Така би искала Тара. Както и да е, ще наема частна зала в „Граучо Клъб“ в Лондон. Зоуи, трябва да дойдеш — добави тя доста неубедително.

Зоуи изсумтя и се съсредоточи върху питието си.

Мариана хвърли поглед към другото момиче — Серина Люис, която мълчаливо отпиваше от бялото си вино. Беше стройна, дребничка и начинът, по който седеше, напомняше за кацнала малка птичка, която наблюдава всичко, но не казва нищо.

За разлика от Вероника не ползваше грим, не че се нуждаеше от него — имаше чиста, безупречна кожа. Дългата ѝ тъмна коса беше сплетена стегнато, носеше бледорозова блуза и пола под коляното.

Серина беше от Сингапур, но беше отраснала в поредица от частни английски пансиони. Имаше мек глас, с отчетливия акцент на британската висша класа. Беше толкова сдържана, колкото Вероника бъбрива. Не спираше да проверява телефона си, ръката ѝ бе привлечена от него като от магнит.

— Разкажете ми за професор Фоска — предложи Мариана.

— Какво за него?

— Чух, че двамата с Тара били много близки.

— Не знам откъде сте го чули. Изобщо не бяха близки. — Вероника се обърна към Серина. — Нали?

Момичето едва-едва откъсна очи от писането на съобщения по телефона си. Поклати глава.

— Не, няма такова нещо. Професорът беше мил с Тара, но тя само го използваше.

— Използвала го е? — учуди се Мариана. — Как го е използвала?

— Серина не искаше да каже това — прекъсна я Вероника. — Искаше да каже, че Тара губеше времето и енергията му. Професор Фоска влага много усилия в нас. Той е най-добрият преподавател, когото можете да намерите.

Серина кимна в знак на съгласие и добави:

— Най-прекрасният учител в целия свят. Най-блестящият. И…

Мариана пресече възхвалата.

— Питах за нощта на убийството.

Вероника повдигна рамо.

— Бяхме с професор Фоска цялата вечер. Имахме индивидуални занимания в неговото жилище. Тара също трябваше да е там, но не се появи.

— И по кое време беше това?

Вероника погледна Серина.

— Започнахме в осем, нали? И продължихме до… колко? Десет?

— Да. Май да. Десет или десет и нещо.

— И професор Фоска беше с вас през цялото време?

Двете отговориха едновременно:

— Да — каза Вероника.

— Не — каза Серина.

В очите на Вероника за миг проблесна раздразнение. Погледна приятелката си ядосано.

— Какви ги говориш?

Момичето погледна смутено.

— О, аз… нищо. Искам да кажа, че излезе за няколко минути, това е всичко. Колкото да изпуши една цигара навън.

Вероника се успокои.

— Да, вярно. Бях забравила. Нямаше го само няколко минутки.

Серина кимна.

— Той не пуши вътре, когато аз съм там, защото страдам от астма. Много е внимателен.

Телефонът ѝ внезапно изписука, подавайки сигнал за пристигнало текстово съобщение. Тя се хвърли към него. Лицето ѝ светна, когато прочете съобщението.

— Трябва да тръгвам — каза. — Трябва да се видя с един човек.

— О, пак ли? — Вероника направи гримаса. — Мистериозният мъж?

— Престани — хвърли ѝ яростен поглед Серина.

Вероника се разсмя и провлече напевно:

— Серина си има тайно гадже.

— Не ми е гадже.

— Но е тайно, тя не иска да ни каже кой е. Дори на мен. — Намигна многозначително. — Чудя се… дали не е женен?

— Не, не е женен — изчерви се Серина. — Не е нищо… просто приятел. Трябва да тръгвам.

— Всъщност и аз — каза Вероника. — Имам репетиция. — Усмихна се сладко на Зоуи. — Колко жалко, че не успя да влезеш в състава на „Херцогинята на Малфи“. Ще стане страхотна постановка. Никос, режисьорът, е гений. Един ден наистина ще стане известен. — Вероника изгледа победоносно Мариана. — Аз играя херцогинята.

— Разбира се. И благодаря за разговора, Вероника.

— Няма защо.

Вероника хвърли бърз поглед на Мариана, после излезе от бара, следвана по петите от Серина.

— Офф… — Зоуи избута празната си чаша и изпусна дълга въздишка. — Казах ти. Абсолютна отрова.

Мариана не възрази. И тя не ги беше харесала.

Но което беше още по-важно, имаше усещането — усъвършенствано от годините опит с пациенти, че и двете я лъжеха.

Но за какво и защо?

13.

От години се боя дори да отворя шкафа, където е то.

Но днес се озовах качен на стол да посягам и да вадя малкото ракитено сандъче — тази колекция от неща, които искам да забравя.

Седнах на светло и го отворих. Започнах да ровя из нещата вътре: тъжните, самотни любовни писма, които бях написал на няколко момичета, но така и никога не изпратих, няколкото детински разказа за фермерския живот, две-три лоши стихотворения, които бях забравил.

Но последното в тази кутия на Пандора беше нещо, което помнех прекалено добре. Дневникът с кафяви кожени корици, който водех онова лято, когато бях на дванайсет — лятото, когато загубих майка.

Отворих го и прелистих няколко страници — дълги пасажи, написани с незрял детски почерк. Изглеждаше толкова банален. Но ако не беше съдържанието на тези страници, животът ми щеше да бъде съвсем различен.

Понякога е трудно да разчета написаното. Безпорядъчно е, надраскано разкривено, особено към края, сякаш е писано набързо, в пристъп на лудост — или нормалност. И докато седя, сякаш някаква мъгла започва да се вдига.

Появява се пътека, водеща обратно към онова лято. Към моята младост.

Семейно пътешествие е. Често го правя във въображението си: свивам по онзи лъкатушещ прашен път, водещ към фермата.

Не искам да се връщам там.

Не искам да си спомням…

Въпреки това трябва. Защото това е нещо повече от изповед. Това е търсене на изгубеното, на всички изчезнали надежди и забравени въпроси. Това е дирене на обяснение: на ужасните тайни, за които се намеква в детския дневник, в който сега се взирам като гадател, надничащ в кристално кълбо.

Само че аз не търся бъдещето.

Търся миналото.

14.

В девет вечерта Мариана отиде да се види с Фред в „Орелът“.

„Орелът“ е най-старият пъб в Кеймбридж, популярен днес толкова, колкото и през XVII век. Представляваше низ от малки свързани стаи, облицовани с дървена ламперия. Осветлението беше на свещи и миришеше на печено агнешко, розмарин и бира.

Главното помещение беше известно като бара на кралските военни летци. Няколко колони поддържаха неравния таван, покрит с графити от Втората световна война. Докато Мариана чакаше на бара, започна да чете писанията на мъртвите мъже над главата си. Британски и американски пилоти бяха използвали писалки, свещи и запалки, за да изпишат имената и номерата на частите си на тавана, бяха драскали и рисунки — нещо като комикси на голи жени, нахвърляни с червило.

Тя привлече вниманието на бармана с бебешко лице, облечен в риза на зелено и черно каре. Той ѝ се усмихна, докато вадеше димящ поднос с чаши от съдомиялната машина.

— Какво да ти предложа, хубавице?

— Чаша совиньон блан, моля.

— Идва.

Наля чаша бяло вино. Мариана плати, после се огледа за място, където да седне.

Навсякъде имаше млади двойки, държащи се за ръцете, потънали в романтични разговори. Не си позволи да погледне към ъгловата маса, където двамата със Себастиан винаги сядаха.

Погледна часовника си. Девет и десет.

Фред закъсняваше, вероятно изобщо нямаше да дойде. Почувства прилив на надежда при мисълта. Ще го изчака още десетина минути и после си тръгва.

Накрая се предаде и погледна към ъгловата маса. Празна беше. Отиде и седна на нея.

Седеше и поглаждаше пукнатините на дървената маса с връхчетата на пръстите си, точно като едно време. И докато отпиваше от студеното вино затворила очи, заслушана в несекващото бъбрене и смях около себе си, можеше да си въобрази, че се е пренесла обратно в миналото — стига да държеше очите си затворени, можеше да е пак тук на деветнайсет и да чака Себастиан да се появи в своята бяла тениска и избелели сини дънки, скъсани на коляното.

— Здравей — каза той.

Но гласът беше друг — не този на Себастиан — за частица от секундата преди да отвори очи, Мариана се обърка. И магията отлетя.

Гласът принадлежеше на Фред, който държеше халба „Гинес“ и ѝ се усмихваше широко. Очите му блестяха и беше зачервен.

— Извинявай, че закъснях. Забавиха ме в колежа, затова карах много бързо. Блъснах се в стълб.

— Добре ли си?

— Добре съм. Стълбът пострада повече. Може ли?

Мариана кимна и той седна — на стола на Себастиан. За секунда тя си помисли да го помоли да се преместят на друга маса. После се спря. Как го беше казала Клариса? Трябва да престане да поглежда назад. Трябва да се фокусира върху настоящето.

Фред се усмихна широко. Извади пакетче кашу от джоба си. Предложи на Мариана. Тя поклати глава.

Той подхвърли няколко ядки в устата си и задъвка, без да сваля очи от нея. Настъпи неловка пауза, докато тя го чакаше да каже нещо. Ядоса се на себе си. Какво правеше тук с този дързък млад мъж? Ама че глупава идея. Реши да бъде откровена, което не беше типично за нея. В края на краищата, нямаше какво да губи.

— Виж. Нищо няма да стане между нас. Разбираш ли? Никога.

Фред се задави с ядката и започна да кашля. Преглътна я с малко бира и успя да възстанови дишането си.

— Извинявай — каза той смутен. — Не… не го очаквах. Посланието е разбрано. Явно не си от моята лига.

— Не бъди глупав — поклати тя глава. — Не е това.

— Тогава защо?

Тя вдигна рамо, почувства се неудобно.

— Има милион причини.

— Кажи една.

— Твърде млад си за мен.

— Моля? — Лицето му се зачерви. Изглеждаше възмутен и смутен. — Това е нелепо.

— На колко си?

— Не съм чак толкова млад, почти на двайсет и девет съм.

Мариана се засмя.

— Това е нелепо.

— Защо? Ти на колко си?

— Достатъчно стара, че да не закръглям възрастта си. На трийсет и шест.

— И какво от това? — повдигна рамо той. — Възрастта няма значение. Не и когато изпитваш… подобни чувства. — Погледна я. — Знаеш ли, когато те видях за първи път, във влака, имах изключително силно предчувствие, че един ден ще те помоля да се омъжиш за мен. И ти ще кажеш да.

— Е, сбъркал си.

— Защо? Да не си… омъжена?

— Да… не, искам да кажа…

— Не ми казвай, че те е зарязал? Какъв идиот.

— Да, често си го мисля. — Мариана въздъхна, после заговори бързо, за да приключи нещата. — Той… умря. Преди около година. Трудно ми е… да говоря за това.

— Съжалявам. — Фред изглеждаше съкрушен. Замълча за момент. — Сега се чувствам глупаво.

— Недей. Вината не е твоя.

Внезапно Мариана се почувства отегчена и разочарована от себе си. Допи виното си.

— Трябва да тръгвам.

— Не, не още. Не съм ти казал какво мисля за убийството. За Конрад. Затова дойде, нали?

— И?

Фред ѝ хвърли лукав страничен поглед.

— Мисля, че са хванали грешния човек.

— Така ли? Какво те кара да мислиш така?

— Срещал съм се с Конрад. Познавам го. Той не е убиец.

Тя кимна.

— И Зоуи мисли като теб. Но не и полицията.

— Е, аз поразсъждавах по въпроса. Почти съм решил да опитам да разреша случая сам. Обичам да решавам главоблъсканици. Такъв ми е умът. — Фред ѝ се усмихна. — Какво ще кажеш?

— За какво?

— Ти и аз — каза той с усмивка. — Да се съюзим? Да разрешим загадката заедно?

Мариана се замисли за момент. Сигурно можеше да ѝ бъде полезен, поколеба се, но знаеше, че ще съжалява. Поклати глава.

— Не мисля, но благодаря.

— Е, обади ми се, ако промениш решението си. — Той извади писалка от джоба си и надраска телефонен номер на обратната страна на подложката за бира. Подаде ѝ я. — Ето. Ако имаш нужда от нещо — каквото и да е — звънни ми.

— Благодаря, но няма да остана дълго.

— Не преставаш да го повтаряш, а си все още тук. — Фред се ухили. — Имам добро предчувствие за теб, Мариана. Интуиция. Вярвам в интуицията.

Докато излизаха от пъба, Фред бъбреше весело.

— От Гърция си, нали?

Тя кимна.

— Да. Израснах в Атина.

— О, Атина е много яка. Обичам Гърция. Много острови ли си посетила?

— Няколко.

— Ами Наксос?

Мариана замръзна. Спря насред улицата, внезапно неспособна да го погледне.

— Моля?

— Наксос? Бях там миналата година. Запален плувец съм — всъщност главно обичам да се гмуркам — а той е страхотен за това. Била ли си там? Наистина трябва да…

— Трябва да вървя.

Обърна се и тръгна, преди Фред да може да види сълзите в очите ѝ, и продължи да върви, без да погледне назад.

— О — чу го тя да казва. Прозвуча малко изненадан. — Добре тогава. Доскоро…

Мариана не му отговори. Това е просто случайност, повтаряше си тя. Не означава нищо, забрави го, нищо не значи. Нищо.

Опита се да прогони името на острова от ума си и продължи да върви.

15.

След като остави Фред, Мариана забърза обратно към колежа.

Нощем вече ставаше по-хладно и във въздуха се усещаше леко мразовита влага. Над реката се надигаше мъгла, беше навсякъде, улицата изчезна в сива пелена, която се носеше като гъст дим над земята.

Скоро усети, че я следят.

Същите стъпки, които чу зад себе си скоро след като излезе от „Орелът“. Бяха тежки, мъжки, ботите с твърди подметки удряха калдъръма, отеквайки по пустата улица — малко зад нея. Трудно беше да прецени колко близо са, без да се обърне. Събра кураж и хвърли поглед през рамо.

Нямаше никого, не и доколкото тя можеше да види, което не беше особено много. Валма мъгла обгръщаха улицата, поглъщаха я.

Мариана продължи да върви. Зави зад ъгъл.

Няколко секунди по-късно стъпките я последваха.

Тя забърза. Стъпките също.

Хвърли бърз поглед назад — и този път видя фигура.

Сянката на мъж недалече зад нея. Вървеше далече от уличните лампи, покрай стените, придържайки се в тъмното.

Тя усети как сърцето ѝ започва да бие по-бързо. Огледа се за възможен път за бягство — видя мъж и жена, които вървяха хванати за ръка от другата страна на улицата. Мариана бързо слезе от тротоара и пресече улицата към тях.

Но точно когато стигна отсрещния тротоар, те изкачиха няколко стъпала към входна врата, отключиха я и изчезнаха вътре.

Тя продължи да върви, ослушвайки се за стъпките. И когато отново хвърли поглед през рамо, той беше там — мъж в тъмни дрехи, с лице в сянка, който пресичаше потъналата в мъгла улица след нея.

Тя погледна към тясната уличка вляво. Взе внезапно решение и сви в нея. Без да поглежда назад, побягна с все сили.

Мина уличката и излезе на реката. Пред нея имаше дървен мост. Продължи и бързо го прекоси — мина над водата и стигна другия бряг.

Тук, долу до водата, беше още по-тъмно, нямаше улични лампи, които да осветяват мрака. Мъглата беше по-гъста, усещаше я по-студена и влажна върху кожата си, миришеше вледеняващо — на сняг.

Внимателно избута някакви клони на дърво. После го заобиколи и се скри зад него. Притисна се до ствола, усещайки гладката му влажна кора, и се опита да стои неподвижна и да не вдига шум. Помъчи се да забави дишането си и да го успокои.

Наблюдаваше и чакаше.

И естествено няколко секунди по-късно зърна него или сянката му да се прокрадва по моста и да слиза на брега.

Загуби го от поглед, но чуваше стъпките му — сега върху по-меката земя — да обикалят наоколо, почти на метър от нея.

И после настъпи тишина. Никакъв шум. Тя затаи дъх. Къде беше? Къде се беше дянал?

Изчака известно време, което ѝ се стори безкрайно, за да е сигурна. Дали си беше отишъл? Май да.

Предпазливо излезе иззад дървото. Отне ѝ няколко секунди да се ориентира. После разбра — пред нея беше реката, проблясваща в тъмнината. Трябваше просто да я последва.

Забързано пое по брега и стигна до задния вход на „Сейнт Кристофър“. Мина по каменния мост и се изкачи до големите дървени врати в тухлената стена.

Вдигна ръка, сграбчи студения месингов пръстен и дръпна. Вратата не помръдна. Беше заключена.

Мариана се поколеба, несигурна какво да направи — и тогава… чу стъпки.

Същите упорити стъпки. Същият мъж.

Приближаваше се.

Тя се огледа, но не можеше да види нищо, само валма мъгла, които изчезваха в тъмните сенки.

Но го чуваше как приближава, пресичаше моста към нея.

Мариана опита отново вратата, но тя пак не поддаде. Беше в капан. Усети, че я обхваща паника.

— Кой е? — извика тя в тъмнината. — Кой е там?

Нямаше отговор. Само стъпки, които приближаваха все по-близо…

Отвори уста, за да извика…

И тогава внезапно вляво от нея, малко по-надолу, се чу скърцане. Отвори се малка врата в стената. Беше частично скрита зад храст и тя не знаеше за съществуването ѝ досега. Висока едва една трета от височината на главната порта, тя беше изработена от голо, нелакирано дърво. От нея се показа лъчът на фенерче. Освети лицето ѝ, заслепявайки я.

— Наред ли е всичко, госпожице?

Веднага разпозна гласа на Морис и незабавно почувства облекчение. Той отдръпна светлината от очите ѝ и тя го видя как се изправя, след като се беше привел, за да мине през ниската врата. Носеше черно палто и черни ръкавици. Взираше се в нея.

— Добре ли сте? — попита той. — Тъкмо правех рутинната обиколка. Задната врата се заключва в десет, би трябвало да го знаете.

— Забравих. И да, добре съм.

Той освети с фенерчето моста. Мариана тревожно проследи лъча с очи. Нямаше и следа от човек.

Тя се ослуша. Тишина. Никакви стъпки.

Изчезнал беше.

— Бихте ли ме пуснали вътре? — попита тя, поглеждайки обратно към Морис.

— Разбира се. Оттук. — Той посочи малката врата зад себе си. — Често я използвам, за да съкратя пътя. Минете по прохода и ще излезете в главния двор.

— Благодаря. Много благодаря.

— Няма защо, госпожице.

Мина покрай него към отворената врата. Наведе глава, прегърби се леко и влезе. Древният тухлен проход беше много тъмен и миришеше на влага. Вратичката се затвори зад нея. Чу как Морис я заключва.

Пресече прохода предпазливо, мислейки си за това, което се бе случило. За момент се усъмни — наистина ли някой я беше преследвал? Ако да, то кой? Или си беше чиста параноя?

Във всеки случай изпитваше облекчение, че пак е в „Сейнт Кристофър“.

Озова се в коридор с дъбова ламперия, част от сградата, в която се намираше кафенето в главния двор. Тъкмо щеше да излезе през главната врата, когато нещо я накара да погледне назад. Спря.

По стените на слабо осветения коридор имаше окачени редици от портрети. Един в края на коридора привлече погледа ѝ. Стоеше сам на цялата стена. Мариана се взря в него. Познато лице.

Примигна няколко пъти, несигурна дали вижда правилно, после бавно тръгна натам като в транс.

Стигна до него и спря — лице в лице с картината. Втренчи се в платното. Да, той беше.

Тенисън.

Но не Тенисън като старец с бяла коса и дълга брада като на другите портрети, които беше виждала. Това тук беше Алфред Тенисън като млад. Всъщност почти момче.

Едва ли е бил на повече от двайсет и девет, когато са го рисували. Изглеждаше дори по-млад. Но несъмнено беше той.

Имаше едно от най-красивите лица, които Мариана някога бе виждала. И да го види тук, съвсем отблизо, дъхът ѝ направо секна от красотата му. Силна ъгловата челюст, чувствени устни и тъмна, разрошена, дълга до раменете коса. За миг ѝ напомни на Едуард Фоска, но тя бързо го изхвърли от ума си. А и очите бяха съвсем различни. Тези на Фоска бяха тъмни, докато на Тенисън бяха светлосини, прозрачно сини.

Халам вероятно е бил мъртъв от седем години, когато е рисуван портретът, което означаваше, че на Тенисън е предстояло още едно дълго десетилетие, преди да завърши окончателно In Memoriam. Още десет години скръб.

И все пак това не беше лице, опустошено от отчаяние. То показваше изненадващо малко — да не каже направо, никакви чувства. Никаква печал, никаква следа от меланхолия. Само спокойствие и ледена красота. И почти нищо друго.

Защо?

Присвила очи към картината, Мариана си помисли, че Тенисън сякаш гледа нещо… нещо наблизо.

Да, помисли си тя, бледите му сини очи сякаш гледат нещо точно извън рамката, нещо малко встрани и зад главата на Мариана.

Какво ли е гледал?

Отдалечи се от картината едва ли не разочарована — сякаш Тенисън я беше предал лично. Не знаеше какво се беше надявала да намери в очите му — вероятно малко покой? — утеха или сила, дори мъката би била за предпочитане.

Но не и нищо.

Изхвърли портрета от ума си. Забързано пое към стаята си.

Пред вратата я очакваше нещо.

Черен плик на пода.

Вдигна го и го отвори. Вътре имаше лист от бележник, сгънат наполовина. Разгъна го и го прочете.

Беше бележка, написана с черно мастило с елегантен, леко наклонен почерк.

Скъпа Мариана,

Надявам се, че сте добре. Чудех се дали бихте приели да се видим утре сутринта за кратък разговор? Какво ще кажете за десет часа в Градината на преподавателите?

Ваш

Едуард Фоска

16.

Ако бях роден в Древна Гърция, при раждането ми щеше да има безброй лоши поличби и хороскопи, предвещаващи нещастия. Затъмнения, пламтящи комети и предзнаменования, изпълнени с гибел…

Но всъщност нямаше нищо — раждането ми се е отличавало с пълно отсъствие на събития. Баща ми, човекът, който щеше да деформира живота ми и да ме превърне в чудовището, което съм, дори не е присъствал. Играл карти с няколко земеделски работници, пушили пури и пили уиски до късно през нощта.

Ако се опитам да опиша майка си — ако примижа леко — мога почти да я видя, леко размазана и не на фокус, моята красива майка, момиче на деветнайсет в частна стая в болница. Чува как сестрите си говорят и се смеят в дъното на коридора. Сама е, но това не е проблем. Когато е сама, може да намери покой, може да мисли мислите си без страх, че някой ще се нахвърли върху нея. Осъзнава, че очаква с нетърпение бебето си, защото бебетата не говорят.

Знае, че съпругът ѝ иска момче, но тя тайно се моли да е момиче. Ако е момче, ще се превърне в мъж.

А на мъжете не може да се вярва.

Чувства облекчение, когато контракциите се подновяват. Те я разсейват от мисленето. Предпочита да се съсредоточи върху физическото: дишане, броене, раздиращата болка, която изличава всички мисли от съзнанието ѝ като тебешир, изтрит от черна дъска. След това потъва в нея, в агонията, и се загубва…

Докато на зазоряване се раждам аз.

За ужас на майка ми не съм момиче. Когато баща ми чува новината, че има син, изпада във възторг. Фермерите, подобно на кралете, имат нужда от много синове. Бях първият.

Готов да отпразнува раждането ми, той пристига в болницата с бутилка евтино пенливо вино.

Но празник ли е било?

Или катастрофа?

Съдбата ми вече решена ли е била, още тогава? Късно ли е било? Дали не е трябвало да ме удушат при раждането? Да ме оставят да умра и да изгния на онзи хълм?

Знам какво би казала майка ми, ако можеше да прочете това мое дирене на виновник, дирене на вина. Нямаше да го търпи.

Никой не е виновен, би казала тя. Не преувеличавай значението на събитията в твоя живот и не се опитвай да им придадеш смисъл. Смисъл не съществува. Животът не означава нищо. Смъртта не означава нищо.

Но тя невинаги е разсъждавала така.

У нея имаше повече от една личност. Едно време е имало друга, която е сушала цветя и е подчертавала стихове: тайно минало, което открих скрито в кутия за обувки в дъното на един шкаф. Стари снимки, изсушени цветя, не особено грамотно написани любовни стихове от баща ми за майка ми, изпратени по време на ухажването им. Но баща ми бързо престанал да пише поезия. А майка ми престанала да я чете.

Омъжила се за човек, когото едва познавала. А той я отвел далече от всички, които познавала. Отвел я в свят на неудобства — на студени ранни утрини и целодневен къртовски физически труд: мерене на агнета, стригането им, храненето им. Пак и пак. И пак.

Имаше, разбира се, и вълшебни моменти — като сезона на агненето, когато малките невинни същества растяха като гъби. Това беше най-хубавото.

Но тя никога не си позволи да се привързва към тях. Научи се да не го прави.

Най-лошото беше смъртта. Постоянна, несекваща смърт — и всички свързани с нея неща: маркиране на онези, които трябва да бъдат убити, защото наддават прекалено малко или прекалено много или не забременяват. След това се появяваше касапина в своята ужасяваща омазана в кръв престилка. Баща ми също се завърташе натам, изгарящ от нетърпение да помага. Обичаше коленето. Изглежда му доставяше удоволствие.

Майка винаги бягаше и се криеше, докато това продължаваше, вкарваше тайна бутилка водка в банята и заставаше под душа, където си мислеше, че сълзите ѝ няма да бъдат чути. А аз отивах в най-далечната част на фермата, колкото се може по-далече. Покривах ушите си, но пак чувах врещенето.

Когато се връщах в къщата, вонята на смърт беше навсякъде. Тела, нарязани в откритата плевня, която беше най-близо до кухнята, и канали, почервенели от кръв. Вонеше на плът, докато мереха месото и го опаковаха в кухнята ни. Късчета втвърдяващо се месо полепваха по масата, а по всички повърхности се събираха локви кръв, накацани от тлъсти мухи.

Нежеланите части от телата — вътрешности, черва и други останки — бяха грижа на баща ми. Изхвърляше ги в яма в дъното на фермата.

Ямата беше място, до което не припарвах. Баща ми ме заплашваше, че ще ме погребе жив там, ако не му се подчинявам или се държа лошо — или издам тайните му.

Никой няма да те намери, казваше той. Никой няма да се сети.

Представях си как съм заровен жив в ямата, заобиколен от разлагащи се скелети, гъмжащи от личинки и червеи и други гадни плътоядни създания — и се разтрепервах от страх.

Все още потръпвам, когато се сетя за нея.

17.

В десет часа на следващата сутрин Мариана отиде да се срещне с професор Фоска.

Пристигна в Градината на преподавателите, когато часовникът на параклиса удари десет. Професорът вече бе там.

Носеше бяла риза с няколко откопчани копчета на врата и тъмносиво кадифено сако. Косата му беше пусната и падаше свободно върху раменете му.

— Добро утро — каза той. — Радвам се да ви видя. Не бях сигурен, че ще дойдете.

— Е, тук съм.

— И точна до секундата. Чудя се какво говори това за вас, Мариана?

Той се усмихна. Мариана не отвърна на усмивката му. Беше решена да показва колкото може по-малко от емоциите си.

Фоска отвори дървената врата и с жест я покани в градината.

— Да влизаме?

Тя го последва. Градината на преподавателите можеше да се ползва само от преподаватели и техни гости — на студентите не беше разрешено да влизат. Мариана не си спомняше някога да е била там.

Незабавно бе поразена колко спокойна беше, колко красива. Беше от така наречените „ниски, потънали градини“, характерни за ерата на Тюдорите — заобиколена от стара, неравна тухлена стена. Между тухлите и в пукнатините се виждаха кървавочервените цветове на лечебната дилянка, които бавно рушаха стената. А навсякъде из градината растяха цветя в най-различни нюанси — розови и сини, яркочервени.

— Прекрасна е — каза Мариана.

Фоска кимна.

— О, да, разбира се. Често идвам тук.

Тръгнаха по пътеката, докато професорът размишляваше за красотата на градината и Кеймбридж като цяло.

— Има някаква магия тук. Вие също я чувствате, нали? — Погледна я. — Сигурен съм, че сте я почувствали още от самото начало — като мен. Мога да си ви представя — студентка, току-що слязла от кораба, нова в тази страна — също като мен — нова в този живот. Семпла… самотна… Прав ли съм?

— За мен ли говорите, или за себе си?

Фоска се усмихна.

— Подозирам, че двамата сме имали еднакви изживявания.

— Съмнявам се.

Той я погледна. Взря се за секунда, сякаш се готвеше да каже нещо, но се отказа. Продължиха да вървят в мълчание.

Накрая той каза:

— Много сте мълчалива. Изобщо не сте такава, каквато очаквах.

— И какво очаквахте?

Професорът повдигна рамо.

— Не знам. Инквизиция.

— Инквизиция?

— Е, тогава, разпит.

Предложи ѝ цигара. Тя поклати глава.

— Не пуша.

— Никой не пуши, освен мен. Опитах да ги откажа, но не успях. Никакъв контрол върху импулсите.

Сложи цигара в устата си. Беше американска марка с бял филтър накрая. Извади клечка, запали я и издуха дълга лента дим. Мариана се загледа как димът танцува във въздуха и после изчезва.

— Помолих да се срещнем тук — започна той, — защото чувствах, че трябва да поговорим. Чувам, че проявявате интерес към мен. Задавате на студентите ми всякакви въпроси… Впрочем — добави той — проверих при декана. Доколкото му е известно, никога не ви е молил да говорите със студентите, неофициално или по друг начин. Така че въпросът, Мариана, е какво, по дяволите, сте замислили?

Мариана го погледна и видя, че той се взира в нея, опитва се да разчете мислите в ума ѝ със своите проницателни очи. Тя бързо отклони поглед и сви рамене.

— Заинтригувана съм, това е всичко…

— От мен по-специално?

— От Девиците.

— Девиците? — Фоска я погледна удивен. — И защо?

— Изглежда странно да имате специална група студентки. Със сигурност това поражда единствено съперничество и негодувание у другите?

Той се усмихна и дръпна от цигарата си.

— Групов терапевт сте, нали? Така че би трябвало най-добре да знаете, че малките групи осигуряват идеална среда за развитие на изключителните умове… Единствено това правя — създавам тази среда.

— Пашкул… за изключителни умове.

— Добре казано.

— Женски умове.

Фоска примигна и я изгледа хладно.

— Най-интелигентните умове често са женски… Толкова ли е трудно за приемане? Нищо зловещо не става. Аз съм кротък преподавател с достъп до щедри алкохолни запаси, това е всичко. Ако има някой подложен на тормоз тук, това съм аз.

— Кой говори за тормоз?

— Недейте да скромничите, Мариана. Виждам, че вече сте ме набелязали за злодей, за хищник, който преследва своите уязвими студентки. Но на тези срещи не се случва нищо подобно — това е просто малка учебна група, в която разискваме поезия, пийваме вино и водим интелектуални дебати.

— Само дето едно от тези момичета е мъртво.

Професор Фоска се намръщи. В очите му несъмнено проблесна гняв. Взря се в нея.

— Смятате ли, че можете да видите в душата ми?

Мариана отклони поглед, смутена от въпроса му.

— Не, разбира се, не. Нямах предвид…

— Забравете. — Дръпна отново от цигарата, целият му гняв се беше стопил. — Както знаете думата „психотерапевт“ идва от гръцката psyche, която означава „душа“, а therapeia, означава „изцеление“. Вие лечител на души ли сте? Ще излекувате ли моята?

— Не. Само вие можете да го направите.

Фоска хвърли фаса си на пътеката. Стъпка го в земята с крак.

— Решили сте да не ме харесвате. Не знам защо.

За свое раздразнение Мариана осъзна, че и тя самата не знае.

— Да си тръгваме ли вече?

Запътиха се обратно към вратата. Той не преставаше да поглежда към нея.

— Интересна сте ми. Откривам, че се чудя какво си мислите.

— Не мисля. Аз… слушам.

Точно това правеше всъщност. Може да не беше детектив, но беше терапевт и знаеше как да слуша. Да слуша не само това, което се казва, но и всичко неказано, всички неизречени думи — лъжи, извъртания, проекции, пренасочване на чувства и други психологически феномени, които протичаха между двама души и изискваха специален вид слушане. Тя трябваше да се вслуша във всички чувства, които Фоска несъзнателно предаваше към нея. В терапевтичен контекст тези чувства се наричаха пренасяне и щяха да ѝ разкажат всичко, което имаше нужда да знае за този човек, кой е той и какво крие. Стига да успее да не намесва собствените си емоции, разбира се, което никак не беше лесно. Вслуша се в собственото си тяло, докато вървяха, и усети надигащо се напрежение: стегната челюст, зъби, стиснати здраво. Усети в стомаха си изгарящ огън, кожата ѝ настръхна, все признаци, които тя свързваше с гняв.

Но чий гняв? Нейният?

Не, неговият беше.

Неговият гняв. Да, можеше да го почувства. Сега той мълчеше, докато вървяха, но под мълчанието кипеше ярост.

Отричаше чувството, естествено, но гневът беше там, вреше под повърхността: Мариана беше успяла някак да го ядоса по време на тази им среща, беше непредсказуема, мъчна за разчитане, трудна — и беше отключила гнева му. Внезапно ѝ хрумна: Щом може да побеснее толкова бързо, какво ли ще стане, ако наистина го провокирам?

Не беше сигурна, че иска да научи.

Стигнаха вратата и Фоска спря. Погледна я, преценявайки нещо. Взе решение.

— Чудя се — каза той — дали бихте желали да продължим този разговор… на вечеря? Какво ще кажете за утре?

Взираше се в нея, чакаше реакция. Мариана срещна погледа му, без да мигне.

— Добре.

Той се усмихна.

— Хубаво… В моето жилище в осем? И още едно нещо…

Преди тя да може да го спре, той се наведе…

И я целуна по устните.

Беше само за секунда. По времето, когато тя дойде на себе си, той вече се беше отдръпнал.

Обърнал се бе и отново беше влязъл в градината. Мариана го чу да си подсвирква, докато се отдалечаваше.

Тя избърса устата си с юмрук.

Как се осмелява!

Почувства се физически омърсена, насилена, имаше чувството, че той някак си беше спечелил, беше успял да я разклати, да я сплаши.

Докато стоеше там, заливана от горещи и ледени вълни в утрешното слънце, пламтяща от гняв, едно нещо ѝ беше напълно ясно.

Този път яростта, която чувстваше, не беше неговата. Беше нейната собствена.

Изцяло и само нейната.

18.

След като се раздели с Фоска, Мариана извади бирената подложка, която Фред ѝ беше дал. Набра номера и го попита дали е свободен да се видят.

Двайсет минути по-късно двамата се срещнаха пред главната порта на „Сейнт Кристофър“. Тя го наблюдаваше, докато той заключваше колелото си към парапета. Младият мъж бръкна в чантата си и извади две червени ябълки.

— На това му викам аз закуска. Искаш ли една?

Предложи ѝ ябълка. Тя автоматично понечи да му откаже, когато осъзна, че е гладна. Кимна.

Фред се зарадва. Избра по-хубавата от двете, избърса я в ръкава си и ѝ я подаде.

— Благодаря — взе я Мариана и заби зъби в нея. Беше свежа и сладка.

Младежът ѝ се усмихна, говорейки между хапките.

— Радвам се, че звънна. Снощи… ти си тръгна малко неочаквано, помислих си, че съм те ядосал с нещо.

Тя повдигна рамо.

— Не беше заради теб… беше заради… Наксос.

— Наксос? — Фред се взря объркан в нея.

— Там… умря съпругът ми. Той… той се удави там.

— О, боже. — Очите на Фред се разтвориха широко. — О, боже. Съжалявам, толкова…

— Не знаеше ли?

— Откъде да знам. Разбира се, че не знаех.

— Значи е чиста случайност? — Наблюдаваше го внимателно.

— Ами… казах ти. Аз съм си малко екстрасенс. Може пък да съм усетил нещо и затова Наксос да е изскочил в главата ми.

Мариана се смръщи.

— Съжалявам, но не ти вярвам.

— Да, обаче това е истината. — Последва неловко мълчание. После Фред бързо продължи: — Виж, съжалявам, ако съм наранил чувствата ти…

— Не, не си, сериозно. Няма значение. Забрави.

— Затова ли ме повика? За да ми кажеш това?

Тя поклати глава.

— Не.

Не беше сигурна за какво точно го повика. Вероятно правеше грешка. Каза си, че има нужда от помощта му, но всъщност това беше само извинение — вероятно просто беше самотна и притеснена от срещата си с Фоска. Ядоса се на себе си, че го прави, но беше твърде късно, той вече беше тук. Защо пък да не се възползва от ситуацията.

— Хайде — каза тя. — Искам да ти покажа нещо.

Влязоха в колежа, пресякоха главния двор, минаха под арката и стигнаха двора на Ерос.

Мариана вдигна поглед към стаята на Зоуи, но тя не беше там, имаше занимания с Клариса. Не ѝ беше казала досега за Фред, защото не знаеше как да го обясни на Зоуи, както и на себе си.

Когато наближиха стълбището за стаята на Тара, Мариана кимна към прозорец на приземния етаж.

— Това е стаята на Тара. В нощта, когато е умряла, чистачката ѝ я е видяла да излиза оттам точно в осем без петнайсет.

Фред посочи към вратата в дъното на двора „Ерос“, която водеше към брега на реката.

— И е минала по този път?

— Не. — Мариана поклати глава. Посочи в обратната посока, към сводестия проход. — Излязла е през главния двор.

— Хм. Това е странно… Задната врата води към реката, това е най-бързият път към „Рая“.

— Което подсказва… че е отивала някъде другаде.

— Да се срещне с Конрад, както той каза?

— Възможно е. — Тя се замисли за миг. — Има и още нещо: Морис, портиерът, видял Тара да излиза през главния вход в осем часа. Така че, ако тя е напуснала стаята си в осем без петнайсет…?

Остави въпроса недовършен. Фред го завърши.

— Защо са ѝ трябвали петнайсет минути, за да измине разстояние, което отнема минута-две най-много? Разбирам… Е, може да е всичко. Може да е пращала текстово съобщение на някого или да е видяла приятел, или…

Докато той говореше, погледът на Мариана падна върху цветната леха под прозореца на Тара — туфа виолетови и розови напръстничета.

Там, на земята, лежеше фас от цигара. Тя се наведе и го вдигна. Беше с набиващ се на очи бял филтър.

— Това е американска марка — подхвърли Фред.

Мариана кимна.

— Да… като тази, която пуши професор Фоска.

— Фоска? — понижи глас Фред. — Познавам го. Имам приятели в този колеж. Чувал съм историите.

— Какви истории — погледна го Мариана. — За какво говориш?

— Кеймбридж е малко място. Всички говорят.

— И какво казват?

— Че неговите знаменити… или по-скоро скандални… Абе, купоните му.

— Какви купони? Какво ти е известно?

Фред повдигна рамо.

— Не много. Само за студенти са. Но както чувам, били доста диви. — Погледна я внимателно, опитвайки се да разчете изражението ѝ. — Смяташ, че той има нещо общо с това? С убийството на Тара?

Тя се замисли за момент, после се предаде.

— Виж, ще ти разкажа.

Тръгнаха да се разхождат покрай стените на двора и тя му разказа за всички обвинения на Тара срещу Фоска, неговото категорично отхвърляне на обвиненията и потвърденото му алиби, и как въпреки това тя не е в състояние да остави нещата така. Очакваше Фред да се изсмее или презрително да изсумти, или най-малкото да изрази някакво недоверие, но той не го направи. Беше му благодарна за това. Усети прилив на топли чувства към него и за първи път се почувства по-малко самотна.

— Освен ако Вероника, Серина и другите не лъжат — завърши тя, като добави: — Фоска е бил с тях през цялото време, с изключение на няколко минути, когато излязъл навън за една цигара…

— Достатъчно време — заяви Фред — да слезе и да пресрещне Тара тук, в двора, ако преди това я е видял през прозореца.

— И да си уговорят среща в „Рая“ в десет часа.

— Точно така. Защо не?

Мариана сви рамене.

— Пак не би могъл да го направи. Ако Тара е убита в десет, той не би имал време да иде навреме дотам. Това са поне двайсет минути пеша, а вероятно и повече, ако си с кола…

Младият мъж се замисли за секунда.

— Освен ако не е отишъл по вода.

Мариана го погледна объркана.

— Моля?

— Може да е взел плоскодънка.

— Плоскодънка? — Тя едва не се разсмя, прозвуча ѝ толкова нелепо.

— И защо не? Никой не наблюдава реката, никой не би забелязал плоскодънка — особено през нощта. Може да пристигне и да си тръгне направо невидим… за няколко минути.

Мариана се замисли за малко.

— Може би си прав.

— Можеш ли да караш плоскодънка?

— Не особено добре.

— Аз мога — ухили се Фред. — И по щастлива случайност съм много добър… нищо че го казвам аз… Какво ще кажеш?

— За кое?

— Отиваме до хангара за лодки, наемаме плоскодънка и пробваме? Защо не.

Преди Мариана да успее да отговори, телефонът ѝ иззвъня. Беше Зоуи. Незабавно отговори.

— Зоуи? Добре ли си?

— Къде си?

В гласа на момичето се прокрадваше притеснено вълнение, което подсказа на Мариана, че нещо не е наред.

— В колежа съм. А ти къде си?

— С Клариса. Полицията току-що си отиде…

— Защо? Какво е станало?

Последва мълчание. Мариана можеше да усети как племенницата ѝ се опитва да удържи плача си. После Зоуи прошепна тихо:

— Случи се пак.

— Какво… какво искаш да кажеш?

Знаеше много добре за какво говори Зоуи. Но независимо от всичко имаше нужда да го чуе изречено на глас.

— Друга смърт от намушкване с нож — отвърна момичето. — Намериха ново тяло.

Част трета

Идеалният разказ съответно трябва да има една сюжетна линия, а не (както ни казват) две, изменението в съдбата на героя трябва да става не от нещастие към щастие, а напротив — от щастие към нещастие; и причината за това не бива да лежи в някаква поквара, а в негова голяма грешка.

Аристотел, „Поетика“

1.

Тялото било намерено в ливада в покрайнините на „Рая“. Беше общинска мера още от Средновековието, поради което земеделците имаха правото да я ползват за пасище и ужасяващото откритие било направено от фермер, извел стадото си крави на паша тази сутрин.

Мариана искаше да отиде там възможно най-бързо. Независимо от яростните протести на Зоуи, отказа да ѝ разреши да я придружи. Беше твърдо решена да защити племенницата си от други неприятни преживявания. А това категорично щеше да е неприятно.

Тръгнаха двамата с Фред, който изтегли карта на телефона си, за да намерят пътя до ливадата.

Докато вървяха по брега на реката покрай колежите и зелените поляни и вдишваше аромата на трева, земя и дървета, тя се пренесе назад в първата есен преди всички тези години, когато пристигна в Англия и замени влажната горещина на Гърция с изпълнените с въглищен пушек небеса и сочната зелена трева на Източна Англия.

Оттогава английската провинция и за миг не бе загубила очарованието си за Мариана — до днес. Днес тя не усещаше очарованието ѝ, а само съсипващо я чувство на ужас. Тези полета и ливади, тези пътеки, по които беше вървяла със Себастиан, бяха завинаги опетнени. Вече не бяха синоним на любов и щастие — от сега нататък винаги щяха да означават кръв и смърт.

Вървяха потънали в мълчание. След около двайсетина минути Фред посочи напред.

— Ето го.

Пред тях лежеше поле. Пред входа към него имаше редица превозни средства — полицейски коли, новинарски ванове, паркирани едни зад други по прашния коларски път. Двамата минаха покрай колите и стигнаха до полицейския кордон, където няколко полицаи държаха пресата на разстояние. Имаше и малка тълпа зяпачи.

Мариана хвърли поглед към тях и внезапно си спомни обзетата от нездраво любопитство тълпа, насъбрала се на плажа, за да зяпа как извличат тялото на Себастиан от водата. Спомни си онези лица — с изражение на загриженост, едва маскиращо порочното им любопитство. Господи, как ги ненавиждаше — и сега, виждайки същите изражения, почувства как ѝ се повдига.

— Хайде — каза тя. — Да вървим.

Но Фред не помръдна. Изглеждаше малко объркан.

— Къде да вървим?

Мариана посочи зад полицейския кордон.

— Там.

— Как ще влезем? Ще ни видят.

Тя се огледа.

— Какво ще кажеш ти да идеш и да се опиташ да отвлечеш вниманието им, за да ми дадеш възможност да се промъкна?

— Разбира се. Това мога да го направя.

— Значи нямаш нищо против да не дойдеш?

Той поклати глава. Избегна очите ѝ.

— Ако трябва да съм честен, хич не понасям кръв, трупове и такива ми ти работи. Предпочитам да остана тук.

— Добре. Няма да се бавя.

— Късмет.

— И на теб — отвърна тя.

Той спря за миг, за да събере кураж. После тръгна към полицаите. Подхвана разговор с тях, започна да им задава въпроси… и Мариана се възползва от шанса.

Отиде до лентата, повдигна я и се мушна под нея.

После се изправи и продължи да върви, но успя да направи само няколко крачки, преди да чуе гласа.

— Ей! Какво правите?

Обърна се. Към нея тичаше полицай.

— Спрете. Коя сте вие?

Преди Мариана да успее да отговори, бяха прекъснати от Джулиан. Беше се появил от шатрата на криминалистите и махаше на полицая.

— Всичко е наред. Тя е с мен. Колежка е.

Полицаят я изгледа с недоверие, но отстъпи. Мариана изчака да види, че той се отдалечава, после се обърна към Джулиан.

— Благодаря.

Той ѝ се усмихна.

— Не се отказваш лесно, а? Харесваш ми. Да се надяваме, че няма да налетим на инспектора. — Намигна ѝ. — Искаш ли да погледнеш? Патологът ми е стар приятел.

Минаха покрай шатрата. До нея стоеше патологът и изпращаше съобщение по телефона си. Беше мъж над четиресетте, висок, напълно плешив, с пронизващи сини очи.

— Куба — обърна се към него Джулиан, — доведох колежка, стига да нямаш нищо против.

— Разбира се, че нямам. — Куба погледна Мариана. — Говореше с лек полски акцент. — Предупреждавам ви, не е приятна гледка. По-зле е от миналия път.

Посочи към задната част на шатрата с облечената си в ръкавица ръка. Мариана си пое дълбоко дъх и заобиколи.

И там лежеше тялото.

Беше най-ужасяващото нещо, което някога беше виждала. Изпита страх да го погледне. Изглеждаше ѝ нереално.

Тялото на млада жена или останките от него бяха проснати в тревата. Торсът беше накълцан до неузнаваемост — останала бе само някаква каша от кръв и вътрешности, кал и пръст. Главата бе недокосната, очите бяха отворени — виждащи и невиждащи едновременно — с втренчен поглед, като пътека, отвеждаща в небитието.

Мариана продължи да се взира в тях, неспособна да отмести поглед, хипнотизирана сякаш от Медуза — бяха очи, които имаха властта да вкаменяват дори и след смъртта.

В ума ѝ проблесна стих от „Херцогинята на Малфи“ — „Покрийте лицето ѝ, очите ми са пълни със сълзи — тя почина тъй млада“.

Наистина почина млада. Прекалено млада. Само на двайсет. Рожденият ѝ ден беше следващата седмица — организираше купон.

Знаеше го, защото веднага я разпозна.

Беше Вероника.

2.

Мариана се отдалечи от тялото.

Почувства, че ѝ прилошава физически. Трябваше да постави някакво разстояние между себе си и това, което току-що бе видяла. Искаше да се махне, но знаеше, че от това няма бягство — беше гледка, която щеше да я преследва до края на дните ѝ. Кръвта, главата, тези зейнали очи…

Престани, заповяда си тя. Престани да мислиш.

Продължи да върви, докато стигна ограда от преплетени пръчки, оформяща границата между тази поляна и следващата. Изглеждаше нестабилна, пред падане, но тя се облегна на нея, не беше особено добра опора, но пак беше по-добре от нищо.

— Добре ли си?

До нея се появи Джулиан. Гледаше я загрижен.

Тя кимна. Усети, че очите ѝ са пълни със сълзи. Избърса ги смутена.

— Добре съм.

— Когато виждаш толкова много престъпления като мен, привикваш. Но смятам, че ти си много храбра.

Мариана поклати глава.

— Не съм, изобщо не съм.

— И беше права за Конрад Елис. Бил е в ареста по време на това убийство, което сваля подозренията от него… — Той погледна към Куба, който приближаваше към тях. — Освен ако мислиш, че не са убити от един и същи човек?

Куба поклати глава, вадейки електронна цигара от джоба си.

— Не, един и същи е. Същият модус операнди. Преброих двайсет и две рани от нож.

Патологът дръпна от цигарата и пусна облак изпарения.

Мариана го погледна.

— В ръката ѝ имаше нещо. Какво беше?

— Аха. Забелязали сте го. Борова шишарка.

— И аз така си помислих. Колко странно.

Джулиан се извърна към нея.

— Защо го казваш?

Тя сви рамене.

— Просто защото наоколо няма борове. — Замисли се за секунда. — Питам се дали има списък на всички неща, намерени до тялото на Тара?

— Странно е, че го казвате — намеси се Куба. — Същото хрумна и на мен, затова проверих. И да, сред нещата на Тара е имало борова шишарка.

— Шишарка? — повтори Джулиан. — Колко интересно. Трябва да означава нещо за него… Но какво ли, чудя се?

В момента, в който той го каза, Мариана си спомни един от диапозитивите на професор Фоска, които той показа на лекцията си за Елевзин: мраморен барелеф на шишарка.

Да, помисли си тя. Наистина означава.

Джулиан се огледа обезсърчен. Поклати глава.

— Но как го прави? Убива ги на открито, после изчезва покрит в кръв, без да оставя свидетели, оръжие на убийството, видими доказателства… нищо.

— Само поглед към ада — обади се Куба. — Но грешиш за кръвта. Не е задължително да е покрит с кръв. В края на краищата, кълцането става постмортем.

— Моля? — втренчи очи Мариана в него. — Какво искаш да кажеш?

— Точно това. Първо им прерязва гърлата.

— Сигурен ли сте?

— О, да. — Куба кимна. — И в двата случая причината за смъртта е дълбок разрез — прекъсване на тъканите до костта на врата. Смъртта трябва да е била мигновена. Съдейки по дълбочината на разреза… предполагам, че е замахвал отзад. Ще позволиш ли?

Той застана зад Джулиан и елегантно демонстрира — използвайки електронната си цигара като нож. Мариана примигна, когато той имитира как прерязва гърлото на Джулиан.

— Виждате ли? Артериалната струя изхвърча напред. После, след като е отпуснал внимателно тялото на земята по време на прерязването, кръвта просто се стича надолу в земята. Така че върху него може изобщо да няма кръв.

Тя поклати глава.

— Не… в това няма никакъв смисъл.

— Защо?

— Защото не е… ярост. Не показва загуба на контрол, това не е гняв…

Куба поклати глава.

— Не. Точно обратното. Много спокоен е, напълно се контролира — сякаш изпълнява вид танц. Много прецизен. Някак… церемониален… Затърси друга дума. — Ритуален…? Така ли се казва?

— Ритуален?

Мариана се вгледа в него, като в същото време през ума ѝ пробяга поредица от образи: Едуард Фоска на сцената, изнася лекция за религиозните ритуали; пощенската картичка в стаята на Тара с древногръцкия оракул, който изисква жертвоприношение; и — някъде далече дълбоко в съзнанието ѝ — неизличимият спомен за яркосиньо небе с жарещо слънце и руини на храм, посветен на отмъстителна богиня.

Имаше нещо, нещо, което се налагаше да обмисли. Но преди да успее да притисне Куба за повече подробности, зад нея се чу глас.

— Какво става тук?

Всички се обърнаха. Пред тях стоеше главен инспектор Сангха. И не изглеждаше доволен.

3.

— Какво прави тя тук? — попита Сангха намръщен.

Джулиан направи крачка напред.

— Мариана е с мен. Помислих си, че може да има някакви идеи… и наистина беше много полезна.

Сангха разви капачката на термоса си, балансира я внимателно върху стълб от оградата и си наля малко чай. Изглежда уморен, помисли си Мариана — не му завиждаше за работата. Разследването се беше удвоило по мащаб, а той беше загубил единствения си заподозрян. Не ѝ се щеше да прави нещата още по-лоши, но нямаше избор.

— Главен инспекторе — обърна се тя към него, — знаете ли, че жертвата е Вероника Дрейк? Студентка в „Сейнт Кристофър“.

Той я изгледа с лек ужас.

— Сигурна ли сте?

Тя кимна.

— Знаете ли също, че професор Фоска е преподавал и на двете жертви? И двете са били част от неговата специална група.

— Каква специална група?

— Смятам, че за това трябва да питате него.

Инспектор Сангха допи чая си, преди да отговори.

— Разбирам. Някакви други идеи, Мариана?

Не ѝ хареса тонът му, но се усмихна учтиво.

— Това е за момента.

Сангха лисна остатъците чай от чашата си на земята. Изтърси капачката и я завинти обратно върху термоса си.

— Веднъж вече ви помолих да не се месите в разследването ми. Затова нека го кажа така. Ако ви хвана да се въртите на друго местопрестъпление, сам аз ще ви арестувам. Ясно?

Мариана отвори уста да му отговори, но Джулиан се намеси пръв:

— Съжалявам. Няма да се повтори. Хайде, Мариана.

Той я хвана за лакътя въпреки неохотата ѝ и я поведе далече от останалите в посока към полицейския кордон.

— Боя се, че Сангха вече те е нарочил — каза той. — На твое място щях да стоя по-далече от очите му. Хапе далече по-зле, отколкото лае. — Намигна ѝ. — Не се притеснявай. Ще те държа информирана за всяко развитие.

— Благодаря ти. Оценявам го.

Джулиан се усмихна.

— Къде си отседнала? Мен ме настаниха в хотел до гарата.

— Аз съм в колежа.

— Прекрасно. Какво ще кажеш да пийнем по нещо довечера? Да побъбрим какво ново-вехто.

— Не, съжалявам, не мога.

— Ох, защо? — Джулиан ѝ се усмихна, но после проследи погледа ѝ… И видя, че тя гледа към Фред, който ѝ махаше с другата страна на полицейската лента.

— Аха. — Смръщи се той. — Виждам, че вече имаш планове.

— Моля? Не. Той е просто приятел… на Зоуи.

— Да, бе — усмихна се недоверчиво Джулиан. — Няма проблем. Доскоро, Мариана.

Изглеждаше малко ядосан. Обърна се и се отдалечи.

Мариана също се ядоса, но на себе си. Мушна се под лентата и тръгна към Фред. И започна да се ядосва още повече. Защо каза тази глупава лъжа, че бил приятел на Зоуи? Не се чувстваше виновна за нищо, нямаше какво да крие — тогава защо излъга?

Освен ако, разбира се, не беше напълно честна пред себе си за чувствата си към Фред. Възможно ли беше? Ако наистина беше така, то това бе изключително изнервяща мисъл.

За какво друго лъжеше себе си?

4.

Когато се разчу новината, че втора студентка от колежа „Сейнт Кристофър“ е била убита — и че е била дъщеря на американски сенатор — историята стана водеща по целия свят.

Сенатор Дрейк се качи на следващия възможен полет от Вашингтон заедно с жена си — следван по петите от всички американски медии и от останалата световна преса — и пристигна в „Сейнт Кристофър“ само след няколко часа.

Ситуацията напомняше на Мариана за средновековна обсада. Нахлулите орди журналисти и оператори бяха удържани само от една крехка бариера: двама-трима униформени полицаи и няколко колежански портиери, като господин Морис беше в челните редици, навил ръкави, готов да защити колежа с голи юмруци.

На калдъръма пред главната порта се оформяше все по-нарастващ медиен лагер, който стигаше почти до „Кинг Парейд“, където бяха паркирани вановете със сателитните антени. Специална пресшатра беше издигната до реката, където сенатор Дрейк и съпругата му дадоха телевизионно интервю, отправяйки емоционален апел за всяка информация, която би могла да доведе до залавянето на убиеца на дъщеря им.

По искане на сенатор Дрейк в разследването се включи и Скотланд Ярд. От Лондон бяха изпратени допълнителни полицаи, които направиха блокади, разпитваха от къща на къща и патрулираха по улиците.

Фактът, че сега си имаха работа със сериен убиец, означаваше, че целият град е нащрек. Междувременно Конрад Елис беше освободен и всички обвинения срещу него бяха свалени.

Възцари се натегната, изнервена атмосфера. Между тях се разхождаше чудовище с нож, невидимо, дебнещо по улиците, явно способно да нанесе удар и после да се стопи незабелязано в тъмнината… тази невидимост го правеше нещо повече от човешко същество, нещо свръхестествено: създание, родено от мит, фантом.

Само дето Мариана отлично знаеше, че не е нито фантом, нито чудовище. Беше просто човек и нямаше право да бъде превръщан в мит, не заслужаваше.

Заслужаваше единствено — ако можеше да ги извика в сърцето си — състрадание и страх. Качествата, които според Аристотел съставляват катарзиса в една трагедия. Е, не познаваше достатъчно този луд, че да изпита състрадание.

Но наистина изпитваше страх.

5.

Майка често казваше, че не го е искала за мен — този живот.

Казваше ми, че един ден ще се махнем, тя и аз, само ние двамата. Но нямало да е лесно.

Нямам образование, казваше ми тя. Напуснах училище на петнайсет. Обещай ми, че няма да направиш, същото. Трябва да си образован — така се печелят пари. Така се оцелява, така си в безопасност.

Никога не го забравих. Повече от всичко на света исках да съм в безопасност.

Дори и сега пак не се чувствам в безопасност.

А ето защо баща ми беше опасен мъж. След порядъчно количество уиски в очите му се появяваше пламъче. Ставаше все по-заядлив. Да избегнеш гнева му беше като да вървиш през минно поле.

Аз бях по-добър в това от майка, по-добър в запазването на настроението му стабилно, успявах да съм няколко крачки напред, да поддържам разговора върху безопасна територия, отгатвайки накъде върви — за да го отклоня, ако е необходимо — да го отвлека по-далече от теми, с които бих могъл да си навлека гнева му. Рано или късно майка винаги се проваляше. Дали случайно, или умишлено, заради някакъв мазохизъм, тя казваше нещо, правеше нещо, не се съгласяваше с него, критикуваше го, сервираше му нещо, което той не харесваше.

И тогава очите му светваха. Долната му устна се отпускаше. Той оголваше зъби. Прекалено късно мама схващаше, че вече е изпаднал в ярост. Следваше преобърната маса или разбита чаша. Наблюдавах безсилен да я предпазя или защитя, докато тя тичаше към спалнята в търсене на убежище.

Панически се опитваше да заключи вратата… уви, твърде късно — той я отваряше с трясък и после, после…

Не разбирам.

Защо не го напусна? Защо не опакова чантите ни и не ме измъкна през нощта? Можехме да избягаме заедно. Но тя не направи този избор. Защо? Прекалено уплашена ли беше? Или не искаше да признае, че семейството ѝ е било право — че е допуснала ужасна грешка и сега тича вкъщи, подвила опашка между краката?

Или е отричала, уповавайки се за надеждата, че нещата някак магически ще се оправят? Вероятно е било така. В края на краищата, беше истински майстор да игнорира това, което не иска да види — независимо че то я гледа право в очите.

Аз също се научих да го правя.

Научих също — още от най-ранна възраст, че не вървя по земята, а по тясна мрежа от невидими въжета, окачена над нея. Трябваше внимателно да си проправям път по тях, да внимавам да не се подхлъзна или падна. Както изглежда, някои аспекти от личността ми бяха неприемливи. Криех ужасни тайни — дори аз не знаех какви.

Обаче баща ми знаеше. Той знаеше греховете ми.

И ме наказваше съответно.

Качваше ме горе. Вкарваше ме в банята и заключваше вратата…

И се започваше.

Ако го опиша сега — онова малко уплашено момченце, дали ще почувствам болка заради мъките му? Капка състрадание? Беше просто дете, което не бе виновно за никое от моите престъпления — беше ужасено, изпитваше болка. Дали изпитвам и частица състрадание? Дали му съчувствам за положението и за всичко, през което мина?

Не. Изобщо.

Изхвърлил съм всяко състрадание от сърцето си.

Не го заслужавам.

6.

Вероника била видяна жива за последен път, когато си тръгнала от репетицията на „Херцогинята на Малфи“ в театър Ей Ди Си — „Аматьорския драматичен клуб“ — в шест часа. След това явно изчезва без следа, докато тялото ѝ не е открито на следващия ден.

Как е възможно това?

Как убиецът ѝ изниква отникъде, отвлича я посред бял ден, без да остави свидетели или следа? Мариана стигаше само до едно заключение: Вероника е тръгнала доброволно с него. Вървяла е към смъртта си спокойно, оказвайки пълно съдействие, защото е познавала и е вярвала на човека, който я е отвел.

На следващата сутрин реши да огледа мястото, където момичето е било видяно за последен път. Запъти се към театъра на Парк стрийт.

Първоначално сградата била стар хан за смяна на конете, преустроен е в театър някъде през петдесетте години на XIX век. Името му беше изписано с черни букви над входа.

На голямо табло пред него имаше постер с предстоящата постановка на „Херцогинята на Малфи“, която, както Мариана предположи, нямаше да се състои — поне не и с Вероника в ролята на херцогинята.

Изкачи стъпалата до входа. Опита вратата. Беше заключена. Фоайето не беше осветено.

Замисли се за момент. После се обърна и зави зад ъгъла покрай сградата. Порта с две големи крила от ковано желязо затваряше двора, където едно време са били конюшните. Мариана я опита — не беше заключена. Лесно я отвори и влезе в двора.

Там беше и вратата към сцената. Пресече двора и я пробва, но тя беше заключена.

Разочарова се и се готвеше да си тръгне, когато се сети за нещо. Потърси с очи противопожарния изход. Вито стълбище, което водеше до бара на горния етаж.

Когато тя беше студентка, барът на театъра беше известен с това, че остава отворен до късно. Двамата със Себастиан понякога се отбиваха там в събота вечер навреме за последните поръчки, танцуваха и се натискаха пиянски.

Започна да се изкачва по стълбището, въртейки се до безкрай, докато не стигна върха, където пред нея се изправи аварийният изход.

Без да храни много надежда, тя посегна и натисна дръжката. За нейна изненада вратата се отвори.

Поколеба се за миг. После влезе.

7.

Барът на Ей Ди Си беше старомоден театрален бар — имаше тапицирани с кадифе високи бар столчета, миришеше на бира и застоял цигарен дим.

Осветлението беше изключено. Беше тъмно, пълно със сенки и Мариана за момент се притесни — от двойката привидения, които се целуваха до бара.

И тогава шумен трясък я накара да подскочи.

Последва нов. Сякаш цялата сграда се разтърси от него.

Реши да види какво става. Идваше от долния етаж. Пресече бара и влезе навътре. Спусна се възможно най-тихо по централното стълбище.

Нов трясък.

Изглежда идваше от залата за представления. Спря в дъното на стълбището и се ослуша. Възцарила се беше тишина.

Промъкна се към вратите на залата. Открехна ги малко и надникна вътре. На сцената бяха декорите за „Херцогинята на Малфи“ — кошмарно превъплъщение на затвор в стила на германския експресионизъм, с криви стени и решетки, смачкани под различен ъгъл.

На сцената стоеше млад мъж.

Беше без риза и гърдите му бяха облени в пот. Изглежда имаше намерение да унищожи всички декори с чук. В действията му прозираше ярост, която беше доста притеснителна.

Мариана предпазливо тръгна надолу по пътеката, отминавайки ред след ред празни седалки, накрая стигна сцената.

Той не я забеляза, докато не застана точно под него. Беше към метър и осемдесет висок, с къса черна коса и едноседмична набола брада. Едва ли беше на повече от двайсет и една, но изражението на лицето му не беше нито младежко, нито дружелюбно.

— Коя си ти? — втренчи се той в нея.

Мариана реши да излъже.

— Аз съм… психотерапевт… работя за полицията.

— Аха. Току-що бяха тук.

— Ясно. — Реши, че разпознава акцента му. — Грък си, нали?

— Защо? — Той я погледна с нов интерес. — И ти ли?

Странно, но вътрешното чувство отново я побутна да излъже. По някаква причина не искаше той да знае нищо за нея. Но би измъкнала повече от него, ако покаже някакво сродство.

— Наполовина — каза тя с лека усмивка. После продължи на гръцки. — Израснах в Атина.

Той сякаш се зарадва да го чуе. Изглежда се успокои и гневът му леко се охлади.

— Аз съм от Солун. Приятно ми е да се запознаем. — Той се усмихна, оголвайки зъби, бяха остри, подобни на бръсначи. — Дай да ти помогна.

После с внезапно, буйно движение се наведе и я изтегли на сцената с лекота. Тя се приземи несигурно на краката си.

— Благодаря.

— Аз съм Никос. Никос Корис. А твоето име?

— Мариана. Студент ли си?

— Да — кимна той. — Аз съм отговорен за това. — Той обгърна с жест съсипаните декори около себе си. — Аз съм режисьорът. Гледаш унищожаването на моите театрални амбиции. — Изсмя се безрадостно. — Представлението е отменено.

— Заради Вероника?

Никос изсумтя.

— Днес щеше да идва агент от Лондон, за да го види. Работих цяло лято, планирах. А всичко е било за едното нищо…

Събори яростно част от стена, тя се стовари с трясък, от който подът се разтресе.

Мариана го наблюдаваше внимателно. Всичко в него сякаш вибрираше от гняв, излъчваше едва удържан бяс, сякаш всяка секунда щеше да превърти, да се развърти сляпо — и да удари нея вместо някой декор. Направо я плашеше.

— Чудех се — каза тя — дали не би могъл да ми кажеш нещо за Вероника?

— Какво за нея?

— Любопитно ми е кога за последен път я видя?

— На генералната репетиция. Направих ѝ някои забележки. Не ѝ се харесаха. Посредствена актриса е, ако искаш да знаеш истината. Изобщо не е толкова талантлива, колкото си въобразяваше.

— Разбирам. В какво настроение беше?

— След забележките ми? Не особено добро. — Той се усмихна, оголвайки зъби.

— По кое време си тръгна? Помниш ли?

— Около шест, бих казал.

— Каза ли къде отива?

— Не. — Никос поклати глава. — Но мисля, че отиваше да се види с професора.

Той насочи вниманието си към няколко стола, струпани един върху друг.

Мариана го погледна, сърцето ѝ заби ускорено. Прозвуча малко задъхана, когато проговори:

— Професорът?

— Аха. — Никос повдигна рамо. — Не помня името му. Дойде да гледа генералната репетиция.

— Как изглеждаше? Можеш ли да го опишеш?

Никос се замисли за секунда.

— Висок. Брадат. Американец. — Погледна часовника си. — Какво друго искаш да знаеш? Защото имам работа.

— Това е всичко, благодаря. Може ли да погледна в гримьорната? Знаеш ли дали Вероника не е оставила нещо?

— Не мисля. Полицията взе всичко. Не че имаше много.

— Все пак бих желала да надзърна. Ако нямаш нещо против.

— Върви. — Той посочи към кулисите. — Надолу по стълбите и вляво.

— Благодаря.

Никос се втренчи в нея за секунда, сякаш обмисляше нещо. Но не проговори. Мариана побърза да се отдалечи.

Беше тъмно и минаха няколко секунди, докато очите ѝ се адаптират. Нещо я накара да хвърли поглед през рамо, назад към сцената, където видя лицето на Никос, изкривено от ярост, докато продължаваше да унищожава декорите. Ненавижда нещата да не стават по неговия начин, помисли си тя. В този млад мъж имаше истински гняв; радваше се, че се махна от него.

Обърна се и забързано се отдалечи по тесните стълби към търбуха на театъра и гримьорната.

Беше претъпкано помещение, делено от всички актьори. Стойки с костюми се състезаваха за място с перуки, гримове, реквизит, книги и тоалетки с огледала. Огледа целия хаос — нямаше начин да разбере коя е принадлежала на Вероника.

Съмняваше се, че изобщо ще намери нещо полезно тук. И все пак…

Разгледа тоалетните масички. Всяка имаше отделно огледало, окичено със сърца, целувки и бележки с пожелания за успех, надраскани с червило. Имаше и картички и снимки, пъхнати в рамките им.

Една пощенска картичка веднага привлече погледа ѝ. Не приличаше на останалите.

Огледа я отблизо. Беше с религиозен сюжет — икона на светица. Красива, с дълга руса коса… като Вероника. От шията ѝ стърчеше дълга кама. Но още по-разстройващо беше, че държеше поднос с две човешки очни ябълки върху него.

Прилоша ѝ само като я гледаше. Ръката ѝ трепереше, когато посегна да я вземе. Изтегли я от рамката на огледалото. Обърна я.

И там — както преди — имаше написан на ръка цитат на древногръцки:

ἴδεσθε τὰν Ἰλίου

καὶ Φρυγῶν ἑλέπτολιν

στείχουσαν, ἐπὶ κάρα στέφη

βαλουμέναν χερνίβων τε παγάς,

βωμόν γε δαίμονος θεᾶς

ῥανίσιν αἱματορρύτοις

χρανοῦσαν εὐφυῆ τε σώματος δέρην

σφαγεῖσαν.

8.

След второто убийство в „Сейнт Кристофър“ се възцари зашеметена, безжизнена атмосфера.

Сякаш някакъв мор, чума бе плъзнала из колежа, също като в гръцки мит, като болестта, унищожила Тива; невидима, преносима по въздуха отрова се носеше из дворовете и тези древни стени, които едно време бяха убежище от външния свят, вече не предлагаха никаква защита.

Независимо от протестите на декана и уверенията за безопасност все повече родители прибираха децата си. Мариана не ги винеше, не винеше и студентите, че искат да се махнат оттук. Част от нея копнееше да грабне Зоуи и да я отведе в Лондон. Но знаеше, че не трябва дори да го предлага: сега вече беше ясно, че Зоуи остава — значи оставаше и Мариана.

Убийството на Вероника беше засегнало племенницата ѝ особено много. Фактът, че го преживяваше толкова тежко, изненада даже самата Зоуи, която каза, че се чувства лицемер.

— Искам да кажа, че аз дори не харесвах Вероника, не знам защо не мога да престана да плача.

Мариана подозираше, че Зоуи използва смъртта на Вероника като средство да изрази малко от скръбта си по Тара, скръб, която беше прекалено силна и плашеща, за да се изправи лице в лице с нея. Затова тези сълзи бяха нещо добро, здравословно и тя ѝ го каза, като я прегръщаше седнала на леглото и я полюшваше напред-назад, докато момичето ридаеше.

— Всичко е наред, скъпа. Всичко е наред. Ще се почувстваш по-добре, просто го излей.

Накрая сълзите на Зоуи секнаха. Мариана настоя да я заведе на обяд, не беше хапвала почти нищо през последните двайсет и четири часа. И Зоуи, със зачервени очи и изтощена, се бе съгласила. На път към трапезарията се сблъскаха с Клариса, която настоя да седнат при нея на „високата“ маса.

Високата маса беше част от трапезарията, запазена само за преподавателите и техните гости. Разположена беше в единия край на голямата зала върху издигнат, подобен на сцена подиум под портретите на бивши декани, закачени по покритите с дъбова ламперия стени. В другия край на помещението имаше бюфет за студентите, обслужван от персонала на кафенето, всички елегантно облечени в жилетки и с папийонки. Студентите седяха на дълги маси по дължината на залата.

В трапезарията нямаше много младежи. Мариана не се сдържа и огледа тези, които бяха там и си говореха с тихи гласове и разтревожени лица, докато ровеха с вилиците из храната си. Никой от тях не изглеждаше в много по-добра форма от Зоуи.

Седнаха с Клариса в единия край на високата маса, далече от останалите преподаватели. Домакинята им прегледа менюто с интерес. Независимо от ужасните събития апетитът ѝ не бе намалял.

— Смятам да се спра на фазана — каза тя. — А след това… може би круши, поширани с вино. Или пандишпанов тофи пудинг.

Мариана кимна.

— А ти, Зоуи?

Момичето поклати глава.

— Не съм гладна.

Клариса я погледна загрижено.

— Трябва да хапнеш нещо, скъпа… Не изглеждаш добре. Трябва ти малко храна, за да поддържа силите ти.

— Какво ще кажеш за пъстърва на пара и зеленчуци? — предложи Мариана. — Съгласна?

Зоуи сви рамене.

— Става.

Сервитьорът дойде и взе поръчките им, и тогава Мариана им показа картичката, която беше намерила в театър Ей Ди Си.

Клариса я взе и започна съсредоточено да разглежда картината.

— Аха. Света Люси, ако не греша.

— Света Люси?

— Не ти ли е позната? Предполагам, че е доста неизвестна в сравнение с другите светци. Мъченица по време на преследването на християните от Диоклециан, около 300 година. Извадили очите ѝ, преди да я убият с многократни удари с нож.

— Горката Люси.

— Така си е. Поради това е светица, покровителка на слепите. Обикновено я изобразяват по този начин: носеща очите си на поднос. — Клариса обърна картичката. Устните ѝ замърдаха мълчаливо, докато четеше под нос редовете на древногръцки. — Така — промърмори тя, — този път е от „Ифигения в Аули“ на Еврипид.

— И какво се разказва в нея?

— За това как отвеждат Ифигения към смъртта ѝ. — Клариса отпи от виното си и преведе откъса: — „Гледайте девицата… с гирлянди в косата и светена вода, ръсена върху нея… върви към свещения олтар на богинята, чието име не бива да се изрича — който ще се облее с кръв“ — αἱματορρύτοις е думата на гръцки — „когато красивата ѝ шия бъде прерязана“.

На Мариана ѝ се повдигна.

— Исусе Христе.

— Не събужда апетита, гарантирано.

Клариса върна картичката на Мариана, която погледна Зоуи и я попита:

— Какво мислиш за това? Смяташ ли, че може да я е пратил Фоска?

— Професор Фоска? — изненадано я изгледа Клариса, когато момичето взе пощенската картичка. — Да не предполагаш… не може да мислиш, че професорът…

— Фоска има групичка любими студентки. Ти знаеше ли за това, Клариса? — Мариана пак погледна племенницата си за миг. — Срещат се отделно — тайно. Той ги нарича Девиците.

— Девиците? — промълви Клариса. — За първи път чувам. Говориш за апостолите, предполагам?

— Апостолите?

— Тайният литературен кръжец на Тенисън, където е срещнал Халам.

Мариана се взря в нея. Трябваше ѝ секунда, за да намери отново гласа си. Кимна.

— Разбира се.

— Естествено, апостолите са били само мъже. Предполагам, че в „Девиците“ участват само жени?

— Точно така. И Тара, и Вероника са били членове. Не мислиш ли, че е странно съвпадение? Зоуи? Какво смяташ ти?

Зоуи сякаш изпитваше някакво неудобство. Но кимна, поглеждайки към Клариса.

— Честно казано, мисля си, че точно такова нещо би направил той. Да изпрати подобна картичка.

— Защо смяташ така?

— Професорът е старомоден, обича да изпраща пощенски картички, това имам предвид. Често праща написани на ръка бележки. А последния семестър ни изнесе лекция за важността на писмото като художествена форма… Знам, че това не доказва нищо.

— Така ли? — смръщи се Мариана. — Не съм сигурна, че е така. Клариса почука с пръст картичката.

— Какво смяташ, че означава това? Не мога… не разбирам каква е целта му.

— Означава… това е игра. Да обяви намеренията си по този начин, това е предизвикателство… и той му се наслаждава. — Мариана подбра внимателно думите си. — А има и още нещо… той може дори да не го осъзнава. Това е причината да избере тези цитати, те означават нещо за него.

— В какъв смисъл?

— Не знам. — Мариана поклати глава. — Не разбирам… а трябва да разберем. Това е единственият начин да го спрем.

— И под „него“ имаш предвид Едуард Фоска?

— Може би.

Клариса изглеждаше крайно обезпокоена. Поклати глава, но не коментира повече. Мариана замислено съзерцаваше пощенската картичка пред себе си.

Пристигна храната и Клариса се зае с обяда си, а Мариана насочи вниманието си към Зоуи, за да се увери, че е хапнала поне малко.

Едуард Фоска не беше споменат повече по време на обяда. Но остана в мислите на Мариана — увисна в главата ѝ, скрит в сенките като прилеп.

9.

След като приключиха с обяда, Мариана и Зоуи се отбиха в колежанския бар, за да пийнат по нещо.

Барът беше доста по-тих от обикновено. Имаше само шепа студенти. Мариана видя Серина, седнала сама. Тя не ги забеляза.

Зоуи поръча две чаши вино, а Мариана се запъти към края на бара, където Серина бе кацнала на високо столче, довършвайки своя джин с тоник, докато пишеше съобщение на телефона си.

— Здравей — поздрави я Мариана.

Момичето вдигна поглед, после се върна към телефона си, без да ѝ отговори.

— Как си, Серина?

Никаква реакция. Мариана погледна към племенницата си за помощ и Зоуи имитира надигане на чаша. Мариана кимна.

— Да ти купя ли още едно?

Серина поклати глава.

— Не. Скоро трябва да тръгвам.

Мариана се усмихна.

— Твоят таен обожател?

Явно беше казала грешното нещо. Момичето се извърна към нея с неочаквана ярост.

— Какъв, мамка му, ти е проблемът?

— Моля?

— Какво имаш против професор Фоска? Все едно си обсебена от него или нещо подобно. Защо си казала на полицията за него?

— Не знам за какво говориш.

Но Мариана тайно изпита облекчение, че главен инспектор Сангха е приел думите ѝ достатъчно сериозно, че да разпита Фоска.

— Не съм го обвинила в нищо — продължи тя. — Просто предложих да му зададат няколко въпроса.

— Е, зададоха му ги. Зададоха му много въпроси. На мен също. Доволна ли си сега?

— Ти какво им каза?

— Истината. Че бях с професор Фоска, когато Вероника е била убита в сряда вечер — цялата вечер имах занимания с него. Ясно?

— И той не е излизал? Дори не и за да изпуши една цигара?

— Дори не и за цигара.

Момичето изгледа студено Мариана, но вниманието му беше отвлечено от текстово съобщение на телефона. Тя го прочете и стана.

— Трябва да тръгвам.

— Почакай. — Мариана сниши глас. — Серина. Искам много да внимаваш, разбираш ли?

— О, я се разкарай.

Грабна чантата си и излезе.

Мариана въздъхна. Зоуи седна на освободеното от студентката високо столче.

— Не мина особено добре.

— Хич. — Мариана поклати глава. — Ама хич.

— Сега какво?

— Не знам.

Зоуи повдигна рамо.

— Щом професор Фоска е бил със Серина, когато Вероника е била убита, не би могъл да го е направил той.

— Освен ако Серина не лъже.

— Сериозно ли мислиш, че ще излъже заради него? Два пъти? — Погледна я със съмнение и пак повдигна рамо. — Не знам, Мариана…

— Какво?

Племенницата ѝ избегна очите ѝ. Замълча за миг.

— Начинът, по който си се вторачила в него, странен е.

— Какво искаш да кажеш със „странен“?

— Професорът има алиби и за двете убийства, а ти продължаваш да го преследваш. Дали е заради него… или заради теб самата?

— Заради мен? — Мариана не можеше да повярва на ушите си. Усети, че бузите ѝ пламват от възмущение. — Какви ги говориш?

Зоуи поклати глава.

— Забрави.

— Ако има нещо, което искаш да ми кажеш, просто го кажи.

— Няма смисъл. Знам, че колкото повече се опитвам да те убедя да изоставиш тая работа с професор Фоска, толкова повече ще се запъваш. Такъв си инат.

— Не съм инат.

Зоуи се разсмя.

— Себастиан казваше, че си най-големият инат, който е срещал.

— Никога не ми го е казвал.

— Е, казваше го на мен.

— Не разбирам какво става тук, Зоуи. Не разбирам какво се опитваш да ми кажеш. Каква работа с Фоска?

— Ти ми кажи.

— Моля? Той не ме привлича, ако това намекваш.

Усети се, че е повишила глас, двойка студенти от другия край на бара я чуха и обърнаха глави към нея. За първи път, откак се помнеше, двете със Зоуи се оказаха на ръба на кавга. Почувства се странно ядосана. Защо?

Втренчиха се една в друга за момент.

Зоуи отстъпи първа.

— Забрави — поклати глава тя. — Съжалявам. Говоря глупости.

— И аз съжалявам.

Зоуи погледна часовника си.

— Трябва да тръгвам. Имам лекция за „Загубения рай“.

— Върви тогава.

— Ще се видим ли за вечеря?

— О… — Мариана се поколеба. — Не мога. Ще се виждам… с…

Не искаше да каже на Зоуи за плановете си за вечеря с професор Фоска — не и сега, племенницата ѝ щеше да види най-различни неща в това, неща, които изобщо не съществуваха.

— Ще се виждам с… с приятел.

— Кой?

— Не го познаваш, стар приятел от колежа. Върви, ще закъснееш.

Момичето кимна. Лепна ѝ бърза целувка на бузата. Мариана стисна ръката ѝ.

— Зоуи. И ти внимавай. Разбрано?

— Имаш предвид да не влизам в коли с непознати мъже?

— Не ставай глупава. Сериозна съм.

— Мога да се грижа за себе си. Не се страхувам.

Точно тази нотка на перчене в гласа на Зоуи притесняваше Мариана най-много.

10.

След като Зоуи си тръгна, Мариана остана на бара за малко, въртейки в ръка чашата си с вино. Не спираше да превърта разговора в главата си.

Ами ако Зоуи е права? Ами ако Фоска е невинен?

Той имаше алиби и за двете убийства и въпреки това тя беше изплела паяжина от подозрение около него, просто хващайки няколко нишки от… от какво всъщност? Дори не и факти, нищо чак толкова конкретно. Дребни неща: онзи уплашен поглед в очите на Зоуи, фактът, че е преподавал гръцка трагедия на Тара и Вероника, и твърдото ѝ убеждение, че той е изпратил онези пощенски картички.

А интуицията ѝ подсказваше, че който е изпратил картичките на тези момичета, той ги е и убил. И макар това да изглеждаше нелогичен извод, дори заблуда за човек като главен инспектор Сангха, за терапевт като нея самата интуиция често беше единственото, на което можеше да се облегне. Независимо колко невероятно изглеждаше… професор в този университет да убива свои студентки по толкова ужасен начин, толкова открито и да очаква, че ще му се размине.

И все пак… ами ако беше права…

Тогава на Фоска му се беше разминало.

Ами ако грешеше?

Трябваше да помисли ясно, но не можеше. Главата ѝ беше объркана и не заради виното. Чувстваше се победена и все по-несигурна в себе си. И какво сега? Нямаше никаква представа какъв би трябвало да е следващият ѝ ход.

Успокой се, заповяда си тя. Ако работех с пациент и се чувствах така — толкова неуверена — какво бих направила?

Отговорът дойде незабавно. Ще помоли за помощ, естествено. Ще потърси съвет.

Идеята не беше лоша.

Да се срещне с ментора си само би помогнало. Да се махне оттук, да отиде в Лондон, да избяга от този колеж и неговата отровна атмосфера, та макар и само за няколко часа — би било огромно облекчение.

Да, помисли си тя. Точно това ще направя, ще се обадя на Рут и утре ще се видя с нея в Лондон.

Но първо я чакаше срещата тази вечер тук, в Кеймбридж.

Вечеря в осем часа — с Едуард Фоска.

11.

В осем часа Мариана се отправи към жилището на Фоска.

Вгледа се в голямата импозантна врата. „Професор Едуард Фоска“ беше написано в бяло с калиграфски почерк върху черна плоча до вратата.

Чуваше класическата музика, която идваше отвътре. Почука. Не последва отговор.

Почука отново, този път по-високо. Никакъв отговор за момент и после…

— Отворено е — долетя далечен глас. — Влизайте.

Тя си пое дълбоко дъх, успокои се и отвори вратата. Посрещна я брястово стълбище: старо, тясно и неравно на местата, където дървото се беше разсъхнало. Трябваше да внимава за всяка своя стъпка, докато се изкачваше.

Музиката стана още по-висока. Беше на латински, религиозна ария или псалм, към който е написана музика. Беше я чувала и преди, но не можеше да си припомни къде. Красива беше, но зловеща, със струнни инструменти, които пулсираха като удари на сърце, иронично имитиращи тревожния ритъм на нейното, докато изкачваше стълбите.

Вратата горе беше открехната. Влезе. Първото, което видя, беше голям кръст, окачен на стената в антрето. Красив, изработен от тъмно дърво, богато украсен, готически, майсторски скулптиран — но размерът му беше страховит и Мариана побърза да го подмине.

Влезе във всекидневната. Трудно можеше да я разгледа, единствената светлина идваше от полуразтопени, деформирани свещи, наслагани навсякъде. Необходими ѝ бяха няколко секунди, докато очите ѝ се адаптират към стигийския[7] мрак, напоен с аромата на горящ тамян, тъмният му дим още повече замъгляваше светлината от свещите и ставаше почти невъзможно да се различи нещо.

Беше голяма стая с прозорци, които гледаха към вътрешния двор. Няколко врати водеха към други помещения. Стените бяха покрити с картини, рафтовете — претъпкани с книги. Тапетите на стените бяха в тъмнозелено и черно, повтаряща се шарка от листа и зелен гъсталак, създаващ чувство на безпокойство — все едно се намираше в джунгла.

На полицата над камината и по масите бяха подредени скулптури и други декорации: човешки череп, проблясващ в мрака, както и малка статуетка на Пан — с разрешена коса, стиснал мях за вино, с крака, рога и опашка на козел. А до него — шишарка.

Внезапно Мариана бе обзета от усещането, че я наблюдават — почувства нечий поглед върху тила си. Обърна се.

Видя Едуард Фоска. Не го беше чула да влиза. Дали не се беше крил в сенките през цялото време, наблюдавайки я?

— Добър вечер — поздрави я той.

Тъмните му очи и белите зъби проблеснаха в светлината на свещите, а пуснатата му коса падаше върху раменете. Носеше черен смокинг, снежнобяла риза и черна папийонка. Изглежда изключително красив, помисли си Мариана и веднага се ядоса на себе си, че го бе помислила.

— Нямах представа, че ще вечеряме на високата маса — каза тя.

— Няма.

— Но сте облечен…

— О — той погледна дрехите си и се усмихна. — Нямам често възможността да вечерям с толкова красива жена. Реших да се облека за случая. Позволете да ви предложа питие.

Без да чака отговор, той извади отворена бутилка шампанско от сребърна кофичка за лед. Доля собствената си чаша, после наля друга за Мариана. Подаде ѝ я.

— Благодаря.

Едуард Фоска остана неподвижен за момент, наблюдавайки я с одобрение в очите.

— За нас — каза той.

Мариана не повтори тоста му. Вдигна чаша до устните си и отпи малко шампанско. Беше приятно газирано, сухо, освежаващо. Имаше добър вкус и тя се надяваше, че ще успокои нервите ѝ. Отпи нова глътка.

На вратата долу се почука. Фоска се усмихна.

— А, това вероятно е Грег.

— Грег?

— От бара.

Чуха се забързани стъпки и Грегъри, пъргав, строен сервитьор с жилетка и вратовръзка се появи с по една кутия във всяка ръка. Усмихна се на Мариана.

— Добър вечер, госпожице. — Погледна към професора. — Аз ли да…

— Разбира се — кимна професорът. — Върви. Сложи масата. Аз ще сервирам.

— Много добре, сър.

Младежът изчезна в трапезарията. Мариана погледна въпросително Фоска. Той се усмихна.

— Искаше ми се малко повече усамотение, отколкото колежанската трапезария може да осигури. Но не съм голям готвач, затова убедих бара да пренесе трапезарията тук.

— И как го направихте?

— С помощта на много голям бакшиш. Няма да ви направя удоволствието да кажа колко голям.

— Доста труд си сте си дали, професоре.

— Моля ви, наричайте ме Едуард. И да, за мен беше удоволствие, Мариана.

Усмихна ѝ се и продължи да я гледа мълчаливо. Тя се почувства неудобно и отмести поглед. Очите ѝ се плъзнаха към масичката за кафе… и шишарката.

— Какво е това?

Фоска последва погледа ѝ.

— Шишарката ли? Нищо, просто ми напомня за дома. Защо?

— Май си спомням диапозитив на шишарка в лекцията за Елевзин.

Той кимна.

— Да, така е. Права сте. Всеки посветен в култа получава шишарка при влизането си.

— Разбирам. А защо шишарка?

— Всъщност работата не е в самата шишарка. А в това, което тя символизира.

— И то е?

Той отново се усмихна и се загледа в нея за момент.

— Заради семето е — семето в шишарката. Семето вътре в нас — духът вътре в тялото. И да отвориш ума си за него. Обет да гледаш навътре и да търсиш душата си.

Фоска вдигна шишарката. Подаде ѝ я.

— Подарявам ви я. Ваша е.

— Не, благодаря. — Тя поклати глава. — Не я искам.

Каза го по-рязко, отколкото възнамеряваше.

— Ясно.

Той ѝ хвърли развеселена усмивка. Остави шишарката обратно на масата. Настъпи мълчание. Миг по-късно се появи Грег.

— Всичко е готово, професоре. Пудингът е в хладилника.

— Благодаря.

— Приятна вечер.

Младежът кимна на Мариана и напусна стаята. Тя чу как слиза по стълбището и затваря вратата след себе си.

Останаха сами.

Последва тишина и леко напрежение, докато се взираха един в друг. Е, във всеки случай Мариана го чувстваше, нямаше представа какво чувства Фоска — какво се крие зад това негово приятно, чаровно поведение. Беше ѝ почти невъзможно да отгатне.

Той посочи към съседната стая.

— Да вървим?

12.

Дългата маса в тъмната, облицована с дървена ламперия трапезария беше покрита с бяла ленена покривка. В сребърните свещници горяха високи свещи. Бутилка червено вино беше пресипана в гарафа, която стоеше върху страничния шкаф.

Дъбът в центъра на вътрешния двор се виждаше през прозореца зад масата, очертан на фона на здрачаващото се небе, и звездите проблясваха между клоните му. Мариана си помисли, че при друга ситуация да се храни в тази красива старинна стая би било невероятно романтично. Но не и сега.

— Заповядайте — покани я Фоска.

Тя приближи масата. Двете места бяха точно едно срещу друго. Седна, а той отиде до страничния шкаф, където беше разположена храната — агнешко бутче, печени картофи и зелена салата.

— Мирише хубаво — каза той. — Повярвайте ми, това ще е много по-добро от всичко, което бих се опитал да приготвя сам. Имам доста изтънчено небце, но съм доста елементарен в кухнята. Само обикновените рецепти за паста, на които една италианска майка е научила сина си.

Той се усмихна на Мариана и взе широкия нож за разрязване на месо. Острието му просветна в светлината на свещите. Тя внимателно наблюдаваше как той бързо и умело ползва ножа, за да нареже агнешкото.

— Италианец ли сте? — попита тя.

Фоска кимна.

— Второ поколение. Баба и дядо са дошли на кораб от Сицилия.

— Израснали сте в Ню Йорк?

— Не съвсем. В щата Ню Йорк. Ферма по средата на нищото.

Сервира в чинията ѝ няколко резена агнешко, малко картофи и салата. Приготви същата порция и за себе си.

— А вие сте израснала в Атина?

— Да. — Кимна тя. — В предградията.

— Колко екзотично. Завиждам.

Мариана се усмихна.

— Бих могла да кажа същото за фермата в Ню Йорк.

— Не и ако я видите. Беше си дупка. Нямах търпение да се разкарам оттам.

При тези думи усмивката изчезна от лицето му и той сякаш стана различен човек. По-твърд, по-стар. Сложи чинията пред нея. После занесе своята от другата страна на масата и седна.

— Харесвам го леко недопечено. Надявам се да ви хареса.

— Добро е.

— Bon appetit.

Мариана погледна чинията пред себе си. Тънките резени агнешко бяха толкова недопечени, толкова сурови, че от тях се стичаше блестяща червена кръв в локвичка, която ставаше все по-голяма в бялата порцеланова чиния. Почувства, че ѝ се повдига от вида ѝ.

— Благодаря, че се съгласихте да вечеряте с мен, Мариана. Както казах в Градината на преподавателите, вие възбудихте интереса ми. Винаги ми е любопитно, когато някой се интересува от мен. А вие несъмнено го правите. — Той леко се засмя. — Тази вечер е моята възможност да ви отвърна със същото.

Тя взе вилицата си. Но не успя да се насили да хапне от месото. Съсредоточи се върху картофите и салатата, побутвайки зелените листа по-далече от разширяващата се локва кръв.

Чувстваше очите на Фоска върху себе си. Колко студен беше погледът му — като на базилиск.

— Още не сте опитали месото. Заповядайте, моля?

Тя кимна. Отряза мъничко парченце и пъхна червеното резенче в устата си. Беше мокро, с металически вкус на кръв. Положи усилие да го сдъвче и преглътне.

Фоска се усмихна.

— Браво.

Мариана вдигна чашата си. Изми вкуса на кръв с остатъка от шампанското.

Забелязвайки, че чашата ѝ е празна, той стана.

— Да пийнем малко вино, какво ще кажете?

Отиде до страничния шкаф и наля две чаши тъмно бордо. Върна се и подаде едната на Мариана. Тя я поднесе към устните си и отпи. Виното имаше дъх на земя, беше сухо и плътно. Вече бе почувствала ефекта от шампанското на празен стомах, би трябвало да спре с виното или скоро щеше да се напие. Но не спря.

Фоска седна отново, наблюдавайки я с усмивка.

— Разкажете ми за съпруга си.

Тя поклати глава.

— Не.

Той сякаш се изненада.

— Не? Защо не?

— Не желая.

— Дори и името му?

Мариана тихо каза:

— Себастиан.

И някак си само с изричането на името му сякаш го призова за секунда — нейния ангел пазител — почувства се в безопасност и по-спокойна, а Себастиан прошепна в ухото ѝ: Не се плаши, любов моя, отстоявай себе си. Не се страхувай…

Реши да последва съвета му. Вдигна очи и посрещна втренчения поглед на Фоска, без да мигне.

— Разкажете ми за себе си, професоре.

— Едуард. Какво бихте искали да знаете?

— Разкажете ми за детството си.

— Моето детство?

— Каква е била майка ви? Обичахте ли я?

Фоска се разсмя.

— Майка ми? Да не се готвите да ме подложите на психоанализа по време на вечеря?

Мариана отвърна:

— Просто съм любопитна. Чудя се на какво друго ви е научила, освен да готвите паста?

Той поклати глава.

— Майка ме научи на много малко неща, за нещастие. Ами вие? Каква беше вашата майка?

— Така и не можах да я опозная.

— О. Мисля, че и аз не можах да опозная моята.

Взря се за момент в Мариана замислен. Тя виждаше как колелцата в ума му се въртят — има наистина блестящ ум, помисли си тя. Остър като бръснач. Ще трябва много да внимава с него. Подхвърли небрежно:

— Щастливо детство ли беше?

— Виждам, че сте решена да превърнете вечерта в терапевтична сесия.

— Не терапевтична сесия, просто разговор.

— Разговорът трябва да върви в две посоки, Мариана.

Фоска се усмихна и зачака. Виждайки, че няма избор, тя прие предизвикателството.

— Нямах особено щастливо детство — каза тя. — Само понякога. Обичах много баща си, но…

— Но какво…?

Тя повдигна рамене.

— Имаше прекалено много смърт.

Взряха се един в друг за момент. Фоска бавно кимна.

— Да, мога да го видя в очите ви. Там има голяма тъга. Знаете ли, напомняте ми на Тенисъновата героиня — „Мариана от самотния чифлик“: „Не идва той — каза тя. — Уморена съм, тъй съм уморена. Да бях умряла по-добре“.

Усмихна се. Мариана отклони поглед, почувства се разголена, този човек я дразнеше. Взе виното си и изпразни чашата. После се обърна към него.

— Ваш ред е, професор Фоска.

— Добре. — Той отпи малко вино. — Бях ли щастливо дете? — Поклати глава. — Не. Не бях.

— И защо?

Той не отговори веднага. Стана и отиде да вземе още вино. Допълни чашата ѝ, докато говореше.

— Истината ли? Баща ми беше жесток грубиян. Живеех в постоянен страх за живота си, както и за живота на майка ми. Много пъти съм го виждал как я пребива.

Мариана не очакваше толкова открито признание. А думите със сигурност звучаха искрено, въпреки че бяха напълно лишени от емоционален заряд. Той създаваше усещането, че не чувства нищо.

— Съжалявам — изрече тя. — Това е ужасно.

Той повдигна рамо. Не отговори за момент. Седна.

— Имате дарба да карате хората да говорят, Мариана. Добър терапевт сте, виждам го. Въпреки намерението ми да не разкривам нищо за себе си, накрая се оказах легнал на вашата кушетка. — Усмихна се. — В терапевтичен смисъл.

Тя се поколеба.

— Били ли сте женен?

Фоска се разсмя.

— На това му викам логичен поток на мисълта. Вече се местим от кушетката на леглото, а? — Професорът се усмихна и отпи още една глътка от виното си. — Не, не съм бил женен. Не съм срещнал правилната жена. — Взря се в нея. — Все още не.

Мариана не отговори. Той продължи да се взира в нея. Погледът му беше тежък, напрегнат, нетрепващ. Тя се почувства като заек във фаровете на кола. Сети се за думата, която Зоуи употреби: „заслепяващ“. Накрая, неспособна да издържи повече, тя отмести очи, което сякаш го развесели.

— Красива жена сте — чу го да казва, — но у вас има нещо повече от красота. Притежавате и друго качество — спокойствие. Като спокойствието на океанските дълбини далече под вълните, там, където нищо не помръдва. Много спокойно… и много тъжно.

Тя продължи да мълчи. Не ѝ харесваше накъде отива разговорът, усещаше, че губи контрол, ако изобщо някога го бе имала. Освен това беше леко пияна и напълно неподготвена за неочаквания обрат от романтика към убийство.

— Тази сутрин — каза той — бях посетен от главен инспектор Сангха. Искаше да знае къде съм бил, когато Вероника е била убита.

Погледна към Мариана, вероятно очаквайки реакция. Тя не помръдна.

— И какво му казахте?

— Истината. Че имах частни занимания със Серина в моето жилище. Предложих му да провери думите ми при Серина, ако не ми вярва.

— Разбирам.

— Инспекторът ми зададе много въпроси, последният от тях беше за вас. Знаете ли какво попита?

Мариана поклати глава.

— Представа нямам.

— Чудеше се защо сте толкова настроена срещу мен. Какво съм направил, че да го заслужа.

— И какво му казахте?

— Казах му, че нямам идея, но че ще ви попитам. — Той се усмихна. — И сега ви питам. Какво става, Мариана? От убийството на Тара насам вие направо водите кампания срещу мен. Ами ако ви кажа, че съм невинен? Ще ми се да ви направя удоволствие и да съм вашият жертвен козел, но…

— Не сте моят жертвен козел.

— Не съм ли? Някакъв външен, американец от работническата класа в елитарния свят на английската академична общност? Прекалено много бия на очи.

— Едва ли — поклати глава тя. — Бих казала, че се вписвате изключително добре.

— Е, аз естествено правя всичко възможно да се впиша, но истината е, че колкото и по-префинени да са англичаните от американците в ксенофобията си, аз винаги ще си остана чужденец — и поради това под подозрение. — Той напрегнато се вгледа в Мариана. — Както и вие — вие също не сте тукашна.

— Не говорим за мен.

— О, всъщност говорим, ние двамата сме еднакви.

Тя смръщи чело.

— Не сме. Изобщо не сме.

— О, Мариана — изсмя си професорът. — Не мислите сериозно, че избивам студентките си? Това е абсурд. Не че няколко от тях не го заслужават. — Той пак се разсмя и от смеха му по гърба ѝ пролази тръпка.

Мариана се взря внимателно в него — стори ѝ се, че току-що е зърнала кой всъщност е: безчувствен, садистичен, напълно безразличен. Знаеше, че навлиза в опасна територия, но виното я правеше смела и безразсъдна, а и никога повече нямаше да има този шанс. Подбра думите си грижливо.

— Тогава бих искала да знам точно какъв тип човек смятате, че ги е убил?

Фоска я изгледа, сякаш въпросът го бе изненадал. Но кимна.

— Аз наистина мислих по този въпрос.

— Сигурна съм.

— И — подхвана той — първото, което ми прави впечатление, е религиозният характер на престъплението. Това е ясно. Извършителят определено е духовен човек. В своите очи поне.

Мариана се сети за кръста в антрето. Като теб, помисли си тя.

Фоска отпи още малко от виното си и продължи:

— Убийствата не са просто случайни нападения. Не смятам, че полицията го е схванала на този етап. Убийствата са акт на жертвоприношение.

Тя го изгледа сепнато.

— Акт на жертвоприношение?

— Точно така, това е ритуал — на прераждане и възкресение.

— Не виждам възкресение тук. Само смърт.

— Зависи напълно от гледната точка. — Той се усмихна. — И ще кажа още нещо. Човекът е артист. Обича представленията.

Като теб, помисли си тя.

— Убийствата ми приличат на якобинска трагедия — каза той. — Насилие и ужас, за да шокират и забавляват.

— Забавляват?

— В театрален смисъл.

Професорът се усмихна. И Мариана внезапно почувства желание да се махне колкото може по-далече от него. Избута чинията си.

— Приключих.

— Сигурна ли сте, че не искате още малко?

Тя поклати глава.

— Напълно достатъчно беше.

13.

Професор Фоска предложи да пият кафе с десерта във всекидневната и Мариана го последва с неохота в съседната стая. Той махна с ръка към широк тъмен диван пред камината.

— Да седнем там?

Не изгаряше от желание да седне толкова близо до него — това по някакви причини я караше да се чувства несигурна. И внезапно ѝ хрумна — след като тя се чувства неспокойна, когато е насаме с него, как ли би се чувствало едно осемнайсетгодишно момиче?

Поклати глава.

— Уморена съм. Мисля, че ще пропусна десерта.

— Не си тръгвайте, не още. Момент да направя кафе.

Преди тя да може да възрази, той излезе от стаята и изчезна в кухнята.

Тя се пребори с внезапен порив да побегне, да се махне оттук. Чувстваше се леко замаяна и разстроена — и ядосана на себе си. Нищо не постигна. Нищо ново не беше научила, нищо, което вече да не знае. Трябва да си тръгне, преди той да се е върнал и да я принуди да отблъсква любовните му аванси или нещо още по-лошо.

Докато разсъждаваше какво да направи, очите ѝ блуждаеха из стаята. Погледът ѝ попадна на малка купчинка книги върху масичката за кафе. Загледа се в първата отгоре. Наклони малко глава, за да прочете заглавието.

„Събрани творби на Еврипид“.

Хвърли през рамо поглед към кухнята. Никаква следа от него. Бързо отиде при книгата.

Вдигна я. Между страниците се подаваше червен кожен разделител.

Отвори я на отбелязаната страница. Беше средата на сцена от „Ифигения в Аулис“. На едната страна на страницата беше текстът на английски, от другата страна — оригиналният древногръцки.

Няколко реда бяха подчертани. Разпозна ги незабавно. Бяха редовете от пощенската картичка, изпратена на Вероника:

ἴδεσθε τὰν Ἰλίου

καὶ Φρυγῶν ἑλέπτολιν

στείχουσαν, ἐπὶ κάρα στέφη

βαλουμέναν χερνίβων τε παγάς,

βωμόν γε δαίμονος θεᾶς

ῥανίσιν αἱματορρύτοις

χρανοῦσαν εὐφυῆ τε σώματος δέρην

σφαγεῖσαν.

— Какво гледате?

Мариана подскочи, гласът му прозвуча точно зад нея. Тя затръшна книгата. Обърна лице към него с насилена усмивка.

— Нищо, просто разглеждах.

Фоска ѝ подаде малка чашка еспресо.

— Заповядайте.

— Благодаря.

Той хвърли поглед към книгата.

— Еврипид, както сигурно сте схванали, ми е любим. Мисля за него като за стар приятел.

— Така ли?

— О, да. Той е единственият трагик, който казва истината.

— Истината? За кое?

— За всичко. За живота. За смъртта. За невероятната жестокост на човека. Разказва всичко, както е.

Фоска отпи малко кафе, взрян в нея. И докато гледаше в черните му очи, всички съмнения на Мариана отлетяха. Беше абсолютно сигурна.

Гледаше в очите на убиец.

Част четвърта

И така, когато се появи мъж и говори като собствения ви баща и действа като него, дори възрастни хора, ще му се подчинят, ще го приветстват, ще позволят да бъдат манипулирани от него и ще му се доверят, накрая подчинявайки му се изцяло, без дори да съзнават заробването си. Човек нормално не осъзнава нещо, което е продължение на детството му.

Алис Милър, „За твое добро“

Детството показва човека, както утрото показва деня.

Джон Милтън, „Намереният рай“

1.

Смъртта и това, което става след нея, винаги са ме привличали силно.

Винаги след Рекс, струва ми се.

Рекс е най-ранният ми спомен. Красиво създание — черно-бяло овчарско куче. Най-добрият вид животно. Оставяше ме да го дърпам за ушите и да се опитвам да го възседна, изобщо да правя всичко, на което е способно едно прохождащо дете, но пак въртеше радостно опашка, като ме видеше, че се задавам, и ме поздравяваше с обич. Беше си урок по прощаване — не само веднъж, а отново и отново.

Научи ме на повече от прошка. Научи ме какво е смъртта.

Когато станах някъде на дванайсет, Рекс вече остаря и му беше трудно да тича с овцете. Майка предложи да го пенсионираме, да вземем по-младо куче на негово място.

Знаех, че татко не харесва Рекс, понякога подозирах, че го мрази. Или по-скоро мразеше майка? Тя обичаше Рекс дори повече, отколкото аз го обичах. Обичаше го заради безусловната му любов — и липсата на реч. Той беше нейният вечен другар, работеше с нея по цял ден, а тя готвеше и се грижеше за него с много повече обич, отколкото показваше към съпруга си, както помня, че баща ми каза при една от разприте им.

Помня какво каза, когато майка предложи да вземем друго куче. Бяхме в кухнята. Аз седях на пода и галех Рекс. Майка готвеше на печката. Баща ми си наливаше уиски. И не беше първото.

— Няма да плащам храна за две кучета — каза той. — Първо ще застрелям това.

Минаха няколко секунди, докато осъзнаем думите и аз да схвана какво точно има предвид той. Майка поклати глава.

— Не — каза тя. И този път наистина го мислеше. — Ако докоснеш това куче, аз ще…

— Какво? — попита той. — Заплашваш ли ме?

Знаех какво следва. Човек трябваше да има истински кураж, за да поеме куршума вместо друг. И точно това направи тя, когато се застъпи за Рекс в онзи ден.

Баща ми побесня, разбира се. Звукът от счупено стъкло ми подсказа, че съм много закъснял — би трябвало отдавна да съм побягнал да се скрия като Рекс, който вече бе скочил от ръцете ми и летеше към вратата. Аз нямах друг вариант, освен да остана на пода, хванат в капан, когато баща ми преобърна масата, пропускайки ме на сантиметри. Майка започна да хвърля чинии по него.

Той се спусна през счупените чирепи към нея. С вдигнати юмруци. Тя отстъпи към плота на мивката. Беше в капан. И тогава…

Вдигна нож. Голям нож, използваше се за разсичане на агнетата. Тя го вдигна, насочен към гърдите на баща ми. Към сърцето му.

— Ще те убия, по дяволите — каза тя. — Сериозно говоря.

За миг настъпи тишина.

Осъзнах, че е напълно възможно да го направи. За мое разочарование обаче не го стори.

Баща ми не каза и дума. Просто се обърна и излезе. Кухненската врата се затръшна след него.

За секунда майка не помръдна. После започна да плаче. Ужасно е да гледаш как майка ти плаче. Чувстваш се толкова безпомощен, безсилен.

— Ще го убия — казах.

Но това само я накара да се разплаче по-силно.

И тогава… чухме изстрел.

После още един.

Не помня как съм излязъл от къщата, нито как съм се препъвал из двора. Всичко, което помня, беше отпуснатото, окървавено тяло на Рекс на земята и как баща ми се отдалечава, стиснал пушката си.

Гледах как животът изтича от Рекс. Очите му станаха стъклени, невиждащи. Езикът му посиня. Крайниците му бавно се сковаха. Не можех да спра да го гледам. Имах чувството — дори и тогава, на тази ранна възраст — че гледката на това мъртво животно ще остави завинаги отпечатък върху моя живот.

Меката, влажна козина. Безжизненото тяло. Кръвта.

Затварям очи, но пак я виждам.

Кръвта.

А после, след като двамата с майка отнесохме Рекс до ямата и го хвърлихме вътре в дълбините ѝ, за да гние с останалите нежелани трупове, знаех, че част от мен си замина с него. По-добрата част.

Опитах се да изкарам някакви сълзи за него, но не можах да се разплача. Бедното животно никога не ми беше направило нищо лошо — показвало ми бе само любов, само доброта.

А аз не можех дори да поплача за него.

Но вместо това се научих да мразя.

В сърцето ми се роди студено, твърдо ядро омраза, като диамант в черна буца въглища.

Заклех се, че никога няма да простя на баща си. И че един ден ще си отмъстя. Но дотогава, докато порасна, бях в капан.

Затова се оттеглих във въображението си. В моите фантазии баща ми страдаше.

Аз също.

В банята, зад заключената ѝ врата, в сеновала или някъде в дъното на плевнята аз бягах невидимо — от това тяло… от този ум.

Измислях жестоки, ужасно зловещи сцени на смърт: мъчителни отравяния, зверски нападения с нож — касапници и изкормвания. Влачеха ме и ме сечаха, измъчваха ме до смърт. Кървях.

Заставах на леглото си и се приготвях да бъда принесен в жертва от езически жреци. Грабваха ме и ме хвърляха от скали долу, долу в морето, в дълбините, където кръжаха морски чудовища, чакащи да ме погълнат.

Затварях очи и се хвърлях от леглото.

И бях разкъсван на парчета.

2.

Мариана напусна жилището на професор Фоска, чувствайки се крайно неуверена на краката си.

Не беше от виното и шампанското, макар да беше изпила повече, отколкото трябваше. Беше заради шока от това, което току-що бе видяла — гръцкия цитат, подчертан в книгата му. Помисли си колко странно е, че моменти на кристална яснота често създават същото усещане като алкохолното опиянение.

Не можеше да го пази в себе си. Трябваше да го сподели с някого. Но с кого?

Спря за момент във вътрешния двор, за да обмисли възможностите. Нямаше смисъл да търси Зоуи — не и сега, след последния им разговор, тя просто нямаше да я приеме сериозно. Имаше необходимост от човек, който ще прояви разбиране. Сети се за Клариса, но не беше сигурна, че Клариса би пожелала да ѝ повярва.

Оставаше ѝ само един човек.

Извади телефона си и звънна на Фред. Той каза, че е повече от щастлив да си поговори с нея, и предложи да се видят в „Гардис“ след десет минути.

„Гарденията“ известна и обичана от поколения студенти като „Гардис“, беше гръцка таверна в сърцето на Кеймбридж, където се сервираше бърза храна до късно през нощта. Мариана стигна дотам по виеща се пешеходна алея, подушвайки заведението още преди да го види — посрещната бе от миризма на чипс, цвъртящ в нагорещено олио, и пържеща се риба.

Беше мъничко място, едва ли би побрало повече от шепа посетители наведнъж вътре, затова хората се тълпяха отвън и ядяха в алеята. Фред я чакаше пред входа под зелената тента и табела, на която пишеше „Почивка по гръцки“.

Ухили се широко, когато тя приближи.

— Ей, здрасти. Искаш ли чипс? Аз черпя.

Миризмата на пържещи се картофки подсети Мариана, че е гладна — едва се бе докоснала до кървавата вечеря на Фоска, Кимна с благодарност.

— С удоволствие.

— Идват веднага, госпожице.

Фред се хвърли стремглаво към входа, препъна се в прага — и се блъсна в друг клиент, който го наруга. Мариана се усмихна — наистина беше един от най-непохватните хора, които бе срещала. Скоро той отново изскочи, стиснал две бели хартиени кесийки, издути от горещ чипс.

— Заповядай — подкани я. — Кетчуп? Или майонеза?

Тя поклати глава.

— Нищо, благодаря.

Започна да духа върху картофките, за да ги охлади. После опита един. Беше солен и кисел, малко прекалено кисел от оцета. Тя се разкашля и Фред ѝ хвърли притеснен поглед.

— Прекалено много оцет? Съжалявам. Ръката ми трепна.

— Няма нищо — усмихна му се тя и поклати глава. — Страхотни са.

— Хубаво.

Стояха и мълчаливо ядяха чипса си. Докато похапваха, тя го погледна. От мекото улично осветление чертите на лицето му изглеждаха още по-младежки. Помисли си, че той си е просто дете. Ревностен бойскаут. В този момент почувства искрена нежност към него. Но веднага си я забрани.

Фред я улови, че го гледа. Усмихна ѝ се стеснително. Заговори между хапките.

— Сигурно ще съжалявам, че го казвам, но съм много щастлив, че ми се обади. Искам да кажа, че сигурно съм ти липсвал, та макар и съвсем мъничко… — Видя изражението ѝ и усмивката му угасна. — Е, виждам, че греша. Не за това си се обадила.

— Обадих ти се, защото стана нещо… и искам да поговоря с теб за него.

Фред се обнадежди.

— Значи наистина искаш да говориш с мен?

— О, Фред. — Мариана направи гримаса. — Просто ме изслушай.

— Давай.

Фред ядеше картофките си, докато Мариана му разказа станалото — как е открила пощенската картичка и е намерила същия цитат, подчертан в книга на Фоска.

Той остана мълчалив, след като тя приключи. Накрая каза:

— Какво смяташ да правиш?

Тя поклати глава.

— Не знам.

Младият мъж избърса трохичките от устата си, сви на топка хартиената кесия и я хвърли в кошчето. Тя го наблюдаваше, опитвайки се да разгадае изражението му.

— Мислиш ли, че си… въобразявам?

— Не — поклати глава той. — Не мисля.

— Въпреки че той има алиби… и за двете убийства?

Фред сви рамене.

— Едно от момичетата, които му осигуриха алиби, е мъртво.

— Да.

— Но разбира се, има и друга възможност…

— Която е?

— Че работи заедно с някой друг. Има съучастник.

Мариана се взря в него.

— Не бях помислила за това.

— А защо не? Обяснява как може да е на две места едновременно.

— Възможно е.

— Май не си убедена.

Тя повдигна рамо.

— Не ми прави впечатление на човек, който би имал партньор. Прилича повече на вълк единак.

— Може. — Фред се замисли за момент. — Във всеки случай имаме нужда от доказателство, знаеш, нещо конкретно, или никой няма да ни повярва.

— И как да го набавим?

— Ще измислим нещо. Да се срещнем утре сутринта и да направим план.

— Не мога утре, трябва да отскоча до Лондон. Но ще ти звънна, като се върна.

— Добре. — Той понижи глас. — Но, Мариана. Виж. Фоска сигурно знае, че си по петите му, затова…

Не завърши изречението, остави го така. Тя кимна.

— Не се тревожи. Внимавам.

— Хубаво. — Фред замълча. — Искам да ти кажа само още едно нещо. — Ухили се. — Изглеждаш невероятно, изумително красива тази вечер… Ще ми окажеш ли честта да станеш моя жена?

— Не. — Мариана поклати глава. — Няма. Но благодаря за чипса.

— Пак заповядай.

— Лека нощ.

Усмихнаха се един на друг. После Мариана се обърна и си тръгна. В края на улицата, все още усмихваща се, погледна назад, но Фред вече го нямаше.

Странно, сякаш се беше изпарил във въздуха.

Докато вървеше към колежа, телефонът ѝ иззвъня. Извади го от джоба си. Погледна екрана — нямаше номер на човека, който звъни.

Тя се поколеба, но отговори:

— Ало?

Никакъв звук.

— Ало?

Мълчание и после шепнещ глас.

— Ало, Мариана.

Тя замръзна.

— Кой е?

— Виждам те, Мариана. Наблюдавам те…

— Хенри? — Беше сигурна, че е той, разпозна гласа му. — Хенри, ти ли си…?

Линията прекъсна. Тя остана неподвижна за момент, втренчена в телефона си. Почувства силно безпокойство. Огледа се, но улицата беше пуста.

3.

На следващата сутрин Мариана стана рано, за да отиде в Лондон.

Когато излезе от стаята си и тръгна да пресича главния двор, хвърли поглед към двор „Ерос“ през сводестия проход.

И там стоеше той — Едуард Фоска, застанал пред входа на своето стълбище, запалил цигара.

Но не беше сам. Говореше с някого — колежански портиер, който стоеше с гръб към нея. От фигурата и ръста на мъжа беше ясно, че е Морис.

Тя бързо притича до прохода. Скри се зад стената и после предпазливо надникна иззад ъгъла.

Нещо ѝ подсказваше, че си струва да проследи ставащото. Имаше нещо в изражението на лицето на Фоска. Силно раздразнение, каквото не беше виждала досега. В ума ѝ изникнаха думите на Фред, че той може да работи заедно с някого.

Възможно ли беше да е Морис?

Видя как професорът пъхва нещо в ръката на портиера. Приличаше на дебел плик. Плик, натъпкан с какво? С пари?

Усети, че оставя въображението си да вземе връх. Защо пък не. Дали Морис не изнудваше Фоска, това ли беше? Дали Фоска не му плащаше, за да си държи устата затворена?

Възможно ли беше това да е следата, от която имаше нужда — конкретното доказателство?

Морис рязко се обърна. Отдалечи се от Фоска в посока към нея.

Тя се отдръпна, прилепвайки се към стената. Портиерът пресече прохода и мина покрай нея, без дори да я забележи. Тя го проследи с очи как прекосява главния двор и излиза през портата.

Тръгна след него.

4.

Мариана бързо излезе от портата и пое по улицата на безопасно разстояние зад Морис. Той сякаш нямаше представа, че го следят. Шляеше се бавно, подсвиркваше си, наслаждаваше се на разходката и явно не бързаше за никъде.

Мина безгрижно покрай колежа „Еманюел“ и терасираните къщи по цялата улица, покрай велосипедите, закачени с вериги по парапетите. После сви вляво в тясна уличка и изчезна.

Тя изтича до пресечката. Надникна в нея. Беше тясна алея с къщи от двете страни.

Но беше сляпа — свършваше внезапно, без изход. Напряко на улицата имаше стена: стара стена от червена тухла, цялата покрита в бръшлян.

За нейна изненада Морис продължи да върви към стената.

Стигна до нея. Пъхна пръсти в празното пространство, оставено от паднала тухла, хвана се здраво и се изтегли нагоре. След това с лекота се изкатери по стената, прехвърли се отгоре и изчезна от другата страна.

По дяволите, ядоса се тя. Замисли се за момент.

После притича до стената. Огледа я. Не беше сигурна, че ще успее да се справи. Огледа тухлите и видя място, където можеше да се хване.

Протегна ръка и вкопчи пръсти, но тухлата поддаде и се измъкна от стената, оставайки в ръката ѝ. Мариана падна.

Хвърли тухлата. Опита отново.

Този път успя да се издърпа нагоре. Макар и трудно, но се покатери през стената и после се стовари от другата ѝ страна…

Приземи се в различен свят.

5.

От другата страна на стената нямаше улица. Нямаше къщи. Само буйна трева, борове и прорасли къпинови храсталаци. Отне ѝ няколко секунди, докато осъзнае къде се намира.

Изоставеното гробище на „Мил Роуд“.

Ходила беше там веднъж преди почти двайсет години, когато двамата със Себастиан го бяха изследвали в зноен летен следобед. Тогава гробището не ѝ беше харесало, стори ѝ се зловещо, пусто.

Не го хареса и сега.

Изправи се и се огледа. Нямаше и следа от Морис. Ослуша се: беше тихо, нямаше шум от стъпки, нямаше дори птичи песни. Само мъртвешка тишина.

Погледна към пресичащите се алеи между морето от гробове, обрасли с мъх и огромни храсти зеленика. Много от паметните плочи бяха паднали или се бяха пречупили, хвърляйки тъмни назъбени сенки върху подивялата трева. Имена и дати отдавна бяха заличени от времето и природните стихии. Колко незапомнени хора, колко незапомнени живота. Витаеше усещане за загуба, за безполезност. Обзе я желание да се махне оттук час по-скоро.

Тръгна по алеята, която минаваше най-близо до стената. Нямаше никакво намерение да се губи, не и точно сега.

Спря и се ослуша, но отново не чу стъпки.

Нищо. Никакъв шум.

Беше го изгубила.

Вероятно я беше видял и умишлено ѝ се беше изплъзнал? Нямаше смисъл да продължава.

Готвеше се да се върне обратно, когато окото ѝ бе привлечено от голяма статуя: ангел, изправен върху кръст, с разперени ръце и огромни, очукани крила. За миг Мариана се втренчи като омагьосана в него. Статуята беше потъмняла, съсипана от времето, но още красива — приличаше малко на Себастиан.

И тогава мярна нещо: точно зад статуята, през листака видя млада жена, която вървеше по алеята. Веднага я позна.

Серина.

Тя не виждаше Мариана, запътила се беше към заобиколена от диви цветя правоъгълна крипта с плосък покрив, чийто камък — едно време бял мрамор, сега беше станал сиво-зелен от мъха.

Момичето седна на стъпалата, извади телефона си и го погледна.

Мариана се скри зад близко дърво. Надникна през клонака.

Видя, че Серина вдига очи — към мъж, който се появи иззад храстите.

Морис.

Той стигна до момичето. Никой от двамата не проговори. Младият мъж свали бомбето си и го остави върху близък надгробен камък. После хвана с две ръце главата на Серина и с рязко, буйно движение я вдигна, след което я целуна силно.

Мариана наблюдаваше как Морис сложи момичето върху мрамора, все още целувайки го. И се качи върху нея. Започнаха да правят секс — агресивен, животински секс. Почувства се отвратена и въпреки всичко привлечена, неспособна да отклони очи, и после — точно толкова внезапно, колкото бяха започнали — двамата стигнаха до кулминацията и настъпи тишина.

Полежаха неподвижни за момент. После Морис стана.

Оправи дрехите си. Взе бомбето си и го отупа от праха.

Мариана реши, че най-добре ще е да се маха оттам. Направи крачка назад и едно клонче се счупи под крака ѝ.

Чу се силен пукот.

Видя през клоните, че Морис се оглежда и прави знак на Серина да мълчи. После той изчезна зад дърво и тя го изгуби от поглед.

Мариана се завъртя и бързо тръгна обратно към алеята. Но в коя посока беше изходът? Реши да се върне по пътя, по който беше дошла — покрай стената. Обърна се…

И Морис стоеше пред нея.

Взираше се в лицето ѝ, дишайки тежко. Няколко секунди цареше мълчание.

След това Морис каза тихо:

— Какво, по дяволите, правиш тук?

— Моля? Ако обичате. — Направи опит да мине покрай него, но той препречи пътя ѝ. Усмихна се.

— Май шоуто ти хареса, а?

Мариана усети как бузите ѝ пламват и погледна встрани.

Той се разсмя.

— Прозрачна си ми. Не ме заблуди дори и за секунда. Наблюдавам те от самото начало.

— Какво означава това?

— Означава да не си пъхаш шибания нос в работите на другите, както моят старец казваше едно време — или ще ти го клъцнат. Схвана ли?

— Заплашвате ли ме?

Гласът на Мариана прозвуча по-смело, отколкото тя всъщност се чувстваше. Морис само се изсмя. Погледна я още веднъж, после се обърна и се отдалечи безгрижно.

Тя остана разтреперана, ядосана, почти готова да избухне в сълзи. Имаше чувството, че е парализирана, че се е сраснала със земята. После вдигна очи и видя статуята — ангелът се взираше в нея с разперени ръце, предлагащ прегръдка.

В този момент почувства непреодолим копнеж по Себастиан — да я вземе в ръцете си, да я притисне и да се бори за нея. Но него го нямаше.

Трябваше да се научи сама да се бори за себе си.

6.

Мариана хвана бързия влак за Лондон.

Той не спираше на нито една спирка по пътя и сякаш участваше в състезание до крайното си местоназначение. Имаше чувството, че се движат прекалено бързо — тресяха се и подскачаха безумно по релсите, люлееха се и се клатушкаха неконтролируемо. Релсите пищяха — пронизително ридание в нейните уши — сякаш някой крещи. Вратата на вагона не се затваряше добре. Не спираше да се отваря и затръшва отново и отново, като всеки трясък я стряскаше и пречеше на мислите ѝ.

А имаше много неща, за които да мисли. Чувстваше се дълбоко неудовлетворена от сблъсъка си с Морис. Опита се да намери някакъв смисъл в него. Значи той беше мъжът, с когото Серина тайно се срещаше? Нищо чудно, че го криеха — Морис щеше да загуби работата си, ако се разкрие, че има връзка със студентка.

Мариана се надяваше, че няма и нещо друго. Но дълбоко се съмняваше.

Морис имаше някакви взаимоотношения с Фоска, но какви? И по какъв начин това беше свързано със Серина? Дали двамата заедно не изнудваха Фоска? Ако да, това беше опасна игра — да настройваш срещу себе си психопат, и то такъв, който вече беше извършил две убийства.

Колко бе грешала за Морис, сега вече го виждаше, беше се поддала на старомодното му поведение, но той не беше джентълмен. Сети се за злобното изражение в очите му, когато я заплаши. Искаше да я стресне и беше успял.

Бам — тресна се вратата на вагона, карайки я да подскочи.

Престани, заповяда си тя. Така ще полудееш. Трябваше да се разсее, да отвлече мислите си.

Извади екземпляр от „Британски журнал по психиатрия“, който все още стоеше в чантата ѝ. Прелисти го и се опита да чете, но не можеше да се съсредоточи. Тревожеше я нещо — не можеше да се отърве от чувството, че някой я следи.

Хвърли поглед през рамо и огледа вагона — имаше само няколко пътници, но никакъв познат или поне човек, когото да е виждала преди. И никой не я наблюдаваше.

Обаче не можеше да се отърси от него — от чувството, че я следят. А докато влакът наближаваше Лондон, ѝ хрумна обезпокоителна мисъл.

Ами ако грешеше за Фоска? Ами ако убиецът беше някой непознат — незнаен за нея, седнал точно там, в този вагон, който сега я наблюдаваше, в същата тази секунда? Мариана потръпна при тази мисъл.

Бам — блъсна се вратата.

Бам.

Бам.

7.

Влакът скоро пристигна на „Кингс Крос“. Докато Мариана излизаше от гарата, все още имаше чувството, че я наблюдават. Изпитваше онова неприятно, натрапчиво усещане за очи, втренчени в тила ѝ.

Убедена, че някой е точно зад гърба ѝ, тя рязко се завъртя, почти очаквайки да види Морис…

Но него го нямаше.

Въпреки това усещането не изчезваше. Пристигна пред къщата на Рут, чувствайки се неспокойна и параноична. Вероятно полудявам, помисли си тя. Няма какво друго да е.

Луда или не, едва ли имаше друг човек, когото би искала да види повече от възрастната дама, чакаща я на „Редфърн Мюз“ №5. Изпита облекчение още при натискането на звънеца.

Рут беше нейният обучаващ терапевт, когато Мариана беше още студентка. А след като взе дипломата си, Рут стана неин ментор. Менторът играе важна роля в живота на терапевта — Мариана ѝ разказваше за своите пациенти, за групите си, а Рут ѝ помагаше да разтовари чувствата си, да разграничи емоциите на пациентите си от своите собствени, което невинаги беше лесно. Без странично наблюдение един терапевт лесно би могъл да се поддаде и да бъде емоционално повлечен от цялото страдание, което трябва да поема. И би могъл да загуби безпристрастността, която е изключително важна за ефективната работа.

След смъртта на Себастиан Мариана започна да посещава Рут по-често, нуждаеше се от нейната подкрепа повече от всякога. Беше си терапия във всяко отношение, освен по име, Рут дори предложи да ѝ се посвети изцяло: да се върне към терапията и самата тя да води сеансите. Но Мариана отказа. Не можеше да обясни точно защо, освен че не ѝ е нужна терапия — нужен ѝ беше само Себастиан. И цялото говорене на света нямаше да го замести.

— Мариана, скъпа — каза Рут, отваряйки вратата. Посрещна я с топла усмивка. — Няма ли да влезеш?

— Здравей, Рут.

Толкова хубаво беше да прекрачи прага, да влезе във всекидневната, която винаги ухаеше на лавандула, и да чуе как сребърният часовник тиктака успокоително върху полицата над камината.

Седна на обичайното си място в ъгъла на избелял син диван. Рут се настани в кресло срещу нея.

— Прозвуча доста разтревожена по телефона — каза Рут. — Защо не ми разкажеш всичко, Мариана?

— Трудно е да реша откъде да започна. Предполагам, че всичко започна, когато Зоуи ми звънна онази вечер от Кеймбридж.

После Мариана подхвана своя разказ, стараейки се да е възможно най-ясна и изчерпателна. Рут слушаше, кимаше от време на време, но рядко казваше нещо. Когато разказът приключи, тя остана мълчалива за момент. Въздъхна почти недоловимо — тъжна, уморена въздишка, която отрази терзанията на Мариана много по-красноречиво от всякакви думи.

— Усещам напрежението, което това ти причинява — каза тя. — Нуждата да си силна заради Зоуи, заради колежа, заради себе си…

Мариана поклати глава.

— Аз нямам значение. Но Зоуи и онези момичета… Толкова съм уплашена… — Очите ѝ се напълниха със сълзи. Рут се наведе напред и побутна кутия с хартиени кърпички към нея. Мариана взе една и избърса очите си. — Благодаря, съжалявам. Дори не знам защо плача.

— Плачеш, защото се чувстваш безсилна.

Мариана поклати унило глава.

— Така е.

— Но това не е вярно. Знаеш го, нали? — Менторката ѝ кимна ободряващо. — Можеш много повече, отколкото предполагаш. В крайна сметка колежът си е просто поредната група — с болест в сърцевината. Ако нещо от този вид — отровно, злокачествено, убийствено — се появеше в някоя от твоите групи…

Рут остави изречението да увисне незавършено. Мариана го обмисли.

— Какво бих направила? Това е добър въпрос. — Кимна. — Предполагам… че ще говоря с тях… като с група, искам да кажа.

— Точно това си мислех и аз. — В очите на Рут проблесна искрица, докато го изричаше. — Говори с тези момичета — Девиците, не индивидуално, а в ѝ група.

— Искаш да кажеш терапевтична група?

— Защо не? Направи им сесия, виж какво ще излезе.

Мариана се усмихна неволно.

— Интригуваща идея. Не ми е много ясно как ще реагират.

— Помисли си, това е достатъчно. Както знаеш, най-добрият начин за лечение на група…

— … е като група. — Мариана кимна доволна. — Да, разбирам.

Замълча за момент. Съветът беше добър — не беше лесен за осъществяване, но се опираше на нещо, което познаваше и на което се доверяваше — и тя се почувства в свои води. Усмихна се сърдечно.

— Благодаря ти.

Рут се поколеба.

— Има и още нещо. Нещо, което не е толкова лесно за изричане… нещо, което ми направи впечатление във връзка с онзи мъж Едуард Фоска. Искам много да внимаваш.

— Внимавам.

— За себе си?

— Какво имаш предвид?

— Ами очевидно поражда редица чувства и асоциации у теб… Изненадана съм, че не спомена баща си.

Мариана я погледна изумена.

— Какво общо има баща ми с Фоска?

— И двамата са харизматични мъже, изявени в собствените си среди — и като съдя по казаното, изключително нарцистични личности. Чудя се дали не изпитваш същата необходимост да спечелиш този мъж — Едуард Фоска, както едно време баща си.

— Не. — Мариана се ядоса на Рут, че прави подобно предположение. — Не — повтори тя. — И по принцип имам много негативно отношение към Едуард Фоска.

Рут се поколеба.

— Чувствата към баща ти не бяха изцяло добросърдечни.

— Това е различно.

— Така ли? Все още ти е трудно, дори и сега, нали, да го критикуваш или да признаеш, че те е предал в съвсем реални, принципни аспекти. Нито веднъж не ти е дал обичта, от която си имала нужда. Отне ти много време да го осъзнаеш и да го изречеш.

Мариана поклати глава.

— Честно, Рут, не мисля, че баща ми има нещо общо със ставащото.

Рут я изгледа тъжно.

— Моето чувство е, че баща ти по някакъв начин играе централна роля в това, що се отнася до теб. Може да не ти се струва много смислено точно сега. Но един ден може да означава много.

Мариана не знаеше как да отговори. Сви рамене.

— А Себастиан? — попита Рут след кратка пауза. — Какви са чувствата ти към него?

Мариана поклати глава.

— Не искам да говоря за Себастиан. Не и днес.

Не остана дълго след това. Споменаването на баща ѝ хвърли мрачна сянка върху разговора, която не се разпръсна напълно даже когато двете с Рут застанаха в антрето.

На сбогуване Мариана прегърна възрастната жена. Почувства топлината и обичта в тази прегръдка и от очите ѝ потекоха сълзи.

— Благодаря ти много, Рут. За всичко.

— Обаждай се, ако имаш нужда — по всяко време. Не искам да мислиш, че си сама.

— Благодаря ти.

— Знаеш ли — каза Рут след кратко колебание, — може да ти е полезно да си поговориш с Тио.

— Тио?

— Защо не? В края на краищата, психопатията е неговата специалност. Блестящ е в тази област. Всичко, което той би подсказал, ще ти бъде от полза.

Мариана обмисли идеята. Тио беше съдебен психотерапевт, с когото бяха учили заедно в Лондон. Въпреки че и двамата ходеха на терапия при Рут, не се познаваха много добре.

— Не съм сигурна — каза тя. — Аз май не съм го виждала от много отдавна… Мислиш ли, че няма да има нещо против?

— Едва ли. Може да опиташ да го видиш, преди да се върнеш в Кеймбридж. Чакай да му звънна.

Рут му се обади и Тио се съгласи — естествено, че помнел Мариана, щял да се радва да поговори с нея. Уговориха среща в пъб в Камдън.

И същата вечер в шест часа Мариана отиде да се срещне с Тио Фейбър.

8.

Пристигна първа на срещата в „Оксфорд Армс“. Взе си чаша бяло вино, докато чакаше.

Любопитна беше да види Тио, но също и предпазлива. Това, че Рут беше ментор и на двамата, ги правеше нещо като деца от едно семейство, всяко мечтаещо за вниманието, което майката дава на другото. Едно време Мариана чувстваше малко ревност, дори завист по отношение на Тио — знаеше, че Рут има слабост към него. В гласа на менторката им винаги прозвучаваше защитна нотка, когато го споменаваше, което караше Мариана — напълно нелогично, да си въобразява, че Тио е сирак. Истински шок беше, когато на дипломирането им се появиха и двамата му родители — живи и здрави.

Истината е, че Тио наистина имаше някакво излъчване на безпризорно дете, което дразнеше Мариана — сякаш беше различен от другите. Това нямаше нищо общо с вида му, налагаше се изцяло от неговото поведение: някаква сдържаност, леко дистанциране от другите, неловкост — нещо, което Мариана разпознаваше и у себе си.

Тио пристигна с петминутно закъснение. Поздрави я дружелюбно. Взе си диетична кола от бара и седна на масата при нея.

Изглеждаше си същият, изобщо не се беше променил. Наближаваше четиресет години, имаше стройна фигура. Носеше поотъркано кадифено сако, омачкана бяла риза и миришеше леко на цигарен дим. Лицето му беше приятно, загрижено, помисли си тя, но имаше и нещо — как беше думата? — неспокойно в очите му, дори тревожно. И осъзна, че макар да го харесва, не се чувства напълно комфортно край него. Но не беше сигурна защо.

— Благодаря, че се съгласи да се видим — каза тя. — Не ти дадох много време за размисъл.

— Няма нищо. Заинтригува ме. Следя историята като всеки друг. Завладяваща е. — Тио бързо се поправи. — Искам да кажа ужасяваща е, разбира се. Но също и завладяваща. — Усмихна се. — Ще ми се да чуя идеите ти за нея.

Мариана се засмя.

— Всъщност аз се надявах да чуя твоите.

— О. — Тио сякаш се изненада да чуе тези думи. — Но там, в Кеймбридж, си ти, Мариана. А не аз. Твоите мисли са много по-ценни от всичко, което аз бих могъл да кажа.

— Но пък аз нямам много опит в този вид неща, в съдебната криминалистика.

— В действителност няма никакво значение, тъй като всеки случай е напълно различен според мен.

— Странно. Джулиан каза точно обратното. Че всеки случай е същият като предишния.

— Джулиан? Говориш за Джулиан Ашкрофт?

— Да. Той работи с полицията.

Тио повдигна вежди.

— Помня го от института. Струва ми се, че в него имаше нещо малко… странно. Доста кръвожаден беше. Но както и да е, той греши — всеки случай е напълно различен. В края на краищата, всеки има различно детство.

— Да, съгласна съм. — Мариана кимна. — Но все пак не смяташ ли, че има нещо, за което трябва да се огледаме?

Тио отпи от диетичната си кола и повдигна рамо.

— Виж. Да речем, че аз съм мъжът, когото търсите. Да речем, че се чувствам много зле и съм крайно опасен. Напълно възможно е да успея да скрия всичко това от теб. Вероятно не за много дълъг период или в терапевтична обстановка, но на някакво по-повърхностно ниво много лесно можеш да представяш фалшив образ на света. Дори пред хора, които виждаш всеки ден. — Той се заигра с брачната си халка за момент, въртейки я около пръста си. — Искаш ли съвета ми? Забрави кой. Започни със защо.

— Имаш предвид защо убива?

— Да — кимна Тио. — Нещо в историята звучи фалшиво. Жертвите — били ли са сексуално насилени?

Мариана поклати глава.

— Не, няма подобно нещо.

— И какво ни казва това?

— Че самото убийство, намушкването и осакатяването дават удовлетворение? Възможно е. Но не мисля, че е толкова просто.

Тио кимна.

— Нито пък аз.

— Патологът каза, че причината за смъртта е прерязано гърло, а раните с ножа са нанесени след смъртта.

— Разбирам — промърмори Тио, наистина заинтригуван. — Което означава, че има определен нюанс на представление във всичко това. Постановка — в името на публиката.

— А публиката сме ние?

— Точно така. — Той кимна. — И защо така, как мислиш? Защо той иска ние да видим тази ужасяваща жестокост?

Мариана се замисли за момент.

— Мисля… иска да вярваме, че са убити в пристъп на ярост… от сериен убиец… луд с нож. Но всъщност той е напълно спокоен и се контролира, а тези убийства са предумишлени и внимателно планирани.

— Точно така. Което означава, че си имаме работа с много по-интелигентен човек… и много по-опасен.

Мариана се сети за Едуард Фоска и кимна.

— Да, и аз смятам така.

— Може ли да те попитам нещо? — погледна я Тио. — Когато видя тялото отблизо, какво беше първото, което ти мина през ума?

Мариана примигна — за секунда видя лицето на Вероника. Изтласка образа.

— Не… не знам… че беше ужасно.

Тио поклати глава.

— Не. Не си си помислила това. Кажи ми истината. Какво беше първото, което се появи в главата ти?

Мариана сви рамене леко притеснена.

— Странно, но… беше ред от пиеса.

— Интересно. Продължавай.

— „Херцогинята от Малфи“. „Покрий лицето ѝ, очите ми са заслепени…“

— Да. — Очите на Тио внезапно светнаха и той се приведе възбудено напред. — Да, точно това е.

— Не… не съм сигурна, че те разбирам.

— „Очите ми са заслепени.“ Телата са представени точно така, че да ни заслепят. Да ни заслепят от ужас. Защо?

— Не знам.

— Помисли. Защо той се опитва да ни заслепи? Какво не иска да видим? От какво се опитва да отвлече вниманието ни? Отговори си на това, Мариана, и ще го хванеш.

Тя закима, докато бавно осъзнаваше думите му. Останаха мълчаливи за момент, замислени, вперили очи един в друг.

Тио се усмихна.

— Притежаваш редкия дар на емпатията. Усещам го. Мога да разбера защо Рут те оценява толкова високо.

— Не го заслужавам, но благодаря. Приятно е да го чуя.

— Не бъди скромна. Не е лесно да си открит и отворен за другите хора, а ти си способна да усещаш техните чувства… В много случаи това си е чаша чиста отрова. Винаги съм си го мислил. — Той замълча за малко, после тихо добави: — Прости ми. Не бива да го казвам… но откривам и нещо друго в теб… — Отново замълча. — Известен… страх. Страхуваш се от нещо. И мислиш, че е някъде там. — Той махна с ръка във въздуха. — Но не е там, а тук, вътре… — докосна гърдите си. — Дълбоко вътре в нас.

Мариана примигна, почувства се разголена, притеснена. Поклати глава.

— Не… не знам за какво говориш.

— Хубаво, съветът ми е — обърни му внимание. Сприятели се с него. Винаги трябва да обръщаме внимание, когато телата ни казват нещо. Така твърди Рут.

Внезапно той сякаш изпита неудобство, вероятно усети, че е престъпил границата. Погледна часовника си.

— Трябва да вървя. Имам среща с жена ми.

— Разбира се. Благодаря ти, че се видя с мен, Тио.

— Няма защо. Приятно ми беше, Мариана… Рут ми каза, че сега имаш частна практика?

— Да. А ти си в „Бродмур“[8]?

— Заради греховете ми — усмихна се той. — Ако трябва да съм честен, не знам колко още ще издържа. Не се чувствам особено щастлив там. Бих си потърсил друга работа, но както знаеш — нямам време.

Щом той каза това, изведнъж ѝ хрумна нещо.

— Почакай секунда — помоли тя.

Бръкна в чантата си и извади екземпляра на „Британски журнал по психиатрия“, който разнасяше от толкова време. Прелисти страниците и намери това, което търсеше. Поднесе списанието към Тио и посочи рекламата в карето.

— Виж.

Беше обява за съдебен психотерапевт в „Гроув“, охраняваното психиатрично отделение в Еджуеър.

Мариана го погледна.

— Какво мислиш? Познавам професор Диомедес, той е шефът. Специализира в групова работа, преподавал ми е известно време.

— Да — кимна Тио. — Да, знам кой е. — Изучаваше обявата с явен интерес. — „Гроув“? Не изпратиха ли там Алисия Беренсън? След като уби съпруга си?

— Алисия Беренсън?

— Художничката… която не иска да говори.

— О, спомням си. — Усмихна му се насърчително. — Може би трябва да кандидатстваш за работата? И да я накараш пак да проговори?

— Може би. — Той се усмихна и се замисли за момент. После кимна на себе си. — Вероятно ще го направя.

9.

Пътуването обратно до Кеймбридж мина като миг.

Мариана беше потънала в мислите си през цялото време, прехвърляше през ума си разговора с Рут и срещата с Тио. Идеята му, че убийствата са умишлено ужасяващи, за да отвлекат вниманието от нещо друго, я заинтригува и придаваше логика в емоционален план по начин, който не можеше напълно да си обясни.

Що се отнася до предложението на Рут да организира терапевтична група с Девиците — е, това нямаше да е лесно, може би щеше да е дори невъзможно, но определено си струваше да опита.

Това, което Рут каза за баща ѝ, беше далече по-притеснително.

Не разбра защо изобщо менторката ѝ повдигна темата за него. Какво каза тя?

Може сега да няма смисъл, но един ден да означава много.

Едва ли би могло да е по-загадъчно. Рут очевидно намекваше за нещо, но за какво?

Мариана размишляваше върху думите ѝ, загледана в полята, които профучаваха покрай прозореца. Замисли се за детството в Атина и за баща си: как като дете обожаваше този красив, умен, харизматичен мъж, боготвореше го и го идеализираше. Отне ѝ много време да разбере, че баща ѝ не е точно човекът, за когото го мисли.

Осъзнаването дойде, когато стана на двайсет, след като се дипломира в Кеймбридж. Живееше в Лондон и учеше педагогика. Беше започнала терапия при Рут с намерението да реши проблемите със загубата на майка си, но откри, че говори главно за баща си.

Чувстваше се длъжна да убеди Рут какъв прекрасен човек е той: колко блестящ е, колко трудолюбив, какви жертви е направил, за да отгледа сам децата си, и колко много я обича.

След няколко месеца, минали в много слушане и почти никакви приказки… един ден Рут най-накрая я прекъсна.

Това, което ѝ каза, беше простичко, откровено и унищожително.

Рут заяви по възможно най-деликатен начин, че Мариана се намира в етап на отричане по отношение на баща си. Че след всичко чуто ѝ се налага да постави под съмнение оценката на Мариана, че е бил любящ родител. Мъжът, чието описание Рут е изслушала дотук, е авторитарен, студен, емоционално недостъпен, често критичен и изключително груб — дори жесток. И никое от тези качества няма нищо общо с любовта.

— Любовта не поставя условия — беше казала Рут. — Не зависи от скачане през обръчи, за да направиш удоволствие на някого, като вечно падаш. Не може да обичаш човек, от когото се страхуваш, Мариана. Знам, че е трудно да го чуеш. Това е вид слепота — и ако не се събудиш и не отвориш широко очи, ще продължи през целия ти живот и ще влияе върху това как виждаш себе си, а също и другите.

Мариана бе поклатила глава.

— Грешиш за баща ми. Знам, че е труден човек, но ме обича. Аз също го обичам.

— Не — отвърна твърдо Рут. — В най-добрия случай можем да го наречем желание да бъде обичан. В най-лошия това е патологична привързаност към нарцистичен мъж: вряща смес от благодарност, страх, надежди и безропотно послушание, която няма нищо общо с обичта в истинския смисъл на думата. Не го обичаш. Нито познаваш и обичаш себе си.

Права беше — трудно беше да се чуе, да не говорим изобщо да бъде прието. Мариана се изправи и си тръгна със сълзи на гняв, стичащи се по лицето ѝ. Закле се, че никога повече няма да се върне.

Но на улицата пред къщата на Рут нещо я накара да спре. Внезапно се сети за Себастиан и колко неудобно се чувства всеки път, когато той ѝ направи комплимент.

— Нямаш представа колко си хубава — често ѝ казваше той.

— Престани — отговаряше тя с пламнало от притеснение лице, докато отхвърляше комплимента с махване на ръка. Себастиан бъркаше, тя не беше нито умна, нито красива — не се виждаше така.

А защо?

С чии очи се гледаше? Със своите собствени?

Или с тези на баща си?

Себастиан не я гледаше с очите на баща ѝ или на някой друг, гледаше я със собствените си очи. Какво би станало, ако и Мариана се погледне така? Ами ако също като дамата от Шалот престане да гледа живота в огледалото, а се обърне и го погледне директно?

И така започна — пукнатинка в стената на заблудата и отрицанието, пропускаща малко светлина, не много, но достатъчно, за да се огледа. Този момент се оказа откровение за Мариана, запрати я на пътуване навътре в себе си, което би предпочела да не прави. Всичко приключи с това, че се отказа от педагогиката и започна да учи за терапевт. Независимо че от този момент бяха минали много години, тя все още не беше разплела възела от чувства към баща си, а сега, когато той беше мъртъв, това никога нямаше да стане.

10.

Мариана слезе от влака на гарата на Кеймбридж, потънала в меланхолични мисли, и стигна до „Сейнт Кристофър“ едва забелязвайки къде върви. Щом влезе в колежа, първият човек, когото видя, беше Морис. Стоеше до портиерната с няколко полицаи. Гледката събуди неприятния спомен за сблъсъка им. Почувства, че ѝ се повдига.

Реши да не поглежда към групата и мина покрай него, без да му обърне внимание. С ъгълчето на окото си видя, че той я поздрави с леко повдигане на шапката си, все едно нищо не се е случило. Очевидно си мислеше, че последната дума е била негова.

Хубаво, мина ѝ през ума, нека си мисли така.

Решила беше за момента да не казва нищо за станалото — отчасти защото можеше да си представи реакцията на инспектор Сангха: предположението ѝ, че Морис е в съюз с Фоска, щеше да предизвика единствено недоверие и насмешка. Както Фред беше казал, трябваше доказателство. Затова най-добре беше да си замълчи, да остави Морис да вярва, че се е отървал, и да изчака да падне в капана, който сам си залага.

Почувства внезапно желание да се обади на Фред, да си поговори с него… и спря насред крачка.

Какви, по дяволите, ги мислеше? Възможно ли беше наистина да има някакви чувства към него? Към това момче? Не, дори нямаше да го обмисля. Беше нелоялно, а също и притеснително. Всъщност най-добре никога повече да не звъни на Фред.

Когато приближи стаята си, видя, че вратата ѝ е открехната.

Замръзна. Ослуша се внимателно, но не чу никакъв шум.

Много бавно посегна и побутна вратата. Тя проскърца докато се отваряше.

Надникна вътре и това, което видя, я накара да възкликне уплашено. Някой беше обърнал стаята наопаки: всички чекмеджета и шкафове бяха отворени, а съдържанието им преровено, нещата на Мариана бяха разхвърляни по пода, дрехите ѝ бяха накъсани и раздрани на парчета.

Бързо звънна на Морис в портиерската къща и му каза да доведе полицай.

Няколко минути по-късно Морис заедно с двама полицаи бяха в стаята ѝ, оглеждайки щетите.

— Сигурна ли сте, че нищо не е откраднато? — попита единият от тях.

Тя кимна.

— Така мисля.

— Не сме видели никой подозрителен да напуска колежа. По-вероятно е вътрешна работа.

— Прилича ми на дело на ядосан студент — обади се Морис. Усмихна се на Мариана. — Да сте ядосали някого, госпожице?

С нож или друг остър инструмент в махагоновото бюро беше изрязан дълбок кръст.

— Не, няма да е необходимо — каза тя. — Да оставим нещата така.

— Добре, щом искате.

Когато те излязоха от стаята, Мариана докосна драскотините с върха на пръстите си.

Стоеше и мислеше за Хенри.

И за първи път почувства страх от него.

11.

Мислех си за времето.

За това как може би всъщност нищо не си отива. Тук е през цялото време — говоря за миналото си — и причината да ме догонва, е, че никога не си е отивало.

По някакъв странен начин винаги ще бъда там, винаги на дванайсет години — уловен в капана на времето в онзи ужасен ден, деня след рождения ми ден, когато всичко се промени.

Имам чувството, че се случва точно сега, в момента, в който пиша това.

Майка ме слага да седна, за да ми съобщи новината. Знам, че нещо не е наред, защото ме отведе в гостната — стаята, която никога не използваме — и ме сложи да седна на неудобен дървен стол, за да ми я каже.

Помислих си, че ще ми каже, че умира, че е неизлечимо болна — изражението на лицето ѝ ме караше да мисля така.

Но беше много по-лошо.

Каза, че си тръгва. Нещата с баща ми станали много зле — имаше насинено око и разцепена устна като доказателство. И най-накрая беше намерила куража да го напусне.

Обля ме вълна от щастие… „радост“ е единствената дума, която се приближава до чувството.

Но усмивката ми бързо угасна, докато слушах как майка изрежда плановете си за момента, включващи преспиване на диван при братовчедка, после посещение при родителите ѝ, докато си стъпи на краката. От начина, по който избягваше очите ми, и от това, което не беше казано, стана ясно, че няма да ме вземе със себе си.

Гледах я, изпаднал в пълен шок.

Не бях в състояние да чувствам или да мисля — не помня много от останалите неща, които тя каза. Но приключи с обещание да изпрати да ме вземат, когато уреди новия си дом. Който със същия успех можеше да е и на друга планета, като се вземе предвид колко реален ми се струваше. Зарязваше ме. Изоставяше ме тук. С него.

Принасяше ме в жертва. Осъждаше ме на живот в ада.

И тогава със странната нечувствителност, която понякога показваше, тя спомена, че още не е казала на баща ми, че го напуска. Искала да го каже първо на мен.

Не смятам, че изобщо е възнамерявала да му каже. Това щеше да е единственото ѝ сбогуване — с мен, тук и сега. Защото, ако изобщо имаше някакъв ум в главата си, щеше да напълни една чанта с дрехи и да избяга посред нощ.

Това бих направил аз.

Помоли ме да запазя тайната ѝ и да обещая да не я издавам. Моята красива, безразсъдна, доверчива майка — в много отношения аз бях далече по-зрял и умен от нея. И категорично по-коварен. Трябваше само да му кажа. Да кажа на този освирепял безумец за плана ѝ да напусне кораба. И щях да я спра. Нямаше да я загубя. А аз не исках да я загубя.

Наистина ли?

Обичах я — наистина ли?

Ставаше нещо с мен, с ума ми. Появи се за първи път по време на този разговор с майка и в часовете след него — някакъв вид бавно настъпващо осъзнаване — странно прозрение.

Мислех, че ме обича.

Но се оказа, че в нея има повече от един човек.

И сега изведнъж започнах да виждам този друг човек — започнах да я виждам там, някъде в дъното, да стои и да наблюдава как баща ми ме измъчва. Защо не го спря? Защо не ме защити?

Защо не ме научи, че заслужавам да бъда защитаван?

Защити Рекс — вдигна нож към гърдите на баща ми и го заплаши, че ще го убие. Но никога не го направи за мен.

Почувствах как се разгаря огън — надигащ се гняв, бяс, който нямаше да угасне. Знаех, че не е на добро, знаех, че би трябвало да го овладея, преди да ме е залял. Но вместо това подклаждах пламъците. И изгорях в тях.

Всичките ужаси, които понесох — примирявах се с тях заради нея, за да е тя в безопасност. Но тя никога не ме постави на първо място. Явно беше всеки за себе си. И баща ми беше прав — тя беше егоистична, разглезена, лекомислена. Жестока.

Трябваше да бъде наказана.

Никога не бих могъл да ѝ кажа това тогава. Нямах необходимия речник. Но години по-късно можеше да се изправя срещу нея — след като навърша двайсет, когато възрастта ме е направила по-красноречив. И след някоя и друга чашка в повече след вечеря да се обърна към нея, към тази старица, и да се опитам да ѝ причиня болка, както тя ми я причини тогава. Да изредя всичките си мъки и страдания. И тогава, във фантазията ми, тя рухваше, просваше се в краката ми и ме умоляваше за прошка. А аз великодушно ѝ я давах.

Какъв лукс би било това — да простиш. Но така и не получих такава възможност.

В онази нощ си легнах с онзи огън, с онази омраза… И сякаш нажежена огненочервена лава се надигаше във вулкан. Заспах… и сънувах как слизам долу, вадя голям нож от чекмеджето и го използвам, за да отрежа главата на майка. Кълцах и режех врата ѝ с ножа, докато го разсякох. После скрих главата в нейната чанта на червени и бели райета, в която държеше плетките си, и я сложих под леглото си, защото знаех, че там ще е в безопасност. Тялото изхвърлих… в ямата с другата животинска леш, където никой нямаше да го намери.

Когато се събудих от този сън в ужасяващата жълта светлина на зората, се чувствах смъртно уморен, дезориентиран — и уплашен, объркан от станалото.

Толкова несигурен бях, че слязох долу в кухнята, за да проверя. Отворих чекмеджето, където държахме ножовете.

Извадих най-големия нож. Огледах го, търсейки следи от кръв. Нямаше нищо. Острието блестеше чисто в слънчевата светлина.

И тогава чух стъпки. Бързо скрих ножа зад гърба си. Влезе майка, жива и здрава.

Странно, но това, че виждах майка си с глава на раменете, изобщо не ме успокои.

Всъщност бях разочарован.

12.

На следващата сутрин Мариана се срещна със Зоуи и Клариса за закуска в трапезарията.

Бюфетът за преподавателите беше в ниша отстрани на високата маса. Имаше богат избор от хляб, сладкиши и купички с масло, конфитюри и мармалади, както и големи, покрити със стъклени капаци сребърни подноси с топли блюда като бъркани яйца, бекон и наденички.

Докато чакаха реда си на опашката за бюфета, Клариса започна да възхвалява достойнствата на богатата закуска.

— Настройва те за деня — нареждаше тя. — Нищо не е по-важно според мен. Обикновено взимам пушена херинга, винаги когато има.

Загледа се в разнообразните възможности, изложени пред тях.

— Но не и днес. Днес трябва да е кеджъри. Магданоз, твърдо сварени яйца, сметана и стафиди често също се добавят в него, не мислите ли? Хубава старомодна храна, която носи утеха. Толкова е успокояваща. Треска, яйца и ориз. Няма какво да се обърка с нея.

Мнението на Клариса скоро се оказа грешно — всъщност веднага щом седнаха и тя поднесе първата хапка към устата си. Почервеня, задави се… и извади голяма рибена кост от устата си. Втренчи се в нея стресната.

— Мили боже. Изглежда шеф-готвачът иска да ни убие. Бъдете много внимателни, скъпи мои.

Тя внимателно прерови останалата част от рибата с вилицата си, докато Мариана им разказваше за пътуването си до Лондон — предавайки им идеята на Рут да организира групова сесия с Девиците.

Мариана видя, че племенницата ѝ повдига вежди при тези думи.

— Зоуи? Какво мислиш ти?

Момичето ѝ хвърли предпазлив поглед.

— Надявам се, че не трябва да бъда там, нали?

Мариана прикри смеха си.

— Не, не се налага, не се тревожи.

Зоуи явно изпита облекчение и сви рамене.

— Тогава давай. Но ако трябва да съм честна, не мисля, че ще се съгласят. Не и ако той не им каже.

Мариана кимна.

— Смятам, че вероятно си права за това.

Клариса побутна ръката ѝ.

— За вълка говорим.

Мариана и Зоуи вдигнаха очи — Едуард Фоска се появи на високата маса.

Седна в другия край, далече от трите жени. Усещайки погледа на Мариана, той вдигна глава и очите му се спряха на нея за няколко секунди. След това отмести поглед.

Внезапно Мариана се изправи. Зоуи я погледна притеснена.

— Какво правиш?

— Има само един начин да разберем.

— Мариана…

Но тя не ѝ обърна внимание и се насочи към другия край на дългата маса, където седеше професор Фоска. Пред него имаше чаша черно кафе, а той четеше тънко томче поезия.

Той усети, че някой стои до него. Вдигна очи.

— Добро утро.

— Професоре — каза тя, — имам една молба към вас.

— Така ли? — Погледна я с любопитство. — И каква е тя, Мариана?

Тя срещна погледа му и го задържа за секунда.

— Ще имате ли нещо против да говоря със студентите ви — имам предвид специалните ви студентки? Девиците?

— Мислех, че вече сте говорили.

— Имам предвид като с група.

— Група?

— Да, терапевтична група.

— Това не зависи ли от тях, а не от мен?

— Не смятам, че ще се съгласят, освен ако вие не ги помолите.

Фоска се усмихна.

— Така, всъщност вие молите не за моето съгласие, а за моето съдействие?

— Предполагам, че може и така да се каже.

Професорът продължи да се взира в нея с лека усмивка на устните.

— Решили ли сте къде и кога бихте искали да се осъществи тази сесия?

Мариана се замисли за секунда.

— Какво ще кажете за пет часа днес следобед… в СОС?

— Изглежда смятате, че имам голямо влияние върху тях, Мариана. Уверявам ви, че случаят не е такъв. — Той замълча за миг. — И каква, ако позволите да попитам, е точната цел на тази група? Какво се надявате да постигнете?

— Не се надявам да постигна нещо. Терапията не работи така. Имам за цел само да осигуря пространство за тези млади жени, където да осмислят част от ужасните неща, които преживяха напоследък.

Фоска отпи глътка от кафето си, докато обмисляше думите ѝ.

— А поканата отнася ли се и до мен? Като член на групата.

— Бих предпочела да не идвате. Мисля, че присъствието ви може да попречи на момичетата.

— Ами ако го поставя като условие за съгласието ми да помогна?

Мариана повдигна рамо.

— Тогава няма да имам избор.

— В такъв случай ще присъствам.

Усмихна ѝ се. Тя не отвърна на усмивката му.

— Което ме кара да се чудя, професоре — каза Мариана с леко смръщване, — какво, за бога, толкова отчаяно се опитвате да скриете?

— Нищо не се опитвам да крия. Нека просто кажем, че искам да съм там, за да защитя моите студентки.

— Да ги защитите? От какво?

— От вас, Мариана — отвърна той. — От вас.

13.

В пет часа същия следобед Мариана чакаше Девиците в СОС.

Беше ангажирала помещението от пет до шест и половина. СОС — или Старата обща стая — беше голяма зала, използвана от членовете на колежа като място за почивка: имаше няколко широки дивана, ниски масички за кафе и дълга трапезна маса, заемаща дължината на цяла една стена. По стените висяха платна на стари майстори — картини в убити, тъмни цветове на фона на аленозлатист тапет, имитиращ кадифе.

В мраморната камина гореше малък огън и трептящите му пламъчета се отразяваха в позлатата на мебелите из стаята. Атмосферата предразполагаше към спокойствие и сдържаност и Мариана си помисли, че е идеална за сесията.

Подреди девет стола с изправени облегалки в кръг.

После седна на един от тях, така че да има поглед към часовника на полицата над камината. Беше няколко минути след пет.

Зачуди се дали ще се появят, или не. Изобщо не би се изненадала, ако не дойдат.

Но тогава, само миг по-късно, вратата се отвори.

И една по една петте млади жени влязоха. Съдейки по каменното изражение на лицата им, бяха дошли по принуда.

— Добър ден — поздрави ги Мариана с усмивка. — Благодаря ви, че дойдохте. Бихте ли седнали?

Момичетата огледаха подредбата на столовете и се спогледаха, преди да насядат неохотно. Изглежда лидер беше високата блондинка, Мариана усети, че другите се съобразяват с нея. Тя седна първа, после останалите последваха примера ѝ.

Настаниха се една до друга, оставяйки празни столове от двете си страни, и вдигнаха очи към нея. Тази стена от недружелюбни млади лица изведнъж я стресна.

Помисли си, че е нелепо да се чувства сплашена от няколко двайсетгодишни, без значение колко красиви или интелигентни са. Сякаш се бе върнала отново в училище, грозното пате, дето все виси в края на училищния двор, гонено от банда популярни момичета. Това малко аз на Мариана се почувства уплашено и за секунда тя се замисли какви ли са малките азове на тези млади жени — дали външната им самоувереност не прикрива същото чувство за малоценност. Дали под високомерното си превъзходство не се чувстват дребни като нея? Но ѝ беше трудно да си го представи.

Серина беше единствената, с която бе разговаряла досега, но тя сякаш изпитваше трудност да я погледне в очите. Вероятно Морис ѝ беше казал за сблъсъка им. Момичето стоеше с наведена глава, с очи, вперени в скута, и изглеждаше притеснено.

Другите я гледаха безизразно. Изглежда чакаха тя да заговори. Тя обаче не казваше нищо. Седяха и мълчаха.

Погледна часовника, вече беше пет и десет. Професор Фоска не беше дошъл — и ако късметът ѝ беше проработил, беше решил да не идва.

— Мисля, че можем да започнем — каза тя накрая.

— Ами професорът? — попита русокосата.

— Вероятно са го задържали някъде. Ще трябва да започнем без него. Защо не поставим начало с имената? Аз съм Мариана.

Настъпи кратка пауза. Блондинката сви рамене.

— Карла.

Другите я последваха.

— Наташа.

— Дия.

— Лилиан.

Серина беше последна. Погледна към Мариана и повдигна рамо.

— Знаете името ми.

— Да, Серина, знам го.

Мариана събра мислите си. После се обърна към тях като група:

— Питам се какво е чувството да седите тук заедно.

Думите ѝ бяха посрещнати с мълчание. Никаква реакция, нямаше дори свиване на рамо. Чувстваше студената им като камък враждебност. Продължи, без да се обезкуражава:

— Ще ви кажа как го усещам аз. Странно е. Очите ми непрекъснато се спират върху празните седалки. — Кимна към трите празни стола в кръга. — Хора, които би трябвало да са тук, но не са.

— Като професора — обади се Карла.

— Нямах предвид само професора. Кого смятате, че имах предвид?

Карла хвърли поглед към празните столове и завъртя с насмешка очи.

— За това ли са другите столове? За Тара и Вероника? Толкова е глупаво.

— Защо да е глупаво?

— Защото те няма да дойдат. Очевидно е.

Мариана повдигна рамо.

— Това не означава, че още не са част от групата. Знаете ли, в груповата терапия често говорим за това — че дори когато хората вече не са с нас, те може да остават силно присъствие.

Докато изричаше това, тя хвърли поглед към един от празните столове и видя Себастиан да седи на него, загледан развеселен в нея.

Изхвърли го от ума си и продължи:

— Питам се какво е чувството да си част от група като вашата… Какво означава това за вас?

Никое от момичетата не помръдна. Гледаха я с безизразни лица.

— При груповата терапия често превръщаме групата в наше семейство. Определяме кои са децата, фигурите на родителите, чичовците и лелите. Предполагам, че и вашата е нещо като семейство? В известен смисъл вие сте загубили две от сестрите си.

Никакъв отговор. Тя продължи предпазливо:

— Предполагам, че професор Фоска е вашият „баща“? — Замълча за миг. После опита отново. — Добър баща ли е?

Наташа изпусна тежка, раздразнена въздишка.

— Това е страхотна безсмислица — каза тя със силен руски акцент. — Очевидно е какво правите.

— И какво е то?

— Опитвате се да накарате някоя от нас да каже нещо лошо за професора. Да ни подмамите. За да го хванете в капан.

— Защо мислите, че се опитвам да го хвана в капан?

Наташа въздъхна презрително и не си направи труда да отговори.

Вместо нея проговори Карла:

— Вижте, Мариана. Знаем какво мислите. Но професорът няма нищо общо с убийствата.

— Да — кимна буйно Наташа. — Ние бяхме с него през цялото време.

В гласа ѝ внезапно се бе появила страст, изгарящо негодувание.

— Много сте гневна, Наташа — каза Мариана. — Чувствам го.

Момичето се изсмя.

— Хубаво, защото гневът е насочен към вас.

Мариана кимна.

— Лесно е да се ядосаш на мен. Аз не съм заплаха. Трябва да е доста по-трудно да се ядосаш на „баща“ си за това, че е позволил две от неговите деца да загинат?

— За бога, вината, че са мъртви, не е негова — заяви Лилиан, проговаряйки за първи път.

— Тогава чия е? — попита Мариана.

Момичето повдигна рамо.

— Тяхна.

Мариана се взря в нея.

— Моля? Как така вината е тяхна?

— Трябваше да са по-внимателни. Тара и Вероника бяха глупави, и двете.

— Точно така — потвърди Дия.

Карла и Наташа кимнаха в знак на съгласие.

Мариана се вгледа в тях, онемяла за миг. Знаеше, че гневът се усеща по-лесно от тъгата, но тя, която беше толкова фино настроена към възприемането на емоции, не усещаше никаква тъга тук. Никаква скръб, никакви угризения или загуба. Само пренебрежение. Само презрение.

Странно — нормално, когато е изправена пред атака отвън, група като тази застяга редиците, сплотява се — но изненадващото беше, че единственият човек в „Сейнт Кристофър“, който изрази истинска емоция във връзка със Смъртта на Тара и Вероника, беше Зоуи.

Изведнъж се сети за терапевтичната група на Хенри в Лондон. Нещо тук ѝ напомняше за нея — начинът, по който присъствието на Хенри разцепваше групата отвътре и я атакуваше така, че да не може да функционира нормално.

Дали същото не се случваше и в тази група? В такъв случай това означаваше, че групата не реагира на външна заплаха.

Означаваше, че заплахата вече е там, вътре.

В този момент на вратата се почука. Тя се отвори…

И на прага застана професор Фоска.

Усмихна се.

— Може ли да се присъединя към вас?

14.

— Извинете ме за закъснението — каза Фоска. — Имаше нещо, за което трябваше да се погрижа.

Мариана леко се смръщи.

— Боя се, че вече започнахме.

— Е, може ли все пак да вляза?

— Това не зависи от мен, зависи от групата. — Тя погледна момичетата. — Кой мисли, че професор Фоска трябва да бъде допуснат?

Преди дори да е свършила да говори, пет ръце в кръга бяха вдигнати. Всички, освен нейната.

Фоска се усмихна.

— Вие не вдигнахте ръка, Мариана.

Тя поклати глава.

— Не, не вдигнах. Но възражението ми е отхвърлено.

Тя усети как енергията в стаята се промени, след като професорът се присъедини към кръга. Усети как момичетата се стягат и отбеляза бързите погледи, разменени между Фоска и Карла, когато той седна.

Фоска ѝ се усмихна.

— Моля, продължавайте.

Мариана остави малка пауза и реши да опита различен подход. Усмихна се невинно.

— Професоре, вие преподавате гръцка трагедия на момичетата?

— Точно така.

— Разглеждали ли сте „Ифигения в Аулис“? Историята на Агамемнон и Ифигения?

Наблюдаваше го внимателно, докато казваше това, но не видя видима реакция при споменаването на пиесата. Той кимна.

— Разбира се. Както знаете, Еврипид е мой любим автор.

— Да. Е, аз винаги съм намирала образа на Ифигения за доста любопитен… Чудя се какво мислят вашите студентки.

— Любопитен? И защо?

Тя се замисли за момент.

— Ами смущава ме, предполагам, това, че тя е толкова пасивна… толкова покорна.

— Покорна?

— Не се бори за живота си. Не е обвързана с някаква принуда, не е ограничена от нещо, доброволно позволява на баща си да я изпрати на смърт.

Фоска се усмихна и огледа другите момичета.

— Мариана отбеляза интересна гледна точка. Би ли искала някоя от вас да отговори…? Карла?

Карла изглеждаше доволна, че се обърна към нея. Усмихна се на Мариана снизходително, като към дете.

— Целият смисъл е в начина, по който Ифигения умира.

— Което означава?

— Което означава, че по този начин придобива трагичното си величие — чрез средствата на героичната смърт.

Момичето погледна професора си за одобрение. Той леко ѝ се усмихна.

Мариана поклати глава.

— Съжалявам. Но това не е отговор.

— Не? — погледна я заинтригуван Фоска. — И защо?

Тя погледна младите жени в кръга.

— Мисля, че най-добрият начин да се отговори на това… е да се доведе Ифигения тук, на нашата среща, да я приемем сред нас, на един от тези празни столове? Какво ще кажете?

Няколко от момичетата размениха презрителни погледи.

— Това е тъпо — каза Наташа.

— Защо? Била е на вашата възраст, нали? Може би малко по-млада. Шестнайсет-седемнайсет? Каква смела, забележителна личност е била. Представете си какво би могла да направи с живота си — ако беше останала жива — какво би могла да постигне. Какво бихме могли да кажем на Ифигения сега, ако тя седеше тук? Какво щяхме да ѝ кажем?

— Нищо. — Дия не изглеждаше впечатлена. — Какво има да се казва?

— Нищо? Не би опитала да я предупредиш… за нейния баща психопат? Да ѝ помогнеш да се спаси?

— Да се спаси? — Дия я изгледа с презрение. — От какво? От съдбата си? Не това е целта на трагедията.

— Освен това не е било по вина на Агамемнон — заяви Карла. — Артемида настоява за смъртта на Ифигения. Такава е била волята на боговете.

— Ами ако няма богове? — каза Мариана. — А само едно момиче и неговият баща. Тогава?

Карла сви рамене.

— Тогава не е трагедия.

Дия кимна.

— А просто прецакано гръцко семейство.

През всичкото това време Фоска мълчеше и наблюдаваше дебата, забавлявайки се тихо. Но сега, изглежда, любопитството му надделя.

— Какво бихте ѝ отговорили вие, Мариана? На това момиче, което умира, за да спаси Гърция? Била е дори още по-млада, отколкото мислите — по-скоро четиринайсет, най-много петнайсет. Ако тя беше тук сега, какво щяхте да ѝ кажете?

Тя се замисли за момент.

— Предполагам, че бих пожелала да разбера каква е връзката ѝ с баща ѝ… И защо се чувства задължена да се пожертва за него.

— И защо, мислите, е станало това?

Мариана повдигна рамо.

— Защото вярвам, че децата биха направили всичко, за да бъдат обичани. Когато са много малки, това е въпрос на физическо, а след това — и на психическо оцеляване. Ще направят всичко, което се налага, за да бъдат харесвани. — Понижи глас, говорейки не на Фоска, а на младите жени, насядали около него. — А някои хора се възползват от това.

— И какво по-точно означава това? — попита той.

— Означава, че ако бях неин терапевт, бих се опитала да помогна на Ифигения да види нещо — нещо, което е невидимо за нея.

— И какво е то? — обади се Карла.

Мариана подбра внимателно думите си:

— То е, че на съвсем крехка възраст Ифигения погрешно възприема тормоза за любов. И тази грешка се отразява на това как вижда себе си… и света около себе си. Агамемнон не е герой — бил е луд, психопат детеубиец. Ифигения не е следвало да обича и уважава този мъж. Не е следвало да умре, за да му угоди.

Вгледа се в очите на момичетата. Отчаяно искаше да докосне сърцата им. Надяваше се, че думите ѝ ще проникнат… но дали се получаваше? Не можеше да каже. Почувства очите на Фоска върху себе си и усети, че той всеки момент ще я прекъсне. Продължи бързо:

— И ако Ифигения престане да се самозалъгва за баща си… ако се събуди за ужасната, унищожителна истина — че това не е обич, че той не я обича, защото не знае как — в този момент тя ще престане да е беззащитната девица с глава върху дръвника. Ще сграбчи топора от ръцете на екзекутора. Тя ще стане богинята.

Обърна се и погледна Фоска. Опита се да сдържи гнева в гласа си. Но не успя съвсем да го прикрие.

— Но не това се е случило с Ифигения, нали? Нито с Тара, нито с Вероника. Те не са имали шанса да станат богини. Така и не са имали шанса да пораснат.

Докато се взираше в него от другата страна на кръга, видя в очите му да припламва гняв. Но подобно на нея, и той не му даде израз.

— Разбирам, че по някакъв начин ме смятате за бащата в настоящата ситуация? За Агамемнон? Това ли намеквате?

— Странно, че го казвате. Преди да пристигнете, обсъждахме вашите качества като „баща“ на групата.

— О, така ли? И до какъв извод стигнахте?

— Не стигнахме до извод. Но попитах Девиците дали не се чувстват по-незащитени под вашата грижа — сега, когато две от тях са мъртви.

Докато го изричаше, очите ѝ се насочиха към двата празни стола. Фоска проследи погледа ѝ.

— Аха. Сега разбирам — каза той. — Празните столове представляват липсващите членове на групата… Стол за Тара и стол за Вероника?

— Точно така.

— В такъв случай — отвърна той след кратка пауза — не липсва ли още един стол?

— Какво имате предвид?

— Не знаете ли?

— Да знам какво?

— О. Не ви е казала. Колко любопитно. — Фоска не преставаше да се усмихва. Изглежда се забавляваше. — Може би трябва да насочите тези мощни аналитични лещи към себе си, Мариана? Какъв тип „майка“ сте вие?

— Лечителю, излекувай себе си — изсмя се Карла.

Фоска се подсмихна.

— Да, да, точно.

Той се обърна към момичетата и заговори, подигравателно имитирайки терапевтична интонация:

— И какво разбираме ние от тази заблуда — като група? Какво смятаме, че означава тя?

— Ами — включи се Карла — аз мисля, че тя говори много за тяхната връзка.

Наташа кимна.

— О, да. Не са толкова близки, колкото Мариана си мисли.

— Очевидно тя не ѝ се доверява — добави Лилиан.

— Защо ли, чудя си? — промърмори Фоска, все още усмихвайки се.

Мариана почувства как лицето ѝ пламва и гори от раздразнение при тази малка игричка, която те разиграваха в момента, все едно още са в училищния двор. Като всеки умел насилник Фоска беше манипулирал групата да се съюзи срещу нея. Всички участваха в грубата шега, хилеха се, подиграваха ѝ се. Тя внезапно усети, че ги ненавижда.

— За какво говорите? — попита.

Професорът огледа кръга.

— Е, кой ще има честта? Серина? Какво ще кажеш да си ти?

Момичето кимна и се изправи. Напусна кръга и отиде до масата за хранене. Взе оттам още един стол с права облегалка, донесе го и го вклини в свободното пространството до този на Мариана. После отново седна на мястото си.

— Благодаря ти — каза Фоска и погледна към Мариана. — Един стол липсваше. За последния член на Девиците.

— И коя е тя?

Но вече беше отгатнала какво ще ѝ отговори Фоска. Той се усмихна.

— Племенницата ти — отвърна той. — Зоуи.

15.

След срещата Мариана излезе в главния двор с несигурна стъпка, чувствайки се замаяна.

Трябваше да говори със Зоуи и да чуе нейната версия на историята. По своя жесток начин групата имаше право: Мариана трябваше да се вгледа в себе си и Зоуи по-внимателно и да разбере защо тя не ѝ беше доверила, че е член на Девиците. Трябваше да узнае защо.

Осъзна, че върви към стаята на племенницата си, за да я намери и да се изправи откровено срещу нея. Но в момента, в който стигна до арката, водеща към двора „Ерос“, внезапно спря.

Трябваше да подхване този проблем много внимателно. Зоуи беше не само крехка и уязвима, но също така по някаква причина — Мариана не можеше да се отърве от мисълта, че е нещо, свързано със самия Едуард Фоска — явно не можеше да ѝ каже истината.

А професорът умишлено беше предал доверието на Зоуи — в опит да провокира Мариана. Затова беше изключително важно да не се поддаде на уловката. Не биваше да се втурва в стаята на племенницата си и да я обвинява в лъжа.

Трябваше да я подкрепи и да помисли добре как да процедира.

Избра да вземе решение на отпочинала глава и да говори със Зоуи на другата сутрин, след като се успокои малко. Обърна се и потънала в мисли, не забеляза Фред, докато той не излезе от сенките.

Застана на алеята пред нея.

— Здравей, Мариана.

Тя ахна.

— Фред. Какво правиш тук?

— Теб търсех. Исках да се уверя, че си добре.

— Добре съм, горе-долу.

— Каза, че ще се обадиш, като се върнеш от Лондон.

— Знам, съжалявам. Бях… бях заета.

— Сигурна ли си, че си добре? Изглеждаш… като човек, на когото едно питие ще му дойде добре.

Мариана се засмя.

— Всъщност да.

Фред ѝ се усмихна.

— Е, в такъв случай какво ще кажеш да пийнем?

Мариана се поколеба, несигурна какво да направи.

— О, ами аз…

Фред бързо продължи:

— По една случайност имам впечатляващо бургундско, откраднато от официален прием. Пазех го за специален случай… Навита? В стаята ми е.

По дяволите, помисли си Мариана. Кимна.

— Добре. Защо не?

— Сериозно? — Лицето на Фред светна. — Хубаво, страхотно. Хайде…

Той протегна ръка, но Мариана не я пое, а тръгна напред и Фред побърза да я догони.

16.

Стаята на Фред в „Тринити“ беше по-голяма от тази на Зоуи, но пък обзавеждането му беше малко по-овехтяло. Първото, което Мариана забеляза, беше колко е подредено: нямаше безпорядък, нямаше бъркотия, освен листовете, които бяха навсякъде — страници и страници, изписани с текст и математически формули. Приличаше по-скоро на труд на умопобъркан — или на гений — със свързващи стрелкички и нечетливи бележки, надраскани нагоре и надолу по страниците.

Единствените лични вещи, които се забелязваха, бяха две снимки в рамки върху полицата над камината. Една от тях изглеждаше леко избеляла, сякаш е била направена през 80-те години на миналия век: красива млада двойка, вероятно родителите на Фред, застанали пред ниска ограда и морава. Другата снимка беше на малко момче с куче, малко момче с подстригана на черта коса и сериозен израз на лицето.

Мариана погледна Фред. Все още имаше същия израз и сега, съсредоточил се върху запалването на някакви свещи. След това той пусна музика — запис на „Голдберг вариации“ на Бах. После събра хартията от дивана в нестабилно купче върху бюрото си.

— Съжалявам за хаоса.

— Това дисертацията ти ли е? — попита тя, кимвайки към купчините листове.

— Не — поклати глава той. — Това е… просто нещо, което пиша. Нещо като… книга, предполагам. — Сякаш не можеше да определи как точно да го нарече. — Заповядай, седни.

Той посочи към дивана. Мариана седна. Усети счупена пружина под себе си и леко се отмести.

Фред извади бутилка отлежало бургундско. Показа я гордо.

— Не е зле, а? Щяха да ме убият, ако ме бяха хванали.

Взе тирбушон и започна да се бори с тапата. За секунда тя си помисли, че ще изпусне бутилката. Но той успя да извади тапата със силен пукот и наля тъмночервеното вино в две поочукани винени чаши, които не бяха еднакви. Подаде на Мариана по-здравата.

— Благодаря.

Фред вдигна своята.

— Наздраве.

Тя отпи малка глътка от виното — беше чудесно, разбира се. Очевидно и Фред мислеше същото, защото въздъхна доволно с леко почервенели от виното устни.

— Прекрасно — каза той.

За момент се възцари мълчание. Тя слушаше музиката, потънала във възходящите и низходящите гами на Бах, толкова елегантни, толкова математически по структура — сигурно точно заради това допадаха на математическия ум на Фред.

Погледна купчините листове върху бюрото.

— Тази книга, която пишеш… За какво е?

— Честно? — Той повдигна рамо. — Нямам представа.

Мариана се засмя.

— Трябва да имаш някаква идея?

— Ами… — Фред отвърна очи. — В известен смисъл, предполагам… че е за майка ми.

Погледна я стеснително, сякаш се страхуваше, че тя може да се изсмее.

Но тя не го намери за смешно. Хвърли му изпълнен с любопитство поглед.

— За майка ти?

Той кимна.

— Да. Тя ме остави… когато бях момче… Тя… тя почина.

— Съжалявам, моята майка също почина.

— Наистина ли? — Фред разтвори широко очи. — Не знаех. Значи и двамата сме сираци.

— Аз не останах сирак. Имах баща си.

— Да. — Той кимна и продължи тихо. — Аз също.

Взе бутилката и започна да долива чашата на Мариана.

— Достатъчно — обади се тя.

Но той пренебрегна думите ѝ и я напълни до ръба. Не че тя имаше нещо против всъщност — за първи път от дни се почувства отпусната и му беше благодарна за това.

— Виж — каза той, доливайки и на себе си, — именно смъртта на майка ми ме привлече към теоретичната математика… и към паралелните вселени. Това е темата на дисертацията ми.

— Не съм сигурна, че разбирам.

— Всъщност и аз не съм сигурен. Но ако има други вселени, идентични на нашата, това означава, че някъде съществува друга вселена, където майка ми не умира. — Той повдигна рамо. — Затова… тръгнах да я търся.

В очите му се появи тъжен, отнесен израз, като на изгубено малко момченце. Мариана почувства жалост към него.

— Намери ли я? — попита тя.

Той сви рамене.

— В известен смисъл… открих, че времето не съществува… не и в действителност… така че тя не е отишла никъде. Точно тук си е.

Докато Мариана се бореше да схване мисълта му, Фред остави чашата, свали очилата си и се обърна към нея.

— Мариана, виж…

— Моля те, недей.

— Какво? Не знаеш какво се готвя да кажа.

— Готвиш се да направиш някакво романтично изявление, а аз не искам да го чуя.

— Изявление? Не, само въпрос. Позволено ли ми е да задам въпрос?

— Зависи.

— Обичам те.

Тя се намръщи.

— Това не е въпрос.

— Ще се омъжиш ли за мен? Това е въпросът.

— Фред, моля те, млъкни…

— Обичам те, Мариана, влюбих се в теб още в секундата, когато те видях седнала във влака. Искам да съм с теб. Искам да съм до теб. Да се грижа за теб…

Това беше грешка. Тя усети как я облива горещина, бузите ѝ пламнаха от раздразнение.

— Е, аз пък не искам никой да се грижи за мен! Не се сещам за нищо по-лошо от това. Не съм девойка, изпаднала в беда… девица чакаща да я спасят. Нямам нужда от рицар в бляскави доспехи… искам… искам…

— Какво? Какво искаш?

— Искам да бъда оставена на мира.

— Не. — Фред поклати глава. — Не вярвам, че искаш това. — После бързо добави: — Спомни си предчувствието ми: един ден ще те помоля да се омъжиш за мен… и ти ще кажеш да.

Мариана не удържа смеха си.

— Съжалявам, Фред. Не и в тази вселена.

— Е, да знаеш, че в някоя от другите вселени вече се целуваме.

Преди да успее да протестира, той се наведе напред и нежно притисна устни към нейните — тя почувства мекотата на целувката му, топлината и нежността ѝ. Усети се едновременно разтревожена и обезоръжена.

Всичко приключи толкова внезапно, колкото беше започнало. Той се отдръпна, докато очите му претърсваха нейните.

— Съжалявам. Не успях да се въздържа.

Мариана поклати глава, не каза нищо. Чувстваше се трогната по начин, който не можеше да си обясни.

— Не искам да те засягам, Фред.

— Няма нищо. Да знаеш, че ми е все едно, дори да ми причиниш болка. В крайна сметка, по-добре е да си обичал и загубил, отколкото никога да не си обичал.

Той се засмя. После видя как лицето ѝ потъмнява и я погледна притеснен.

— Какво? Какво казах?

— Нищо. — Погледна часовника си. — Стана късно, трябва да тръгвам.

Той се разстрои.

— Вече? Хубаво. Ще те изпратя до долу.

— Няма нужда…

— Искам.

Поведението му сякаш се промени леко, стана по-рязък. Част от дружелюбността му се беше изпарила. Изправи се, без да я поглежда.

— Да тръгваме.

17.

Слязоха мълчаливо по стълбището. Не си проговориха, докато не излязоха на улицата. Мариана го погледна.

— Е, лека нощ.

Фред не помръдна.

— Ще се поразходя.

— Сега?

— Често се разхождам през нощта. Проблем ли е?

В тона му пролича острота, враждебност. Ясно ѝ беше, че се е засегнал. Може да беше нечестно, но му се ядоса. Наранените му чувства не бяха нейна работа. Имаше си по-важни неща, за които да се тревожи.

— Добре — отвърна тя. — Довиждане.

Той продължаваше да стои. И да я гледа. После внезапно каза:

— Почакай. — Бръкна в задния си джоб и извади няколко сгънати листа хартия. — Смятах да ти го дам по-късно, но… вземи го сега.

Подаде ѝ ги. Тя не посегна да ги вземе.

— Какво е това?

— Писмо. До теб. Обяснява чувствата ми по-добре, отколкото аз бих могъл. Прочети го. Тогава ще разбереш.

— Не го искам.

Фред отново подаде листовете.

— Мариана. Вземи го.

— Не. Престани. Няма да позволя да бъда тормозена.

— Мариана…

Но тя се обърна и си тръгна. В първия момент, докато вървеше по улицата, почувства гняв, после изненадващ пристъп на тъга, а след това — съжаление. Не заради това че го беше обидила, а защото го беше отхвърлила, затваряйки вратата към тази друга история, която би могла да се случи.

Възможно ли беше? Можеше ли някога да обикне този сериозен млад мъж? Можеше ли да го държи за ръката през нощта и да му разказва историите си? Още щом го помисли, разбра, че това е невъзможно.

Как изобщо ѝ хрумна?

Имаше прекалено много за разказване. Но всичко беше само за ушите на Себастиан.

Когато се върна в „Сейнт Кристофър“, не отиде веднага в стаята си. Мина през главния двор… и влезе в сградата, където се помещаваше барът.

Тръгна бавно по тъмния коридор, докато се изправи пред картината.

Портретът на Тенисън.

Картината не излизаше от ума ѝ — не спираше да мисли за нея, без да знае защо. Тъжният, красив Тенисън.

Не, не, тъжен не беше правилната дума, която описваше израза в очите му.

И отново изпита странното чувство, че той гледа покрай нея, точно над рамото ѝ — взира се в нещо… нещо, което не се вижда.

Но какво?

И тогава изведнъж разбра. Разбра към какво гледаше той или по-скоро към кого.

Към Халам.

Тенисън се взираше в Халам — в Халам, който стоеше зад светлината… зад воала. Това означаваше изразът в очите му. Очите на мъж, общуващ с мъртвите.

Тенисън беше загубен… Беше влюбен в призрак. Беше обърнал гръб на живота. А Мариана?

Имаше време, когато мислеше, че тя също е обърнала гръб на живота.

А сега…?

Сега може би… вече не беше толкова сигурна.

Постоя там още минутка, замислена. После, когато се обърна, за да си тръгне… чу стъпки. Застина.

Мъж с обувки с твърди подметки вървеше бавно по каменния под на дългия мрачен коридор…

И приближаваше.

Първоначално не видя никого. Но след това… когато дойде по-близо, видя фигура, която се придвижваше в сенките… и проблясък на острие.

Стоеше на мястото си вцепенена, едва осмелявайки се да диша, като се опитваше да различи кой е. И тогава от тъмнината бавно се показа… Хенри.

Втренчи се в нея.

Очите му имаха ужасяващо изражение — не напълно разумни, с лек маниакален блясък. Явно се беше бил с някого, защото от носа му течеше кръв. Беше размазана по цялото лице и по ризата му. Държеше нож, дълъг петнайсетина сантиметра.

Мариана се опита да говори спокойно, невъзмутимо. Но не можеше да удържи лекото потрепване на гласа си.

— Хенри? Моля те, остави ножа.

Той не отговори. Само се взираше в нея. Очите му бяха станали огромни като лампи и очевидно беше много надрусан.

— Какво правиш тук? — попита тя.

За момент той не отговори.

— Имах нужда да те видя, ясно? Ти не искаше да ме видиш в Лондон, затова трябваше аз да дойда чак дотук.

— Как ме намери?

— Видях те по телевизора. Стоеше с полицията.

Мариана предпазливо каза.

— Не си спомням такова нещо. Постарах се да избегна камерите.

— Мислиш, че лъжа? Мислиш, че съм те проследил дотук?

— Хенри, влизал си в стаята ми, нали?

В гласа му се прокрадна истерична нотка.

— Ти ме заряза, Мариана. Ти… ти ме пожертва…

— Моля? — втренчи се тя разтревожена в него. — Защо… използва тази дума?

— Вярно е, нали?

Той вдигна ножа и направи крачка към нея. Но Мариана не отстъпи.

— Остави ножа, Хенри.

Той продължи да върви.

— Не мога да продължавам така. Трябва да се освободя. Трябва да се избавя.

— Хенри, моля те, спри…

Той вдигна ножа, сякаш се приготвяше да нанесе удар. Мариана усети, че сърцето ѝ ще изхвръкне.

— Ще се убия ей сега, пред теб — изрече той. — И ти ще гледаш.

— Хенри…

Той вдигна ножа още по-високо и тогава…

— Ей!

Хенри чу гласа зад себе си и се обърна в момента, когато Морис изскочи от сенките и се хвърли върху него. Сборичкаха се за ножа, но Морис лесно го надви и го блъсна, все едно беше от слама. Младежът се приземи в смачкана купчина на пода.

— Остави го на мира — обърна се Мариана към Морис. — Не го докосвай повече.

Отиде при Хенри, за да му помогне да стане, но той отблъсна ръката ѝ.

— Мразя те — кресна той и прозвуча като малко момче. Зачервените му очи се напълниха със сълзи. — Мразя те.

Морис звънна в полицията и Хенри беше арестуван, но Мариана настоя, че той има нужда от психиатрична помощ, затова беше отведен в болницата, където беше сложен в отделно помещение. Предписаха му антипсихотични лекарства и тя си уреди среща за разговор с консултиращия психиатър на следващата сутрин.

И естествено, обвини себе си за станалото.

Хенри беше прав: беше пожертвала него, както и другите болни, които разчитаха на нейната грижа. Ако тя беше на мястото си, когато Хенри имаше нужда от нея, можеше да не се стигне дотук. Това беше истината.

А сега трябваше да се погрижи тази огромна жертва да не е била напразна… независимо от цената.

18.

По времето когато Мариана се прибра в стаята си, вече минаваше един сутринта. Беше изтощена, но прекалено възбудена, за да заспи, прекалено разтревожена и напрегната.

В стаята беше студено, затова включи стария електрически нагревател, окачен на стената. Сигурно не беше използван от предишната зима, защото, когато се нагря, се разнесе тежка миризма на горящ прах. Тя седна на твърдия дървен стол с права облегалка, загледа се в електрическия реотан, който светеше червен в тъмнината, и усети топлината, заслушана в тихото му жужене. Стоеше и мислеше — мислеше за Едуард Фоска.

Беше толкова самодоволен, толкова уверен в себе си. Мисли си, че му се е разминало, каза си тя. Мислеше си, че е победил.

Но не беше. Все още не. Беше решена да го надхитри. Трябваше. Ще седи цяла нощ, ще мисли и ще измисли начин.

Седя часове наред като в някакво бдение, някакъв транс — не спираше да мисли — прехвърляше през ума си всичко, което се бе случило, откак Зоуи ѝ звънна в понеделник вечерта. Оглеждаше всяко събитие от историята, всички следи, проучваше ги от всеки възможен ъгъл, опитвайки се да намери смисъл — опитвайки се да види нещата ясно.

Сигурно беше нещо очевидно — отговорът с положителност беше точно пред очите ѝ. Но тя не успяваше да го схване — все едно се опитваше да сглоби мозайка на тъмно.

Фред би казал, че в някоя друга вселена вече го е разкрила. В някаква друга вселена тя беше по-умна.

За нещастие не в тази.

Седя, докато главата я заболя. После, на зазоряване, изтощена и депресирана, се предаде. Сви се в леглото и веднага заспа дълбоко.

Сънува кошмар.

Сънува, че търси Себастиан в някакви пустинни местности, че крачи през виелица и сняг. Накрая го намери — в мърляв хотелски бар, в далечен алпийски хотел по време на снежна буря. Поздрави го изпълнена с радост, но за неин ужас той не я позна. Каза, че се е променила, че е различен човек. Мариана непрекъснато се кълнеше, че си е същата: Аз съм, аз съм, крещеше тя. Но когато се опита да го целуне, той се отдръпна. Заряза я и излезе в снежната буря. Тя рухна, разплака се неутешимо и тогава се появи Зоуи, която я зави със синьо одеяло. Мариана ѝ каза колко много обича Себастиан — повече от въздуха, повече от живота. Зоуи поклати глава и каза, че любовта носи само тъга и че Мариана трябва да се събуди.

— Събуди се, Мариана.

— Моля?

— Събуди се… Събуди се!

И тогава внезапно Мариана се събуди стресната — потънала в студена пот, с блъскащо сърце.

Някой удряше по вратата.

19.

Изправи се в леглото, сърцето ѝ биеше силно. Тропането продължаваше.

— Момент — извика тя. — Идвам.

Колко е часът? През пролуките на завесите проникваше ярка слънчева светлина. Осем? Девет?

— Кой е?

Никакъв отговор. Тропането ставаше все по-силно — както и пулсирането в главата ѝ. Имаше непоносимо главоболие, сигурно беше пила много повече, отколкото мислеше.

— Добре, добре. Само секунда.

Измъкна се от леглото. Чувстваше се дезориентирана и изтощена. Довлече се до вратата. Отключи я и отвори.

Отвън стоеше Елси, вдигнала ръка да почука отново. Усмихна ѝ се бодро.

— Добро утро, скъпа.

С перата за бърсане на прах под мишницата, стиснала кофа с препарати за почистване. Веждите ѝ бяха изрисувани под остър ъгъл, което ѝ придаваше плашещ вид, а в очите ѝ светеше възбуда, която се стори на Мариана зловеща, като на хищник.

— Колко е часът, Елси?

— Минава единайсет, скъпа. Не те събудих, нали?

Тя проточи шия, надничайки покрай нея към неоправеното ѝ легло. Мариана долови миризмата на цигари, а това в дъха ѝ алкохол ли беше? Или бе усетила собствения си дъх?

— Не спах добре — отвърна тя. — Сънувах кошмар.

— О, скъпа — зацъка Елси състрадателно. — Не съм изненадана, с всичко, дето става наоколо. Боя се, че имам още лоши новини, скъпа. Но си помислих, че трябва да знаеш.

— Какви? — Мариана се взря в нея с широко отворени очи. Изведнъж се почувства напълно будна и усети страх. — Какво е станало?

— Ще ти кажа, ако ми дадеш възможност. Няма ли да поканиш Елси вътре?

Мариана се отдръпна и чистачката влезе в стаята. Усмихна ѝ се и остави кофата на земята.

— Така е по-добре. Добре е да се подготвиш, скъпа.

— Какво има?

— Намерили са друго тяло.

— Моля? Кога?

— Тази сутрин, до реката. Още едно момиче.

Нужна ѝ беше само секунда, за да кресне:

— Зоуи, къде е Зоуи?

Елси поклати глава.

— Не тревожи хубавата си главица за Зоуи. Тя е в безопасност. Сигурно още се излежава в леглото, като я знам каква е. — Усмихна се. — Виждам, че ви е фамилна черта.

— За бога, Елси, коя е? Кажи.

Елен се усмихна. Имаше нещо наистина противно в изражението ѝ.

— Малката Серина е.

— О, господи… — Очите на Мариана внезапно се напълниха със сълзи.

Тя потисна ридание.

Елси зацъка със съчувствие.

— Горката малка Серина. Ама тъй де, загадъчни са пътища Божии… По-добре да се захващам, че работата край няма.

Тя се обърна, за да си тръгне, после изведнъж спря.

— Божичко. Едва не забравих… Това беше под твоята врата, скъпа.

Елси бръква в кофата и извади нещо. Подаде го на Мариана.

— Ето…

Беше пощенска картичка.

Изображението върху нея беше познато на Мариана — черно-бяла антична гръцка ваза на хиляди години, върху която беше изобразено принасяното в жертва на Ифигения от Агамемнон.

Когато я обърна, ръката ѝ трепереше. А отзад, както очакваше, беше изписан на ръка цитат на древногръцки:

τοιγάρ σέ ποτ᾽ οὐρανίδαι

πέμψουσιν θανάτοις: ἦ σὰν

ἔτ᾽ ἔτι φόνιον ὑπὸ δέραν

ὄψομαι αἷμα χυθὲν σιδάρῳ.

Стори ѝ се, че ѝ се завива свят, че главата ѝ се върти, докато гледаше картичката в ръката си, все едно гледаше към нея от много далече… имаше опасност да загуби равновесие и да падне… в дълбока, тъмна бездна.

20.

За момент Мариана остана неподвижна. Чувстваше се парализирана, прикована на място. Почти не забеляза кога Елси е излязла от стаята.

Продължаваше да се взира в картичката в ръцете си, неспособна да откъсне поглед, хипнотизирана, сякаш древногръцките букви се бяха запалили в ума ѝ и пламтяха и изгаряха в мозъка ѝ.

С усилие си наложи да обърне картичката, разрушавайки магията ѝ. Трябваше да мисли трезво, трябваше да измисли какво да прави.

Разбира се, първо трябваше да се обади в полицията. Дори и да решат, че е луда, което сигурно и без това вече си мислеха, тя не можеше повече да крие тези пощенски картички — трябваше да каже на инспектор Сангха.

Трябваше да го намери.

Пъхна картичката в задния си джоб и излезе от стаята.

Навън беше мрачно, сутрешното слънце още не беше пробило облаците и тънката пелена на мъглата висеше на места като дим над земята. В сумрака от другата страна на двора Мариана различи фигурата на мъж.

Едуард Фоска.

Какво правеше? Чакаше да види реакцията ѝ на пощенската картичка? Да се позабавлява на неин гръб, да се наслади на мъката ѝ? Не виждаше изражението му, но беше сигурна, че се усмихва.

И изведнъж побесня.

Не ѝ беше присъщо да губи контрол, но сега — защото почти не беше спала и беше разстроена, уплашена и ядосана… тя просто откачи. Не беше толкова проява на смелост, колкото на отчаяние: беше яростна реакция на страданието ѝ, насочена срещу Едуард Фоска.

Преди да се осъзнае, вече се беше спуснала през двора към него. Дали той не трепна леко? Може би. Внезапното ѝ приближаване беше неочаквано, но той не помръдна — дори когато тя стигна пред него и спря на сантиметри от лицето му със зачервени бузи, бесни очи, едва дишайки.

Тя мълчеше. Просто се взираше в него и гневът ѝ нарастваше.

Фоска ѝ се усмихна несигурно.

— Добро утро, Мариана.

Тя извади картичката.

— Какво означава това?

— Кое?

Фоска взе картичката и погледна надписа отзад. Мърмореше на гръцки, докато го четеше. По устните му пробяга усмивка.

— Какво означава? — повтори тя.

— От „Електра“ на Еврипид е.

— Кажете ми какво казва.

Професорът се усмихна и я погледна право в очите.

— Означава: „Боговете пожелаха твоята смърт — и скоро от гърлото ти реки от кръв ще потекат под меча“.

Щом чу това, гневът ѝ избухна, клокочещата ярост се надигна и ръцете ѝ се свиха в юмруци. Замахна с все сила и го удари в лицето.

Той залитна назад.

— Господи…

Но преди да успее да се съвземе, тя го удари отново. И отново.

Фоска вдигна ръце, за да се защити, но тя продължи да го удря с юмруци, крещейки:

— Ти, копеле такова, ти, болно копеле…

— Мариана… престани! Престани…

Но тя не можеше да спре, не искаше да спре, докато не усети две ръце да я сграбчват отзад и да я дърпат.

Един полицай я беше сграбчил и едва я удържаше.

Беше се събрала тълпа от зяпачи. Джулиан стоеше отстрани, гледайки я невярващ.

Друг полицай отиде да помогне на Фоска, но професорът го отпъди гневно с ръка. От носа му течеше кръв, кръв имаше и по снежнобялата му риза. Изглеждаше ядосан и смутен. Мариана за първи път го виждаше да губи самообладание и изпита леко удовлетворение от това.

Появи се главен инспектор Сангха. Впери очи изумен в Мариана, сякаш пред себе си имаше луд човек.

— Какво, по дяволите, става тук?

21.

Скоро след това Мариана се озова в деканския кабинет, където бе помолена да даде обяснение за действията си. Седеше на стол пред бюрото, от другата страна на което се бяха настанили главен инспектор Сангха, Джулиан, деканът и Едуард Фоска.

Трудно ѝ беше да намери точните думи. Колкото повече говореше, толкова повече усещаше недоверието им. Сега, разказвайки историята, изричайки я на глас, ѝ стана ясно колко неправдоподобно звучи.

Професорът си беше възвърнал самообладанието и не спираше да ѝ се усмихва през цялото време — все едно тя разказва дълъг анекдот, а той предвкусва развръзката.

Мариана също се беше успокоила и се стараеше да остане сдържана. Постара се да представи разказа си стегнато и ясно, с възможно най-малко емоции. Обясни как — стъпка по стъпка — е стигнала до този невероятен извод — че професорът е убил три от своите студентки.

Започна с това, че Девиците първи са я накарали да изпита подозрение. Група любимки, всичките млади жени. Никой друг не знае какво става на тези техни срещи. И като групов терапевт, и като жена, Мариана не би могла да не изпита загриженост при подобно нещо. Професор Фоска, подобно на сектантско гуру, има странен контрол върху ученичките си, заяви тя. Тя е станала свидетел от първа ръка на това — дори нейната племенница е проявила нежелание да предаде Фоска и групата.

— Това е типичен симптом за нездраво поведение на група — стремеж да се съобразяваш и подчиняваш. Изразяване на мнение, противоречащо на това на групата или на лидера на групата, създава голямо вътрешно безпокойство — ако изобщо бъде изразено. Почувствах го, когато Зоуи заговори за професора, усетих, че нещо не е наред. Почувствах, че тя се страхува от него.

Мариана обясни, че малки групи като Девиците са особено податливи на несъзнателно манипулиране или психологически тормоз. Момичетата биха могли да се държат с лидера на групата по начина, по който са се държали с бащите си, когато са били малки деца — да показват зависимост и покорство.

— И ако си пострадала млада жена — продължи тя, — която е в етап на отричане на детството си и страданието, което е изживяла, за да поддържаш това отричане, като нищо може да се натъкнеш на друг насилник и да заблуждаваш себе си, че поведението му е абсолютно нормално. Защото, ако отвориш очи и го осъдиш, ще ти се наложи да осъдиш и други хора от твоя живот. Не знам какво е било детството на тези момичета. Лесно е да се отхвърли Тара като привилегирована млада жена без никакви проблеми. Но за мен нейната злоупотреба с алкохол и наркотици предполага, че е била разстроена — и уязвима. Красивата, прецакана Тара — тя му беше любимката.

Не изпускаше от очи Фоска, докато приказваше, но усети надигащия се в гласа си гняв и направи всичко възможно да го овладее. Фоска я гледаше хладно, с усмивка на лицето. Тя продължи, полагайки усилие да остане спокойна.

— Осъзнах, че гледам на убийствата от грешен ъгъл. Не бяха работа на луд човек, на психопат убиец, воден от неконтролируем бяс — само трябваше да изглеждат така. Момичетата бяха убити методично и рационално. Единствената предварително набелязана жертва е била Тара.

— И защо мислите така? — запита Фоска, обаждайки се за първи път.

Мариана го погледна право в очите.

— Защото Тара е била ваша любовница. И после е станало нещо — открила е, че спите и с другите? — и е заплашила да ви издаде… ами сега? Ще загубите работата си и целия този елитен академичен свят, който толкова цените, ще загубите репутацията си — не бихте могли да позволите това да се случи. И сте заплашили Тара, че ще я убиете. И след това сте изпълнили заплахата си. За ваше нещастие тя е казала на Зоуи… А Зоуи каза на мен.

Фоска се беше втренчил в нея. Тъмните му очи проблясваха в светлината като черен лед.

— Това е вашата теория, така ли?

— Да — издържа тя погледа му. — Това е моята теория. Заедно с останалите, Вероника и Серина са ви дали алиби, всички са били достатъчно омаяни от вас, че да го направят, но какво е станало после? Променили са решението си, или са заплашили да го променят? Или вие просто сте искали да сте сигурен, че никога няма да го направят?

Никой не отговори на този въпрос. Цареше единствено мълчание.

Главният инспектор не продумваше, само си наля малко чай. Деканът се взираше поразен в Мариана, явно неспособен да повярва на ушите си. Джулиан отказваше да срещне очите ѝ и се преструваше, че преглежда бележките си.

Едуард Фоска заговори пръв. Обърна се към главен инспектор Сангха.

— Очевидно е, че ще отрека това. Всичко това. С удоволствие ще отговоря на всеки въпрос, който бихте имали към мен. Но първо, инспекторе — имам ли нужда от адвокат?

Инспекторът вдигна ръка.

— Не мисля, че сме стигнали дотам, професоре. Бихте ли изчакали за момент. — Сангха заби очи в Мариана. — Имате ли някакви доказателства, с които да подкрепите обвиненията си?

Мариана кимна.

— Да, тези пощенски картички.

— О, всеизвестните картички.

Сангха хвърли поглед към картичките пред себе си. Взе ги и бавно ги разбърка, все едно са карти за игра.

— Ако разбирам правилно — каза той — вие вярвате, че те са изпратени на всяка от жертвите преди убийството, като един вид визитна картичка? С която известява намерението си да я убие?

— Да, точно така.

— И сега, когато и вие получихте една от тях, както изглежда, сте в непосредствена опасност? Защо смятате, че ви е избрал за жертва?

Мариана сви рамене.

— Мисля… че станах заплаха за него. Стигнах прекалено близо. Влязох в ума му.

Тя не поглеждаше към Фоска, нямаше си доверие, че ще запази самообладание.

— Знаете отлично, Мариана — чу тя гласа на професора, — че всеки може да препише цитат на гръцки от книга. Няма нужда от харвардска диплома.

— Знам го, професоре. Но когато бях в стаите ви, намерих същия цитат, подчертан във вашия екземпляр на Еврипид. Това случайно съвпадение ли е?

Фоска се разсмя.

— Ако отидем в моята стая в този момент и свалим която и да е книга от полиците, ще видите, че съм подчертал на практика всичко. — Професорът продължи, преди тя да може да каже нещо. — И сериозно ли мислите, че ако аз съм убил онези момичета, ще им изпращам пощенски картички с цитати от текстове, които им преподавам? Мислите ли, че ще бъда толкова глупав?

Мариана поклати глава.

— Не е глупаво, не сте мислили, че тези съобщения ще бъдат разбрани или дори забелязани от полицията, или някой друг. Това е било ваша лична шегичка — на гърба на момичетата. И точно това ме кара да съм толкова сигурна, че сте били вие. От психологическа гледна точка точно това бихте направили.

Инспектор Сангха се намеси, преди Фоска да отговори.

— За щастие на професор Фоска той е бил видян в колежа в часа на убийството на Серина — в полунощ.

— Кой го е видял?

Инспекторът посегна да си налее още чай, но откри, че термосът му е празен. Намръщи се.

— Морис. Главният портиер. Видял е професора да пуши пред стаите си и са поговорили няколко минути.

— Лъже.

— Мариана…

— Чуйте ме…

Но преди Сангха да я спре, тя нахвърли с няколко думи подозрението си, че Морис изнудва Фоска — че го е проследила и е видяла него и Серина заедно.

Главният инспектор сякаш леко се стресна. Наведе се напред и се вгледа в нея.

— Видели сте ги — в гробището? Най-добре ще е да ми разкажете в какво точно сте се забъркали в последно време.

Така че тя разказа, навлизайки в повече подробности, но за нейно разочарование колкото повече разговорът се отдалечаваше от Едуард Фоска, толкова повече инспекторът се вълнуваше от Морис като заподозрян.

Джулиан беше съгласен:

— Това обяснява как убиецът може да се е промъквал навсякъде, без да бъде забелязан. Кой се разхожда незабележим из колежа? Кого не виждаме? Мъж в униформа — мъж с абсолютно право да е там. Портиер.

— Точно.

Инспекторът се замисли за момент. После повика един от младшите полицаи и му нареди да доведе Морис за разпит.

Мариана се канеше да се намеси, макар да знаеше, че това едва ли ще има смисъл. Но в този момент Джулиан ѝ се усмихна, а после каза:

— Виж, Мариана, на твоя страна съм, затова не се разстройвай от това, което смятам да кажа.

— Моля?

— Честно казано, забелязах го веднага щом те видях тук, в Кеймбридж. Моментално ми направи впечатление, че изглеждаш малко странна — малко параноична.

Мариана неволно се разсмя.

— Моля?

— Знам, че ти е трудно да го чуеш, но очевидно страдаш от мания за преследване. Не си добре, Мариана. Имаш нужда от помощ. И бих искал да ти помогна… ако ми позволиш…

— Майната ти, Джулиан.

Инспекторът тресна термоса си на бюрото.

— Достатъчно!

Настъпи тишина. Главен инспектор Сангха изрече твърдо:

— Мариана. Поставяте търпението ми на изпитание. Отправихте напълно неподкрепени обвинения срещу професор Фоска, да не споменавам физическата ви разправа. Той има пълно право да повдигне обвинение срещу вас.

Тя отвори уста да го прекъсне, но Сангха продължи да говори:

— Не, достатъчно, сега вие трябва да ме изслушате. Искам да сте си заминали до утре сутринта. Далече от този колеж и професор Фоска… далече от това разследване… И от мен. В противен случай ще ми се наложи да ви арестувам и да предявя обвинение за възпрепятстване на правосъдието. Ясно ли е? Послушайте Джулиан, разбрано? Намерете помощ.

Мариана отвори уста… и задуши крясък, вой на разочарование. Преглътна гнева си и седна мълчаливо. Нямаше смисъл да спори повече. Наведе глава възмутена, но победена.

Беше загубила.

Част пета

Пружината е навита докрай. Сама ще се развие. Това ѝ е хубавото на трагедията. И най-дребното помръдване на китката ще свърши работата.

Жан Ануи, „Антигона“

1.

Час по-късно, с цел да бъде избегната пресата, една полицейска кола пристигна зад колежа и спря пред заден вход, който извеждаше на тясна уличка. Мариана стоеше между другите студенти и членове на преподавателското тяло, насъбрали се да видят как арестуват Морис, слагат му белезници и го водят към колата. Няколко от другите портиери започнаха да го освиркват и да подмятат неприятни забележки, когато той мина покрай тях. Лицето му леко се зачерви, но не реагира. Беше стиснал зъби и държеше очите си наведени надолу.

В последната минута Морис вдигна лице и тя проследи погледа му… до прозореца, където стоеше Едуард Фоска.

Професорът наблюдаваше ставащото с лека усмивка на лицето. Присмива ни се, помисли си Мариана.

А когато очите на двамата мъже се срещнаха, по лицето на Морис за миг проблесна гняв.

После полицаят свали бомбето му и Морис беше натикан в полицейската кола. Тя наблюдаваше как колата се отдалечава, откарвайки го, и портата се затваря.

Отново хвърли поглед към прозореца на Фоска.

Но него го нямаше.

— Слава богу — чу тя декана да казва. — Най-сетне приключи.

Грешеше, разбира се. Далече не беше приключило.

* * *

Почти веднага времето се промени. Сякаш реагирайки на събитията в колежа, лятото, което се беше задържало прекалено дълго, най-накрая се оттегли. Леден вятър свиреше през дворовете. Започна да ръми, а в далечината можеше да се чуе наближаваща гръмотевична буря.

Мариана и Зоуи бяха на чашка с Клариса в Преподавателската гостна — обща стая за преподавателите. Този следобед тя беше пуста, с изключение на трите жени.

Беше просторна сенчеста стая, обзаведена с древни кожени кресла и дивани, махагонови писалища и маси, отрупани с вестници и списания. Миришеше на дим, на дърво и пепел от камините. Навън вятърът разтърсваше прозорците, а дъждът трополеше по стъклата. Беше толкова студено, че Клариса бе помолила да запалят малък огън.

Трите жени седяха в ниски кресла около камината и отпиваха от уискито си. Мариана завъртя леко чашата си, наблюдавайки как кехлибарената течност проблясва в светлината на огъня. Чувстваше се добре тук, сгушена до огъня заедно с Клариса и Зоуи. Тази малка група ѝ даваше сила — и кураж. Имаше нужда от кураж точно сега, всички имаха.

Зоуи се бе върнала от лекция във факултета по английска литература. По всяка вероятност последната ѝ лекция, каза Клариса, носели се приказки за предстоящо затваряне на колежа в очакване на полицейското разследване.

Дъждът беше хванал Зоуи и докато тя се сушеше до огъня, Мариана им разказа какво бе станало — и за своя сблъсък с Едуард Фоска. Когато свърши, Зоуи каза тихо:

— Това е било грешка. Да се изправяш срещу него по такъв начин… Сега той знае, че ти знаеш.

Мариана ѝ хвърли изненадан поглед.

— Мислех, че го смяташ за невинен?

Момичето я погледна и поклати глава.

— Промених мнението си.

Клариса местеше очи от едната към другата.

— Значи и двете сте абсолютно сигурни, че той е виновен? Направо не мога да повярвам.

— Знам — отвърна Мариана. — Но аз го вярвам.

— Аз също — присъедини се Зоуи.

Клариса не отговори. Взе гарафата и допълни чашата си. Мариана забеляза, че ръката ѝ трепери.

— И какво ще правим сега? — попита племенницата ѝ. — Няма да си тръгнеш, нали?

— Разбира се, че няма — поклати глава Мариана. — Да ме арестува, ако иска, не ми пука. Няма да се върна в Лондон.

Клариса я изгледа удивена.

— Моля? И защо, за бога?

— Не мога да избягам сега. Стига толкова. Не съм спряла да бягам, откакто Себастиан умря. Изпитвам необходимост да остана, необходимост да се изправя лице в лице с това, каквото и да е то. Не се боя.

Изразът ѝ прозвуча познато. Опита го отново. Не се боя.

Клариса се подсмихна.

— Сега говори уискито.

— Може — усмихна се Мариана. — По-добре с кураж от алкохола, отколкото с никакъв. — Обърна се към Зоуи. — Продължаваме. Това ще правим — продължаваме и го хващаме.

— Как? Имаме нужда от някакво доказателство.

— Да.

Момичето се поколеба.

— Ами оръдието на убийството?

Нещо в начина, по който го изрече, накара Мариана да я погледне по-внимателно.

— Искаш да кажеш ножа?

Зоуи кимна.

— Не са го намерили още, нали? Мисля… че знам къде е.

— Откъде знаеш? — Взря очи в нея Мариана.

Момичето избегна погледа ѝ. Продължи да гледа в огъня — крадлив, виновен жест, който Мариана познаваше от детството ѝ.

— Зоуи?

— Дълга история, Мариана.

— Е, сега е моментът за нея. Не смяташ ли? — Понижи глас. — Знаеш ли, когато се срещнах с Девиците, те ми казаха нещо… Казаха ми, че си част от групата.

Очите на момичето панически се разшириха. То поклати глава.

— Това не е вярно.

— Зоуи, не лъжи…

— Не лъжа! Отидох само веднъж.

— И защо не ми каза? — настоя Мариана.

— Не знам. — Зоуи поклати глава. — Страхувах се. Чувствах се толкова засрамена… Отдавна исках да ти кажа, но…

Млъкна. Мариана се пресегна и докосна ръката ѝ.

— Разкажи ми сега. Разкажи и на двете ни.

Устните на момичето леко се разтрепериха, но то кимна. Започна да говори и Мариана се подготви за идващото…

Но още първото, което Зоуи изрече, накара кръвта ѝ да се вледени.

— Предполагам — каза Зоуи — че всичко започва с Деметра и Персефона. — Хвърли поглед към леля си. — Знаеш ги, нали?

На Мариана ѝ беше необходима секунда, за да овладее гласа си.

— Да — кимна тя. — Знам ги.

2.

Зоуи допи питието си. Остави чашата си върху полицата над камината. Огънят леко пушеше и сиво-белият дим се завихряше нагоре около фигурата ѝ.

Мариана наблюдаваше как златисточервените пламъци танцуват в краката ѝ и внезапно я обзе странното усещане, че е край лагерен огън и всеки момент някой ще разкаже страховита приказка… В известен смисъл така и стана.

Зоуи започна да разказва — колебливо в началото, късче по късче — историята, която професор Фоска толкова обичаше, за тайните ритуали на Елевзин в чест на Персефона: ритуали, които те отвеждат на пътуване от живота към смъртта и обратно.

Професорът казал, че знае тайната, и я споделил с няколко специални студентки.

— Накара ме да се закълна, че ще пазя всичко в тайна. Не можех да говоря с никого за това, което ставаше. Знам, че беше странно, но… бях поласкана, че той ме смята за специална — за достатъчно умна. Освен това бях любопитна. И после… дойде моят ред да бъда приета в Девиците… Каза, че ще се срещнем при павилиона в полунощ за церемонията.

— Павилионът?

— Знаеш го, до реката, близо до „Рая“.

Мариана кимна.

— Продължавай.

— Точно преди дванайсет Карла и Дия ме посрещнаха при хангара за лодки и ме ескортираха — по реката, на плоскодънка.

— Плоскодънка, защо?

— Най-лесният начин да стигнеш дотам оттук, защото пътеката е обрасла в къпинаци. — Тя млъкна за момент. — Когато пристигнахме, другите вече бяха там. Вероника и Серина стояха от двете страни на павилиона. Носеха маски — представяха се за Персефона и Деметра.

— Боже мой — възкликна неволно Клариса, невярваща на ушите си. После бързо махна с ръка на момичето да продължи.

— Лилиан ме въведе в павилиона, професорът чакаше там. Сложи превръзка на очите ми и после… изпих кикеона, който той каза, че бил само просена вода. Но излъга. По-късно Тара ми каза, че била смесена с барбитурати, купувал ги от Конрад.

Мариана беше обхваната от непоносимо напрежение, не искаше да слуша повече. Но знаеше, че няма избор.

— Продължавай.

— И тогава той прошепна в ухото ми… че трябва да умра тази нощ… и да се възродя на зазоряване. Извади нож и докосна гърлото ми с него.

— Наистина ли го направи? — попита Мариана.

— Не ме поряза или нещо такова, каза, че било ритуално жертвоприношение. После свали превръзката от очите ми… И тогава видях къде остави ножа… Пъхна го в цепнатина в стената, между две каменни плочи.

Зоуи затвори очи за секунда.

— След това ми е трудно да си спомня какво стана. Краката ми бяха като гумени, все едно се топяха… Излязохме от павилиона. Вървяхме през дърветата… влязохме в гората. Някои от момичетата танцуваха голи… другите се къпеха в реката, плуваха, но аз не исках да сваля дрехите си… — Тя разтърси глава. — Не си спомням ясно. Но някак ги загубих… и сега бях сама и замаяна… и уплашена… и… той беше там.

— Едуард Фоска?

— Да. — Сякаш не желаеше да изговори името му. — Опитах се да говоря, но не успях. Той продължи да… да ме целува… да ме докосва, казвайки ми, че ме обича. Очите му бяха безумни… помня очите му, бяха очи на луд. Опитах се да избягам… Но не можех. И тогава се появи Тара и двамата започнаха да се целуват и някак си успях да се махна… затичах се между дърветата… продължих да тичам… — Тя наведе глава и замълча за момент. — Не спирах да тичам… махнах се.

Мариана я побутна да продължи.

— И какво стана след това, Зоуи?

Момичето сви рамене.

— Нищо. Никога не казах на момичетата за станалото… освен на Тара.

— А професор Фоска?

— Той се държеше, все едно нищо не е станало. Затова и аз… се опитах да се държа така. — Тя повдигна рамо. — Но после, в онази вечер, Тара дойде при мен в стаята ми… Каза ми как той я е заплашил, че ще я убие. Никога не бях виждала Тара толкова уплашена, беше абсолютно ужасена.

Клариса се обади тихо:

— Скъпо момиче, трябваше да уведомиш колежа. Трябваше да кажеш на някого. Трябваше да дойдеш при мен.

— Щеше ли да ми повярваш, Клариса? Това е безумна история, моята дума срещу неговата.

Мариана закима, едва удържайки сълзите си. Искаше ѝ се да протегне ръце, да вземе Зоуи в прегръдките си и да я притисне до гърдите си.

Но първо имаше нещо, което трябваше да узнае.

— Зоуи, защо сега? Защо ни го казваш чак сега?

За момент момичето не проговори. После отиде до креслото, върху което беше проснато якето му, за да съхне пред огъня. Бръкна в джоба му.

Извади леко влажна, опръскана с дъждовни капки картичка.

Пусна я в скута на Мариана.

— Защото и аз получих една.

3.

Мариана се взря в пощенската картичка в скута си.

Изображението беше на сумрачна картина в стил рококо — Ифигения лежи гола върху някакво легло, а Агамемнон се промъква зад нея, размахал нож. На задната страна на картичката имаше текст на древногръцки. Не си направи труда да моли Клариса да го преведе. Нямаше смисъл.

Трябваше да е силна заради Зоуи. Трябваше да мисли ясно и бързо. Изхвърли всякаква емоция от гласа си.

— Кога я получи, Зоуи?

— Този следобед. Беше под вратата ми.

— Ясно. — Мариана кимна на себе си. — Това променя нещата.

— Не, не ги променя.

— Трябва да те махнем оттук. Още сега. Трябва да заминем за Лондон.

— Слава богу, че ти дойде ума в главата — заяви Клариса.

— Не. — Зоуи поклати глава. На лицето ѝ се беше появил упорит израз. — Не съм дете. Никъде няма да ходя. Оставам тук. Както ти каза — трябва да се борим. Ще го хванем.

Докато племенницата ѝ изричаше това, Мариана си помисли колко уязвима изглежда Зоуи, колко уморена и нещастна. Последните събития я бяха засегнали и променили видимо — изглеждаше съсипана както физически, така и психически. Беше толкова крехка и в същото време толкова решена да продължи. Ето така изглежда смелостта, помисли си тя. Това е кураж.

Клариса сякаш също го усети. Заговори тихо:

— Зоуи, скъпо дете, смелостта ти е похвална. Но Мариана е права. Трябва да отидем в полицията, да им разкажем всичко, което току-що ни каза… И после ти трябва да заминеш от Кеймбридж, всъщност и двете трябва да го направите. Още тази вечер.

Момичето изкриви лице в гримаса и поклати глава.

— Няма смисъл да казваме на полицията, Клариса. Ще си помислят, че Мариана ме е подучила. Чиста загуба на време ще е. А ние нямаме време. Имаме нужда от доказателство.

— Зоуи…

— Не, чуй ме — обърна се тя към Мариана. — Нека проверим в павилиона, просто така, за всеки случай. Където го видях да скрива ножа. И ако не го намерим, тогава… ще заминем за Лондон, съгласна?

Преди Мариана да успее да отговори, Клариса я изпревари.

— Божичко, да не искате да ви убият?

— Не — поклати глава Зоуи. — Убийствата стават винаги през нощта, значи имаме няколко часа. — Хвърли поглед през прозореца и погледна с надежда към Мариана. — А и спря да вали. Изяснява се.

— Не съвсем — поколеба се Мариана. — Но скоро. — Замисли се за секунда. — Върви да вземеш един душ, махни тези мокри дрехи. Ще се срещнем в твоята стая след двайсет минути.

— Добре. — Зоуи кимна, изглеждаше доволна.

Мариана се взираше в нея, докато тя събираше нещата си.

— Зоуи, моля те, бъди внимателна.

Момичето кимна и излезе от стаята. В момента, в който вратата се затвори, Клариса се обърна към нея. Изглеждаше разтревожена.

— Мариана, възразявам категорично. Много опасно е и за двете да ходите на реката просто така…

Мариана поклати глава.

— Нямам намерение да позволя на Зоуи дори да припари близо до реката. Ще я убедя да метне няколко неща в чантата и веднага заминаваме. За Лондон, както ти каза.

— Слава богу. — Клариса изглеждаше облекчена. — Ето това е правилното решение.

— Но чуй ме внимателно. Ако с мен стане нещо, искам да отидеш в полицията, ясно? Трябва да им разкажеш всичко — всичко, което Зоуи ни каза. Разбра ли?

Клариса кимна. Изглеждаше изключително нещастна.

— Ще ми се двете да идете в полицията веднага.

— Зоуи е права, няма смисъл. Инспектор Сангха няма да иска дори да ме чуе. Но теб ще изслуша.

Клариса не каза нищо. Само въздъхна и се загледа в огъня.

— Ще ти звънна от Лондон — успокои я Мариана.

Не последва никаква реакция. Клариса като че ли дори не я чу.

Мариана се почувства разочарована. Очакваше повече. Очакваше Клариса да бъде стълб на силата, но явно всичко това се беше оказало прекалено много за нея. Сякаш се бе състарила внезапно, изглеждаше свита, дребна и крехка.

Изобщо няма да е полезна, осъзна Мариана. Каквито и ужаси да ги чакаха напред, налагаше се двете със Зоуи да се справят сами.

Нежно целуна преподавателката си по бузата за довиждане. След това я остави до огъня.

4.

Докато вървеше през вътрешния двор към стаята на Зоуи, Мариана беше съсредоточила мислите си върху практични неща. Ще опаковат нещата си бързо и после, без да бъдат видени, ще се измъкнат от колежа през задната порта. Такси до гарата, влак до „Кингс Крос“. А след това — сърцето ѝ се изпълни с радост при мисълта — ще са си вкъщи, в пълна безопасност в малката жълта къщичка.

Изкачи каменните стъпала до стаята на племенницата си. Беше празна, сигурно Зоуи още беше в банята на долния етаж.

В този момент телефонът ѝ иззвъня. Беше Фред. Поколеба се, но реши да отговори.

— Ало?

— Мариана, аз съм. — Звучеше разтревожен. — Трябва да говоря с теб. Важно е.

— Моментът не е подходящ. Смятам, че снощи си казахме всичко.

— Не става дума за снощи. Изслушай ме, моля те. Сериозен съм. Имам предчувствие — за теб.

— Фред, нямам време…

— Знам, че не вярваш в такива неща, но е истина. В сериозна опасност си. Точно сега, в тази секунда. Където и да си, изчезвай веднага оттам. Тръгвай. Бягай…

Мариана затвори извадена от кожата си, направо бясна. Имаше си достатъчно грижи на главата и без глупостите на Фред. И без това беше изнервена, сега се почувства още по-зле.

Защо Зоуи се бавеше?

Докато чакаше, кръстосваше неспокойно стаята. Очите ѝ блуждаеха, спирайки се за миг на вещите на племенницата ѝ: бебешка снимка в сребърна рамка, снимка на Зоуи като шаферка на сватбата на Мариана, най-различни талисмани и дрънкулки, камъчета и кристали, събирани по време на ваканции в чужбина, спомени от детството, които разнасяше със себе си още от мъничка — като старата раздърпана Зебра, кацнала несигурно върху възглавницата ѝ.

Почувства се невероятно трогната от тази колекция вехтории. Внезапно в ума ѝ изскочи Зоуи като малко дете, коленичила пред леглото с ръце, сключени за молитва. Господи, благослови Мариана, Господи, благослови Себастиан, Господи, благослови дядо. Господи, благослови Зебра — и така нататък, включително хора, чиито имена дори не знаеше, като нещастната жена от автобусната спирка или мъжа в книжарницата, болен от грип. Наблюдаваше този детински ритуал с обич, но изобщо не вярваше в това, което момиченцето правеше. Мариана не вярваше в един бог, до който се стига толкова лесно или чието безмилостно сърце може да бъде трогнато от молитвите на малко момиченце.

Но сега внезапно почувства, че колената ѝ поддават — подгъват се, сякаш побутнати отзад от някаква невидима сила. Тя коленичи на пода, сключи ръце и сведе глава в молитва.

Но не се молеше на Бог, на Исус, нито дори на Себастиан.

Молеше се на няколко мръсни, съсипани от стихиите каменни колони на хълм на фона на ярко небе без птици.

Молеше се на богинята.

— Прости ми — прошепна тя. — Каквото и да съм направила някога, каквото и да съм направила сега, че да те засегна. Ти взе Себастиан. Това е достатъчно. Умолявам те, не ми отнемай Зоуи. Моля те… няма да те разочаровам. Аз…

Спря, внезапно осъзнала и притеснена от думите, излизащи от устата ѝ. Почувства се едва ли не луда — като малко дете, което се пазари с вселената.

И въпреки това на някакво много по-дълбоко ниво осъзнаваше, че най-накрая е стигнала до момента, към който я беше водило всичко станало дотук: много отлаган, но неизбежен сблъсък — уреждането на сметките с Девицата.

Бавно се изправи на крака.

Зебра се прекатури от възглавницата, падна от леглото и се приземи на пода.

Мариана вдигна играчката и отново я намести върху възглавницата. Докато го правеше, забеляза, че шевът на корема на Зебра се е отпуснал — липсваха три бода. И от пълнежа се подаваше нещо.

Поколеба се, после, без изобщо да мисли какво прави, го дръпна. Огледа го. Беше хартия, сгъвана и разгъвана много пъти, скрита в тялото на меката играчка.

Мариана се втренчи в нея. Чувстваше, че се готви да направи нещо нередно, но същевременно усещаше, че трябва да узнае какво е това. Трябваше да знае.

Внимателно разгъна хартията и видя, че са няколко страници от бележник. Приличаше на напечатано на машина писмо.

Седна на леглото.

И започна да чете.

5.

И после един ден майка ми си отиде.

Не помня точния момент, в който си тръгна, нито последното сбогуване, но трябва да е имало нещо такова. Не помня и дали баща ми беше там, сигурно е бил някъде по нивите, когато е избягала.

И да знаете, че тя така и никога не изпрати да ме вземат. Всъщност никога повече не я видях.

Вечерта, когато тя си замина, се качих в стаята си и седнах на малкото си бюро, с часове писах в дневника си. Когато свърших, не прочетох какво съм написал.

И никога повече не писах в този дневник. Сложих го в кутия и го скрих заедно с други неща, които исках да забравя.

Но днес го извадих за първи път и го прочетох — целия.

Е, почти целият…

Защото, да знаете, две страници липсват.

Две откъснати страници.

Унищожени са, защото бяха опасни. Защо? Защото разказват друга история.

Но предполагам, че това е нормално. Всяка история може да понесе малко редактиране.

Ще ми се да можех да коригирам и последните години във фермата — да ги коригирам или да ги забравя.

Болката, страхът, унижението — всеки ден се изпълвах с все по-голяма решителност да избягам. Един ден ще избягам. Ще бъда свободен. Ще бъда в безопасност. Ще бъда щастлив. Ще бъда обичан.

Повтарях си го непрекъснато под завивките през нощта. Тези думи се превърнаха в моя мантра в моменти на мъка. Дори нещо повече, превърнаха се в мое призвание.

Те ме доведоха при теб.

Никога не съм мислил, че съм способен… на любов, искам да кажа. Познавах само омразата. Толкова се боя, че и теб ще намразя един ден. Но преди да нараня теб, ще обърна ножа към себе си и ще го забия дълбоко в сърцето си.

Обичам те, Зоуи.

Затова ти пиша това.

Искам да ме видиш такъв, какъвто съм. А после? Ти ще ми простиш, нали? Ще целунеш всичките ми рани и ще ме накараш да се почувствам по-добре. Ти си моята съдба, знаеш го, нали? Може би все още не го вярваш. Но аз го знаех от самото начало. Имах предчувствие — разбрах го в секундата, в която те видях.

Ти беше толкова срамежлива в началото, толкова недоверчива. Трябваше бавно да събуждам любовта ти. Но аз съм самото търпение.

Един ден ще бъдем заедно, обещавам, веднага щом планът ми се изпълни. Моята блестяща, красива идея.

Предупреждавам те, той включва кръв… и жертви.

Ще ти обясня, когато сме сами. Дотогава имай вяра.

Твой завинаги

Х

6.

Мариана отпусна писмото в скута си.

Загледа се в него.

Беше ѝ трудно да мисли, трудно да диша, все едно ѝ бяха изкарали въздуха с удар в диафрагмата. Не схващаше какво е прочела. Какво означаваше този чудовищен тест?

В него нямаше смисъл. Не вярваше, че е истински — не можеше да повярва. Не можеше да значи това, което тя си мислеше. Не можеше да е това. И все пак — това беше единственото заключение, което можеше да направи, без значение колко неприемливо или безсмислено беше… или ужасяващо.

Написано беше от Едуард Фоска… това отвратително любовно писмо — и той го беше написал на Зоуи.

Мариана поклати глава. Не… не и Зоуи, нейната Зоуи. Не го вярваше, не вярваше, че Зоуи би могла да се замеси с това чудовище…

В този момент си спомни странния израз на лицето на Зоуи, когато гледаше Фоска през вътрешния двор. Израз, който тя беше приела за страх. Ами ако е било нещо много по-сложно?

Ами ако от самото начало беше гледала на всичко от грешния ъгъл, от неправилната страна? Ами ако…

Стъпки… изкачващи се по стълбите.

Замръзна. Не знаеше какво да прави — трябваше да каже нещо, да направи нещо. Но не сега, не и така, първо трябваше да помисли.

Сграбчи писмото и го пъхна в джоба си точно когато племенницата ѝ се появи на прага.

— Извинявай, Мариана. Бързах, колкото можах.

Зоуи ѝ се усмихна, когато влезе в стаята. Бузите ѝ бяха зачервени, косата мокра. Беше с халата си и стискаше две хавлиени кърпи.

— Само да се облека. Една секунда.

Мариана не каза нищо. Момичето облече чисти дрехи и моментната голота — тази млада, гладка кожа — ѝ напомни за миг за красивото бебе, което беше обичала, за онова красиво, невинно дете. Къде беше изчезнало то? Какво беше станало?

Очите ѝ се напълниха със сълзи, но не сантиментални, а сълзи от мъка, от физическа болка, все едно някой я беше зашлевил по лицето. Извърна се, за да не бъде видяна, и бързо изтри очи.

— Готова съм — каза Зоуи. — Тръгваме ли?

— Да тръгваме? — погледна я неразбиращо. — Къде?

— В павилиона, разбира се. Да потърсим ножа.

— Моля? А, да…

Зоуи я изгледа учудена.

— Добре ли си?

Мариана бавно кимна. Всички надежди за измъкване, всички мисли за бягство със Зоуи в Лондон бяха изчезнали от ума ѝ. Нямаше къде да отиде, нямаше къде да бяга. Вече нямаше.

— Добре — отвърна тя.

И като сомнамбул последва племенницата си надолу по стълбището и през вътрешния двор. Дъждът беше спрял, небето беше оловносиво, а над главите им се събираха потискащи черни облаци, носени и въртени от вятъра.

Момичето я погледна.

— Трябва да стигнем до реката. Това е най-лесният път.

Мариана не каза нищо, само кимна леко с глава.

— Мога да карам плоскодънка — каза Зоуи. — Не съм толкова добра като Себастиан, на не съм и много зле.

Мариана пак кимна и я последва към реката.

Седем плоскодънки поскърцваха в реката пред хангара, завързани за брега. Зоуи взе един от прътовете, подпрени на стената на хангара. Изчака Мариана да се качи в лодката, после измъкна тежкия синджир, придържащ я към брега.

Мариана седна на ниската дървена седалка, влажна от дъжда, без да го забележи.

— Няма да отнеме много време — подхвърли Зоуи, като ги отблъсна от брега с пръта.

После го вдигна високо във въздуха, заби го във водата и започнаха пътешествието си.

Не бяха сами на реката, Мариана го знаеше от самото начало. Усещаше, че някой ги следи. Устоя на изкушението да хвърли бърз поглед през рамо. Но когато най-накрая обърна глава, зърна — точно както очакваше — в далечината фигура на мъж, който се скри зад дърво.

Реши обаче, че сигурно се заблуждава. Защото не беше този, когото очакваше да види — не беше Едуард Фоска.

Беше Фред.

7.

Както Зоуи беше предсказала, напредваха бързо. Скоро оставиха колежа зад себе си и от всяка страна на реката се заредиха открити полета — естествен пейзаж, който бе оцелял непроменен с векове.

По ливадите пасяха черни крави. Миришеше на влага и гниещ дъб, на мокра кал. Долавяше се дим от огън, запален някъде, тежка миризма на горящи мокри листа.

От реката се вдигаше тънка мъгла, чиито валма се завихряха около Зоуи, докато тя размахваше пръта. Беше толкова красива с коса, развявана от вятъра, и този отнесен израз в очите. Приличаше на дамата от Шалот на нейното обречено, последно пътуване по реката.

Мариана се опитваше да не мисли, но това беше много трудно. С всеки приглушен удар на пръта в речното дъно и всяко стремглаво оттласване на лодката напред по повърхността на водата тя знаеше, че времето изтича. Скоро щяха да пристигнат при павилиона.

И после какво?

Усещаше как писмото прогаря джоба ѝ, знаеше, че трябва да разбере смисъла му.

Но сигурно грешеше. Сигурно.

— Много си мълчалива — обади се Зоуи. — За какво си мислиш?

Мариана я погледна. Опита се да заговори, но не излезе глас. Поклати глава, повдигна рамо.

— Нищо.

— Скоро ще стигнем. — Момичето посочи към завой на реката.

Тя се обърна и погледна.

— О…

За нейна изненада във водата се беше появил лебед. Носеше се без усилие към нея, а вятърът леко рошеше мръсните му бели пера. Когато приближи плоскодънката, лебедът изви дългата си шия и погледна право в нея. Черните му очи се втренчиха в нейните.

По гърба на Мариана мина тръпка. Тя отмести поглед.

Когато отново погледна, лебедът беше изчезнал.

— Пристигнахме — обяви Зоуи. — Виж.

Виждаше се павилион на брега на реката. Не беше голям — четири каменни колони, поддържащи островръх покрив. Бял първоначално, сега той беше обезличен от два века безмилостни дъждове и ветрове, нашарен в златисто и зелено от ръждата и водораслите.

Беше зловещо място за павилион — изолирано, до брега на водата, заобиколено от гора и блато. Минаха покрай него, покрай диви ириси, растящи във водата, и пълзящи рози, покрити с тръни, които минаваха през пътеката.

Зоуи насочи плоскодънката към брега. Заби пръта дълбоко във водата и акостира, закрепи лодката към брега. Скочи на земята и протегна ръка да помогне на Мариана. Но тя не пое ръката ѝ. Не можеше да се накара да я докосне.

— Сигурна ли си, че си добре? — попита я момичето. — Държиш се толкова странно.

Мариана не отговори. Слезе от лодката на тревистия бряг и последва племенницата си към павилиона.

Спря отвън и вдигна глава да го огледа.

Над входа имаше герб, изсечен в камъка — лебед в буря.

Мариана замръзна, като го видя. Загледа се в него за секунда. След това продължи.

Последва Зоуи вътре.

8.

В каменната стена в павилиона имаше два прозореца, които гледаха към реката, и каменна пейка под тях. Зоуи посочи навън към зелената гориста местност наблизо.

— Намерили са тялото на Тара там, сред дърветата, до блатото. Ще ти покажа. — После клекна и погледна под седалката. — А ето къде остави ножа той. Тук вътре…

Пъхна ръка в цепнатина между две каменни плочи. И се усмихна.

— Аха.

Извади ръка… в която стискаше нож. Беше към петнайсет сантиметра дълъг. По острието имаше бледи петна от червена ръжда… или засъхнала кръв.

Мариана видя как го хваща за дръжката — сякаш прави нещо привично — след което се изправя и обръща ножа към нея.

Насочила беше острието право към нея. Гледаше я, без да мигва, а сините ѝ очи излъчваха мрак.

— Хайде — изрече Зоуи. — Отиваме на разходка.

— Моля?

— Там, през дърветата. Да вървим.

— Почакай. Спри. — Мариана поклати глава. — Това не си ти.

— Моля?

— Това не си ти, Зоуи. Това е той.

— Какви ги говориш?

— Чуй ме. Аз знам. Намерих писмото.

— Какво писмо?

В отговор Мариана извади писмото от джоба си. Разгъна го и го показа на Зоуи.

— Това писмо.

Момичето не проговори. Само се взираше в нея. Без никаква емоционална реакция. С абсолютно безизразно лице.

— Прочете ли го?

— Не съм го търсила нарочно. Стана случайно…

— Прочете ли го?

Мариана кимна и прошепна:

— Да.

В очите на Зоуи проблесна гняв.

— Не си имала право!

Мариана я погледна.

— Зоуи. Не разбирам. Това… това не значи, че… не е възможно да значи, че…

— Какво? Какво не може да значи?

Мариана се бореше да намери точните думи.

— Че имаш нещо общо с тези убийства… Че ти и той… сте замесени…

— Той ме обичаше. Двамата се обичахме.

— Не, Зоуи. Важно е. Казвам го, защото те обичам. Тук ти си жертва. Независимо от това, което си мислиш, това не е било любов…

Момичето се опита да я прекъсне, но тя не му позволи. Продължи:

— Знам, че не искаш да го чуеш. Знам, че си мислиш колко романтично е било, но каквото и да ти е давал, не е било любов. Едуард Фоска не е способен да обича. Прекалено увреден е, прекалено опасен…

— Едуард Фоска? — Зоуи я погледна изумена. — Ти си мислиш, че Едуард Фоска е написал писмото?… И затова аз го пазя, скрито в стаята си? — Изгледа я презрително. — Не го е писал той.

— Тогава кой?

Слънцето внезапно се скри зад облак и времето сякаш започна да пълзи. Мариана чу първите капки дъжд, потрепващи върху широкия каменен перваз на павилиона, някъде в далечината нададе крясък сова. И в това безвремие тя осъзна нещо: вече знаеше какво ще каже Зоуи и вероятно на някакво друго ниво винаги го е знаела.

После слънцето отново се показа — времето догони себе си с рязък скок. И Мариана повтори въпроса:

— Кой написа писмото?

Зоуи я гледаше с очи, пълни със сълзи. Прошепна тихо:

— Себастиан, разбира се.

Част шеста

Духът ни, знаем, от скръбта слабее

и става мек, безволев: и затуй

недей да плачеш, а мисли за мъст!

Уилям Шекспир, „Хенри VI, Част 2“[9]

1.

Мариана и Зоуи мълчаха взрени една в друга.

Вече валеше и Мариана чуваше и подушваше миризмата на дъжда, падащ върху калта навън. Виждаше капките, размиващи отраженията на трептящите, огъващи се във водата дървета. Накрая тя наруши мълчанието:

— Лъжеш.

— Не. — Зоуи поклати глава. — Не лъжа. Себастиан написа писмото. Написа го за мен.

— Това не е вярно. Той… — Мариана се мъчеше да намери думите. — Себастиан… не е написал това.

— Разбира се, че го написа. Събуди се. Толкова си сляпа.

Мариана погледна към писмото в ръката си. Втренчи се в него безпомощно.

— Ти… и Себастиан… — Не можеше да довърши изречението.

Вдигна отчаяно очи към Зоуи, надявайки се, че тя ще я съжали.

Но момичето имаше сили да съжалява само себе си и очите му блеснаха, когато се наляха със сълзи.

— Обичах го. Обичах го…

— Не. Не…

— Това е истината. Винаги съм била влюбена в Себастиан, винаги, откакто се помня… още от малка. А той обичаше мен.

— Зоуи, спри. Моля те…

— Трябва да се изправиш пред това вече. Да отвориш очи. Бяхме любовници. Любовници сме още от онова пътуване до Гърция. За петнайсетия ми рожден ден, в Атина, помниш ли? Себастиан ме заведе в маслинената горичка зад къщата… правихме любов там, в праха.

— Не. — Мариана искаше да се изсмее, но беше прекалено извратено, за да го направи. Беше ужасно. — Лъжеш…

— Не, ти лъжеш… себе си… ето затова си толкова прецакана… защото дълбоко в себе си знаеш истината. Всичко беше само лъжи. Себастиан никога не е обичал теб. Мен обичаше — винаги е обичал мен. Ожени се за теб само за да е близо до мен… И за парите, естествено… но ти го знаеш, нали?

Мариана поклати глава.

— Няма… няма да слушам това.

Обърна се и излезе от павилиона. Продължи да върви.

После побягна.

2.

— Мариана! — провикна се Зоуи след нея. — Къде отиваш? Не можеш да избягаш. Вече не можеш.

Мариана не ѝ обърна внимание и продължи да тича. Зоуи я последва.

Тъмните облаци над тях гърмяха, внезапно блесна огромна светкавица. Почти цялото небе стана зелено. И тогава небесата се отвориха. Дъждът заваля силно, капките вдигаха прах от земята, пенеха повърхността на реката.

Мариана се втурна в гората. Сред дърветата беше тъмно и мрачно. Земята беше влажна, лепкава, миришеше на мухъл. Преплетените дървесни клони бяха покрити със сложни паяжини, оплели мумифицирани големи сини мухи и други насекоми, увиснали в копринените нишки над главата ѝ.

Зоуи тичаше след нея, подигравайки ѝ се, гласът ѝ ехтеше сред дърветата.

— Един ден дядо ни хвана в маслинената горичка. Заплаши, че ще ти каже, затова Себастиан трябваше да го убие. Удуши го на място с онези свои огромни ръчища. Тогава дядо остави всичките си пари на теб… Толкова много пари. — Себастиан беше зашеметен — трябваше да ги има. Искаше ги за мен, за себе си… за нас. Но ти стоеше на пътя…

Клоните на дърветата сграбчваха Мариана, докато тя се бореше да си проправи път през тях, деряха и нараняваха ръцете и раменете ѝ.

Чуваше близо зад себе си Зоуи, която си пробиваше път през гората като отмъстителна фурия. Не спираше да говори през цялото време.

— Себастиан каза, че ако ти се случи нещо, той ще е първият заподозрян. „Имаме нужда от някакво разсейване — каза той. — От нещо като магически трик.“ Помниш номерата, които правеше за мен, когато бях малка? „Трябва да накараме всички да гледат към грешното нещо и към грешното място.“ Разказах му за професор Фоска и Девиците и тогава му хрумна идеята. Разцъфнала в ума му като красиво цвете, каза той — изразяваше се толкова поетично — помниш, нали? Разработи всеки детайл. Беше идеална. Но тогава… ти го отведе… и той никога не се върна. Себастиан не искаше да ходи на Наксос. Ти го накара. Ти си виновна, че е мъртъв.

— Не — прошепна Мариана. — Това не е честно…

— Честно е — изсъска Зоуи. — Ти го уби. Уби и мен също.

Изведнъж дърветата пред тях оредяха и се озоваха на малка поляна. Пред тях се простираше блатото. Обширно пространство светлозелена вода, обрасло с плевели и къпинаци. Имаше паднало дърво, разцепено на две, което бавно гниеше, покрито с жълто-зелен мъх и петнисти отровни гъбички.

Имаше и странна миризма на разложение, воня на нещо развалено и гниещо — дали не беше застоялата вода?

Или… смъртта?

Зоуи се втренчи в Мариана, останала без дъх, стиснала ножа. Очите ѝ бяха зачервени, пълни със сълзи.

— Когато той умря, все едно ме прободоха с нож в корема. Не знаех какво да правя с гнева си… с болката си… И тогава, един ден… разбрах… видях. Трябваше да изпълня плана на Себастиан вместо него, точно както той искаше. Това беше последното, което можех да направя за него. За да почета него и паметта му… и да отмъстя.

Мариана я гледаше невярваща. Едва успя да проговори. Прошепна тихо:

— Какво си направила, Зоуи?

— Не аз. Той. Всичко беше на Себастиан… Аз само направих това, което той ми каза. Беше заради любовта — преписах цитатите, които той избра, пуснах пощенските картички, както той каза, подчертах пасажите в книгите на Фоска. По време на едно от заниманията ни се престорих, че трябва да ида до банята, и пъхнах малко косми от главата на Тара в дъното на гардероба му, пръснах там и малко от кръвта ѝ. Полицията още не ги е намерила. Но скоро и това ще стане.

— Едуард Фоска е невинен? Ти си го натопила?

— Не. — Зоуи поклати глава. — Ти го натопи, Мариана. Себастиан каза, че трябва само да те накарам да си помислиш, че се страхувам от Фоска. А останалото го направи ти. Беше най-смешната част от цялото представление: да те гледам как си играеш на детектив. — Момичето се усмихна. — Но ти не си детектив… Жертвата си.

Мариана погледна в очите на Зоуи, всички парченца се наместиха по местата си в ума ѝ и тя най-накрая видя ужасната истина, която толкова дълго бе отказвала да види. В гръцката трагедия има дума за този момент: анагнорисис — откритието — моментът, в който героят най-сетне вижда истината и разбира съдбата си и как истината винаги е била там, през цялото време пред очите му. Едно време Мариана се чудеше какви ли са чувствата в този момент. Сега вече знаеше.

— Ти си ги убила… онези момичета… как можа?

— Девиците никога не са били от значение, Мариана, те бяха само за разсейване на вниманието. Зелен хайвер, така казваше Себастиан. — Момичето повдигна рамо. — С Тара беше… трудно. Но Себастиан каза, че е жертва, която трябва да направя. Прав беше. В известен смисъл почувствах облекчение.

— Облекчение?

— Да се видя най-накрая ясно. Сега знам коя съм — знаеш ли, като Клитемнестра съм?… Или Медея. — От същото тесто съм.

— Не. Не, грешиш. — Мариана се обърна. Не можеше да понесе да я гледа повече. По бузите ѝ потекоха сълзи. — Ти не си богиня, Зоуи. Ти си чудовище.

— И да съм — чу тя Зоуи да казва, — Себастиан ме направи такава. Както и ти.

И тогава почувства внезапно блъсване в гърба.

Падна на земята със Зоуи върху гърба си. Започна да се бори, но момичето използваше цялата си тежест, натискаше я в калта. Усети върху лицето си колко студена и мокра е земята. И чу Зоуи да шепне в ухото ѝ.

— Утре, когато намерят тялото ти, ще кажа на инспектора, че съм се опитала да те спра, че съм те умолявала да не идваш сама да разглеждаш павилиона, но ти си настояла. Клариса ще му разкаже моята история за професор Фоска, ще претърсят стаите му, ще намерят доказателствата, които съм сложила там…

Зоуи слезе от Мариана и я превъртя по гръб. Надвеси се над нея, вдигнала ножа. Очите ѝ бяха обезумели, чудовищни.

— И ти ще бъдеш запомнена като поредната жертва на Едуард Фоска. Жертва номер четири. Никой няма да се досети за истината… че те убихме ние — Себастиан и аз.

Вдигна ножа по-високо… готова да нанесе удара…

И тогава Мариана внезапно се изпълни със сила. Вдигна ръка и сграбчи китката на момичето. Сборичкаха се за миг, после Мариана изви ръката ѝ с все сили и Зоуи загуби контрол над ножа…

Той излетя от пръстите ѝ, изсвистя във въздуха и изчезна в близката трева с глух удар.

Зоуи скочи с вик и се спусна да го търси.

Докато момичето се оглеждаше, Мариана се изправи и забеляза, че иззад дърветата се появява човек.

Фред.

Спусна се към нея с разтревожено лице. Не виждаше Зоуи, защото тя беше коленичила в тревата, и Мариана се опита да го предупреди.

— Фред… спри. Спри…

Но Фред не спря, а бързо дотича при нея.

— Добре ли си? Последвах те… разтревожен бях и…

Мариана видя зад рамото му как Зоуи се изправя… стиснала ножа. Изкрещя.

— Фред!…

Но беше прекалено късно… Зоуи заби острието дълбоко в гърба на Фред. Очите му се разтвориха широко от шока и се впериха в Мариана.

Той рухна, отпусна се на земята… и остана да лежи неподвижен, непомръдващ. Под него бавно се оформяше локва кръв. Зоуи побутна Фред с ножа, за да провери дали е жив. Изглежда не беше сигурна.

Без да мисли, Мариана сключи пръсти около твърд, студен камък, потънал в калта. Измъкна го.

Запрепъва се със залитане към Зоуи, все още наведена над тялото на Фред.

Точно когато Зоуи се готвеше да забие ножа в гърдите му… Мариана стовари камъка върху главата ѝ.

Ударът я събори встрани и докато падаше, плъзгайки се в калта, тя се стовари по лице върху ножа.

Остана да лежи неподвижна за секунда. Мариана помисли, че е мъртва.

Но тогава с животинско изръмжаване момичето се превъртя на гръб. Лежеше като ранено създание, с широко отворени, уплашени очи. Видя забития нож, стърчащ от гърдите ѝ…

И започна да пищи.

Не спираше да пищи: изпадна в истерия, крещеше в агония, от страх и ужас — писъци на ужасено дете.

За първи път в живота си Мариана не се затича да помогне на Зоуи. Вместо това извади телефона си. Позвъни в полицията.

През цялото време Зоуи не спря да пищи, да пищи… докато накрая… писъците ѝ се смесиха с воя на приближаваща се сирена.

3.

Зоуи беше отведена с линейка, придружена от двама въоръжени полицаи.

Ескортът едва ли беше необходим, тъй като тя се беше превърнала в дете: уплашено, беззащитно момиченце. Въпреки това беше обвинена в опит за убийство, като щяха да последват и други обвинения. Само в опит за убийство, защото Фред оцеля след нападението, макар и на косъм. Раната му беше критична и той бе отведен в болница в отделна линейка.

Мариана беше в състояние на шок. Седеше на пейка до брега на реката. Стискаше в двете си ръце чаша силен, сладък чай, който инспектор Сангха ѝ беше налял от своя термос — заради шока и като предложение за мир.

Дъждът беше спрял. Небето се беше прояснило, облаците се бяха стопили, оставяйки само няколко сиви повесма в бледата светлина. Слънцето бавно залязваше зад дърветата, шарейки небето в розово и златно.

Мариана седеше на пейката, повдигаше топлата чаша към устните си и отпиваше от чая. Една полицайка се опита да я утеши, слагайки ръка върху раменете ѝ, но тя сякаш не забелязваше нищо. Някой зави коленете ѝ с одеяло. Едва ли го усети. Умът ѝ беше празен, очите ѝ бродеха по реката — и тогава видя лебеда. Носеше се стремително по водата, набираше скорост.

И докато тя го гледаше, разпери крила и излетя. Извиси се нагоре и очите ѝ го последваха в небесата.

Инспектор Сангха дойде при нея и седна на пейката.

— Ще се радвате да узнаете — каза той, — че Фоска беше уволнен. Оказа се, че е спял с всички момичета. Морис си призна, че го е изнудвал — е, бяхте права. С малко късмет и двамата ще получат това, което заслужават.

Той хвърли поглед към Мариана и видя, че тя изобщо не схваща думите му. Кимна към чая. И внимателно каза:

— Как сте? Малко по-добре?

Тя го погледна. Поклати леко глава. Не се чувстваше по-добре, напротив, по-зле се чувстваше…

И все пак нещо се беше променило. Какво ли?

Чувстваше се някак нащрек, може би будна беше по-добра дума: всичко ѝ изглеждаше по-ясно, все едно се беше вдигнала някаква мъгла; цветовете бяха по-ярки, очертанията на нещата по-ясни. Светът вече не беше приглушен, сив и далечен… зад воал.

Отново го чувстваше жив и ярък, пълен с цвят, мокър от есенния дъжд и вибриращ от вечното жужене на безкрайното раждане и смърт.

Епилог

Дълго след това Мариана остана в шок.

Обратно у дома, нощем тя спеше на дивана долу. Никога повече нямаше да може да легне в онова легло, леглото, което беше делила с него — с онзи мъж. Вече не знаеше кой е бил той. Струваше ѝ се някакъв непознат, някакъв самозванец, с когото бе живяла през всички тези години — актьор, който е споделял леглото ѝ и е кроял планове да я убие.

Кой беше той, този коварен човек? Какво лежеше под красивата му маска? Всичко ли беше представление — всичко?

Сега, когато представлението беше приключило, Мариана трябваше да осмисли своята роля в него. Което хич не беше лесно.

Затвори очи и се опита да си представи лицето му, но с мъка успя да види чертите му. Образът избледняваше като спомен от сън — и тя продължаваше да вижда лицето на баща си вместо неговото; очите на баща си вместо тези на Себастиан, все едно двамата са всъщност един и същи човек.

Какво ѝ беше казала Рут — нещо за това, че баща ѝ е централна фигура в нейната история? В онзи момент Мариана не я беше разбрала.

Но сега, изглежда, започваше да схваща.

Не беше ходила отново при Рут. Още не. Не беше готова да плаче, да говори, да чувства. Все още всичко беше прекалено прясно.

Не се беше върнала и към терапевтичните си групи. Как би могла да си позволи да помага на други хора, да им предлага съвет отново?

Чувстваше се загубена.

Що се отнася до Зоуи, е, тя така и не се възстанови от онзи истеричен пристъп с писъците. Оживя от пробождането с ножа, но това предизвика жесток психологически колапс.

След ареста няколко пъти опита да се самоубие, след което претърпя масивен психотичен срив[10].

Накрая Зоуи беше обявена за непригодна за съдебен процес. Беше въдворена в психиатрично заведение със строга охрана — „Гроув“ в северен Лондон — същото място, където Мариана бе препоръчала на Тио да кандидатства за работа.

И се оказа, че той е последвал съвета ѝ. Сега работеше там, а Зоуи беше негова пациентка.

Тио опита няколко пъти да влезе във връзка с Мариана от името на Зоуи. Но тя отказваше да говори с него и не връщаше обажданията му.

Знаеше какво иска той. Искаше да я накара да говори със Зоуи. Не го винеше. Ако тя беше на негово място, щеше да направи същото. Всяко положително общуване между двете жени щеше да е от решаващо значение за възстановяването на Зоуи.

Но Мариана трябваше да се тревожи за собственото си възстановяване.

Не можеше да понесе мисълта да говори пак със Зоуи. Направо ѝ се повдигаше. Просто не можеше да го приеме.

Не беше въпрос на прошка. И без това още не можеше да вземе окончателно решение. Рут винаги беше казвала, че прошката не може да бъде по принуда — че тя се изживява спонтанно, като акт на милосърдие, проявяващ се единствено когато човекът е готов.

А Мариана не беше готова. И не беше сигурна, че някога ще бъде.

Чувстваше огромен гняв, огромна болка. Ако изобщо някога видеше Зоуи, не знаеше какво би могла да каже или направи и категорично нямаше да е отговорна за действията си. По-добре беше да се държи далече и да остави Зоуи на съдбата ѝ.

Бе посетила Фред няколко пъти, докато той беше в болница. Чувстваше отговорност към него и благодарност. Беше спасил живота ѝ в края на краищата, никога нямаше да го забрави. В началото той беше слаб, не можеше да говори, но усмивката грееше на лицето му през цялото време, докато Мариана стоеше при него. Седяха заедно, потънали в приятелско мълчание, и тя си мислеше колко е странно, че се чувства толкова приятно и уютно с него — с този мъж, когото почти не познава. Твърде рано беше да се каже дали между тях може да се получи нещо. Но вече не го изключваше като напълно невъзможно.

Напоследък възприемаше всичко по различен начин.

Сякаш всичко, което познаваше, на което бе вярвала или се бе доверявала, се беше срутило, оставяйки единствено празно, свободно пространство след себе си. И тя съществуваше в тази празнота, която продължаваше седмици, а после седмиците се превърнаха в месеци…

Докато един ден не получи писмо от Тио.

В писмото той я молеше още веднъж да преразгледа отказа си да посети Зоуи. Пишеше проникновено за Зоуи, с голяма съпричастност, после насочваше вниманието си към Мариана.

Не мога да отрека, смятам, че това ще е полезно колкото за нея, толкова и за теб, че срещата ви би могла да ти даде някакъв завършек. Зная, че няма да е приятно, но мисля, че би могло да помогне. Дори не мога да си представя през какво си минала. Зоуи започва да се отваря малко по малко… и съм сериозно обезпокоен от тайния свят, който е споделяла с покойния ти съпруг. Чувам неща, които са наистина плашещи. И трябва да призная, Мариана, смятам за голям късмет, че си жива.

Тио завършваше със следните думи:

Знам, че не е лесно. Но единственото, което те моля, е да размислиш, че на някакво ниво тя също е жертва.

Фразата страшно ядоса Мариана. Тя накъса писмото на парчета и го хвърли в кошчето.

Но същата вечер, когато легна в леглото си и затвори очи, в ума ѝ се появи лице. Не лицето на Себастиан или на баща ѝ, а лицето на малко момиченце.

Малко, изплашено момиченце на шест години.

Лицето на Зоуи.

Какво беше станало с него? Какво бе сторено на това дете? Какво бе изтърпяла тя — точно под носа на Мариана — в сенките, зад кулисите, в ъглите?

Беше предала Зоуи. Не беше успяла да я защити, дори не беше видяла и сега трябваше да поеме отговорност за това.

Как е могла да бъде толкова сляпа? Имаше нужда да разбере. Трябваше да разбере. Трябваше да се изправи пред истината. Трябваше да я приеме… Или щеше да полудее.

Ето защо една снежна февруарска сутрин Мариана се оказа на път към северен Лондон, към болницата „Еджуеър“ и към отделението „Гроув“. Тио я чакаше на рецепцията. Поздрави я сърдечно.

— Не мислех, че някога ще те видя тук — каза той. — Странно как се подреждат нещата.

— Да, така е.

Тио я преведе през охраната, после тръгнаха по занемарените коридори на отделението. Докато вървяха, я предупреди, че племенницата ѝ ще изглежда много по-различна от момичето, което е видяла последния път.

— Зоуи е изключително зле, Мариана. Ще я намериш много променена. Смятам, че трябва да се подготвиш.

— Разбирам.

— Радвам се, че дойде. Това наистина ще помогне. Тя често говори за теб. Често иска да те види.

Мариана не отговори. Тио я погледна крадешком.

— Виж, знам, че няма да е лесно — каза той. — Не очаквам да изпитваш някакво съчувствие към нея.

Не изпитвам, помисли си Мариана.

Тио сякаш прочете мисълта ѝ. Кимна.

— Разбирам. Знам, че тя се опита да те нарани.

— Тя се опита да ме убие, Тио.

— Не мисля, че е толкова просто, Мариана. — Психиатърът се поколеба за миг. — Той се опита да те убие. Тя беше просто негов инструмент. Негова марионетка. Напълно е била контролирана от него. Но това е била само част от нея, знаеш го, в друга част от съзнанието си тя все още те обича и има нужда от теб.

Мариана усещаше все по-нарастваща тревога. Идването ѝ тук беше грешка. Не беше готова да види Зоуи, не беше готова за чувствата, които срещата щеше да породи, както и за това, което би могла да каже или направи.

Когато стигнаха до кабинета му, Тио кимна към друга врата в края на коридора.

— Зоуи е в стаята за отдих, ей там. Не е склонна да общува с другите, но ние винаги я караме да стои при тях по време на почивките. — Той погледна часовника си и намръщи чело. — Много съжалявам, ще имаш ли нещо против да изчакаш няколко минути? Трябва да видя един друг пациент в кабинета си за минутка. После ще помогна за срещата между теб и Зоуи.

Преди да успее да отговори, Тио махна с ръка към дълга дървена скамейка до стената пред кабинета си.

— Би ли седнала?

Тя кимна.

— Благодаря.

Тио отвори вратата на кабинета си. През отворената врата Мариана зърна красива червенокоса жена, която седеше и чакаше, загледана през прозореца с решетки към сивото небе навън. Жената се извърна и се взря внимателно в Тио, когато той влезе в стаята и затвори вратата след себе си.

Мариана хвърли поглед към скамейката. Но не седна на нея. Вместо това продължи да върви. Стигна до вратата в дъното на коридора.

Спря пред нея. Поколеба се.

После вдигна ръка, завъртя дръжката…

И влезе.

Бележки под линия

1

Клайв Стейпълс Луис (1898-1963), северноирландски писател, литературен критик, есеист, професор по английска литература и християнски теолог. Добива известност с художествените си произведения „Писмата на Душевадеца“, „Хрониките на Нарния“ и „Космическа трилогия“. Цитатът е от книгата му с есета „Наблюдения върху скръбта“. — Б.пр.

2

Главните герои в „Укротяване на опърничавата“ от Шекспир. — Б.пр.

3

Серия от детски приключенски романи от английската писателка Инид Блайтън (1897-1968). — Б.пр.

4

„Музо, възпей онзи гибелен гняв на Ахила Пелеев“, „Илиада“, Омир. Превод Александър Милев и Блага Димитрова. — Б.пр.

5

Прагово, преходно състояние. — Б.пр.

6

Плутонионът е светилище, посветено на древногръцкия бог Плутон. Известни са само няколко такива, обикновено са на места, където от недрата на земята се издигат отровни изпарения, поради което се смятат за вход към подземния свят. В Елевзин Плутонионът се намирал близо до северния вход на свещения квартал. — Б.пр.

7

Реката Стикс, по чиито брегове Хеката броди в безлунни нощи със стигийските си кучета, погубва хора и им праща кошмарни сънища (гръцка митология). — Б.пр.

8

Най-старата от трите психиатрични болници с висока степен на сигурност в Англия. — Б.пр.

9

Превод Валери Петров. — Б.пр.

10

Острото психотично разстройство (ОПР) или острата психоза с болезнено психическо състояние, при което възникват трудности при определяне на това кое е реално и кое не. С това разстройство човек формира фалшиви убеждения, които не подлежат на възпиране, започва да възприема неща, които другите не виждат или чуват (халюцинации). — Б.пр.

Content

Алекс Майкълидис
Девиците

Пролог

Част първа

1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.

20.

Част втора

1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

Част трета

1.

2.

3.

4.

5.

6.

7.

8.

9.

10.

11.

12.

13.

Част четвърта

1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.

20.

21.

Част пета

1.

2.

3.

4.

5.

6.

7.

8.

Част шеста

1.

2.

3.

Епилог

Бележки под линия